
Prolog 


Băbeanu zis Chilipir fu ultimul dintre călătorii ce coborâră din 
tren în gara reședinței de județ, la ora aceea. Timp de câteva 
momente fu izbit de impresia neplăcută a înstrăinării. Fațada 
depoului de locomotive era de nerecunoscut; o pată albă, 
imensă, împresurată de păcla înserării. Când plecase din oraș 
depoul fusese acoperit de schele și nicio activitate nu domnea în 
jurul lor. 

Se aplecă deasupra fântânii arteziene, sorbi o înghiţitură de 
apă, se șterse la gură cu dosul palmei și intră în holul aglomerat 
al gării, strecurându-se printre două grupuri de eleve ce plecau 
într-o excursie, conduse cu autoritate de o profesoară severă. 
Lămpile cu neon de sub cupola largă se aprinseră în secunda 
când din megafon izbucnea o voce uscată, impersonală, ce-i 
anunţa pe stimaţii călători să folosească și cel de-al doilea 
depozit de bagaje, de curând înfiinţat. 

Băbeanu zis Chilipir se opri lângă chioșcul de dulciuri și 
răcoritoare, aprinse o ţigară și aruncă o privire suspicioasă peste 
umăr; nu sesiză nimic suspect, dar pe figura-i banală, ștearsă, 
se ivi o vagă umbră de îngrijorare. Își mută servieta de sub 
braţul stâng sub cel drept și-i cercetă încă o dată, cu sporită 
atenţie, pe semenii din preajmă. 

Dorea să se convingă dacă este urmărit sau nu. 

Își dădu seama cu regret că nu-i posibil să înlăture 
îngrijorarea, orice ins amestecat în mulţime putea fi un însoțitor 
discret. 

Se reîntorcea acasă după o absenţă de trei zile. Călătorise 
mai întâi cu o rablă de autobuz ce duhnea îngrozitor a benzină, 
apoi în remorca unui camion și în cele din urmă cu Personalul, 
ale cărui banchete sfidau cele mai elementare principii de 
comoditate. Pe deasupra, în ultimele două nopţi abia izbutise să 
aţipească trei-patru ore. 

Nu era deloc exclus să fi fost supravegheat necontenit. Poate 
se ţinea scai de el unul din oamenii concurenței, poate îl 
supraveghea cu abilitate un ofițer de miliţie îmbrăcat civil. 


Își mușcă buzele palide, suspinând. 

Abia aștepta să ajungă acasă, să arunce hainele de pe el, să 
se întindă pe pat, eliberat definitiv de sentimentul insuportabil al 
hăituielii. Da, asta era tot ceea ce dorea în clipa de față, să 
doarmă ore în șir fără griji, ca un prunc la sânul mamei, fără a 
mai fi nevoit să stea neîncetat la pândă, cu văzul și auzul 
încordate la maximum. 

Se întrebă dacă n-ar fi fost cu putință să refuze de la bun 
început treaba la care se înhămase în ultimele zile. Ar fi fost cu 
putinţă, desigur, în schimb nu s-ar fi ales cu niciun profit. Suma 
promisă drept răsplată pentru serviciul prestat era prea 
ispititoare, teribil de ispititoare. Mâine avea să-i prezinte 
„Șefului” rezultatul expediției. Gândul întâlnirii cu omul care îi 
va depune în palmă un plic burdușit cu frumoase bancnote 
albastre îi îndepărtă temporar frica de eventualii urmăritori. Işi 
închipui atenţia cu care va fi ascultat. De astă dată ochii de 
gheață ai „Șefului” vor fi străbătuţi de un licăr de admiraţie. In 
definitiv, acționase exact cum i se ceruse, nu se abătuse cu o 
iotă de la treaba încredințată, culesese absolut toate informaţiile 
pretinse. Cu siguranţă că „Șeful” nu îl va mai ţine în picioare ca 
pe un milog în antreul acela întunecos și strâmt, îl va invita să ia 
loc pe un scaun, îi va strânge și mâna, poate îi va oferi o tărie... 

Strivi ţigara sub călcâi și porni către ieșirea ce dădea într-o 
piațetă străjuită de clădiri vechi, mohorâte, cu ziduri ca de 
fortăreață. 

Încă nu era pe deplin convins că nu-l urmăreşte nimeni. 

În tren, ca și în autobuz, se străduise tot timpul să remarce 
vreun urmăritor, dar cei din jurul lui sau care trecuseră pe lângă 
el nu-i treziseră în niciun fel neîncrederea. 

Se strâmbă, scăpând o înjurătură în gând la adresa propriei 
persoane. Nu era chiar atât de ageamiu încât să creadă că toţi 
indivizii cu înfățișare nevinovată sunt într-adevăr ceea ce par să 
fie și, mai ales, ceea ce vor să fie. 

Se opri puţin pe trotuar, nehotărât în privinţa direcţiei. N-avea 
rost să meargă direct acasă. Îi era tare foame și, din pricina 
oboselii, îl scutură deodată un fior de frig. 

Norii adunaţi pe nesimţite deasupra orașului începură să 
verse picuri grei, rari. Ploaie de vară. Pietonii grăbeau pașii, 
adăpostindu-se cu veselie exagerată sub balcoane. 

Își aminti că dincolo de piaţetă, în spatele monumentului 


eroilor din primul război mondial, exista o bodegă modestă, 
rareori aglomerată către sfârșitul serii. Ceasul din turnul gării 
indica orele douăzeci și patruzeci și cinci. Așteptă să treacă 
două autoturisme, apoi se urni cu pași leneși, flancat de pietoni 
aferați!. Călca încet, își simţea picioarele grele ca plumbul, 
tălpile încinse îl usturau, avea senzația că înoată cu mișcări 
molatice printr-un lichid vâăscos. Se decise să facă un mic ocol 
tactic, cu scopul de a se desprinde de eventualele cozi. 

Apucă pe o stradă scurtă, o străbătu repede, își schimbă 
iarăși ritmul mersului, păși agale când trecu prin dreptul celui 
mai nou hotel din oraș. Animaţia dinapoia ferestrelor 
strălucitoare ale restaurantului situat la parter îl ispiti un 
moment să urce treptele în formă de evantai, la capătul cărora 
veghea un portar galonat. 

Scuipă în rigolă, cu dispreţ. 

Nu, nu era cazul să intre în hotel în halul în care arăta, 
nebărbierit de trei zile, cu hainele boţite, cu cămașa jegoasă... 
Personalul restaurantului l-ar întâmpina cu priviri cel puțin 
intrigate, dacă nu cumva ar chema un miliţian, considerând că 
au de-a face cu un vagabond hămesit. 

„Mâine am să cinez neapărat aici”, hotărî Băbeanu, vrând 
parcă să se răzbune pe faptul că în seara aceea nu-și permitea 
să se aventureze în cel mai elegant restaurant al orașului. 
„Dezmăţ în toată regula, o să comand ciuperci și caviar, am să 
cer cele mai scumpe băuturi și am s-o invit și pe păcătoasa de 
Lina Zurlia, n-am mai scos-o de mult la un local. Mamă, mamă, o 
să-i sară ochii din cap, în viaţa ei n-a văzut asemenea lux... Ba 
nu, n-am s-o invit, e a naibii de vulgară, înjură ca un birjar când 
trage la măsea, face circ, e obișnuită cu bombele ei de mahala... 
Și mai are un defect capital, e teribil de curioasă, pune întrebări 
cu nemiluita, mai bine mă las păgubaș...” 

Ultima sută de metri o parcurse mai lent, dar nu din pricina 
oboselii. Se oprea tot mai des în fața vitrinelor și întorcea capul 
ca din întâmplare, pentru a se asigura că nu-i urmărit. Scrută 
încă o dată strada înainte de a împinge ușa bodegii. 

Nimic suspect... 

Vainburșul? răsfoia o revistă, înăbușindu-și un căscat cu podul 


1 Care vrea să pară foarte ocupat. 
2 „Wein Bursche”, în traducere liberă „băiatul cu vinul”, un fel de 
barman-ospătar-baiat de cârciumă din perioada interbelică și din 


palmei, ospătarul se întreținea cu unicul client, un bătrânel cu 
mutră de cioclu, care sugea apatic din ţoiul cu ţuică. 

Băbeanu zis Chilipir se așeză cu un suspin de plăcere la masa 
din vecinătatea bătrânului, având senzaţia naufragiatului care 
zărește la orizont o navă salvatoare. Servieta o depuse pe 
scaunul de-alături. Comandă o iahnie de fasole cu două porţii de 
cârnaţi, „foarte rumeniţi”, și o sticlă de Cabernet Sauvignon; vru 
să ceară și o salată de castraveciori muraţi, dar renunță după o 
scurtă șovăială, amintindu-și de crizele de ulcer ce-i dădeau 
târcoale în ultima vreme. Oricum, făcuse o concesie în privința 
iahniei de fasole. 

Aprinse o ţigară și începu să fumeze preocupat, recapitulând 
în gând raportul către „Șef”. Da, mâine va scăpa de coșmarul 
ultimelor două zile și trei nopţi, va încasa un teanc impresionant 
de sute, apoi nu se va mai sinchisi de nimeni și de nimic, în 
continuare avea să acţioneze „Șeful”, să-și bată singur capul cu 
treaba aia afurisit de periculoasă, să se spele pe cap cu 
comoara lui. 

„Sper să nu mă oblige să-l slujesc toată viaţa... Ce mama 
dracului, m-am băgat destul în rahat, salt lovelele și mă car 
urgent într-o localitate cât mai îndepărtată, și rămân acolo până 
nu încep să mișune milițienii prin zona aia. Și o să am grijă să nu 
mai pice măgăreaţța pe mine...” 

Ospătarul desfundă sticla, turnă vin în pahar, se înclină cu un 
zâmbet profesional, apoi reluă dialogul cu bătrânelul cam tare 
de ureche. 

Când i se aduse mâncarea, aruncă ţigara în scrumieră și 
alungă cu palma șuviţa de fum ce plana deasupra mesei. 

Fumase peste măsură, mai ales în tren, îl ustura gâtlejul, 
parcă i se strepeziseră gingiile și limba i se lipea de cerul gurii. 

Locul în care se așezase i se părea ideal. Putea să cuprindă cu 
privirea întregul local, fără să dea de bănuit. La puţin timp după 
ce atacă primul cârnat, intră în bodegă un ceferist; bău la 
iuţeală un rom mare și un pahar cu apă minerală, schimbă 
câteva replici anodine cu vainburșul și ieși la fel de grăbit 
precum intrase. 

Ceva mai târziu își făcu apariţia alt client, un individ de 
statură mijlocie, cu părul lins, cu o mustăcioară caraghioasă, 
nepotrivită pe obrazul rotund, cărnos. Purta un hanorac 


timpul războiului. 


maroniu, și pe cap îi stătea șmecherește o șapcă în carouri, cu 
cozoroc lat. Se așeză la masa de lângă ușă și-i spuse ospătarului 
să-i aducă o bere, subliniind cu glas răspicat: „Să fie rece, 
înţelegi?” 

Băbeanu zis Chilipir înregistra mecanic ceea ce se petrecea în 
bodegă. Totul i se părea că decurge cât se poate de normal. 

Mesteca tacticos, simțind cum prinde treptat puteri. În 
răstimpuri, își muia buzele în pahar, degustând fiecare picătură 
din vinul negru, taninos. 

Zâmbi nostalgic, amintindu-și prima întâlnire cu „Șeful”: era o 
zi de iarnă năprasnică, mai degrabă seară, iar el rătăcea pe o 
stradă dosnică, dârdâind de frig, cu maţele chirăind de foame, la 
câteva ore după ce ispășise ultima condamnare; întâlnire 
întrucâtva penibilă, dar și (trebuia să recunoască în mod cinstit) 
de-a dreptul salvatoare. 

„Eşti Chilipir, nu?” II acostase pe strada pustie un individ a 
cărui faţă era acoperită aproape în întregime de niște ochelari 
de motociclist. 

„Și ce-i cu asta?” 

„Te-am întrebat ceva.” 

„Da, mi se mai zice și Chilipir. Ai chef să-mi dai de pomană?” 

„Pomană nu dau nimănui, dar pot să-ţi ofer un avans, în 
vederea unor viitoare afaceri...” 

Scosese cu un gest de scamator o hârtie de-o sută și i-o 
fluturase pe sub nas. 

„Ce părere ai, te tentează?” 

In loc să-i răspundă, începuse să se bâlbâie ca un cretin, pe 
urmă întinsese mâna stângă să-i smulgă suta, iar cu pumnul 
drept încercase să lovească. Necunoscutul parase lovitura cu o 
mișcare dibace, izbindu-l crunt cu genunchiul sub centură; îi 
auzise apoi vocea dură, tăioasă, în timp ce el zăcea, înjurând 
printre dinţi, în zăpada sticloasă: 

„Mă Chilipir, mă, te știam mai deștept decât un manglitor de 
duzină, sper să nu mă mai dezamăgești, hai, ridică-te, nu te mai 
purta ca un nevolnic...” . 

Uşa bodegii se deschise din nou. În prag se ivi un tânăr cu 
obrajii supţi, de o paloare bolnăvicioasă; își propti coatele pe 
tejghea, se aplecă și-i șopti ceva barmanului. 

„Ar putea fi un ins oarecare, un prieten al vainburșului, n-are 
moacă de curcan, dar n-ar fi exclus să facă parte din grupul 


concurenţilor. «Șeful» m-a avertizat că nu este singurul care 
încearcă să pună mâna pe... Va trebui să mă port cât mai 
firesc.” 

Tăie al doilea cârnat, trecându-i în revistă încă o dată pe cei 
trei clienţi. Dinspre partea bătrânelului nicio grijă. Tipul cu 
mustăcioară își savura berea, părând complet indiferent la ceea 
ce se petrecea în bodegă, iar cel de-al treilea client, tipul cu 
înfățișare de ftizie, continua să stea cu coatele proptite pe 
tejghea și să privească pe sub pleoapele pe jumătate plecate 
sticlele cu etichete multicolore din rafturi. 

Nicio primejdie... 

Își turnă vin în pahar, se pregăti să tragă o dușcă zdravănă, 
dar gestul ridicării paharului fu întrerupt de o tresărire când îl 
observă pe individul cu mustăcioară cum își aprinde ţigara. Avu 
deodată senzaţia că îl asaltează un pericol stăruitor, ca o ceaţă 
densă și cenușie apărută din senin. 

Bricheta din mâna cu degete spatulate a mustăciosului avea o 
formă deosebită, semăna cu un obuz în miniatură; și mai văzuse 
o dată bricheta aceea, o remarcase în cursul dimineţii, când 
așteptase să-i vină rândul la casa de bilete a gării mohorâte de 
unde își luase biletul de tren. Intorsese capul spre stânga, 
privise întâmplător mâna omului din spatele său, observase cum 
aprinde ţigara cu aceeași brichetă gălbuie, în formă de obuz. li 
rămăsese întipărit în memorie amănuntul acela. lar acum, după 
atâtea ore, și la mare distanţă de primul loc, vedea aceeași 
brichetă. 

Coincidenţa trebuia exclusă cu desăvârșire. 

„Tipul ăsta cu moacă de slujbaș într-un birou oarecare m-a 
supravegheat neîncetat. Ce mai pui de lele, pariez pe oricât că-i 
de la miliţie. Și dacă nu scap iute de el, mă paşte iar pârnaia, 
ȘI...” 

Se strădui să mănânce la fel de tacticos ca mai înainte, cu 
gesturi pedante, de parcă n-ar fi intervenit nimic deosebit. Avea 
aerul unui om a cărui unică preocupare este aceea de a-și 
îndestula stomacul, părea că nu-l interesează altceva decât 
hrana din farfurie și vinul din sticlă, deși reflecta înfrigurat la 
manevra prin care ar reuși să taie o breșă în plasa urmăritorului. 

Oare să-l avertizeze pe „Șef”, să-l cheme să-i dea o mână de 
ajutor? Din păcate, bodega nu poseda post telefonic... 

Minutele se scurgeau prea rapid. 


Își dădu seama instinctiv că nu-i este permis să încerce o 
acțiune făţișă, că o eventuală busculadă s-ar dovedi a dracului 
de riscantă pentru sine, sfârșindu-se lamentabil la prima secţie 
de miliţie. Era absolut necesar să scape de urmăritor, să discute 
cu „șeful”, să încaseze răsplata promisă și să spele putina. 

Puse servieta pe colțul mesei, la vedere - conţinea un prosop 
murdar, mersul trenurilor, un săpun și o periuţă de dinţi - se 
ridică încruntat, cu palmele apăsate pe stomac și se îndreptă 
precipitat către perdeaua ce masca toaleta. 

Bodega era dotată cu o singură cabină, a cărei ferestruică de 
aerisire (protejată de o reţea groasă de sârmă) se afla la 
aproximativ doi metri de podea. Scoase șișul - un cuţit cu dublu 
tăiș, bine echilibrat, cu plăsele de corn - și se apucă să 
desprindă un colţ al reţelei. Lucra cu înverșunare, silindu-se să 
evite cel mai mic zgomot. Cuiele ce fixau rama erau atacate de 
rugină; izbuti să le înlăture în mai puţin de trei minute. Işi șterse 
sudoarea ce-i șiroia pe frunte și pe gât, trase aer în piept și se 
strecură ca o felină prin fereastra îngustă, alunecând încet într-o 
curte interioară, la capătul căreia se zărea un gang. Singura 
ieșire, unde însă putea să-l aștepte o surpriză afurisit de 
neplăcută. Șovăi câteva secunde înainte de a se urni de lângă 
zid. Se simţea zăvorât ca într-o cursă de șobolani, era obligat să- 
și încerce norocul. Făcu o mișcare greșită, pripită, se izbi de o 
cutie de gunoi, o răsturnă, și zângănitul metalic i se păru că se 
repercutează în toate ungherele curții. Străbătu tiptil gangul și 
așteptă să treacă un camion. Când hurducăitu-i enervant se 
pierdu în lungul străzii, simţi cum i se abate o palmă grea peste 
umăr și, întorcându-se cu o mișcare bruscă de fiară încolţită, îl 
văzu pe insul îmbrăcat în hanorac. Mustaţța subţire ce-i tăia 
obrazul rotund i se păru și mai ridicolă. 

— Ce aveţi cu mine? 

— Ai ajuns la capătul drumului, Băbene. 

— Nu vă cunosc! 

— Lasă fleacurile, ard de nerăbdare să-ţi cunosc prietenii. 

— Eu nu... 

Încă mai păstra șișul în mână, îi simțea mânerul poros în 
podul palmei, parcă sudat de piele. Acționă fără să stea pe 
gânduri, se deplasă fulgerător cu o jumătate de pas la dreapta, 
izbind cu sete. Auzi un icnet înfundat, urmat de un gâlgâit, apoi 
observă aproape cu uimire că mustăciosul își pierde echilibrul și 


alunecă lent, foarte lent pe caldarâm, ca într-un film rulat cu 
încetinitorul. 

Aruncă o privire cercetătoare în jur. Nici ţipenie! 

Cu gesturi iuți, experte, fără ca pe chip să i se clintească 
vreun mușchi, goli toate buzunarele victimei, apoi târî trupul în 
gang, ieși în stradă, ocoli prudent o staţie de benzină și se făcu 
nevăzut pe după colţul primei clădiri. 

x 


Doi tineri pletoși, costumați fistichiu, se opriră nehotărâţi în 
fața clădirii de lângă staţia de benzină. Unul din ei purta sub 
braţ o chitară electrică, celălalt avea atârnat de gât un 
acordeon. Cel cu chitara trase din buzunar o hârtiuță, frecă un 
chibrit și, la lumina-i pâlpâindă, silabisi o adresă. 

— Strada Parfumului, numărul 4... Aici ar fi. Dacă m-ai cărat 
degeaba în văgăuna asta... 

— Nici vorbă, se grăbi să-l liniștească cel cu acordeonul. Am 
convenit clar cu nașul, o mie înainte, altfel o roim și-i lăsăm 
baltă. Trebuie să mai fie notat ceva pe hârtia aia. 

— Scrie că intrarea e prin gang, prima ușă pe dreapta. Mamă, 
ce beznă! 

— Aprinde alt chibrit. 

— Aprind... Stai un pic, uite un beţiv, ce mama dracului, alt 
loc nu și-a găsit să doarmă? O să-și dea duhul pe ciment dacă... 

Se lăsă pe vine, apucă umărul omului întins în gang și-l 
scutură. 

— Deșteptarea! Scoală, neică, a venit lăptăreasa! 

Capul „beţivului” alunecă într-o parte, și chitaristul putu să-i 
distingă figura inertă și gura deformată de un rictus oribil. Îi 
puse mâna pe piept, cu intenţia de a-l zgâlțâi mai zdravăn, dar 
în clipa următoare o retrase îngrozit, simţind-o năpădită de un 
lichid vâscos, călduț. Aprinse alt chibrit, își lumină degetele și 
bâigui: 

— Sânge... 

— Valea! O ștergem rapid, rosti cu glas uscat acordeonistul. 
Se lasă cu tămbălău, n-am chef să dau declarații la miliţie. 

— Poate nu-i mort. 

— Mă bagi în belea, Valerică. 

— Idiotule! Sună la toate ușile, bate cu pumnii și cu piciorul în 
ele, trebuie să existe un telefon în casa asta. Nu te mai zgâi, 
mișcă-te! 


— Când te încăpăţânezi tu... 

După vreo zece minute, o ambulanţă transporta victima în 
stare de agonie la cel mai apropiat spital. Sirena mașinii răsuna 
lugubru, sfâșiind aerul încă umed al începutului de toamnă... 


Capitolul 1 


Căpitanul de miliţie Vlădoianu se uită la ceasul de pe 
noptieră, constatând cu necaz că în curând aveau să mijească 
zorile fără a fi izbutit să aţipească măcar o jumătate de oră. 

Dormitorul i se părea prea spaţios, ca întotdeauna când se 
întorcea acasă dintr-o lungă deplasare, avea senzaţia că a 
nimerit din greșeală într-o locuinţă străină. La hoteluri cerea 
cele mai mici camere, de regulă cele situate la ultimul etaj. Un 
obicei vechi, pe care nu se îndura să-l mai schimbe, deși colegii 
îl luau peste picior, susținând că preferă camerele mici din două 
motive: pentru că sunt mai ieftine și pentru că suferă de 
agorafobie. Nu avea teamă de spaţiile largi și nu era meschin 
când era vorba de un confort binemeritat, dar colegii îl șicanau 
în speranţa că vor izbuti să-i zdruncine calmul. 

Se apropie de fereastră, dădu perdelele la o parte și 
contemplă îngândurat peisajul nocturn din vecinătatea cheiului 
Dâmboviţei. 

O noapte fără somn nu reprezenta un efort deosebit în viaţa 
sa agitată, plină de tensiune; existaseră destule nopţi când din 
pricina profesiei fusese dator să rămână treaz - nu pur și simplu 
treaz, ci cu toate simţurile încordate - să vegheze nemișcat la 
marginea unei păduri, înfruntând un ger de crăpau pietrele, sau 
să străbată tiptil strazi desfundate sub ploaia monotonă și 
pătrunzătoare a lunilor de toamnă, într-un oarecare oraș de 
provincie; și totdeauna se străduise să acționeze cu mult sânge 
rece, să aleagă calea raţională fără a ţine seama de instinct, să 
întâmpine pre gătit elementul ce putea să survină pe 
neașteptate, apoi să-și surprindă adversarul tocmai când acesta 
se aștepta mai puţin. 

Își frecă mașinal cu dosul palmei perii ţepoși crescuţi sub 
bărbie și reveni lângă pat. Ceasul deșteptător montat în 
postamentul veiozei indica orele patru și jumătate. Se cufundă 
morocănos într-un fotoliu, lipindu-și spinarea de spetează. 
Braţele îi atârnau moi, vârfurile degetelor aproape atingeau 


covorul, capul îi era învăluit în penumbră, ochii închiși. Constată 
nemulțumit că starea de repaus total asociată cu absenţa 
gândurilor nu-i folosea de astă dată. lritarea continua să-l 
asalteze din ce în ce mai stăruitor. Scoase o ţigară din pachetul 
de pe măsuţă și o aprinse, trăgând cu sete din ea. 

Îl obseda tot mai mult scrisoarea. 

Se săltă din fotoliu, deschise ușa balconului și inhală cu 
aviditate aerul răcoros. Cerul începea să se limpezească, să 
capete la orizont o culoare alburie. Se aplecă peste balustradă și 
azvârli restul ţigării în mijlocul străzii pustii. Chiștocul răspândi 
astfel o jerbă de minuscule scântei, străluci efemer o clipă apoi 
deveni invizibil. 

Începea să se facă simțită apropierea toamnei, mai ales 
noaptea; un vânt cu miros amărui mătura aleile slab luminate 
dintre blocuri. Își ridică gulerul pijamalei și reintră zgribulit în 
dormitor. Șezu un timp în picioare, respirând zgomotos, cu 
braţele încrucișate pe piept. 

Fu scuturat de un fior ce îi readuse în minte o seară petrecută 
cu trei luni mai înainte. Revăzu restaurantul impozant, de un lux 
învechit, chipurile îmbujorate de emoție ale foștilor colegi de 
liceu, scânteierea șampaniei în cupe. | se păru chiar că aude cu 
deosebită claritate ritmul vioi al orchestrei, strigătele de veselie 
întretăiate deasupra mesei împodobită festiv, urările de viață 
lungă și de împliniri... 

Trase un sertar și scoase un plic burdușit cu fotografii, mai 
vechi și mai noi, reluându-și locul în fotoliu. Alese dintre ele pe 
cele făcute cu prilejul reîntâlnirii cu foștii colegi de liceu. Le 
examină îndelung, una câte una, fixându-și privirea asupra 
Ruxandrei, sperând să discearnă un anume element ieșit din 
comun. Zadarnic, figura ei impasibilă nu-i dezvălui niciun 
amănunt, în toate fotografiile apărea în planul al doilea, ștearsă, 
banală, ciudat de insignifiantă, parcă dinadins ascunsă pe 
jumătate în spatele altora, în așa fel încât nu i se distingea 
decât o parte a feţei palide, ascetice. 

Nu, fotografiile nu erau capabile să-i clarifice starea de spirit a 
Ruxandrei, frământările, zbuciumul, trebuia să recurgă la 
amintiri, să reconstituie minuţios în gând ceea ce se întâmplase 
în seara aceea, în urmă cu trei luni. 

Întinse picioarele, își mișcă braţele de câteva ori pentru a 
înșela amorțeala mușchilor. Era prea târziu să se mai culce și 


era convins că nu va reuși să adoarmă, deși oboseala îl invada 
treptat. Işi schimbă locul, se trânti pe pat cu mâinile sub ceafă, 
căutându-și o poziție mai comodă. Foșnetul scrisorii din 
buzunarul pijamalei îl făcu să se încrunte; se ridică și începu să 
bată camera în lung și în lat, cu pași leneși. Cunoștea perfect de 
bine conţinutul scrisorii, o recitise de mai multe ori, știa pe de 
rost fiecare frază. 

Sosise acasă pe la miezul nopţii, după o absenţă de o 
săptămână, întorcându-se dintr-un oraș din sudul ţării, unde 
condusese o anchetă complicată, istovitoare. 

Inainte de a cobori din mașina încinsă și prăfuită rămăsese un 
minut sau două cu fruntea sprijinită de volan, incapabil să se 
mai urnească, gata să aţipească. 

— Se smulsese cu un ultim efort din starea plăcută de 
somnolenţă, parcase mașina în spatele blocului și pătrunsese în 
antreul cufundat într-o neverosimilă tăcere; pe jumătate 
adormit, apăsase pe butonul liftului. Zărise scrisoarea în ultimul 
moment, trăgând mașinal cu coada ochiului către cutiile poștale 
înșiruite pe peretele din dreapta intrării. Intâi își spusese că 
poate să stea acolo până a doua zi, apoi se răzgândise. 

O  desfăcuse pe culoar, înainte de a descuia ușa 
apartamentului, intrigat de faptul că lipsea numele 
expeditorului. Și somnul îi pierise subit, ca prin farmec. 

Oare de câte ori a recitit-o? 

Își încordă braţele, suspinând. Foșnetul filelor din buzunar îl 
obligă să retrăiască pregnant seara revederii cu foștii colegi, 
absolvenţi ai liceului din orașul natal. 

Fusese extrem de curios să-i revadă, să cerceteze pe chipul 
fiecăruia dintre ei scurgerea implacabilă a anilor... 

x 


Sandu Ulmeanu era singurul dintre foștii colegi cu care se 
întâlnea destul de des. Mai cu seamă de când Sandu se mutase 
cu locuinţa pe o stradă învecinată. Celorlalţi le pierduse urma, 
rareori îi mai parvenea câte o știre despre ei, erau risipiţi prin 
toate colțurile ţării, având diferite profesii. Câteodată, se 
întâlnea întâmplător cu vreunul și atunci schimbau câteva fraze 
pe trotuar ori beau o bere în fugă, discutând cu lungi pauze, 
parcă stingheriţi, aidoma unor bătrâni care nu s-au văzut de 
multă vreme și care încearcă în zadar să reînvie minunatele zile 
ale adolescenţei. 


În urmă cu doi ani, se izbise în foaierul aglomerat al unui 
teatru de o femeie scundă, obeză, cu părul de un roșu strident 
ce răspândea pe o rază apreciabilă un persistent parfum de 
iasomie. De braţul ei atârna un omuleţ chel, cu ochii bulbucaţi și 
tenul pământiu. Dăduse să treacă mai departe, murmurând o 
scuză de rigoare, dar grăsana se repezise la el, trăgându-l de 
mânecă: 

— Gabriel! Nu te-ai schimbat deloc! 

Vocea impetuoasă, cu accente ironice, o anume scilipire 
jucăușă a ochilor verzi și pistruii de la rădăcina nasului i-au 
readus-o în minte pe Viorica Rotaru, fostă colegă de liceu și 
prietenă de joacă, fala profesorilor de matematici. In rest, nimic 
nu mai amintea de fetișcana pirpirie cu cozi negre ca pana 
corbului, pregătită oricând să participe la organizarea unei farse. 
Au stat de vorbă până la terminarea antractului?, depănând 
amintiri din școală. Era moașă la o maternitate din Brăila, iar 
bărbatul care o însoțea - cel de-al doilea soţ -, tehnician pe un 
șantier din Galaţi. 

Altă dată, în timpul unui concediu petrecut la Brașov, asistase 
la inaugurarea unei expoziții retrospective de pictură. Simţise o 
reală plăcere, poate chiar mândrie, când printre numele celor 
cinci pictori îl descoperise și pe cel al unui fost coleg de clasă. 

Despre ceilalți colegi nu știa mai nimic. Făcea exceptie, 
bineînţeles, Sandu, adică maiorul medic Ulmeanu, care locuia la 
doi pași de el și cu care se întâlnea deseori. 

Într-o după-amiază, în urmă cu trei luni, Sandu, intrase ca o 
vijelie în apartament, se trântise în fotoliu și întrebase cu voce 
tărăgănată, încercând să se prefacă indiferent: 

— Ai citit România liberă de azi, căpitane? 

— Abia am venit de la serviciu. Ziarele sunt în vestibul, n-am 
apucat să mă uit prin ele. 

— Vasăzică, n-ai aflat. Rău, amice, foarte rău. 

— Nu mă mai fierbe. Dacă e ceva interesant, dă-i drumul! 

Sandu clătinase din cap în semn de imputare. 

— Ești o hahaleră, Gabriele! 

— Ai cam întrecut măsura, tovarășe maior. Drept pedeapsă, 
te provoc la un meci de șah. Trei partide... Aduc imediat piesele. 

— Adu-le, oricum sunt dator să-ţi acord o revanșă, pentru că 


3 Pauză dintre două acte sau două părţi ale unei reprezentații, unui 
spectacol. 


data trecută ai pierdut. Totuși, dacă mă tratezi cu o Fetească 
am să-mi calc orgoliul în picioare, și mă dau bătut. 

— A secat balta. 

— Te-ai făcut un calic și jumătate. Duminica trecută mai aveai 
două sticle în cămară, pe raftul din dreapta, jos. Nu cumva a 
început să te lase memoria? Semn rău pentru un ofiţer de 
miliţie, bătrâne... 

S-au mai dondănit prietenește câteva minute până când a 
adus vinul, apoi Ulmeanu a scos din servietă ziarul și i-a citit un 
anunţ de la Mica publicitate. Era vorba de reîntâlnirea, după 
douăzeci de ani, a colegilor de promoţie ai liceului dintr-un 
orășel de munte, reîntâlnire organizată de unul dintre premianţi, 
în prezent conferenţiar la o Catedră de Fizică. 

— Mergem, nu-i așa? întrebase Sandu și, fără să mai aștepte 
răspunsul, care nu putea fi decât afirmativ, murmurase dus pe 
gânduri: 

— Ca să vezi minune... Douăzeci de ani bătuţi pe muchie! 
Aproape că nu-mi vine să mă împac cu ideea că au trecut atât 
de repede. Uluitor de repede... Parcă ieri intram sufocaţi de 
emoție la ultimul examen, și apoi ne îmbrăţișam la banchetul de 
adio... 

— Au trecut, ce să-i faci?! Nu mai suntem chiar tineri, dragă 
Sandule... Nu, să nu-mi spui că tu te simţi foarte tânăr... N-are 
rost să ne amăgim. Ştii, de multe ori m-am gândit la foștii colegi 
de clasă. Cum or fi arătând ei acum? Tu erai un găligan cu 
obrajii pătaţi de coșuri... amorezat nebunește de profesoara de 
franceză... îi scriai interminabile epistole de dragoste, înţesate 
cu fragmente din clasicii francezi, pe urmă le rupeai furios. 

— Nici tu nu erai mai breaz, bătrâne... îţi sfârâiau călcâiele 
după Ruxandra. 

— Ruxandra? 

— Doar nu vrei să spui că ai uitat de superba noastră colegă, 
pentru care toți eram în stare să ne aruncăm și în foc? 

Nu-i răspunsese. 

În clipa aceea, pentru prima dată după mulţi ani, dorise intens 
să o revadă. Era la curent, firește, cu faptul că se măritase în cel 
de-al doilea an de facultate cu un profesor trecut binișor de 
cincizeci de ani. Fusese o lovitură neașteptata, cruntă, luni de 
zile umblase năuc, se considerase nu numai ofensat, dar și 
zdrobit sufletește. Apoi, treptat, scurgerea inexorabilă a timpului 


așternuse vălul uitării peste chipul iubit al Ruxanarei. 

Și deodată, după optsprezece ani - făcuse imediat socoteala 
și constatase uluit că trecuseră optsprezece ani de când nu o 
mai văzuse și nu mai auzise nimic despre ea -, în după-amiaza 
aceea când Sandu îi citise anunţul de la Mica publicitate, silueta 
Ruxandrei  reapăruse parcă din ceață, imagine incertă, 
adresându-i surâsul ei tandru, acaparator. O fată înaltă, veselă, 
cu tâmplele ușor scobite, cu mers maiestuos și cu ochii de un 
albastru ameţitor și dulce... 

— La ce te gândești? îl întrebase Sandu, observându-l intrigat. 
Te-am trezit dintr-un vis? 

lnălțase din umeri, mormăind o banalitate. Era de-a dreptul 
absurd să-și închipuie că Ruxandra nu s-a schimbat deloc, că cel 
puţin înfățișarea i-a rămas aceeași. Probabil va întâlni chiar o 
femeie neglijentă, cu privirile obosite, cu sinii căzuţi și picioarele 
deformate de varice. Da, se putea să fie și așa, era cât se poate 
de normal ca scurgerea anilor să-și fi lăsat amprenta 
necruțătoare și pe trupul ei. În definitiv, nici el, Gabriel, nu mai 
este tânărul impetuos și ardent de odinioară; iar în ceea ce 
privește aspectul fizic, e cazul să nu se amăgească, i-a 
încărunţit părul la tâmple, i-a apărut o chelie cât un bănuț în 
creștetul capului, nu se poate lipsi de ochelari când citește la 
lumina electrică, iar cele două cute adânci săpate de-o parte și 
de alta a gurii îl fac deseori să pară mai bătrân și mai 
morocănos decât este în realitate. 

Nu fusese numai el îndrăgostit de Ruxandra. Din pricina 
cochetăriei pe care o afișa, se creau destule animozităţi în clasă. 
Cel puţin trei sferturi din băieţi ar fi fost capabili de tot felul de 
nebunii pentru a fi răsplătiți cu un zâmbet de către Ruxandra. 
Dar el, Gabriel Vlădoianu, era singurul care se putea lăuda că o 
sărutase în acea vreme. O iubise cu patimă, așa cum de regulă 
se întâmplă în adolescenţă. 


Se săltă de pe pat și aprinse altă ţigară. Amintirile revederii se 
derulau cu repeziciune, sacadat, abia reușea să ţină pasul cu 
ele, trebuia să facă un efort pentru a le detașa unele de altele. 

Retrăia cu înfrigurare fiecare moment al serii petrecute în 
restaurantul de pe fosta Stradă Mare, revedea fiecare amănunt 
de parcă ieri s-ar fi despărţit de foștii colegi. 

Sala înaltă cu candelabre pretenţioase, stucatura complicată 


a plafonului, oglinzile cam uzate ce reflectau în apele lor gălbui 
gulerele imaculate ale bărbaţilor și rochiile fastuoase ale 
femeilor,  irizarea  paharelor, mişcările  unduioase ale 
dansatorilor, agitația celor doi ospătari... Și, mai clar decât orice, 
chipul palid al Ruxandrei, încadrat de părul dens și roșietic. Sta 
dreaptă în capul mesei, aproape ţeapănă, cu umerii acoperiți de 
un șal pufos, cărămiziu, cu privirea fixă și pupilele puţin dilatate, 
fără să participe la veselia comesenilor. A recunoscut încântat 
că aspectul ei fizic nu s-a schimbat radical. Se maturizase, de 
sigur, trăsăturile îi deveniseră mai pronunțate, expresia feţei 
mai gravă. Pleoapele îi tremurau de câte ori cineva îi adresa 
cuvântul, era cuprinsă de o nervozitate de care în mod evident 
nu se putea descotorosi, acaparată de o spaimă neţărmurită, 
cronică, izbucnită din străfundurile sufletului, întipărită pe obraz; 
un rictus bizar, ce nu dura decât o clipită. 

Abia acum, după ce citise scrisoarea de nenumărate ori, își 
dădea seama că ochii Ruxandrei semănau izbitor cu ochii unui 
vânat în agonie, care cerșește un ultim glonţ, lovitura de graţie, 
pentru a fi scutit de chinuri fără rost. 

O privise avid, pe furiș, gândindu-se la anii când fusese atât 
de îndrăgostit de ea. Constatase ușurat că devenise 
invulnerabil; din marea pasiune nu mai rămăsese decât 
nostalgia, o amintire plăcută și foarte îndepărtată. O invitase la 
dans. Îl refuzase cu politeţe seacă, pretextând o migrenă. Și nu 
dansase cu niciunul dintre foștii colegi, repetând aceeași scuză 
față de toţi. Înălţase încă de la începutul serii un zid rece și 
invizibil în jurul ei. 

Ședea tăcută, preocupată, fuma fără încetare și, din când în 
când, își strângea șalul peste umerii scuturaţi de un fior, 
uitându-se mereu la ceasul de mână. Se retrăsese foarte 
devreme, înaintea tuturor, într-un mod atât de discret, încât 
nimeni nu-i remarcase absenţa. La plecare, în vestiar, 
schimbase câteva replici cu Sandu Ulmeanu. 

Târziu, după ce au părăsit restaurantul, el încă era obsedat de 
neliniștea stranie din privirile Ruxandrei. Sandu, deși mahmur, 
intuise la ce reflectează. Îl bătuse pe umăr și murmurase: 

— A divorţat de vreo zece ani... Știai? 

— De unde să știu? N-am mai întâlnit-o de-acum optsprezece 
ani. Cu ce se ocupă? Unde a fost repartizată după examenul de 
Stat? 


— Ai să râzi... 

— De ce să râd? 

— E dactilografă într-un birou oarecare. 

— Îţi baţi joc de mine? 

— Nicidecum. 

Pășiseră un timp în tăcere pe sub șirul de castani de pe fosta 
Stradă Mare, apăsaţi de aerul jilav al zorilor, apoi Sandu îl luase 
de braţ, îi întinsese pachetul de ţigări și-l îndemnase să se așeze 
pe banca din faţa Poștei. Fumaseră fără să se privească, 
învăluiţi în lumina incertă a începutului de zi. În cele din urmă, 
ghicindu-i întrebarea ce-i plutea pe buze, Sandu reluase cu glas 
scăzut, domol: 

— N-a mai terminat facultatea, s-a retras pe la mijlocul anului 
trei. A ezitat să-mi dea amănunte... O frământă ceva... Se pare 
că nu te-a uitat complet. S-a interesat unde lucrezi, dacă ai 
nevastă, copii. 

— l-ai spus? 

— Da. 

— l-ai spus că lucrez la Ministerul de Interne? 

— Da. Nu trebuia? 

— Ba da... 

— Când a auzit că ești ofiter de miliţie a făcut o mină... 

— Adică? Ce-a zis? 

— A tresărit vizibil. Tare aș vrea să știu ce o frământă pe biata 
noastră Ruxandra. 

— Ai observat și tu că o frământă ceva? 

— Cum să nu observ?! La plecare mi-a cerut adresa ta, vrea 
să-ţi trimită o ilustrată. 

x 

Aşadar, trecuseră trei luni de la revederea cu foştii colegi de 
liceu. 

Și în noaptea asta, revenind în București după o absență de-o 
săptămână, găsise în cutia poștală ciudata scrisoare expediată 
de Ruxandra. _ 

Somnul îl ocolea cu înverșunare. In curând avea să se 
lumineze de ziuă. Deschise larg fereastra, făcu câteva exerciţii 
de înviorare și de box cu umbra, apoi reîmbrăcă bluza pijamalei 
și percepu din nou foșnetul scrisorii. Se gândi că va trebui să 
discute cu colonelul Mitu înainte de a lua o hotărâre în legătură 
cu cele scrise de Ruxandra. 


Din depărtare sosi lent uruitul unui tramvai, apoi scrâșnetele 
surde ale unui camion și zăngănitul navetelor cu sticle de lapte 
descărcate pe trotuarul din faţa Alimentarei“. Somnul îi fugise 
de-a binelea, și pleoapele continuau să-l usture. 

Cinci minute mai târziu ședea ghemuit în fotoliu, cu un pahar 
de ceai negru la îndemână, examinând încordat filele scrisorii 
etalate pe genunchi, acoperite cu un scris mărunt, ascuţit, 
tremurat pe alocuri, cu spaţii largi între cuvinte. Aprinse o 
țigară, sorbi o înghiţitură din ceaiul fierbinte și se apucă să 
parcurgă iarăși rândurile acelea, de astă dată citind cu glas tare, 
rar, ca un actor care dorește să-și întipărească în memorie 
fiecare nuanţă a frazelor unui rol dificil și extrem de important 
pentru cariera sa: 


Dragă Gabriel, 

Am reflectat zile întregi înainte de a-ți scrie, nu o dată am 
avut intenția de a renunța, apoi, minată probabil de un imbold 
inexplicabil, am luat totuși hotărârea să aștern pe hârtie aceste 
rânduri. 

Te rog să mă scuzi dacă îti voi părea incoerentă... 

De fapt, este normal să-ți par incoerentă, împrăștiată, dat 
fiind starea de spirit care mă apasă... 

Când vei cunoaște toate faptele, îţi vei da seama cu ușurință 
că nu-mi puteam permite să mă adresez oricui... Ah, n-are rost 
să pierd minute prețioase încercând să mă justific; pe urmă, ca 
să fiu sinceră, am deplină incredere în tine. Sper să nu mă 
dezamăgești, în ciuda faptului că într-o anume perioadă m-am 
purtat destul de urât cu tine. Poate tocmai acesta este motivul 
care mă îndeamnă la destăinuiri, poate vreau să mă pedepsesc, 
să mă umilesc, să fac penitență dezvăluindu-mi gândurile în fata 
ta. 

Într-un anume fel, am convingerea că numai tu mă poti ajuta, 
+ Alimentarele erau în România comunistă magazine aflate în 
proprietatea statului, având ca destinaţie comerțul cu amănuntul de 
produse alimentare. În anii '70 au fost construite mii de astfel de 
stabilimente în orașe, de obicei la parterul blocurilor. După căderea 
comunismului, alimentarele au fost transformate în societăţi 
comerciale cu capital de stat, căzând în cele din urmă pradă 
speculanţilor imobiliari. Cuvântul desemnează și în prezent 
magazinele mixte de comerț cu amănuntul. 


dragul meu Gabriel... 

Îmi vine nespus de greu să calc peste ultimele rămășițe de 
orgoliu, mi-e rușine că sunt nevoită să apelez la fostul meu 
prieten, falnicul și credinciosul meu scutier de odinioară. Nu pot 
proceda altfel; în situația disperată în care mă aflu eu acum, 
mândria s-ar putea dovedi un balast inutil și, mai cu seamă, 
costisitor de primejdios... 

De fapt, te rog să crezi că fac apel nu numai la fostul coleg și 
prieten ci și, în egală măsură, la actualul ofițer de miliție. 

Mă tem, Gabriel, mi-e tare frică, mă torturează o spaimă 
teribilă, am senzația din ce în ce mai acută că o mare primejdie 
îmi dă târcoale necontenit. 

Zilele îmi sunt numărate. 

Parcă te văd cum surâzi neincrezător. 

Sunt condamnată să pier, presimt că nu mi-a mai rămas nicio 
șansă de salvare. „EI” sunt formidabil de puternici și de vicleni, 
reprezintă o forță cu care eu nu mă încumet să lupt. Admit, totul 
este pierdut, nu mai sunt în stare să rezist tensiunii crescânde, 
dar poate tu vei izbuti să mă smulgi din capcană... Poate... El 
SUNT FOARTE TARI... Am certitudinea că cele mai mărunte 
deplasări îmi sunt supravegheate cu strictețe. 

Îmi dau silința să nu afle nimeni de această scrisoare. 

Chiar și în cursul nopții stau de veghe, pândind pașii care îmi 
vor aduce sfârșitul trist și iremediabil, deznodământul de care 
nu mă pot feri. Știu, n-am realizat nimic deosebit în viață, e 
cazul să aștept cu resemnare gongul final, dar acum, când mă 
îndrept către capătul drumului, mă agăț cu disperare de tine, 
deși, într-un fel, sunt aproape convinsă că nimeni și nimic nu mă 
mai poate ocroti. Nu, nu sunt o fatalistă. 

E prea târziu să mai pot fi salvată, dragul meu Gabriel... 

Am grijă să nu rămân pe stradă când începe să se întunece, 
mă încui în casă, aprind lumina și stau în pat, crispată, cu ochii 
larg deschişi, fumând țigară după țigară. Uneori am senzația că 
aud niște pași, că cineva se furișează prin curte. Minutele se 
scurg lent, silnic de lent, când aștept și când îmi repet mereu că 
nu mi-a mai rămas nicio fărâmă de speranță. Nu mai pot să 
rezist... Poate chiar doresc să se termine coșmarul cât mai 
degrabă. Ivirea zorilor mă surprinde trează, epuizată, și, atunci 
îmi spun că mi s-au mai acordat câteva ore penibile, iluzorii, 
poate chiar o zi întreagă de răgaz tern și istovitor. In cursul zilei 


mă amenință același pericol, în fața căruia mă simt la fel de 
neputincioasă. Umbre tainice mă împresoară în permanență... 

Noptile sunt incomparabil mai chinuitoare. N-am curajul să iau 
somnifere pentru a scăpa de coșmarul acesta palpabil, material, 
în fața căruia mă simt la fel de paralizată, probabil mi-a mai 
rămas totuși o infimă doză de rezistență... Ar trebui doar să 
întind mâna spre cutia de pe noptieră, să înghit o pilulă şi să 
dorm, să mă învăluie somnul adânc și înșelător, în timpul căruia 
să se consume prăbușirea în neant, fără a mai fi nevoită să asist 
apatică la propria-mi agonie. 

Stau în pat, înfrigurată, ascult șuieratul vântului printre 
crengile nucului din curte, scârțâitul porții și lătratul câinilor din 
vecini; zăresc pe lângă marginile perdelelor lumina firavă a 
becului de deasupra bodegii „Nicorești” și un petec de cer 
vinețiu, pe care se învălmășesc norii. 

Ajută-mă, Gabriele! 

Stiu, scrisoarea mea ti se va părea ridicol de patetică, poate 
chiar vei avea impresia că e decupată dintr-o melodramă de 
prost gust. Iti dau cuvântul meu că nu exagerez absolut nimic. 
Pentru a te convinge de vinovăția lor, îmi voi da silința să-ți 
expun faptele în ordine cronologică, deși cazul acesta nu 
conține nimic clar, totul fiind după părerea mea confuz și de-a 
dreptul absurd. 

Așadar, voi începe cu ceea ce consider eu că se poate numi 
un prim reper. De fapt, un amănunt neînsemnat la prima 
vedere, însă necesar în interpretarea bizarelor întâmplări pe 
care le trăiesc în ultima vreme. 

N-aș fi acordat atenție acestui amănunt dacă mai târziu nu s- 
ar fi repetat și dacă nu m-ar fi îndemnat să trag o anume 
concluzie cu urmări nefaste pentru mine... Câteodată am pur și 
simplu senzația că ameninţarea e atât de... 


Fraza se întrerupea aici. 

Nu exista nici măcar semnătura, ca și când Ruxandra fusese 
obligată de anumite împrejurări să renunțe a mai continua 
scrisoarea, apoi, într-un moment prielnic, reușise s-o expedieze 
în pripă. 

Dacă nu i-ar fi recunoscut scrisul - după atâţia ani încă își 
amintea de literele mult înclinate spre dreapta, de neglijarea 
semnelor diacritice, de virgulele lungi și anemice - ar fi fost 


tentat să-și imagineze că cineva dorește cu tot dinadinsul să-i 
joace o farsă tâmpită. Dar nu putea fi vorba de așa ceva, tonul 
era prea dramatic pentru a fi fals; pe urmă, îl obseda fizionomia 
Ruxandrei din seara reîntâlnirii cu foștii colegi de liceu: privirea 
resemnată, pleoapele roșii, trăsăturile ascuţite, adânci, 
cutremurarea umerilor,  crisparea degetelor, semne ce 
demonstrau că încă de acum trei luni era măcinată de griji, 
speriată. 

Oare pericolul este cu adevărat grav și real? Cine o ameninţă? 
De ce este hărțuită? Și din ce cauză n-a mai terminat 
scrisoarea? Nu cumva suferă de mania persecuției? Poate 
sistemul nervos i-a fost zdruncinat de un șoc oarecare și ar 
trebui mai degrabă să se adreseze unui psihiatru, nu unui ofițer 
de miliţie... 

Nu pomenește niciun nume propriu, nicio descriere de 
persoană, niciun fapt concret, doar pronumele personal „El”, din 
care se poate deduce că este ameninţată de doi sau mai mulți 
indivizi. Din păcate, acești indivizi au statut de fantome, le 
lipsesc înfățișarea fizică, vârsta, adresa... 

Oricum, e de datoria lui să ia legătura cât mai curând cu 
Ruxandra, să verifice amănunțit, și pe cale oficială, temerile ei. 
Peste câteva ore se va prezenta în faţa colonelului Mitu, va 
raporta totul și, bineînţeles, va stărui să i se încredinţeze acest 
caz straniu. 

Dar dacă va fi prea târziu? 

Un strop de sudoare rece i se prelinse pe șira spinării. Duse 
paharul la gură și înghiţi restul de ceai. Se răcise, avea un gust 
neplăcut, parcă de rugină. 

Scrisoarea zăcuse o săptămână în cutia poștală de la parterul 
blocului și acest fapt trebuia să fie luat în consideraţie cu 
luciditate. Dacă era adevărat ceea ce susținea Ruxandra, dacă 
realmente o amenințau niște indivizi foarte vicleni, nu îi era 
deloc permis să se legene cu iluzii deșarte, într-o săptămână se 
puteau petrece multe lucruri neprevăzute. Trecuseră exact 
șapte zile de când poștașul depusese plicul în cutia de 
corespondenţă, iar șapte zile reprezintă un răstimp enorm 
pentru un om a cărui viaţă este ameninţată de un permanent 
pericol. 

Constată uimit, și totodată nemulțumit, că nu deţine nicio 
informaţie referitoare la situaţia actuală a Ruxandrei, nici măcar 


adresa sau locul de muncă, pentru a anunţa organele de miliţie 
din localitatea respectivă s-o ia sub protecţie până la sosirea lui. 

| se promisese că va putea să-și ia concediul de odihnă îndată 
ce se va întoarce din misiune. Bun, va pleca în concediu chiar în 
orașul unde trăiește Ruxandra... înălţă din umeri, iritat, 
gândindu-se că va trebui să discute cu colonelul Mitu, nu îi era 
permis să acţioneze de unul singur; probabil cei care o ameninţă 
pe Ruxandra sunt niște infractori foarte versați. Era posibil ca ei 
să fi aflat de scrisoare și să-și ia măsurile de rigoare, să-și 
mascheze intenţiile, să se dea la fund, să devină invizibili o 
perioadă. Da, probabil sunt foarte abili, din moment ce ea 
manifestă atâta prudenţă. 

Scrisoarea purta ștampila poștei dintr-un orășel situat în 
nordul țării. Dacă se gândea. Bine, trecuse cândva pe-acolo, cu 
vreo opt ani în urmă; își mai amintea de o șosea în pantă, de 
niște case răzlețe, de o pădure seculară la poalele unui masiv 
muntos... 

Scoase din bibliotecă un dicționar și câteva ghiduri, căută 
numele localităţii respective, apoi consultă o hartă și notă pe o 
hârtie puţinele informații obținute: stațiune climaterică situată la 
poalele munţilor... fabrică de cherestea... izvoare de ape 
minerale indicate în cura bolilor ficatului și a căilor biliare... se 
pot face excursii și alpinism pe Muntele Balanga... ruinele cetăţii 
de pe creasta muntelui datează din secolul... 

Incercă în zadar să-și închipuie atmosfera cotidiană din acel 
orășel. La ce instituţie lucrează Ruxandra? Datorită cărei 
împrejurări a ajuns să se stabilească pe acele meleaguri? 

Stinse veioza și se uită la ceas. Era șase fără un sfert. Lumina 
certă a dimineţii invadase pe nesimţite întreaga încăpere. 

Ridică receptorul telefonului și formă numărul lui Sandu 
Ulmeanu. După ce suportă cu stoicism blestemele amicale ale 
maiorului, trezit prea devreme din somn, căpătă confirmarea că 
Ruxandra locuia în localitatea de unde fusese expediată 
scrisoarea, că se stabilise acolo cu vreo doi ani mai înainte, 
venind din Cluj. 

Intrerupse legătura fără să-i mai spună prietenului de ce îl 
interesează la o oră atât de matinală soarta fostei lor colege de 
liceu. 

Un pasaj din scrisoare menţiona: /virea zorilor mă surprinde 
trează, epuizată, și atunci îmi spun că mi s-au mal acordat 


câteva ore penibile, iluzorii, poate chiar o zi întreagă de răgaz... 

Probabil „El” uzau de ameninţări numai cu scopul de a o 
împiedica să recurgă la ajutorul autorităţilor. Faptul că reușise 
totuși să găsească un moment prielnic pentru expedierea 
apelului dovedea, într-o oarecare măsură, că infractorii nu 
aveau curajul să atace fățiș. 

Privi din nou ceasul, având senzaţia că minutele se scurg mult 
mai lent în această dimineaţă. Începea să-l obsedeze o anumită 
frază din scrisoare: E prea târziu pentru a mai putea fi salvată, 
dragul meu Gabriel... 


Capitolul 2 


Secretara colonelului rostea răspicat în receptor „da, da, da”, 
făcea o pauză pentru a-și asculta interlocutorul și nota 
convorbirea într-un registru consumat pe trei sferturi. Pixul îi 
alerga cu repeziciune pe hârtie, abia înălțase capul când 
Vlădoianu pășise în anticameră. O șuviţă a părului de culoarea 
abanosului - pe care căpitanul îl bănuia deosebit de mătăsos - îi 
alunecase pe frunte, gulerul bluzei era mototolit. În dimineața 
aceea secretara semăna cu o școlăriță model, premianta clasei, 
prinsă pentru prima oară cu lecţia neînvățată. 

De câte ori trecea prin anticameră, Vlădoianu spera să 
observe câteva firimituri de pâine pe birou, urme de ruj pe un 
pahar, un creion cu vârful rupt sau orice alt semn ce putea să-i 
confirme faptul că se găsea în prezenţa unei fiinţe omenești, nu 
a unui robot cu aspect de femeie superbă, enervant de corectă, 
care nu-și pierde stăpânirea de sine niciodată. Și iată că azi, în 
fine, secretara arăta complet schimbată, era nervoasă și parcă 
în ochii ei migdalaţi stăruia o durere surdă. După ce termină 
convorbirea, rămase câteva secunde cu receptorul în mână, 
absentă, apoi îl trânti în furcă și schiță un gest către Vlădoianu, 
îndemnându-l să intre la șef. 

Colonelul ședea în picioare, la fereastră, cu spinarea ușor 
încovoiată. Păru-i încă bogat, în întregime albit, era zburlit, 
dovadă că își trecuse tot timpul degetele prin el, cum obișnuia 
când îl nemulțumea ceva. Deasupra biroului se încolăceau 
spirale dense de fum de ţigară, iar scrumiera înțesată de 
chiștoace emana un miros acru. Faptul îl șocă pe căpitan, 
întrucât știa că Mitu se lăsase de fumat de mai bine de doi ani și 


că de-atunci nu mai permitea nimănui să fumeze în biroul său. 

Colonelul întoarse capul, îl privi câteva momente pe căpitan 
cu o expresie de nedumerire, clipind, surprins parcă de prezența 
lui acolo. Oftă și începu să măsoare încăperea cu pași rari. 

— Ti-am citit raportul. Te felicit pentru îndeplinirea cu succes 
a misiunii. la loc. Scuză-mă, te-am lăsat să aștepți cam mult. 

Vlădoianu se instală comod, trăgând cu coada ochiului la 
silueta agitată a colonelului. Duse mâna la buzunarul unde își 
ținea ţigările, trase pachetul pe jumătate, apoi îl îndesă la loc. 

— Poţi să fumezi, zise Mitu. 

Observă uimirea căpitanului și schiță un zâmbet de 
resemnare. 

— Fumează, și dă-mi și mie o ţigară. 

— Carpaţi fără filtru... 

— Nu contează. Țigară să fie! De ce mă priveşti așa? N-ai mai 
văzut oameni fumând? Da, m-am luat iarăși de fumat, deși 
jurasem să nu mai pun gura pe tutun toată viața. 

Trase cu lăcomie două fumuri și continuă pe un ton din care 
razbatea iritarea, dar și o notă de tristeţe. 

— Azi-noapte am dat gata un pachet și jumătate de 
Mărășești. Buruiana dracului! Am avut noroc cu șoferul, avea el 
o rezervă. La ce oră ai sosit acasă? 

— La douăzeci și trei și treizeci. 

— Da, bine... 

Făcu un gest evaziv, își reluă îngândurat plimbarea prin 
încăpere, și pe frunte i se iviră cutele verticale ce indicau 
concentrarea intensă. Se opri lângă fereastră, propti palmele pe 
pervaz, și umerii îi fură scuturaţi de un fior. Vorbi fără să se 
întoarcă: 

— Voiai să-ţi iei concediu, nu? 

— Mi-aţi promis că îndată ce mă întorc... 

— Ti-am promis, ai dreptate. Numai că... 

Se întrerupse, părând brusc preocupat de peisajul de-afară. 
Căpitanul fu convins că pe Mitu nu-l interesau câtuși de puțin 
vârfurile plopilor din curte și nici pădurea de antene de pe 
acoperișurile blocurilor din vecinătate. Fu izbit deodată de un 
amănunt pe care ar fi trebuit să-l sesizeze încă din clipa când 
intrase în cabinetul colonelului Mitu. De obicei, biroul acestuia 
era aglomerat de acte, de mape, de dosare, de o sumedenie de 
hârtii adnotate pe margine cu creioane de diferite culori. De 


astă dată, biroul arăta uimitor de pustiu, chiar de tot pustiu dacă 
pe cristalul din mijloc nu s-ar fi găsit o singură fotografie, de 
formatul unei cărţi poștale. Din locul în care era așezat nu 
izbutea să vadă clar pe cine reprezintă acea fotografie, deslușea 
vag doar bustul unui bărbat. Fu smuls din gânduri de vocea 
colonelului: 

— Ții neapărat să pleci în concediu? 

„M-am ars, își zise Vlădoianu, mă ia cu binișorul, cu siguranţă 
că are de gând să mă însărcineze cu o nouă anchetă. Trebuie să 
rezist, ce dracu, am tot dreptul să mă odihnesc. E cazul să scot 
mai repede scrisoarea Ruxandrei și să încerc să-i explic... Ce să-i 
explic? Că doresc să plec eu și nu altcineva în orașul în care 
locuiește fosta mea colegă de liceu? Parcă văd că mă voi lasa 
înduplecat, cum m-am lăsat întotdeauna... Nu, n-am să mai 
cedez, oricât ar stărui să renunţ la concediu.” 

Colonelul își drese vocea cu putere, se apropie de căpitan, îi 
puse mâna pe umăr și murmură: 

— Gabriele, băiatule, noi doi ne-am înțeles de minune până 
acum. 

— Ne-am înţeles, nu pot să tăgăduiesc. 

— Ce s-o mai lungim, ai picat la ţânc, dacă astăzi nu te-ai fi 
aflat aici, te-aș fi înștiințat să te întorci rapid. Da, foarte rapid! 

ÎI bătu pe umăr ușurel, ocoli biroul și se așeză oftând pe 
scaun. Ridică fotografia, o privi clătinând din cap și o întinse 
căpitanului. 

— Îl cunoști? 

Vlădoianu se concentră asupra chipului surâzător din poză: un 
ofițer de miliţie, un locotenent cu părul lins și o umbră de 
mustață ce-i împrumuta feței cărnoase, joviale, aerul caraghios 
de demn al unui actor de vodevil care a fost silit de cine știe ce 
împrejurare să interpreteze rolul principal dintr-o tragedie 
antică. 

— Nu-l cunosc personal, însă fotografia am mai văzut-o 
undeva... Da, precis am mai văzut-o... Să mă gândesc puţin... 

— Gândește-te. 

Căpitanul fu surprins de tonul foarte grav cu care fusese 
pronunţat cuvântul, se uită la colonel și fu și mai surprins 
descifrând durerea din ochii lui. 

— Am mai văzut-o acum trei ani, înrămată și atârnată pe unul 
din pereţii locuinţei dumneavoastră. Dacă nu mă înșel, în prima 


cameră, în dreapta bibliotecii. În noaptea aceea de pomină, 
când am făcut revelionul împreună cu dumneavoastră și cu 
căpitanul Marinescu. Trebuie să recunosc, aţi avut un vin 
grozav, nu ne-am astâmpărat până n-am dat gata toată 
damigeana. 

— Așa e! Credeam că erai prea ameţit ca să mai poţi observa 
ceva. 

— Ei, nici chiar în halul ăsta. 

— Vezi tu, nu știu cum să încep... Locotenentul se numește 

Adrian Georgescu și este nepotul meu. Soră-mea, adică mama 
lui, a murit când el încă nu împlinise cinci ani... lar tatăl, un 
nepricopsit cu care nu prea întreţineam relații, s-a recăsătorit 
imediat. Și atunci l-am luat eu pe Adrian, l-am crescut, i-am 
educat, i-am îndrumat cum m-am priceput primii pași în viață... 
Și acum... 
__ Vlădoianu avu impresia că privirea colonelului se umezește. 
Inclină capul; un gest ce putea să însemne orice, compasiune, 
încurajare, înţelegere. De fapt, neștiind care-i cauza tristeţii lui 
Mitu, nu putea să se pronunțe. 

— Adrian dorea să se facă economist, dar eu am insistat să se 
înscrie la școala de ofițeri de miliţie... L-am convins cu destulă 
greutate, și acum regret... Poate vedeam în el un demn urmaș al 
meu! Ar fi avut parte de altă soartă, dacă eu n-aș fi insistat să... 
Dar să termin cu lamentările. Scuză-mă, mă bâlbâi ca o babă 
lacrimogenă... 

Continuă sumbru, cu privirea fixată peste capul căpitanului: 

— Aseară, puţin după orele douăzeci și unu, locotenentul 
Georgescu a fost atacat și rănit de un necunoscut, ceea ce, într- 
un fel, demonstrează că nepotul meu nu era bine pregătit din 
punct de vedere profesional. 

— Depinde de situaţia în care se afla. Rănit grav? 

— Da... Rănit foarte grav. Nu se știe dacă va mai supravieţui. 

Făcu o pauză pentru a-și aduna gândurile și reluă: 

— Vestea mi-a fost anunţată imediat de către comandantul 
Inspectoratului judeţean al Ministerului de Interne. M-a asigurat 
că se va încerca tot ce-i omenește posibil pentru a-i fi salvată 
viața. Nu-mi fac iluzii, dacă va trăi, va rămâne infirm, un om 
suferind până la sfârșitul zilelor sale. Înainte de a te chema, am 
luat legătura eu ministerul. S-a hotărât ca un om din serviciul 
meu să preia cazul de care se ocupa Adrian. Rămâne la 


latitudinea mea alegerea ofițerului respectiv. Și... 

— Și v-aţi gândit la mine. 

— M-am fixat asupra ta. N-am dreptul să-ţi impun acest caz, 
ţi-am promis că-ţi voi aproba plecarea în concediu și nu vreau 
să-mi calc cuvântul. Pe de altă parte, bănuiesc că propunerea 
de a prelua tu acest caz te onorează. 

„Mă onorează, desigur, îmi vine să sar în tavan de bucurie, 
gândi căpitanul făcând haz de necaz. Dacă n-ar exista 
scrisoarea Ruxandrei, m-aș simţi teribil de mândru pentru 
această apreciere...” 

Se lăsă pe speteaza scaunului și înclină din cap, afirmativ. 
Colonelul păru ușurat, alese o ţigară din pachetul de pe birou, o 
frământă între degete și spuse: 

— Te rog să fii convins că am reflectat cu multă seriozitate 
înainte de a-mi. Fixa alegerea asupra ta. Va trebui să te porți cât 
mai firesc, să-ți pui la contribuţie toate capacităţile fizice și 
intelectuale în rolul pe care îl vei juca. În plus, să dai dovadă de 
prudenţă, de cât mai multă prudență... 

— Voi fi prudenţa personificată. 

— Orice gest necugetat te-ar putea deconspira. 

Mirosi ţigara, vru s-o aprindă, se răzgândi și o aruncă scârbit 
în scrumieră. 

— Se înțelege de la sine că vei fi detașat în judeţul respectiv 
până la elucidarea completă a cazului. Vei conlucra cu tovarășul 
maior Coliban, i te vei adresa, îi vei cere sprijinul de câte ori se 
va ivi o problemă neașteptată. De altfel, îţi va fi șef direct. Îmi 
revine sarcina să te pun în temă. Din păcate, dispunem de 
foarte puține date... 

In urmă cu două săptămâni, a acostat în portul Constanţa o 
navă sub pavilion panamez. Marinarii au primit obișnuita învoire. 
La apelul de seară, deci după expirarea învoirii, șeful echipajului 
a constatat absenţa unuia dintre ei. Lipsea Willem Claesz, de 
origine olandeză, angajat în timp ce vasul făcea escală în portul 
Pireu. Atât se știa despre olandez în momentul când s-a anunțat 
autorităților românești dispariţia lui. Și, bineînțeles, au fost 
furnizate și semnalmentele lui: de statură mijlocie, foarte voinic, 
cu barbă în formă de colier, cu o cicatrice sub lobul urechii 
stângi. Individul se dovedise un taciturn, nu legase prietenie cu 
niciunul din ceilalți membri ai echipajului, nefiind câtuși de puţin 
înclinat spre confesiuni, cum se întâmplă de obicei cu oamenii 


care prin natura profesiei sunt nevoiţi să convieţuiască multă 
vreme într-un spaţiu restrâns. S-au întreprins imediat cercetări. 
Olandezul a fost găsit mort după patru zile lovit de o mașină, 
neidentificată încă, pe o stradă periferică din Cluj. Nu mai purta 
hainele cu care plecase de pe navă, era îmbrăcat cu un costum 
nou, de serie, confecționat într-una din fabricile noastre. Işi 
răsese barba și n-avea niciun act asupra lui. 

— Suspect. 

— Așa-i. Procesul-verbal de necropsie a relevat că înghiţise un 
somnifer foarte puternic înainte de a fi lovit de mașină, de unde 
a rezultat ipoteza normală că accidentul a fost înscenat. Cu 
câteva ore înainte de deces, olandezul a fost văzut într-o 
bodegă din Cluj, în compania unui individ necunoscut. L-a 
remarcat ospătarul care l-a servit, datorită acelei cicatrice 
izbitoare. Ambii clienţi vorbeau bine românește, fără vreo urmă 
de accent străin. Pornindu-se de la acest indiciu, s-a stabilit în 
curând adevărata identitate a marinarului olandez de pe vasul 
panamez. În realitate, Willem Claesz era românul Apostiu lon... 

— Spionaj? 

— Nicidecum. Deja s-au făcut investigații. 

Işi drese vocea și reluă: 

— Așadar, s-a stabilit că Willem Claesz era de fapt românul 
Apostiu lon, de profesie tehnician auto, născut în București în 
anul 1932, fugit din ţară în anul 1960. In 1963 a ispășito 
condamnare destul de blândă într-o închisoare din Italia, fiind 
implicat într-o afacere cu trafic de aur. A continuat să 
frecventeze medii infracţionale. În ultima vreme era în strânsă 
legătură cu un individ din Grecia, fișat la Interpol, bănuit că face 
parte dintr-un gang internaţional care practică sustragerea 
obiectelor de artă din diferite țări. Furtul capodoperelor a 
devenit din ce în ce mai rentabil, uneori chiar mai rentabil decât 
afacerile cu stupefiante. O bună parte din aceste opere de artă 
sunt achiziţionate ilegal de colecționari fanatici, foarte bogati, 
care n-au niciun fel de scrupule când e vorba de proveniența 
acestor opere. Le zăvoresc în depozite secrete, păzite cu 
strășnicie, scoțându-le din circuitul valorilor muzeale. Se zice că 
un astfel de colecţionar a declarat cu emfază că, la moartea lui, 
colecția va fi arsă împreună cu el... 

Se întrerupse pentru a-și potoli accesul de tuse, bău un 
pahar cu apă și reluă: 


— Locotenentul Georgescu Adrian a fost însărcinat să afle cu 
ce s-a ocupat Apostiu lon în cele patru zile cât a stat în 
România, adică din momentul când ni s-a anunţat dispariţia lui 
din Constanţa și până în momentul când a decedat în chip 
suspect în Cluj. De ce a revenit acest transfug în ţară? Cu cine s- 
a întâlnit? Ce treburi a învârtit? Prima urmă a lui Apostiu trecea 
printr-o localitate din judeţul de care aparţine Georgescu. A 
început investigaţiile fără a neglija niciun aspect al problemei. 
Adrian este un tip extrem de meticulos. Poate tocmai din cauza 
asta a dorit să se facă economist... Hmm! A izbutit să descopere 
că Apostiu fusese trimis la noi pentru a lua legătura cu niște 
infractori din nordul ţării. 

— Credeţi că se pune la cale furtul și transportul peste hotare 
a unor obiecte de artă? 

— Nu știu... Este posibil, dată fiind specialitatea celor care l- 
au catapultat aici pe Apostiu. Din păcate, nu putem trage nicio 
concluzie. Joi dimineaţă, Adrian i-a transmis maiorului Coliban că 
intenționează să verifice o pistă importantă, care avea să-l 
conducă direct la șeful bandei. Atât... Din nefericire, n-a mai 
avut posibilitatea să raporteze rezultatul investigaţiilor. Aseară, 
puţin după orele douăzeci și unu, a intrat să bea o bere într-o 
bodegă situată la periferia orașului N. 

— Ceea ce înseamnă că urmărea o persoană care intrase de 
asemeni în bodegă. 

— Putem afirma cu precizie că așa s-a întâmplat, deoarece 
unul din clienţi a spălat putina fără să achite nota de plată, la 
scurtă vreme după ce a apărut Adrian în local. Presupun că 
Adrian s-a deconspirat într-un mod oarecare. Cel urmărit s-a dus 
la toaletă, a forţat fereastra acoperită cu o plasă de sârmă, a 
sărit într-o curte interioară, a străbătut un gang și... 

— Și la capătul gangului a fost așteptat de locotenentul 
Georgescu. 

— De unde știi? 

— Așa aș fi procedat și eu. Nu l-aș fi lăsat să-mi scape din 
mână. 

— Și te-ai fi lăsat doborât ca o mazetă”? 

— V-am mai spus, depinde de situația care... 

— Te rog, nu e cazul să mai discutăm. A acţionat ca un 
începător și a plătit scump. A avut totuși un dram de noroc, s-au 


> Jucător prost, neîndemânatic. 


împiedicat de el doi lăutari, doi tineri care fuseseră tocmiţi la o 
petrecere. A fost transportat la spital într-o stare foarte gravă... 
Nu se poate discuta cu el. Și încă un amănunt, deloc 
neînsemnat: după ce a fost înjunghiat, i-au fost golite 
buzunarele, probabil cu intenţia de a se obţine vreo informație 
sau poate pentru a ne face pe noi să credem că a fost atacat 
pentru a fi jefuit. 

— Sper că nu obișnuia să poarte asupra lui un jurnal al 
activităţii zilnice. 

— Nu! 

— Am glumit, iertaţi-mă. 

Colonelul îi aruncă o privire mustrătoare și reluă: 

— Clientul care a șters-o fără să achite nota de plată a lăsat 
pe masă o servietă. Garanţie derizorie... 

Trase un sertar și scoase din el o servietă jerpelită, din vinilin; 
o deschise și înșiră pe cristalul de pe birou câteva obiecte: 

— Un prosop murdar, un săpun abia început, o periuţă de 
dinţi, un mers al trenurilor. 

— Amprente? 

— Destule, dar amestecate și difuze, întrucât servieta a 
circulat printr-o mulţime de mâini înainte de a ne parveni. 
Niciunul din aceste obiecte nu ne poate lansa o pistă, fie ea cât 
de vagă. 

— Paharul și tacâmurile? 

— Totul a fost curățat, spălat, deoarece după o jumătate de 
oră bodega și-a tras obloanele. 

— Semnalmente? 

— Nimic. Adică nimic folositor. 

— Se știe ce avea locotenentul Georgescu în buzunare? 

— În linii mari... Un stilou, o legătură de chei, legitimatia, 
țigări, probabil o anume sumă de bani... Și o brichetă de forma 
unui obuz în miniatură, de care nu se despărțea niciodată, pe 
care i-am dăruit-o eu când a absolvit școala de ofițeri. O 
considera un fel de amuletă... O primisem pe front, în Munţii 
Tatra, de la un partizan ceh pe care l-am smuls ca prin minune 
din ghearele unui pluton de execuţie. Bricheta are gravată pe ea 
dictonul latin DULCE ET DECORUM EST PRO PATRIA MORI. 

Închise ochii câteva secunde (Vlădoianu fu sigur că Mitu își 
amintea ziua aceea îndepărtată când primise bricheta din 
mâinile partizanului ceh), își umezi buzele și continuă: 


— Unul dintre brancardierii care l-au urcat pe Adrian în 
ambulanţă susţine că l-ar fi auzit șoptind de două ori cuvântul 
cocor. Nu cunoaștem însemnătatea acestui cuvânt și nici nu-l 
putem lua în consideraţie, dată fiind starea gravă a rănitului. 
Într-unul din buzunarele pantalonilor a mai rămas un mic petec 
de hârtie: un sfert de tichet folosit la călătoria cu unul din 
autobuzele întreprinderii Auto din județul respectiv. Specialiștii 
noștri au tras concluzia că tichetul a fost cumpărat din 
localitatea Ghinţurești. 

Vlădoianu își stăpâni o _ tresărire. Ghinţurești era chiar 
localitatea unde locuia în prezent Ruxandra, orășelul din care 
expediase ciudata scrisoare. Oare exista o legătură între cazul 
de care se ocupase locotenentul Georgescu și scrisoare? 
Apropierea era tentantă... 

— Așadar, urmă colonelul, bizuindu-ne pe acea rămășiță de 
tichet, putem afirma fără teama de a greși că Adrian a părăsit 
ieri Ghinţureștii, probabil după ce a descoperit ce anume a 
învârtit Apostiu lon în cele patru zile dinaintea morții. 

Se întrerupse pentru a-și masa câteva clipe fruntea. 

— Vei prelua misiunea lui. Recunosc, posezi puţine date. Vei 
avea de rezolvat o problemă foarte încâlcită. Adversarii noștri 
deţin deocamdată un atu, știu că au intrat în colimatorul miliției 
și vor acţiona în consecinţă. Trebuie să existe în Ghinţurești un 
grup format din mai multe persoane, bărbaţi sau femei, care 
sub masca unor îndeletniciri banale plănuiesc o infracțiune de 
proporții. Acolo se află nodul principal, din orășelul acela pleacă 
firele urzelii lor... M-am întrebat și eu dacă nu cumva avem de-a 
face cu niște spioni. Nu! De altfel, am discutat cu colegii de la 
Securitate. Nici în Ghinţurești, nici prin împrejurimi nu există 
obiective militare sau industriale care ar putea stârni apetitul 
unor servicii de spionaj. 

— Poate există acolo un muzeu de artă dotat cu vreo piesă 
rarisimă, și atunci s-ar explica... 

— Nu există, am verificat. Vei porni de la zero, întrucât nu 
putem obţine nicio informaţie din partea lui Adrian... 

— Imi permiteţi? Un anume fapt mă îndeamnă să presupun că 
nu voi porni chiar de la zero. 

Mitu înălță sprâncenele: 

— Ce fapt? 

— Mi-a făcut un semn discret zeița Fortuna... 


Relată pe larg întâlnirea festivă cu foștii colegi de liceu, 
discuţia dintre Ruxandra și maiorul medic Ulmeanu. Apoi depuse 
pe birou scrisoarea ce-i acaparase orele din timpul nopţii. 

Colonelul se aplecă intrigat deasupra filelor. Începu să 
citească trecându-și mereu degetele prin păr, iar când termină 
își săltă ochelarii pe frunte și murmură: 

— Aș zice să nu te încrezi în zeița Fortuna. Deseori e 
înșelătoare, îţi trage o ocheadă, pe urmă te abandonează când 
ţi-e lumea mai dragă. Să nu ne entuziasmăm prea devreme. Nu 
uita că scrisoarea a fost expediată acum o săptămână. 

Scrise câteva rânduri pe o hârtie și apăsă pe butonul soneriei. 
Secretara apăru îndată, străbătu încăperea cu un mers straniu, 
parcă mecanic, și se opri lângă birou. 

Colonelul îi întinse nota. 

— Să ni se răspundă urgent. 

Secretara înclină capul fără să rostească vreun cuvânt și ieși 
însoțită de privirea căpitanului. Mitu aprinse altă ţigară și spuse 
cu gravitate: 

— La lucru! Trageţi scaunul mai aproape. Am hotărât, de 
comun acord cu maiorul Coliban, să nu acţionezi singur. 

— Dar eu niciodată nu am... 

— Fără proteste! Incă nu a fost ales cel care te va seconda. 
Va sosi la Ghinţurești la două-trei zile după tine. Maiorul Coliban 
dispune de mai mulţi candidaţi. Problema alegerii lui nu e atât 
de simplă. Va trebui să fie iscusit din multe puncte de vedere. 
Va asculta de ordinele tale și totodată te va păzi ca pe ochii din 
cap, cât mai discret posibil. Am întocmit un plan general... Nu-i 
deloc exclus să intervină unele modificări pe parcurs. 

— Ca întotdeauna. 

— Te sfătuiesc să faci risipă de fantezie și îţi atrag atenţia să 
te porţi extrem de prudent. N-am nevoie de acte gratuite de 
bravură. 

— Am înţeles. 

— Nu trebuie să uiţi nici măcar o clipă ce i s-a întâmplat lui 
Adrian. 

— Vă asigur că nu voi uita. 

— Vei lucra acoperit. E necesar să te adaptezi cât mai rapid 
cu noua identitate. Din nefericire, n-avem prea mult timp la 
dispoziție. Vei pleca la Ghinţurești mâine, la începutul după- 
amiezii. 


Scrută intens chipul căpitanului și spuse: 
— lată cum vei proceda... 


Capitolul 3 


Informaţia cerută de colonel îi parveni acestuia după o 
jumătate de oră. Conţinutul ei făcu să mijească un licăr de 
speranţă în ochii căpitanului. Dactilografa Lăzăreanu Ruxandra 
se dovedea a fi vie și nevătămată, continua să locuiască în 
Ghinţurești, pe strada Republicii nr. 23, și lucra la Consiliul 
Popular orășenesc. Colonelul dădu dispoziţii să fie vegheată în 
taină și cu strășnicie până în ziua următoare, când urma să se 
întâlnească Vlădoianu cu ea. 

Totodată, li se aduse la cunoștință că în apropierea localităţii 
Ghinţurești există un pisc numit Cocorul, ceea ce-i îndemnă pe 
Mitu să emită ipoteza unui raport între piscul acela și cuvântul 
omonim pronunţat de locotenentul Georgescu Adrian în 
momentul când fusese urcat în ambulanţă. 

x 

A doua zi, puțin înainte de căderea întunericului, o Dacie 1300 
frână pe strada principală a orășelului Ghinţurești, în fața 
elegantului hotel „Carpați”. Din mașină cobori căpitanul 
Vlădoianu, ușor ametit de lunga călătorie. 

De fapt, acum nu se mai numea Vlădoianu Gabriel, ci 
Vălureanu Andrei; era inginer și deţinea o funcţie oarecare într- 
un minister; suferise un șoc nervos, îi muriseră de curând ambii 
părinţi într-un accident de circulație, fusese internat pentru 
tratament într-un spital de psihiatrie și medicii îi recomandaseră 
să-și petreacă convalescenţa într-o stațiune montană, cât mai 
departe de tumultul Bucureștilor. 

Învăţase la perfecţie datele noii sale identități, răspunzând 
degajat întrebărilor de probă. 

Colonelul Mitu se dovedise un examinator teribil de sever, 
chiar săcâitor, îl bombardase necruţător cu o sumedenie de 
chestiuni legate de trecutul inginerului Vălureanu Andrei, de 
starea-i civilă și socială, fără a lăsa nimic la voia întâmplării; se 
legase de orice chichiță și în cele din urmă se îndurase să 
bombăne: „Cred că-i de-ajuns, ai învăţat lecţia binișor. Ai grijă, 
nici măcar în somn să nu comiţi vreo gafă...” 

În portbagajul mașinii se  lăfăiau două  geamantane 


respectabile ce conțineau impresionanta garderobă a 
inginerului; pe unul din ele erau lipite etichetele multicolore ale 
unor hoteluri din occident, deoarece inginerul călătorise de 
câteva ori în R.F.G.* și în Belgia, în interes de serviciu. Pe 
bancheta din spate erau etalate cu neglijenţă niște prospecte 
ale O.N.T.'-ului, două-trei reviste franțuzești, un cartuș de ţigări 
Kent și o cutie cu tutun de pipă Prince Albert; cu alte cuvinte, 
câteva din acele fleacuri ce stârnesc în mod sigur invidia 
pietonilor xenofobi. 

Adia un vânt abia simţit. Peisajul se înfățișa fantastic, 
deasupra acoperișurilor și a copacilor plutea un amurg sângeriu, 
lent. 

Își aprinse o ţigară, privind curios împrejur. Localitatea, 
jumătate sat-jumătate oraș, se întindea de-a lungul unei văi 
sinuoase, acoperite cu vegetaţie abundentă De o parte și de alta 
a văii, dincolo de străzile în pantă, se zărea pădurea seculară, 
străjuită ici-colo de piscurile golașe ale munţilor. 

Funcţionarul de la recepţia hotelului îl întâmpină cu o mină 
sceptică, rostind ca pe o parolă obișnuita formulă: „N-avem 
camere, încercaţi în altă parte”, dar își schimbă subit atitudinea 
când simţi în palmă foșnetul discret al unei bancnote. În mai 
puţin de zece minute, „domnul inginerul Vălureanu” fu instalat 
într-o cameră situată la ultimul etaj, ale cărei ferestre dădeau 
spre parcul orășelului. 

Făcu un duș fierbinte pentru a alunga oboseala călătoriei, își 
schimbă hainele și cobori în hol. Depuse cheia camerei pe 
pupitrul de la recepţie, și același funcţionar îi zâmbi de astă dată 
îndatoritor, informându-l că hotelul este temporar aglomerat din 
cauza unui grup numeros de turiști suedezi; îl asigură cu mâna 
pe inimă că peste două zile suedezii vor pleca, și atunci îi va 
schimba camera, dacă cea primită nu-i convenea. Inginerul îl 
trată cu o ţigară Kent și-i răspunse că hotelul este grozav, dar 
nu intenţionează să-și petreacă întregul concediu acolo. Dorea 
€ Germania de Vest sau Germania Occidentală sau Republica 
Federală Germania a fost numele zonelor de ocupaţie britanică, 
americană și franceză din Germania de după cel de-al Doilea Război 
Mondial și posterior retragerii acestora, până în momentul 
reunificării Germaniei de la 3 octombrie 1990. 

7 Oficiul Naţional de Turism Carpaţi) a fost o companie hotelieră din 
România, înfiinţată în anul 1936 fiind inițial o companie de stat. 


să se retragă într-un loc mai izolat, poate într-una din vilele de 
la marginea localităţii sau la vreo gazdă particulară. În timp ce 
discutau, se apropie de recepţie un bărbat de vreo șaizeci de 
ani, grăsuliu, de statură mijlocie, cu figură rubicondă, cărămizie. 
Surâse, parcă stânjenit de imixtiunea sa, și i se adresă lui 
Vălureanu, cu un aproape insesizabil accent străin: 

— Mă iertaţi că intervin, domnul meu... Am auzit fără să vreau 
că sunteți în căutarea unui loc mai liniștit, mai izolat... 

Căpitanul îl măsură cu privirea, intrigat. 

„De unde dracu a mai apărut și ăsta? Seamănă cu un Hopa- 
Mitică...” 

Individul i se părea agasant, dar se grăbi să-i înapoieze 
surâsul, un surâs cât mai amabil, explicând: 

— Sunt în concediu medical. Hotelul, oricât ar fi de comod, nu 
mi se pare un loc potrivit pentru... 

— Tocmai, tocmai! Îmi daţi voie să vă spun un secret, domnul 
meu? 

— Vă rog. 

— Am descoperit în timpul unei plimbări o cabană de curând 
dată în folosință, popasul turistic „Pui de urs”. 

— N-am auzit de acest popas. De fapt, abia am sosit. 

— O cabană colosală! Eu mă mut chiar astă-seară acolo. 
Formidabil, domnul meu! 

Probabil din pricina entuziasmului rostise ultimele cuvinte cu 
un accent caraghios, foarte gutural: „Formitapil, tomnul meu!” 

— Vă rămân îndatorat și vă promit că voi ţine seama de 
recomandarea dumneavoastră, îl asigură Vălureanu, 
examinându-l cu mai mult interes. 

„Trebuie să fie străin, probabil de origine germană.” 

În spatele stratului de grăsime ce-i îneca chipul rotund ca o 
lună plină, se ghicea o vigoare fizică nealterată de scurgerea 
anilor, iar ochii mici și cenușii străluceau neastâmpăraţi. 

Recepţionerul se decise să facă prezentările: 

— Domnul Wenzl - domnul inginer Vălureanu. 

Căpitanul se înclină cu deferenţă și strânse o mână cu degete 
puternice, uscate. 

Wenzl ridică în slăvi încă o dată, în termeni și mai bombastici, 
popasul „Pui de urs”, apoi se depărtă cu pași săltăretţi, 
aprinzându-și din mers un trabuc respectabil. 

— Domnul Wenzi este cetățean austriac,  preciză 


recepţionerul, își face vacanţa la Ghinţurești. 

— Vorbește corect românește. 

— Destul de bine, uneori nici nu s-ar bănui să-i străin. S-a 
născut în Ardeal. 

— În cazul acesta e explicabilă fluenţa rostirii. 

— Cel mai bun client al nostru. Regretăm că se va muta, ne 
înțelegeam de minune cu dânsul... 

— E departe cabana de care mi-a vorbit? 

— La capătul drumului de unde începe traseul spre piscul 
Cocorul. Domnul Wenzl e un excursionist înfocat, îi place să 
cutreiere potecile munţilor cât e ziua de lungă. Poate din cauza 
asta dorește să se mute la popas. 

— M-a făcut curios, am să trec și eu pe-acolo mâine sau 
poimâine. Poate mă instalez la „Pui de urs”. 

— Sunt prieten cu responsabilul. II cheamă lonescu. Dacă 
doriţi, îi dau un telefon... 

— N-ar strica, deși m-ar tenta o cameră chiar într-una din 
căsuțele de la marginea orașului. 

Bău o cafea mare la barul hotelului, apoi ieși în stradă 
consultându-și ceasul. Peste câteva minute avea întâlnire cu 
colegul care o veghea pe Ruxandra. Il întrebă pe un localnic în 
ce parte se află strada Republicii. Era destul de aproape, trebuia 
să ocolească parcul, să treacă pe lângă o policlinică pentru 
copii, pe urmă să apuce la stânga, către calea ferată. 

Ajuns în fața bufetului „Nicorești”, trase cu coada ochiului 
spre curtea unde locuia fosta colegă de liceu. Văzu o casă mică, 
fără etaj, ale cărei ziduri de curând zugrăvite străluceau în 
întuneric. Una din ferestre, complet întunecată, cu perdelele 
trase, îi strecură în suflet o undă de îngrijorare. 

Își aminti involuntar un pasaj din scrisoarea expediată de 
Ruxandra: „Stau în pat, înfrigurată, ascult șuieratul vântului 
printre crengile nucului din curte, scârțâitul porții și lătratul 
câinilor din vecini; zăresc pe lângă marginile perdelelor lumina 
gălbuie a becului de deasupra bodegii „Nicorești“ și un petec de 
cer vinețiu, pe care se învălmășesc norii." 

Se posomori. 

Descrierea se potrivea, se dovedea atât de sugestivă, încât fu 
nevoit să facă un efort de voinţă pentru a-și alunga gândurile 
sumbre. Un vânt subţire mătura strada, se furișa pe sub crengile 
nucului, clătina enervant poarta șubredă, făcând-o să scârțâie 


lugubru. Lumina fantomatică de deasupra bodegii împrăștia un 
halou galben împrejurul ușilor larg deschise, câinii din ogrăzile 
de alături salutau cu hămăituri bezmetice apariţia fiecărui 
trecător. Doar cerul era diferit, acum calm, senin, spuzit de 
nenumărate stele. 

Se îndreptă către scuarul din dreapta bodegii. Pășea agale, cu 
mâinile la spate, ca un om care își face mica și utila plimbare de 
seară. Depăși un grup de tineri gălăgioși, ocoli două boschete de 
tuia și se opri lângă o bancă ocupată de un bărbat spătos, 
îndesat, la picioarele căruia dormita un terier scoţian. Căpitanul 
se aplecă să mângâie câinele, interesându-se: 

— Mușcă? 

— Nu vă fie teamă, de obicei fugărește găinile... 

Câinele își agită ușor coada, apoi își propti iarăși capul pe 
labe, fornăind. 

— Luaţi loc. Sunt locotenentul Dobrotescu, vă aşteptam. 

— Imi pare bine de cunoștință. Căpitan Vlădoianu. 

Se lăsă să cadă pe bancă și așteptă încordat, cu palmele 
sprijinite pe genunchi. 

— Care-i situaţia? 

— Veşti proaste, îl anunţă Dobrotescu, trăgând dintr-o pipă ce 
putea îngrozitor. 

Căpitanul simţi un junghi în inimă. Încleștă pumnii și întrebă 
precipitat: 

— Adică? 

Și, pentru că Dobrotescu nu se grăbea cu răspunsul, rosti cu 
un ton tăios: 

— Vreau un raport amănunțit! 

— Da, firește, amănunţit... 

Șovăi câteva clipe, apoi continuă: 

— Ruxandra Lăzăreanu a decedat ieri seară. 

— Ucisă? 

Locotenentul își scutură umerii masivi, oftând: 

— Probabil. Incă nu știm ce s-a întâmplat cu adevărat... Gazda 
i-a bătut în ușă pe la orele douăzeci și două. Intenţiona s-o invite 
la televizor. Neprimind niciun răspuns, și-a închipuit că 
Ruxandra e plecată în oraș. De altfel, lumina din cameră era 
stinsă. A simţit apoi un miros persistent de gaz metan ce se 
strecura pe sub ușă, a cuprins-o panica, a alarmat toată 
mahalaua. Tipa de parcă ar fi sărit cineva s-o înjunghie... Mă 


aflam în faţa porții. Am forțat broasca și am dat buzna în odaie. 
Din nefericire, intervenţia a fost tardivă. 

— Necropsia? Aveţi rezultatul ei? 

— İl avem, bineînţeles. S-a stabilit că decesul s-a produs în 
jurul orelor douăzeci și unu, datorită unei intoxicații puternice cu 
gaz metan. Obiectele din locuinţă, formată dintr-o cameră și un 
vestibul folosit drept bucătărie, se găseau la locul lor, neclintite, 
conform declaraţiei gazdei. Pe corpul victimei nu s-a descoperit 
absolut nicio urmă de violenţă. Era întinsă pe pat. Înghiţise o 
doză exagerată de somnifer, din flaconul aflat pe noptieră. 
Proprietăreasa susține că chiriașa sa stătea prost cu nervii. In 
ultima vreme abuza de tranchilizante. Avea coşmaruri... 

— Amprente? 

— Doar cele ale victimei și ale gazdei. 

— Și gazda e demnă de încredere? 

— Categoric! A stat toată seara în camera situată la capătul 
opus al cerdacului, împreună cu soţul ei și cu doi vecini. Au jucat 
tabinet până când proprietăreasa s-a dus s-o cheme pe 
Ruxandra Lăzăreanu la televizor. Și atunci a izbit-o mirosul de 
gaz metan. 

— Presupui că e vorba de un accident? 

— Menţinem și această ipoteză, nu ne putem permite s-o 
înlăturăm definitiv. Este cu putinţă ca accidentul să se fi produs 
în felul următor: Ruxandra Lăzăreanu se întoarce acasă pe la 
ora opt, obosită, îngrijorată, ia un somnifer și uită să stingă 
focul. 

— Dar l-aţi găsit stins. 

— leri seară a bătut un vânt puternic, iar hornul este cam 
defect. Nu-i deloc exclus ca focul să se fi stins de la sine în timp 
ce Ruxandra dormea. 

— Crezi? 

— V-am expus o eventuala desfășurare a faptelor. 

— Nu mă împac cu ideea asta. 

— Mă rog, e dreptul dumneavoastră să vă îndoiți. Din păcate, 
în afară de ipoteza crimei sau a accidentului, persistă și cea a 
sinuciderii. 

— Sinucigașii obișnuiesc să justifice gestul, să lase însemnări, 
o scrisoare, un bilet, o notă, cel puţin două-trei cuvinte de adio. 

— Nu-i o regulă generală. 

— Totuși... 


— Nu toți procedează astfel. 

— Da, nu toţi. Spui că luminile erau stinse? 

— Toate. Camera și antreul erau cufundate în beznă. Trăsese 
și perdelele. 

— Se zice că sinucigașii se tem de întuneric, că suferă de 
fotofobie. 

— Posibil... 

Căpitanul întinse mâna și bătu câinele încetișor pe spinare. 
Dobrotescu își goli pipa, ciocănind-o de marginea băncii și reluă: 

— Am primit ordin să rămân la dispoziţia dumneavoastră, să 
vă secondez cel puţin până când va sosi colegul de la 
Inspectoratul județean. Dacă veţi avea de transmis ceva urgent 
tovarăşului maior Coliban, mă veți găsi la telefonul ăsta. 

Îi întinse un petec de hârtie pe care erau notate un număr de 
telefon și o adresă din Ghinţurești. Căpitanul le memoră 
mecanic, îi înapoie hârtia și vorbi cu glas scăzut: 

— Vi s-a ordonat s-o vegheaţi pe Ruxandra Lăzăreanu cu 
mare grijă și cu mare atenţie. 

Dobrotescu se întoarse pe jumătate, cu o mișcare lentă. 
Chipul dur al căpitanului era slab luminat de razele felinarului 
dinapoia băncii. La prima vedere părea cioplit în piatră. Se uită 
stăruitor la el și distinse freamaătul nărilor și pulsaţia convulsivă 
a fălcilor. Clătină din cap și rosti cu o notă de imputare în glas: 

— S-a facut tot ceea ce era omenește cu putinţă. 

— Credeţi? Vreau să știu cum și-a petrecut timpul Ruxandra 
Lăzăreanu din momentul când a început să fie păzită. 

— Alaltăieri nu s-a întâmplat nimic deosebit. 

— Mă interesează orice amănunt. 

— După ce a terminat serviciul, s-a dus să mănânce ca de 
obicei la cantina fabricii de cherestea, unde era abonată, apoi a 
venit acasă și până a doua zi nu s-a urnit din cameră. N-a fost 
vizitată de nimeni. leri, același program în cursul dimineţii și în 
prima parte a amiezii, adică orele de birou și masa la cantină. Pe 
urmă a băut o cafea la cofetăria din centru. Când a părăsit 
cofetăria s-a putut observa că-i tulburată. 

— Cum aţi dedus lucrul acesta? 

— Se uita mereu înapoi, parcă pentru a se asigura că nu-i 
urmărită. După o scurtă plimbare, a intrat în cabina unui telefon 
public și a format un număr de telefon... 

— Se știe cu cine a vorbit? 


— Posibil cu un anume Renţtea Ștefan, deoarece după 
convorbire s-a îndreptat către locuinţa lui. Un fost librar, 
actualmente pensionar și botanist amator, care scrie o carte 
despre flora judeţului nostru. Ruxandra îl ajuta în orele ei libere, 
îi dactilografia manuscrisul, culegea unele plante, le conserva... 
A plecat de la el după o jumătate de oră, ţinând sub braţ un 
ierbar. Bătrânul a condus-o până la poartă, unde au mai discutat 
cordial un minut sau două, după care ea s-a dus acasă, a lăsat 
ierbarul și a pornit agale către cealaltă parte a orașului, în 
direcția popasului turistic „Pui de urs”. A fost ajunsă din urmă de 
un Volkswagen înmatriculat la Salzburg, condus de un turist 
austriac care își petrece vacanţa la Ghinţurești. Locuiește la 
hotelul „Carpaţi” și se numește... 

— Wenzl. 

— De unde știți? 

— Îmi place să mă joc de-a ghicitul. Am nimerit? 

— În plin! În maşină, în afară de austriacul Wenzl Helmuth, se 
mai aflau doi suedezi, sot și soție. Au întrebat-o pe dactilografă 
cum se poate ajunge mai repede la „Pui de urs”, au invitat-o să 
urce și s-au oprit toți patru la popas. 

— A acceptat de bunăvoie să urce în mașină? Nu cumva a fost 
constrânsă? 

— Nicidecum. Părea bucuroasă de asemenea ocazie. La 
cabană n-a rămas cu ei, a stat singură la bar, a băut un vermut 
mic și a schimbat câteva replici banale cu doi inși cazaţi la 
popas: Dimitriu lon și Brătilă Matei. Nu discuta cu ei pentru 
prima oară, îi cunoștea de vreo zece zile, fiindcă obișnuia să 
meargă la popas cam de două ori pe săptămână... Uneori intra 
la bar, bea un vermut sau un suc, alteori, mai cu seamă 
duminica, făcea mici excursii prin preajma cabanei. 

— Singură? 

— Singură sau însoţită de colegi și colege de serviciu. Luau 
masa la iarbă verde. 

Căpitanul mormăi foarte încet: 

— Hmm, cabana asta... 

— Aţi spus ceva? 

— Nimic interesant. 

— Cei care au avut ocazia s-o cunoască mai bine pe 
dactilografa Lăzăreanu Ruxandra au caracterizat-o drept o ființă 
taciturnă. Se zice că a suferit mult din cauza celui de-al doilea 


divorț... Se pare că prima căsătorie a făcut-o din interes, iar cea 
de-a doua din dragoste... 

Căpitanul își apăsă palmele pe genunchi, oftând. Nu știa că 
fosta lui colegă de liceu fusese măritată de două ori. 

— De primul bărbat s-a despărţit pe vremea când era 
studentă la Filologie. N-a mai frecventat cursurile facultăţii, a 
lucrat la o întreprindere oarecare, iar peste câţiva ani s-a 
recăsătorit cu un mecanic auto. Nici această căsnicie n-a fost 
reușită, a divorțat din nou, acum șase ani... Și doi ani mai târziu 
s-a stabilit la Ghinţurești, angajându-se ca dactilografă la 
Consiliul Popular. La serviciu s-a purtat corect, nu i s-a reproșat 
niciodată nimic. In rest, era amabilă cu toată lumea, atât cât 
cereau conveniențele. Dacă vreun coleg sau vreo colegă 
încercau să o facă să alunece pe panta confesiunilor, devenea 
subit rigidă, bănuitoare, posacă, inabordabilă. Spunea tuturor că 
este mulțumită cu viața pe care o duce aici, că și-a găsit în fine 
un echilibru interior. 

— Probabil în prima perioadă. Cum s-a purtat în ultima 
vreme? 

— Apare curios faptul că în urmă cu vreo patru luni și-a 
schimbat comportamentul, a devenit încetul cu încetul distrată, 
apoi irascibilă, chiar speriată... Unei colege care a sfătuit-o să se 
adreseze medicilor i-a răspuns: „Nu există leac pentru suferinţa 
mea, nu pot fi vindecată cu medicamente.” Altei colege i-a spus: 
„Nimeni și nimic nu mă mai salvează”, iar faţă de gazdă, care 
într-o seară s-a mirat cât de zbuciumată, cât de deprimată arăta 
chiriașa sa, s-a exprimat: „Mi-e indiferent cum arăt, am să mor 
în curând.” 

Făcu o pauză pentru a-și îndesa pipa cu tutunul acela care 
duhnea a varză stricată, o aprinse preocupat și continuă: 

— Alt aspect ciudat... în ultimele zile nu mai părea atât de 
temătoare, lăsa impresia că se împăcase cu ideea unui anume 
deznodământ, devenise foarte apatică. Mai mult n-am reușit să 
aflu despre Ruxandra Lăzăreanu. 

Lansă în aer un colac gros de fum, privi visător cum se 
destramă şi  adăugă repede, observând nemulţumirea 
căpitanului: 

— Vă dau de știre, firește, dacă vor interveni elemente noi, 
interesante pentru anchetă... 

Urmă o pauză încărcată de tensiune. Scuarul părea acum 


cufundat într-o tăcere apăsătoare, iritantă, grupul de elevi 
plecase, dulăii din ogrăzile învecinate lătrau din ce în ce mai rar, 
vântul încetase. Căpitanul reflecta la spusele lui Dobrotescu. 

„Într-un fel, este explicabilă indiferența manifestată de 
Ruxandra în ultimele zile. Era convinsă că scrisoarea i-a fost 
interceptată și reţinută de cei ce o urmăreau... Răspunsul meu 
întârzia... era normal să creadă că nu primisem scrisoarea... Și 
minima speranţă a fost înlocuită de o implacabilă resemnare... 
Totuși, nu accept ipoteza sinuciderii. Mi se pare absurdă... Cu 
câteva ceasuri înainte de a muri a pornit în plimbare spre o 
cabană... Se im pune să nu neglijez popasul acela, va trebui să 
stau de vorbă cu turiștii cazați acolo...” 

Işi drese vocea și întrebă: 

— Se poate ajunge la piscul Cocorul, de la „Pui de urs”? 

— De-acolo începe cărarea spre pisc. E cel mai ușor traseu. 
Există și alte trasee, desigur, care pornesc din localităţile aflate 
pe versantul opus, dar sunt mai lungi, mai dificile, mai 
întortocheate. 

— Am nevoie de o listă cu datele personale ale turiștilor cazaţi 
la „Pui de urs”. 

— O veţi primi mâine dimineaţă. 

— În regulă. Ce s-a întâmplat în continuare? Ce a făcut 
Ruxandra? 

— Wenzl s-a oferit s-o conducă în oraș cu mașina, chiar a 
stăruit: „Aș fi deosebit de încântat dacă mi-aţi permite să vă 
invit diseară la restaurantul hotelului „Carpaţi „. Am comandat 
niște păstrăvi”. L-a refuzat categoric, s-a întors pe jos în oraș, 
singură, a cumpărat un pachet de ţigări și o revistă de lao 
tutungerie, apoi s-a îndreptat către casă. A intrat în cameră 
puţin înainte de orele douăzeci. Și nu s-a mai întâlnit cu nimeni. 

— Ce înseamnă puţin înainte de orele douăzeci? 

— Câteva minute... 

— Eşti sigur că în afară de dumneata nu mai era urmărită și 
de altcineva? 

— Sigur. Am verificat. 

— După câte constat, se poate ajunge la cerdac și pe altă 
cale, mai ocolită, venind prin spatele casei. 

— N-am lăsat nimic la voia întâmplării! N-a intrat și n-a ieșit 
nimeni pe portita din spatele casei. A fost ținută în permanenţă 
sub observaţie, cu tot atâta stricteţe ca și cea din faţă. 


— În permanenţă? 

— Vreau să spun în timpul cât Ruxandra se găsea în casă. 

— Aha! 

Dobrotescu se încruntă, neștiind cum să interpreteze 
exclamaţia căpitanului. Acesta îi explică: 

— Permanenta asta poate fi o scăpare... Unde ai găsit cheia 
după ce ai forțat ușa? 

— Era pusă pe o poliţă din antreu. 

— Individul care avea intenţia să comită omorul putea să 
pătrundă în cameră în absenţa Ruxandrei, descuind cu o 
dublură a cheii confecţionată din vreme. Sau putea fi o persoană 
cunoscută, de care viitoarea victimă nu se temea. O convinge să 
ia un somnifer, așteaptă până adoarme, dă drumul la gazul 
metan, încuie ușa și dispare protejat de întuneric, furișându-se 
prin grădinile dinapoia casei. 

— Riscant și prea complicat. 

— Dar posibil totuși. Când are loc înhumarea? 

— Mâine, în jurul orelor șaisprezece. Corpul victimei este 
depus în capela cimitirului din Ghinţurești. 

Vlădoianu se uită la ceas și murmură: 

— Ne putem despărți. Eu mai rămân puţin, nu e recomandabil 
să plecăm împreună. 

Dobrotescu înclină capul în semn de aprobare, trase de 
zgarda câinelui și ieși din scuar în pas de plimbare, pufăind din 
pipa care împroșca scântei. 

Căpitanul șezu câteva minute nemișcat, cu palmele strânse 
între genunchi, apoi se săltă brusc, parcă împins de un resort, și 
se îndreptă către ușile deschise ale bodegii „Nicorești”. Se opri 
un moment pe trepte, pe urmă se apropie de tejghea și ceru un 
coniac pe care îl bău cu înghiţituri mici, privind posac strada în 
pantă, casa cu zidurile proaspăt zugrăvite, cerdacul și fereastra 
întunecată. Își aminti cum arăta Ruxandra cu mulţi ani în urmă: 
o fetișcană totdeauna veselă, de o exuberanţă molipsitoare, cu 
ochi migdalați, limpezi, de un albastru ameţitor și dulce... 


Capitolul 4 
În dimineaţa următoare, după ce se trezi din somn, căpitanul 


rămase minute în șir cu privirea pironită în tavan, amintindu-și 
în cele mai mici detalii discuţia purtată cu locotenentul 


Dobrotescu în ajun. 

Îl obseda sfârșitul tragic și prematur al Ruxandrei. Pornise din 
București cu certitudinea că problema pe care o avea de 
rezolvat era relativ simplă, cu siguranţa că totul se va lămuri 
îndată ce Ruxandra i se va confesa, îndată ce-i va spune cine și 
de ce o ameninţă... Odată cu dispariţia Ruxandrei, dispăreau și 
preţioasele informaţii pe care nădăjduise să le obţină din partea 
ei. 

Se dădu jos din pat, deschise fereastra și începu să execute 
exerciţii de gimnastică suedeză și de box cu umbra, pentru a-și 
alunga mahmureala. După coniacul infect băut la bodega 
„Nicorești”, hoinărise un timp pe străzi, posac, apoi intrase la 
barul hotelului și pusese capac coniacului cu un cocteil 
recomandat de barman, o mixtură deplorabilă ce-i provocase o 
stare prelungită de anxietate, din pricina căreia adormise cu 
greu. 

„Inginerul Vălureanu e un biet convalescent, își zise, o ființă 
încă nevolnică, obligată să-și amintească la fiecare pas 
recomandarea stăruitoare a medicilor de a se feri de băuturile 
alcoolice.” 

Soarele începutului de toamnă scălda într-o lumină stacojie 
crestele dantelate ale Muntelui Palanga. In parcul de sub 
fereastră două bătrâne croșetau alene, contemplând cu duioșie 
un prichindel care își consuma vigoarea agitându-se în jurul unui 
tractor în miniatură. Pe o bancă dintre două boschete, își 
număra banii un vânzător de Loz în plic, scotea dintr-o cutie 
câte o bancnotă mototolită, o netezea cu grijă pe genunchi și o 
vâra în buzunarul interior al hainei, aruncând în stânga și în 
dreapta priviri circumspecte. 

Înainte de a intra în camera de baie telefonă la restaurantul 
hotelului și comandă un mic dejun format din două ouă moi, 
pâine prăjită și o cafea mare. Se bărbieri și făcu un duș, iar când 
reveni în dormitor găsi pe masă tava cu micul dejun. De ceașca 
cu cafea era sprijinit un plic roz, adresat inginerului Vălureanu 
Andrei. Mâncă dus pe gânduri, fără să se grăbească, aprinse o 
țigară și desfăcu plicul. După cum bănuise, era trimis de 
locotenentul Dobrotescu și conţinea un tabel cu numele și 
prenumele persoanelor cazate la popasul turistic „Pui de urs”, 
cu profesia lor, domiciliul stabil și data sosirii în localitatea 
Ghinţurești. 


1. V/ăsceanu Silvia, pensionară, București, str. Scărilor nr. 14 


6 aug. a.c. 

2. Dimitriu lon, avocat, lași, str. Pitari, nr. 26 

10 aug. a.c. 
3. Dimitriu Eleonora, soţia lui Dimitriu lon, bibliotecară 

10 aug. a.c. 
4. Caranfil George, contabil, București, str. Tolstoi nr. 40 bis 

14 aug. a.c. 
5. Brătilă Matei, tehnician constr., Arad, str. Rusca nr. 8 

15 aug. a.c. 
6. Wenzl Helmuth, cetăţean austriac, comerciant, Salzburg 

28 aug. a.c. 


Așadar, șase turiști trecuţi pe tabel în ordinea instalării la 
popas; prima - Vlăsceanu Silvia, ultimul - austriacul Wenzl 
Helmuth. Printre ei puteau să se afle unul sau mai mulţi 
suspecți... O presupunere ce se impunea să fie neapărat 
verificată la faţa locului. Nu îi era permis să tragă concluzii 
pripite înainte de a-i cunoaște personal, temeinic. Va fi necesar 
să se mute și el la „Pui de urs”, pentru a le studia cu atenţie și 
mai ales cu prudenţă comportamentul. 

Înălță din umeri, ușor derutat, reamintindu-și ultima 
recomandare a colonelului Mitu. Îl condusese până la ușă, îi 
strânsese mâna și rostise cu glas grav: „Repetă-ţi neîncetat că 
Adrian a comis o gafă pe care a plătit-o cu vârf și îndesat. N-am 
nevoie de acte de bravură gratuite!” 

Reveni cu gândul la cei șase turiști de la „Pui de urs”. 
Deocamdată șase inși mai mult sau mai puţin banali, sosiți la 
popas cu intenţia de a-și petrece timpul liber într-un cadru alpin. 
Dar numărul lor nu avea să rămână constant, putea să crească 
de la o zi la alta, orice cetăţean fiind liber să se instaleze acolo 
oricând credea de cuviință, fapt ce trebuia luat în considerație și 
care nu-i va ușura deloc sarcina. Lista se putea lungi... 

Colonelul Mitu îi trasase un plan general, sfătuindu-l să 
acţioneze în funcţie de evenimentele ce puteau să survină în 
orice moment. Ceva trebuia să se întâmple, nu în zadar se 
deplasase locotenentul Adrian Georgescu la Ghinţurești; 
investigaţiile legate de falsul olandez îl conduseseră în acest 
orășel de munte, unde descoperise probabil niște infractori a 


căror activitate se desfășura mai ales în jurul piscului Cocorul. 

Dar Ruxandra? 

intuiţia îi spunea că viaţa ei fusese curmată în mod deliberat, 
cu sânge rece, de niște inși deciși să nu lase urme. Nu-l 
mulțumea deloc ipoteza accidentului și mai ales cea a 
sinuciderii. Probabil Ruxandra nimerise din greșeală în plin 
viespar, devenise incomodă fără să știe, punând în primejdie 
planurile infractorilor, care nu ezitaseră să o înlăture. 

Colonelul Mitu îi ordonase să fie prevăzător, să chibzuiască 
fiecare gest, să se poarte cât mai firesc. 

Biografia inginerului Andrei Vălureanu fusese minuţios 
întocmită: caracter, obiceiuri, data și locul nașterii, studii, rude, 
colegi. Și dacă cineva se interesa de rudele sau colegii 
inginerului Vălureanu, trebuia să pomenească niște persoane ce 
puteau să-i confirme oricând spusele. 

Îmbrăcă un costum albastru, din stofă subţire, impecabil croit, 
și un sfert de oră mai târziu trecu prin holul hotelului, arborând 
o mină ușor melancolică. 

Până la ora prânzului colindă pe la cele câteva adrese 
furnizate de recepționerul hotelului. Dacă vreun individ prea 
curios ar fi dorit să se intereseze cum și-a petrecut timpul 
inginerul Vălureanu în dimineaţa aceea excesiv de călduroasă, 
ar fi aflat că purtase tratative cu diverse gazde în vederea 
închirierii unei camere. Se purtă așa cum se cuvenea să se 
poarte un om care a fost bolnav de astenie, discută cu 
amabilitate, curtenitor, însă și puţin întristat, mai degrabă 
îngândurat, mereu preocupat de starea sănătăţii sale, de 
ambianța în care avea să trăiască în următoarele zile ale 
concediului. Nu găsi nicio cameră pe placul său. Într-un loc 
obiectă că nu-i priește lumina de sud, într-altul că se sufocă din 
pricina spaţiului prea redus, în al treilea loc regretă enorm că nu 
se putea muta; peisajul era splendid, preţul modic, dar, din 
păcate tocmai atunci se instala o conductă pe o stradă 
învecinată și liniștea era tulburată de un compresor ce spărgea 
pavajul. 

În cele din urmă se decise să urmeze sfatul unei ospătărițe de 
la pensiunea „Excelsior”; o fată scundă, pistruiată, foarte 
emotivă, înduioșată de înfățișarea tragică a acelui client; i se 


păru că seamănă uimitor cu Humpfrey Bogart, actorul ei 
preferat. Îl îndrumă pe inginer către popasul turistic „Pui de 
urs”, garantându-i că va găsi acolo destule camere libere. 
Căpitanul bău un ceai excelent la pensiune, se mai întreținu 
vreo zece minute cu amabila ospătăriţă, îi mulţumi călduros 
pentru indicație și se întoarse agale la hotel. 

x 


Cimitirul orășelului era situat în apropierea gării, pe o pantă 
lină, presărată cu fagi seculari. Frunzele ce începeau să 
ruginească formau un contrast stenic cu iarba de un verde crud 
și cu abundența coloristică a florilor de pe morminte. O alee 
centrală, bine întreţinută, străbătea întreg cimitirul, tăindu-i în 
două părţi egale. Pornea de la poarta cu dantelărie de fier forjat 
și sfârșea la pârâul ce curgea limpede și vioi prin spatele gării. O 
locomotivă de manevră sfâșia din când în când cu pufăitu-i 
exploziv tăcerea densă, parcă stratificată. 

Inginerul își trase bascul pe frunte pentru a-și apăra ochii de 
lumina violacee a asfinţitului și coti pe o potecă lăturalnică. 

Citea din mers, distrat, epitafurile de pe cruci. Sosise mai 
devreme, deoarece intenţiona să ocupe un loc ferit de privirile 
celor ce aveau să participe la ceremonia înhumării. Nu era 
exclus să se ivească cine știe ce rudă a răposatei sau cunoștință 
care să-l fi cunoscut cu ani în urmă. Plănuia să ocupe un loc de 
unde să observe nestingherit ceea ce avea să se întâmple. De 
fapt, nu-și dădea seama ce anume va avea de observat. Se opri 
câteva clipe pentru a admira construcţia unui cavou 
monumental, cu cruce de granit și acoperiș în formă de boltă, 
apoi se uită către capela din dreapta intrării. Nu se zărea nicio 
mișcare. 

Păși către capătul potecii, unde o bătrână cu basmaua lăsată 


3 Humphrey Bogart (n. 25 decembrie 1899, New York, New York, 
SUA - d. 14 ianuarie 1957, Los Angeles, SUA) de fapt Humphrey 
Deforest Bogart, a fost un actor de scenă și de film american, 
câștigător al premiului Oscar. Privit ca un adevărat simbol cultural 
american Bogart este adesea considerat, atât de către unii critici de 
film cât și de o bună parte a iubitorilor cinematografiei, drept cel mai 
mare actor american de film al secolului 20. Instituţia cea mai 
autorizată în domeniul cinematografiei din Statele Unite, Institutul 
American de Film (The American Film Institute), l-a clasat pe Bogart 
ca cel mai mare actor din istoria filmului american. 


pe ceafă plivea buruienile de pe un mormânt cu cruce aproape 
putredă, înclinată, gata să se prăbușească. Femeia înălță capul 
când căpitanul ajunse lângă ea, clipi mărunt și zise cu voce 
hărâită: 

— Am uitat chibriturile acasă... 

Îi întinse cutia lui, tăcut, urmărind cum aprinde cu mâna 
tremurândă lumânarea din interiorul felinarului. 

— Toţi ajungem aici, maică, vorbi ea în șoaptă, înapoindu-i 
cutia. 

— Da, toți... 

— Suntem datori să ne pregătim din vreme pentru ultimul 
drum. 

— Suntem datori, admise căpitanul involuntar, puţin intimidat 
de tonul solemn al bătrânei. 

Șezu un timp neclintit, urmărind munca femeii aplecată peste 
mormânt. Degetele ei uscate, aproape scheletice, se mișcau cu 
iuțeală deasupra moviliţiei dreptunghiulare, ca un mecanism 
perfect reglat, smulgând neîncetat buruienile. 

Se depărtă cu mâinile în buzunare, meditativ, merse un minut 
pe lângă zidul ce mărginea latura din dreapta a cimitirului, apoi 
apucă pe altă potecă. Nimeri fără să vrea în fața aceluiași cavou 
monumental. Se lăsă încet pe banca de piatră, ștergându-și 
sudoarea ce-i șiroia pe gât. Când plecase de la hotel avusese 
impresia că va veni ploaia, se îmbrăcase prea gros, cu niște 
pantaloni maron, anonimi, și cu o bluză cenușie. Soarele 
aluneca spre apus, lumina i se micșora treptat, dar stăruia încă 
în aerul tremurător o zăpușeală copleșitoare, ca o cergă grea, 
întinsă peste văile orășelului. Bătrâna trecu pe lângă el călcând 
încet, gârbovită de greutatea unei stropitori pe care o umpluse 
la cișmeaua de pe aleea principală. 

Simţi nevoia să fumeze, scoase din pachet o ţigară, dar nu o 
aprinse, rămase cu ea în mână, îngândurat, încă obsedat de 
moartea tragică a Ruxandrei. Îl chinuia neîncetat o întrebare 
capitală: ce incident a aruncat-o pe Ruxandra în vâltoarea unor 
întâmplări din care n-a mai reușit să scape nevătămată? Era din 
ce în ce mai convins că această întrebare reprezintă punctul 
esenţial al anchetei, firul călăuzitor prin labirintul în care se 
înfundase în momentul când i-a fost anunţată moartea fostei 
colege de liceu. Se foi pe banca incomodă, lăsându-se purtat de 
valul amintirilor îndepărtate. Poate nu chiar atât de îndepărtate, 


fiindcă avu brusc senzaţia că doar ieri se întâlnise cu Ruxandra 
în grădina publică a orașului natal. Răcoarea serii de primăvară 
le înfiora trupurile crispate... continuau să se sărute pe banca 
ascunsă în mijlocul arbuștilor de liliac și de tuia... 

Se gândi că poate ar trebui să intre în capelă, să stea de 
veghe măcar un minut la căpătâiul celei pe care o iubise cu 
patima adolescenţei... 

Nu, nu îi era îngăduit să se deconspire, avea de îndeplinit o 
misiune dificilă, era trimis să lupte cu niște indivizi necruţători. 

Privi mormintele dimprejur, străduindu-se să se elibereze de 
obsesia amintirilor. Își concentră atenţia asupra inscripţiilor de 
pe cruci. In dreapta se afla un mormânt relativ proaspăt, 
acoperit cu imense jerbe de garoafe ce încă nu apucaseră să se 
ofilească. Exalau un miros pătrunzător, greţos. Fotografia 
țintuită provizoriu pe cruce reprezenta un bărbat pirpiriu, 
purtând la gât o lavalieră înfoiată, stând în picioare, cu palma 
stângă proptită ostentativ de o măsuţă pirogravată, pe care se 
găsea o amforă cu lalele, evident artificiale. Pe perdeaua din 
spate era zugrăvit un castel somptuos, cu terase largi și 
turnulețe crenelate. Datele înscrise cu litere aurite făceau 
cunoscut că bărbatul cu lavalieră se numise Chimion Scipione, 
că decedase în urmă cu cinci zile, la venerabila vârstă de 98 de 
ani. Sub fotografie erau încrustate niște versuri puerile, potrivite 
de minune cu croiala demodată a hainelor răposatului, cu 
surâsul visător-dulceag și cu castelul acela ireal, parcă de pe alt 
tărâm: 


Să nu plângi căci plânsul este 
Durerea personificată. 

Să-ţi amintesti ca în povești 
Că am trăit și eu odată. 


Surâse fără să vrea, repetă versurile în gând și înălță 
nepăsător din umeri. 

Groapa Ruxandrei fusese săpată în cealaltă jumătate a 
cimitirului, la câţiva pași de aleea principală. Groparul își 
terminase munca, se așezase pe bordura mormântului vecin și- 
și curăța cu briceagul noroiul de pe bocanci. 

Dintr-un taxi oprit în faţa porţii cobori preotul însoţit de 
dascăl, apoi sosi un camion prăfuit, plin cu femei între două 


vârste, probabil colege de serviciu și vecine de-ale răposatei, 
toate cu basmale negre. Păreau că nu se îndură să se urnească 
de pe băncile rudimentare din camion, ședeau ghemuite unele 
într-altele, privind apatic peste grilajul de fier forjat. Șoferul 
propti o scăriță de marginea caroseriei și le îndemnă cu glas 
gros să coboare mai repede. Pășiră apoi una câte una către 
capelă și, peste câteva minute, răsună vocea cavernoasă și 
tărăgănată a preotului, semn că începuse oficierea slujbei. 

Răsuflă ușurat la gândul că în curând se va termina 
înmormântarea, după care va putea, în fine, să părăsească 
cimitirul. Avea impresia că slujba durează nefiresc de mult, se 
uita mereu, nerăbdător, la minutarul ceasului. Sări brusc de pe 
bancă, ușor surescitat, când sicriul fu scos din capelă. Alunecă 
pe pământul clisos și călcă din nebăgare de seamă pe una din 
panglicile decolorate ale jerbelor înghesuite pe mormântul 
insului cu lavalieră. | se păru că bătrânul din fotografie se 
încruntă mustrător. 

Avusese intenţia să observe totul de la oarecare distanţă, dar 
după o scurtă șovăială se atașă discret cortegiului format din 
vreo douăzeci de persoane. Femeile emiteau comentarii în 
șoaptă, strângeau batistele în pumni și se înălțau în vârful 
picioarelor pentru a scruta chipul moartei. Nu se împăcau cu 
versiunea oficială, deloc romantică, a morţii accidentale datorite 
intoxicației cu gaz metan, își exprimau părerea că Ruxandra și-a 
pus de bunăvoie capăt vieţii, din pricina vreunei decepţii 
sentimentale. Pe figurile lor late, banale, îmbujorate nu atât de 
emoție, cât de arșiţța nimicitoare, se citea o nestăvilită 
curiozitate. 

ÎI zări pe Dobrotescu pe o alee mai depărtată. Pășea adus de 
spate, solemn, având înfășurată pe încheietura mâinii stângi 
lesa nelipsitului terier. 

În imediata apropiere a sicriului pășea mama Ruxandrei, dusă 
de braţ de o femeie roșcovană, trupeșă, probabil fosta gazdă a 
răposatei. 

Fu mulțumit că bătrâna nu e singură, că cineva îi poartă de 
grijă în această zi funestă, când își lua rămas bun pentru 
totdeauna de la unica ei fiica. Se retrase doi pași, instinctiv. 
Mama Ruxandrei îl putea recunoaște, deși nu se văzuseră de 
mai bine de douăzeci de ani. Distinse chipul moartei abia după 
ce sicriul fu depus pe scândurile de deasupra gropii. Nu mai 


păstra nimic din expresia de permanentă neliniște de acum trei 
luni, când șezuse în capul mesei la banchetul de revedere, 
trăsăturile îi erau complet destinse, părea că s-a cufundat 
nesilită de nimeni într-un somn profund, din care se va trezi 
odihnită, fără necazuri. 

Trase cu coada ochiului împrejur, observă fizionomiile și 
gesturile tuturor, dar nu izbuti să descopere niciun indiciu 
revelator. 

In definitiv, se întrebă, ce spera să descopere aici? Era ridicol 
să-și închipuie că asasinul asistă la înmormântare. Și chiar dacă 
ar accepta această idee, i-ar fi cu neputinţă să-l identifice, 
deoarece nu îi cunoaște semnalmentele. 

Ridică mecanic gulerul lat al bluzei și se strecură mai 
aproape. Regreta din suflet că nu poate sta alături de mama 
Ruxandrei, că nu poate schimba niciun cuvânt cu ea. Cu 
siguranţă că l-ar întreba cum de a nimerit în cimitir tocmai 
astăzi, unde locuiește, cu ce se ocupă. Și n-ar fi în stare să 
mintă, n-ar îndrăzni să-i spună că este inginer și că a trecut 
întâmplător pe aici. In copilărie, de câte ori făcea o boroboaţă se 
refugia în casa ei, vecină cu cea a părinţilor lui, mărturisea 
greșeala, și mama Ruxandrei îi lua apărarea... 

lată, acum coborau sicriul. 

Câteva clipe, imense parcă, se înstăpâni în cimitir o liniște 
stranie, întreruptă subit de plânsul sfâșietor al mamei cernite. 
Preotul psalmodie în grabă ultima rugăciune, capacul sicriului fu 
bătut în cuie, două-trei femei aruncară peste el câte un pumn de 
țărână, având aerul satisfăcut, demn, chiar puţin caraghios al 
celor care consideră că și-au îndeplinit cu prisosinţă ultimul 
punct al unui ritual pe care n-au să-l repete prea curând. 

Grupul de femei începea să se destrame, se îndreptau către 
poartă. Işi puse bascul pe cap, se urni din loc, dar după câţiva 
pași întoarse capul și aruncă o ultimă privire către mormântul 
Ruxandrei Lăzăreanu. În ceea ce o privea, totul se sfârșise, 
rămânea doar o amintire, însă pentru el abia acum începea 
greul... 

Trecu prin dreptul capelei odată cu bătrâna căreia îi 
împrumutase chibriturile. Se opriră ca la o comandă lângă o 
femeie scundă, cu ochi lăcrimoși, care tocmai sălta pe braţ un 
COȘ. 

— Gata, Sevastiţă? se interesă bătrâna. Ai terminat cu 


împărțitul? 

— Terminat. Putem merge împreună, coană Magdaleno. la un 
colac și niște colivă. 

— Bogdaproste, mormăi coana Magdalena. Să-i fie iertate 
păcatele, Sevastiţo! 

— Oare a avut păcate? interveni într-o doară căpitanul. 

Bătrâna îl recunoscu și-i zâmbi. 

— Cine să mai știe?! (Mușcă o bucăţică din colac, morfolind-o 
între gingiile pustiite de dinţi.) Lumea vorbește destule prostii. 
Gura lumii n-o astupi în veci, oricât te-ai căzni. 

— Dumneata ce părere ai? 

— Nu știu, maică, pe mine să nu mă întrebi, eu nu mă 
amestec niciodată unde nu-mi fierbe oala. Așa-i, Sevastiţă? 

— Îi drept. 

— Tu ai fost vecină cu răposata. 

— Era bună ca pâinea caldă, spuse Sevastiţa cu emfază. 
Doamne păzeşte, ce i-o fi venit să... 

— Să ce? o îndemnă căpitanul, aplecându-se ușor în faţă, 
stăpânindu-și cu greu nerăbdarea. 

— Păi de! Cică a fost un accident, dar nu crede nimeni, lumea 
vorbește altceva... 

— Ce vorbește? 

— Că și-ar fi luat viaţa cu mâna ei, că n-a mai vrut să trăiască. 

— Dumneata crezi că s-a sinucis? 

— Eu? Eu, domnule dragă, nu cred una ca asta nici dacă mă 
tai în bucățele. 

— De ce nu crezi? 

— Nu cred și pace! Adevărat, era tare tristă în ultima vreme. 
Sărăcuţa de ea! Și tăcută, tăcuuută, nu-i scoteai vorba din gură 
nici cu cleștele. Mă duceam des pe la ea. Parcă o văz, se uita 
lung la mine, și când plecam îmi spunea să mai stau puţin, să n- 
o las singură. 

„Va fi necesar să discut cu ea pe îndelete, își zise căpitanul, 
am s-o caut într-una din zilele următoare, poate aflu lucruri 
interesante.” 

— Mă duc, bombăni coana Magdalena. Acușica se întunecă. 

— Vin și eu, spuse Sevastița. Puţină lume la înmormântare, 
foarte puţină. 

— Mai e cineva în fundul cimitirului, o informă coana 
Magdalena. Dacă vrei să mai împarți niște colivă... 


— Ba mergem, n-am chef să întârzii, se întoarce al meu de la 
fabrică și găsește casa goală. 

Căpitanul vru să le însoțească, apoi se răzgândi. Nu cumva 
persoana la care se referise bătrâna se ferea să fie văzută? 
Poate avea o legătură oarecare cu moartea Ruxandrei... De ce 
rămăsese singură în cimitir? 

Parcurse grăbit aleea centrală și, când ajunse lângă pârâu, 
zări un umbrar dărăpănată ce adăpostea o bancă joasă, fără 
spetează. Se opri brusc, uimit, când văzu pe bancă o femeie de 
vreo 60 de ani, grasă, foarte elegantă, pudrată din belșug. 
Ședea picior peste picior, cu faţa către pârâu și croșeta o 
dantelă complicată. Se uită o clipă la el, fără să-și manifeste 
surprinderea, chipul îi rămase imobil, ca și cum ar fi fost o 
mască de ceară pudrată cu făină. Continua să croșeteze cu 
gesturi iuți, mecanice, privind uneori apa în care se reflecta 
asfinţitul. 

Căpitanului îi trecu prin minte că femeia aceea seamănă cu 
un păianjen uriaș ce-și ţese pânza în care avea să cadă 
neapărat o pradă. Trase aer în piept, pregătindu-se să 
vorbească, dar necunoscuta i-o luă înainte, înălță deodată capul 
(ochii i se îngustară sub lentilele maronii ale ochelarilor) și recită 
pe nerăsuflate: 

Înveli-voi pumnalul cu mirt, 

Ca vitejii din vremi depărtate, 
Când oțelu-n tirani ti-au înfipt 

Si Atenei i-au dat libertate. 


„Nu-i zdravănă la minte, reflectă căpitanul; dacă stă singură 
în cimitir la ora asta, trebuie să fie...” 

Se măsurară cu privirile câteva secunde, încordaţi, apoi 
necunoscuta cobori pleoapele și izbucni în râs; pieptul opulent și 
șoldurile proeminente îi tremurau caraghios, în ritmul hohotelor 
stridente. 

Râsul necunoscutei se transformă treptat într-un sughiţ 
mărunt, ca un chițăit de șoarece, ceea ce păru s-o 
decepţioneze. Se strâmbă, obrajii bucălaţi i se deformară, 
Scoase o batistă din geantă, își șterse pleoapele pe sub lentilele 
ochelarilor și întrebă cu glas neașteptat de cald și de prevenitor: 

— Te-am speriat, domnule Huhurez? 

— Puţintel, admise căpitanul pentru a-i face pe plac. 


— Nu pari să fii prea sperios. 

— Depinde de împrejurare. Aici, în cimitir... 

— Ce zici de reprezentaţia mea? 

— Uluitoare! Pur și simplu m-aţi dat gata. Mă pregăteam s-o 
rup la fugă. 

— De ce? 

— Mă aşteptam să scoateţi un stilet de la cingătoare. 

— Ei, nici chiar așa. 

Oftă, puse dantela pe bancă și reluă gânditoare! 

— Poate mi-am greșit cariera. Regret că n-am urmat Arta 
Dramatică. Mi-ar fi stat grozav de bine sub lumina reflectoarelor, 
domnule Huhurez... Ehe, aplauze la scenă deschisă, munţi de 
flori, autografe cu nemiluita... 

— De ce-mi spuneţi Huhurez? 

— Pentru că rătăcești seara prin cimitir, tulburând pacea 
veșnică a morţilor. 

— Încă nu s-a înserat. 

— Să nu ne amăgim, în curând va cobori bezna peste 
mormintele din jur, domnule... 

— Vălureanu. Inginer Andrei Vălureanu. 

— Încântată de cunoștință. Dacă te interesează, pe mine mă 
cheamă Vlăsceanu Silvia și sunt o biată pensionară, fostă 
profesoară de chimie. Nu știu care-i cauza, dar toată lumea mă 
ocolește, foștii mei elevi nu mă mai salută, întorc capul când 
trec pe lângă mine. 

Căpitanul își stăpâni o tresărire. Numele pensionarei era 
înscris pe lista turiștilor de la „Pui de urs”. Oare prezenţa Silviei 
Vlăsceanu în cimitir se datora unei simple coincidenţe? Nu 
cumva venise aici cu o anume intenţie? Surâse și întrebă cu 
indiferenţă prefăcută: 

— Dumneavoastră nu tulburaţi pacea morților? 

— Eu...? 

— Vă aflaţi tot în cimitir, iar pentru a ajunge la banca aceasta 
ați fost obligată să treceţi pe lângă morminte. Mă rog, dacă nu 
cumva aţi trecut prin vreun vad al pârâului... 

— Fii liniștit, n-am trecut prin apă. Pot să-ţi spun un secret? 

— Sigur, zise căpitanul cu jumătate de glas, înfrânându-și 
dorinţa de a-i striga să vorbească mai repede. 

— Ei bine, domnule Huhurez, îți mărturisesc că nu-i prima și 
nici ultima oară când poposesc aici. Te rog să nu dezvălui 


nimănui taina mea, mica mea taină. Ador să stau pe banca asta, 
să ascult murmurul placid al pârâului, să contemplu munții 
scăldați în lumina crepusculară. O panoramă splendidă... Hei! 
De ce mă priveşti astfel? Crezi că sunt ţicnită? 

„Totuși, poate e ţicnită... sau poate se joacă cu mine de-a v- 
aţi ascunselea.” 

— Da, domnule inginer, ador liniștea desăvârșită. Și deseori 
singurătatea... 

— Azi n-a prea fost pustiu cimitirul. 

— Închipuiește-ţi că am remarcat, și tocmai de aceea n-am 
plecat până la ora asta. Știu că spun o banalitate, dar 
înmormântările mă înfricoșează, îmi dau sentimentul nimicniciei 
oamenilor. Suntem atât de efemeri, domnule Vălureanu! Aș fi 
ocolit cimitirul, te asigur, dacă aș fi știut că astăzi va avea loco 
înhumare. 

„Cuvintele îi sună fals. Am senzaţia că își dă silinţa să joace 
un rol care o depășește. Deși, s-ar putea să mă înșel...” 

— Ai picat la ţânc, domnule inginer. Incepe să se furișeze 
bezna și începe să mi se facă frică. Te superi dacă te rog să mă 
conduci măcar până la poartă? 

— Nicidecum. Vă conduc cu plăcere. 

— Plăcere, neplăcere, asta-i situaţia. Dar mai putem întârzia 
câteva minute. Sau ești grăbit? 

— Nu sunt. 

— Atunci ia loc lângă mine și dă-mi, te rog, o ţigară. Pe ale 
mele le-am terminat la prânz. Mă străduiesc să fumez cu porția, 
numai cinci ţigări pe zi, însă nu reușesc întotdeauna. Te irită 
faptul că te tutuiesc înainte de a te cunoaște prea bine? 

— Nici n-am băgat de seamă. 

— Semn bun, probabil ne vom împrieteni. Poate n-ai chef de 
conversaţie... Sunt pisăloagă, recunosc. Ai condus o fiinţă dragă 
pe ultimul drum? 

— Nu. M-am plimbat prin oraș și am nimerit aici întâmplător, 
cu puţin timp înainte de a începe înmormântarea. 

— Eu n-am fost în stare să privesc într-acolo, spectacolele de 
genul ăsta mă deprimă îngrozitor. Pe cine au îngropat? 

— O femeie. Împlinise de curând 38 de ani. 

— Sărmana! Ar fi putut să mai trăiască mulți ani... 

— Da, ar fi putut... A suferit un accident, s-a intoxicat cu gaz 
metan. 


— Cum așa? 

— Nu cunosc amănuntele. Probabil a uitat să stingă focul 
înainte de culcare... Poate l-a stins vântul... Nu știu. Nişte femei 
șopteau că s-ar fi sinucis din pricina unei decepţii sentimentale. 

— Chestia asta nu pot s-o pricep. Auzi vorbă! Să te sinucizi 
din cauza unui bărbat... Curată nebunie! Știi și cum se numea? 

— Cine? Bărbatul? 

— Nu, domnule. Mă refeream la nefericita aia. 

— Nu-i mai rețin numele, însă ne putem uita pe cruce. 

— Brr! Am să întorc capul când vom trece pe-acolo. 

— Mă voi uita eu. 

— De fapt, nu mă interesează. Din moment ce n-am 
cunoscut-o... Poate va trebui să evit cimitirul, să ocolesc locul 
ăsta câteva zile. 

— De ce? 

— Pentru că vreau să dorm liniștită, fără să visez sinucigași. 
Nu ţi se pare o dorinţă normală? 

— Ba da, absolut normală. 

Căpitanul se indică de pe bancă și repetă încet cuvintele 
rostite mai devreme de bătrâna care îl rugase să-i împrumute 
chibriturile: 

— Suntem datori să ne pregătim din vreme pentru ultimul 
drum. 

— Fii om serios! Crezi în fleacurile astea? Pun prinsoare pe 
oricât că nu ești un obișnuit al bisericilor și nici al parastaselor. 
Nu știu de ce, dar nu mite pot închipui în asemenea postură... 
Cum să ne pregătim? Să mergem la spovedanie? Orice om 
sănătos la minte alungă din răsputeri ideea morţii. Luptă 
împotriva ei, nu-i așa? Nu cumva...? 

Ezită să continue, privindu-i descumpănită. 

— Spuneţi, o îndemnă căpitanul. 

— Nu cumva te preocupă sfârșitul apropiat? 

— Un mare învăţat din antichitate a spus: Oamenii care jug de 
moarte aleargă după ea. 

— De, ce să mai zic, m-ai făcut praf. N-are rost să te 
contrazic. Aș fi de părere să abandonăm subiectul ăsta sinistru. 

— In decorul care ne înconjoară pare a fi subiectul cel mai 
adecvat. 

— Atunci să plecăm mai repede de-aici. Dacă se întunecă, nu 
mai nimerim drumul spre casă. 


— Mergem... 

Profesoara își împături dantela, o băgă în poșetă și se ridică 
destul de sprintenă. Căpătase deodată aerul autoritar, dar și 
puţin bonom al unei bunici care se pregătește să-și ia nepotţelul 
de mână și să-l conducă la grădiniţă. Cu greu ar fi putut cineva 
să-și imagineze că a recitat mai înainte un vers în care era 
vorba de un pumnal învelit în mirt. 

Umbrele crucilor se alungeau peste culorile estompate ale 
florilor, liniștea deplină părea să ascundă ameninţări tainice. 

Trecură agale de poarta cimitirului, depășiră câteva străzi cu 
case joase, apucară pe o stradă în pantă și peste câteva minute 
ajunseră în fața hotelului „Carpaţi”. 

— Nu te-am zărit deloc prin oraș, domnule inginer, întrerupse 
tăcerea Silvia Vlăsceanu, examinându-l cu atenţie. Ești nou- 
venit? 

— Foarte nou, abia ieri am sosit din București. Sunt în 
concediu medical, am suferit o depresiune nervoasă și... 

— Aoleu! Mi-ai făcut impresia unui om deosebit de calm, aș fi 
putut să jur că nimic nu-ţi poate zdruncina nervii. Cum de te-ai 
îmbolnăvit? 

Înălţă din umeri, luându-și o mină melancolică. 

— lartă-mă, rosti ea precipitat, punându-i mâna pe braţ, 
matern. Trebuia să-mi închipui că nu-ţi face plăcere să-ți 
amintești de boală. Iți mulţumesc încă o dată pentru bunăvoința 
de a mă conduce până aici. Locuiesc la popasul turistic „Pui de 
urs”. Dacă faci vreo plimbare în direcţia aceea, caută-mă, nu mă 
ocoli. Mi-ar părea bine să bem o cafea împreună. Firește, numai 
dacă nu te deranjează să stai în compania unei bătrâne 
cicălitoare. 

— „Pui de urs”? Formidabil! Intenţionez să mă mut și eu la 
popas, mâine sau poimâine... 

— Grozav! exclamă profesoara, făcându-i cu ochiul. O să ne 
distrăm ca-n filme, domnule Huhurez. Ce mai tămbălău o să fie! 

— De ce? 

— Pentru că tipii care stau acum la popas sunt cam anoști. 
Poate ai să fii dumneata sarea și piperul, poate ai să mai 
destinzi puţin atmosfera. Ce dracu! Am venit aici în concediu, 
nu? Trebuie să ne mai și distrăm oleacă. 

— Trebuie. 

— Ştii, uneori am impresia că onorabilii mei vecini de la popas 


pun la cale ceva necurat. Pe mine nu mă înșală instinctul. Pe 
curând, domnule Huhurez! 

— La revedere. 

Rămase în loc până o pierdu din vedere, intrigat de ultimele ei 
fraze. 


Capitolul 5 


Căpitanul își parcă mașina lângă Vo/kswagen-ul lui Wenzl, 
cobori și privi cu nestăvilită curiozitate popasul turistic „Pui de 
urs”. 

Străbătu agale curtea însorită, urcă treptele cerdacului și intră 
în holul cabanei, unde rămase câteva clipe nemișcat, până i se 
obișnuiră ochii cu penumbra. O brunetă între două vârste, cu 
forme atrăgătoare, ședea picior peste picior într-unul din fotoliile 
de lângă scara interioară și răsfoia afectată o revistă de modă. 
Căpitanul avansă spre ea, se înclină și o salută zâmbind 
cuceritor: 

— Bună dimineaţa. 

Bruneta depuse revista pe brațul fotoliului și catadicsi să 
murmure, fără să pară zguduită de zâmbetul noului venit: 

— Bună... 

— ÎI caut pe tovarășul lonescu. 

— lonescu? 

— Responsabilul popasului. 

— Da... da... Am înţeles. 

Işi țuguie buzele pline, sângerii, bine conturate, și arătă cu un 
gest vag către ușa din dreapta căminului: 

— S-ar putea să-l găsiţi la bar. Încercaţi, nu sunt prea sigură. 

— Vă mulțumesc. 

— Veţi locui aici? 

— Da. 

Părăsi deodată starea de indiferenţă, faţa cu ten ușor măsliniu 
i se lumină, în ochi i se ivi o scânteie de evidentă satisfacţie. Se 
ridică din fotoliu, întinse o mână la încheietura căreia zornăiau 
trei brățări sofisticate și rosti voioasă: 

— Atunci să facem cunoștință! 

— Inginer Vălureanu Andrei. 

— Nora Dimitriu. Veţi locui mai multă vreme la cabana? 

— Probabil trei săptămâni. 


— Perfect! 

Căpitanul nu știu cum să interpreteze exclamaţia Norei 
Dimitriu. Își zise în gând: „Interesant, foarte interesant”, se 
înclină încă o dată și se îndreptă către ușa barului. Nimeri într-o 
încăpere cu lambriuri întunecate, mobilată cu o tejghea, cu un 
raft pe care se aflau sticlele cu băuturi și cu câteva măsute 
flancate de taburete. Doi bărbaţi ședeau în picioare lângă 
fereastră, pregătindu-se să ciocnească paharele pline cu un 
lichid roșietic, probabil vermut. Unul din ei, spătos, foarte 
bronzat, puse paharul pe pervaz și înaintă grăbit către noul 
venit, interesându-se: 

— Tovarășul inginer Vălureanu? 

— În persoană. 

— Mă numesc lonescu. Fiţi binevenit! Vă așteptam, mi-a 
telefonat aseară colegul de la hotelul „Carpaţi”. 

— L-am rugat să vă anunţe sosirea mea. 

— Mi-a spus despre ce-i vorba. V-am pregătit camera nr. 8. 

— Sper să-mi placă. Am nevoie de liniște, la hotel era prea 
mare vânzoleală. 

— Oh, în privinţa asta să nu vă faceţi griji, la noi locuiesc 
numai oameni pașnici. Lucrul acesta îl poate confirma și domnul 
Dimitriu. Dânsul se simte excelent la noi. 

Bărbatul de lângă fereastră rânji de parcă ar fi auzit o 
obscenitate, dădu repede paharul peste cap și-și mângâie barba 
sură ce-i înconjura ca un colier scămoșat obrajii buhăiţi. 

— Să vă arăt sala de mese, continuă zelos responsabilul, fără 
a lua în seamă rânjetul avocatului. Poftiţi... 

Deschise ușa de la celălalt capăt al barului și-i arătă din prag 
sufrageria, cu un gest larg, teatral. O sală luminoasă, cochetă, 
mobilată rustic. O fată blondă, plinuță, aranja tacâmurile și 
farfuriile pe feţele de masă imaculate. 

— Grăbește-te, Matilda, o îndemnă responsabilul, o să 
coboare imediat lumea la micul dejun. Și anunţă la bucătărie că 
începând de azi vom avea o persoană în plus. Pentru masa de 
prânz să pregătească ceva a /a carte... 

Se întoarse spre noul venit și întrebă cu oarecare teamă: 

— Țineţi regim? 

— Nu. Mănânc orice mâncare, numai să fie bine gătită. Nu 
sunt mofturos. 

— Bun, m-aţi liniștit. Avem pe cineva care ne face zile fripte 


cu dieta zilnică. 

Căpitanul își imagină că persoana respectivă trebuie să fie 
Silvia Vlăsceanu. 

Reveniră în bar, unde lonescu stătu un moment pe gânduri, 
nedumerit, de parcă voia să-și amintească ce îndatoriri mai are, 
apoi deschise fereastra și strigă cu glas tunător către un bărbat 
în salopetă, care tocmai traversa curtea: 

— loane! Ajută-l pe tovarășul inginer la bagaje. 

Iși frecă palmele și preciză: 

— Ajutorul meu. Cam tare de ureche, va trebui să ţipaţi că să 
vă audă. Băiat harnic, pot să-l scol în toiul nopții și să-l trimit 
oriunde... Acum vă rog să-mi daţi buletinul de identitate, să vă 
înregistrez datele. 

— Firește... 


Camera era situată la etajul întâi (unicul etaj), la colţul clădirii, 
cu perspectivă panoramică spre munți. 

Căpitanul aşteptă să iasă lon, apoi scoase binoclul din 
geamantan și se grăbi să contemple peisajul. Lentilele foarte 
puternice îi aduseră aproape piscul Cocorul, măreț și albăstriu în 
lumina clară a dimineţii. Mai distinse o stână la marginea unei 
poieni și, între două viroage, acoperișul de șindrilă al unei mici 
cabane dărăpănate, probabil abandonată. De la fereastra sălii 
de baie, dacă se înălța pe vârful picioarelor, putea să ţină sub 
observaţie curtea popasului și ultimele serpentine ale drumului 
pe care sosise din Ghinţurești. 

Un sfert de oră mai târziu, când cobori în sufragerie, fu 
întâmpinat cu voioșie de Silvia Vlăsceanu. Ședea la o masă din 
mijlocul sălii și mânca tacticos o salată de roșii cu ardei. 

— Hip-hip-ura! strigă ea, agitând furculita ca pe o baghetă. Te 
salut, domnule Huhurez. Bun sosit în căsuţa piticilor din pădurea 
fermecată! 

— Incântat de primire. Nu cumva sunteţi Albă ca Zăpada? 

— N-am eu figură de zână. 

— Dar nici de Muma Pădurii! 

— Ei, las-o baltă cu complimentele. Ți-e foame? 

— Am mâncat la hotel. O să beau o cafea mică... 

— În regulă, ia loc lângă mine și ţine-mi de urât. 

— Nu-i bine, nu-i deloc bine, interveni un bărbat voinic, cu 
chip prelung, congestionat. Stătea la masa de-alături, împreună 


cu soţia avocatului. 

— Tronc, Mariţo! i-o tăie profesoara. Ce nu-i bine? 

— Nu-i cinstit, preciză bărbatul cu obraz apoplectic, 
prefăcându-se indignat. Unii se cunosc dinainte. 

— Domnește o atmosferă de basm în căsuţa piticilor, zice 
căpitanul. Mor de ciudă că am pierdut două zile la hotel. 

— VIi-l prezint pe neînfricatul inginer Vălureanu, anunță 
profesoara către cei de la masa vecină. 

— Nu sunt neînfricat. 

— Ba ești! Îţi place la nebunie să te plimbi seara prin cimitir. 
să nu mă contrazici, domnule Huhurez! 

— Nu pot să vă contrazic, am fost prins în flagrant delict... 

Le zâmbi celor de la masa alăturată. Nora Dimitriu făcu un 
gest amical și spuse: 

— Noi ne-am cunoscut mai înainte, în hol. Dânsul este domnul 
Caranfil. 

Profesoara păru șocată de replica nevestei avocatului, își 
tamponă buzele cu un șervețel, se aplecă și șopti: 

— Frumoasa asta e-n stare să înfulece trei porţii pe 
nerăsuflate. N-am mai pomenit așa ceva! Culmea e că nu se 
îngrașă. 

— Observ, are o siluetă de balerină. 

— Dacă ai prostul obicei de a mânca peste măsură, te 
sfătuiesc să nu-mi ţii companie, inginerule. Nu pot să sufăr 
oamenii hulpavi. 

— Nici eu nu pot să-i sufăr. 

— Stau prost cu ficatul, sunt o biată bătrână suferindă. 

Arătă cu un gest de silă flaconul de „Anghirol” de lângă 
solniţă: 

— lau picături de trei ori pe zi. Pfui! Scârbos medicament... 
Ţin dietă foarte severă, mă hrănesc raţional, cum scrie la carte, 
evit cu strictețe dulciurile și grăsimile și totuși am început să 
capăt proporţii, mai ales de când am venit la Ghinţurești. Ar 
trebui să mănânc o dată pe zi. Din păcate, sunt tare pofticioasă. 

Işi întrerupse tirada pentru a-și trage câteva clipe răsuflarea, 
înghiţi o felie de roșie, se strâmbă și strigă cu voce ascuțită: 

— Matilda! 

Ospătărița se ivi îndată, oprindu-se la o distanţă 
respectuoasă; își netezi cu o mișcare de prisos halatul ce-i 
stătea ca turnat pe sânii pietroși și zise: 


— Da, doamnă profesoară. 

— Ce te-am rugat eu, Matildo, încă din prima zi? 

— Nu mai ţii minte, nu-i așa? Ai uitat ce te-am rugat, îmi torni 
sare cu nemiluita în salată, deși ţi-am atras atenţia că n-am voie 
să mănânc sărat. 

— Am pus mai puţină decât ieri, se apără fata. Doar un vârf 
de cuțit, exact cât aţi vrut. 

— Și ardeii ăștia unde naiba i-ai găsit? Pișcă la limbă. Mă 
persecuţi sistematic, Matildo. 

— Vă fac imediat altă salată. 

— După ce am mâncat jumătate din asta? Nu, mulţumesc, n- 
am chef să mă îndop ca o gâscă. Adu-mi o cafea mare. Să nu 
care cumva să întreci măsura la zahăr. 

— Mie una mică, ceru căpitanul. 

Puțin mai târziu, în timp ce li se serveau cafelele, apăru 
avocatul Dimitriu. Străbătu sufrageria cu pași apăsaţi, de parcă 
s-ar fi temut să nu-și piardă echilibrul, și se trânti greoi pe 
scaunul din faţa nevestei. Aprinse o ţigară și se uită absent la 
farfuria cu unt și gem din faţa sa. 

— Ticule scump, începu Nora cu voce alintată, mi-ai promis că 
mă duci în excursie la piscul Cocorul. 

— Eu? 

— N-am vorbit noi aseară de piscul Cocorul? 

Căpitanul își încordă auzul, atent la desfășurarea discuţiei. 

— Nu merg nicăieri, mormăi Dimitriu. Mă doare capul 
îngrozitor. Și cred că n-are rost să ies din casă pe căldura asta. 

— Dar nu-i prea cald. 

— Pripește soarele, pot să pariez că va ploua. 

— Să știi că mă duc singură, îl amenință ea cu arătătorul, 
zâmbind galeș. 

Avocatul nu păru contrariat de replica soției, dimpotrivă, se 
arătă chiar bucuros. 

— Cum crezi, dragă. Numai să ai grijă să te întorci la vreme, 
să nu scapi masa de prânz. 

— Chiar nu vrei să mergi? 

— Te rog, nu insista degeaba, nu-mi arde de exhibiţii 
montane. 

Nora își manifestă decepţia printr-o grimasă ce-i deformă 
chipul o clipă, apoi se adresă tuturor: 


— E cineva tentat de o excursie spre piscul Cocorul? 

În momentul acela se ivi în pragul sufrageriei un bărbat de 
vreo cincizeci de ani, îmbrăcat cu pantaloni scurţi și bluză de 
trening; faţa uscăţivă i se lumină la auzul întrebării pusă de 
soția avocatului. 

— Îmi permit să vă însoțesc eu, se oferi el apropiindu-se și 
făcând o reverență în faţa Norei. Și poate se hotărăște să vină 
cu noi și domnul Caranfil. Cu cât vom fi mai mulţi, cu atât va fi 
mai nostim. N-o să ne plictisim... 

Caranfil reflectă câteva momente, apoi se decise: _ 

— De acord, voi merge și eu deși am febră musculară. Imi 
tremură genunchii, m-a pus dracul să mă caţăr ieri pe niște 
afurisite de stânci. 

— Se impune să faceţi mișcare, interveni căpitanul, nu-i 
recomandabil să staţi pe scaun. 

— Aveţi dreptate... Mă duc în cameră să-mi las haina și 
cravata. Cobor îndată, nu plecaţi fără mine. 

— Minunat! se înveseli Nora, bătând din palme. Va fi o 
excursie grozavă, presimt de pe acuma. N-ar strica să-l invităm 
și pe domnul... parcă Wenzl îl cheamă... Să nu aibă impresia 
penibilă că îl ocolim cu tot dinadinsul. L-am auzit aseară 
spunând la bar că ar dori să facă o excursie spre Cocorul. 

— Cine? Neamţul? se miră Dimitriu. Te înșeli profund, draga 
mea. N-ai văzut cum arată? Sunt convins că după un urcuș de 
zece minute va începe să gâfâie ca o balenă. Tare mi-e teamă 
că la întoarcere veţi fi nevoiţi să-l căraţi în spinare cu schimbul. 
Ha, ha, ha! Cum o să vă descurcațţi? Va fi cazul să vă adresaţi 
Salvamontului, să vină băieţii ăia vânjoși să vă ajute... 

— Eroare! exclamă Silvia Vlăsceanu. În primul rând, ţin să te 
informez că-i austriac. În al doilea rând, pariez că-i deprins cu 
urcușul. 

— N-aș crede. 

— Mă rog, îi povestea aseară la bar... Parcă dumitale îţi 
spunea, domnule Brătilă, că știe pe de rost câteva trasee din 
Alpii Bavariei, ceea ce dovedește că-i un drumeţ încercat. 

— Așa-i, confirmă bărbatul cu pantaloni scurţi. Are destulă 
experienţă în materie de drumeţie, ne-ar putea întrece pe toți. 

Avocatul strivi ţigara în scrumieră, își mângâie barba sură și 
rosti cu un ton acru: 

— Deh! Neamţ sau austriac, pentru mine tot un drac e. N-aș 


vrea să fiu bănuit de invidie și nici de grosolănie, însă individul 
mi se pare a fi un lăudăros fără pereche. 

— Poate-i orgolios, replică Brătilă, dar ăsta nu-i un defect atât 
de execrabil, încât să ne oblige pe noi să fim nepoliticos cu el. 
Suntem un popor prietenos și ospitalier. Să nu ne dezminţim 
aceste calități apreciate în întreaga lume. N-am dreptate? 

— Ehe! Suntem noi ospitalieri, dar nici în asemenea hal, încât 
să ieșim cu plăcintele în cerdac și să le oferim oricui... 

— Ticule! îl mustră Nora, ce se întâmplă dragă, cu tine? Te-a 
supărat domnul Wenzl? Astăzi ești pus pe ironii gratuite. Te 
implor, nu ne distruge buna dispoziţie, e păcat de dimineața 
asta splendidă, ce naiba, uită-te și tu puţin pe fereastră, eo 
vreme absolut magnifică, n-am venit aici să stau claustrată în 
cameră. 

Dimitriu trase cu coada ochiului către fereastră, mormăi ceva 
și se apucă să ungă cu unt o felie minusculă de pâine, reluându- 
și înfățișarea posacă. Caranfil părăsi sufrageria, după ce anunţă 
încă o dată că va reveni peste câteva minute pregătit pentru 
„expediţia în munţi”, iar Brătilă i se adresă profesoarei: 

— Pe dumneavoastră nu vă ispitește o plimbare? 

— Pe mine? 

— De ce vă uitaţi așa la mine? 

— Sper că glumești. La anii mei nu-mi mai arde de hoinărit pe 
coclauri. E cazul să mă resemnez, să stau la gura sobei și să 
împletesc ciorapi pentru nepoţel. Am cam ajuns la capătul 
drumului, nu-mi fac iluzii deșarte. 

— Nu sunteți deloc bătrână, o flată Brătilă. Dacă nu mă înșel, 
săptămâna trecută aţi urcat la Cocorul. 

— Am urcat, într-adevăr, însă a doua oară nu m-aș mai 
încumeta să suport asemenea efort. În zilele următoare n-am 
mai fost bună de nimic, am zăcut în pat. Te rog să mă crezi, 
cochetăria nu-i de nasul meu, nu mi-e rușine să spun că sunt 
bătrână. 

— Nu-i obligatoriu să urcați chiar până la pisc, ne însoțiți o 
bucată de drum, pe urmă vă întoarceți la popas. Ce ziceți? 

— Imi pare rău, azi mi-e imposibil să vă însoțesc, am de 
rezolvat o mulțime de treburi. Trebuie să mă duc în oraș, să trec 
pe la farmacie pentru o rețetă, apoi la poştă, să trimit o 
telegramă de felicitare... Vă propun să-l luați pe inginerul 
Vălureanu; e tânăr și verde ca bradul, nu-l sperie câţiva 


kilometri de urcuș. Sunt sigură că ar îndrăzni să ia cu asalt și 
Everestul. 

— Regret, se scuză căpitanul, nu pot merge, abia am sosit, 
încă nu m-am acomodat cu altitudinea. Îmi tot vine să moţăi... 
Cu proxima ocazie am să insist eu să mă luaţi. N-am intenţia să 
petrec un concediu sedentar. Pentru început, am de gând să fac 
niște plimbări ușoare prin preajma cabanei. 

— Asta-i situaţia, se resemnă Brătilă. 

— Era vorba să-l invitaţi pe austriac, îi aminti căpitanul. 

— Aseară îl supăra o nevralgie, am văzut când a luat un 
somnifer. Probabil la ora asta doarme dus. Oricum, suntem trei 
persoane, doamna Nora, Caranfil și eu. 

— Destui, zise profesoara. Și locurile nu sunt chiar atât de 
pustii încât să vă atace cine știe ce fiară. 

— Se spune că dă târcoale un urs pe lângă fostul refugiu al 
muncitorilor forestieri. 

— Haida-de! Fii om serios, domnule Brătilă, doar nu dai 
crezare unor bancuri născocite cu scopul de a excita fantezia 
turiștilor naivi... Basme de adormit copiii! 

Discuţia deveni  neinteresantă, alunecând treptat în 
banalitate. Căpitanul termină de băut cafeaua și se retrase în 
cameră. 

Așteptă postat dinapoia ferestrei până ce grupul format din 
Nora, Caranfil și Brătilă se făcu nevăzut pe sub poalele pădurii, 
apoi își agăță de umăr o geantă ce conţinea binoclul, harta 
amănunţită a împrejurimilor, busola, un pachet de biscuiţi și un 
bidon cu apă. Părăsi cabana alegând poarta din spate, pornind 
hotărât pe urmele celor trei excursioniști, nu doar cu intenţia de 
a-i observa, dar și pentru a face o primă recunoaștere a piscului 
al cărui nume îl pronunţase locotenentul Georgescu. 

Drumul începea abrupt chiar de lângă buza pădurii ciuntită de 
topoare, se strecura apoi sinuos și ceva mai domol pe fundul 
unei văi adânci, printre zeci de copaci doborâţi de o furtună, 
învălmășiţi, semănând cu niște bizare și gigantice sculpturi. 
Aerul devenea tot mai pur, mai înțepător, iar de undeva din 
dreapta potecii răzbătea obsesiv gâlgâitul unui pârâu. Peisajul 
era sălbatic, auster, nu conţinea nimic din frumuseţea idilică a 
cărților poștale ilustrate, ațâța vigoarea, îndemna la energie și 
cutezanţă. 

Incepu să fredoneze o melodie săltăreață, dar peste câteva 


clipe se posomori, amintindu-și starea gravă a locotenentului 
Adrian Georgescu. 

Călca ritmic, își doza eforturile, potrivindu-și pașii după grupul 
din faţă, care avansa agale, în șir indian: în frunte Caranfil, la 
mijloc Nora și după ea Brătilă. Nu era cazul să depună eforturi 
fizice deosebite, siluetele celor trei se zăreau foarte des printre 
brazi. Uneori auzea ecoul vocilor, răsfrânt de viroagele 
învecinate. 

Işi șterse sudoarea de pe ceafă și scrută cerul. Nu se 
distingea niciun petec de nor, vremea se menținea frumoasă, 
avocatul Dimitriu dăduse greș pronosticând ploaia. 

Işi aduse aminte cu necaz cum încercase să protesteze în 
momentul când colonelul Mitu îi vorbise de secondantul pe care 
avea să i-l trimită. Îi părea rău că nu insistase să fie trimis aici în 
aceeași zi cu el. Acum ar fi rămas la cabană și i-ar fi 
supravegheat pe ceilalţi, pe profesoară, pe Dimitriu și pe Wenzl. 

Drumeţii urmăriţi se dovedeau a fi buni cunoscători ai 
traseului, tăiau deseori serpentinele, părăseau fără să ezite 
poteca marcată ici-colo cu două cercuri concentrice, zugrăvite 
cu vopsea roșie și albă pe copaci, pe stânci. Micșorau treptat 
distanța dintre popas și pisc. 

Brătilă era foarte volubil, își exterioriza cu orice prilej 
impresiile, emitea mereu exclamaţii de admiraţie, se oprea 
puţin, o apuca de braţ pe Nora și-i vorbea precipitat. Ea lăsa 
capul pe spate și izbucnea în hohote de râs, spre disperarea lui 
Caranfil, care se întorcea și le făcea semn să se grăbească. 

Ajunseră la cabana ruinată, fost refugiu al muncitorilor 
forestieri, lângă care deciseră să facă un scurt popas. Caranfil, 
scoase din rucsac un pled multicolor și îl așternu pe iarbă. 
Mâncare niște tartine și băură câte o sticlă de Pepsi. Căpitanul 
rămase în spatele unui boschet de aluni, de unde le urmări 
gesturile cu ajutorul binoclului, iar după ce porniră din nou la 
drum aruncă o privire în interiorul cabanei. Era alcătuită din trei 
încăperi, acum cu acoperișul spart și dușumelele putrede, 
murdare; de-a lungul Unui perete mai dăinuiau câteva priciuri 
joase pe care niște alpiniști de ocazie își eternizaseră numele cu 
creionul chimic sau cu briceagul. Ronţăi un biscuit, bău o gură 
de apă și plecă mai departe. De undeva, din dreapta, izbucniră 
lătrăturile  dogite ale unor câini ciobănești. Ințelese că 
excursioniștii urmăriţi treceau pe lângă stâna zărită de la 


fereastra camerei, de dimineaţă. De astă dată urmau 
conștiincioși cărarea marcată. Ocoliră o cascadă, se căţărară pe 
o coastă cu tufe de jepi, se strecurară apoi încet printr-o vale 
presărată cu bolovani lustruiţi de vânt și spălaţi de ploi. 

Piscul Cocorul se ivi deodată, semeţ, enigmatic, magnific. 

Cei trei excursioniști păstrară câteva momente de reculegere 
înainte de a continua traseul, cu serpentine din ce în ce mai 
largi, din pricina pantei foarte abrupte. Vegetaţia se rărea, 
căpitanul fu nevoit să mărească distanţa dintre el și grup, să se 
adăpostească mereu, pentru a nu i se remarca prezenţa. Îi văzu 
oprindu-se la poalele piscului, într-o pajiște ușor vălurită, 
acoperită cu un covor de iarbă măruntă, aspră. 

In mijlocul pajiștii agoniza o cetate medievală, conglomerat 
sumbru de ziduri năpădite de ciuperci și mușchi, împresurând 
curtea și un turn de pază cu acoperiș ţuguiat și contraforturi 
încă solide. 

Avansă prudent, având grijă să nu calce pe crengile uscate, 
căutând un loc de unde putea să-i ţină sub observaţie fără a 
recurge la binoclu. Se ascunse lângă un pâlc de brazi. 

Nora Dimitriu scoase o borsetă din rucsacul lui Caranfil, îi 
desfăcu fermoarul și anunţă: 

— Mi-am luat costumul de plajă. Poate mă bronzez puţin... 

— Fiţi atentă, o sfătui Caranfil, soarele de munte e foarte 
înșelător, s-ar putea să faceţi insolaţie. 

— N-am să abuzez. 

Brătilă își consultă ceasul de buzunar și spuse: 

— Putem sta liniștiți vreo trei sferturi de oră. Mai mult nu, am 
promis să ne întoarcem pentru a prinde masa de prânz. 

— Să facem un foc de tabără, propuse Nora. 

— Nu știu dacă este permis, bombăni Brătilă. N-aș vrea să 
apară pădurarul și să ne ardă cu câte o amendă. 

— Unul mic de tot, insistă Nora. 

— Mă rog, ne vom strădui să nu provocăm un incendiu, zise 
Brătilă. 

— Un foc mic de tot. N-am mai văzut din copilărie un foc în 
aer liber. E un spectacol absolut fascinant, vă jur. Și romantic! 

Brătilă mormăi ceva, îndreptându-se spre marginea pădurii 
pentru a aduna vreascuri, iar Caranfil așternu iarăși pledul. Nora 
bătu din palme, entuziasmată, și se retrase în spatele turnului 
pentru a se schimba. Reapăru curând în costum de plajă, pășind 


semeaţă. Pulpele de culoarea laptelui se conturau clar în lumina 
intensă a soarelui, lungi, încă zvelte, deși nu mai era atât de 
tânără, iar părul negru ca smoala - probabil vopsit, gândi 
căpitanul - îi cădea în valuri pe umerii cam masivi în comparaţie 
cu subţirimea taliei. Se opri cu mâinile în șolduri lângă Brătilă, 
care tocmai aprindea un chibrit sub mica piramidă de vreascuri, 
pe urmă se lungi pe pled și scăpă un oftat zgomotos. Caranfil, 
care o privise cu lăcomie, se interesă: 

— Vă e rău? 

— Dimpotrivă, spuse ea, coborând pleoapele pentru a-și feri 
ochii de soare. Aș dori să rămân toată viața în poiana asta 
minunată. Să nu depind de nimeni, să n-am nevoie de nimic. 

Brătilă își frecă ochii înroșiți de fum și replică ironic: 

— Dorinţa dumneavoastră este irealizabilă, stimată doamnă. 
Categoric nu puteți rămâne aici toată viaţa. 

— De ce? 

— Hmm... în primul rând sunteţi îmbrăcată cam sumar. Ce 
veți face când va apune soarele? 

— Nu o lua chiar așa... 

— Dar când va cobori întunericul înfricoșător? 

— Vai, cât ești de prozaic! 

— Așa sunt eu. 

— Doream atât de puţin și dumneata m-ai smuls din vis. 

— Din păcate, nu oricine izbutește să realizeze ceea ce își 
propune cu ardoare. Intre dorinţă și faptă, între vis și realitate 
există un decalaj enorm, o barieră de care ne izbim neputincioși, 
cum se izbesc fluturii nocturni de lămpile fierbinţi și amăgitoare, 
către care sunt atrași în mod inexorabil. Hmm! Pe urmă, dacă 
stăm să ne gândim bine, ce și-ar închipui avocatul Dimitriu când 
ar constata că a rămas singur-singurel pe lumea asta nebună, 
nebună, nebună... Vorba filmului pe care probabil l-aţi văzut. 

— Nu ești numai prozaic, ci și îngrozitor de cinic. Brr! Mă faci 
să mă cutremur de spaimă. 

— Ei, n-am avut intenţia să vă înfricoșez, se scuză Brătilă 
desfăcându-și larg braţele. 

Caranfil, care asistase tăcut și interesat la dialogul lor, râse pe 
neașteptate, prelung, mânzește. Hohotele ascuţite stârniră un 
ecou subțire, aidoma unui țipăt de scapet?. 

— Am spus ceva caraghios? îl întrebă Brătilă, încruntat. De ce 


° Bărbat care a fost castrat. 


râzi? 

— Mă gândeam la cu totul altceva... 

Inălță din umeri și trase din buzunar o pungă de plastic, 
agitând-o cu veselie: 

— Mă duc să culeg bureţi. Vă promit că diseară vom avea 
parte de o cină strașnică, stropită cu câteva sticle de Traminer 
din rezervele personale ale lui lonescu. Ce ziceţi? Nu-i o idee 
grozavă? 

— Formidabilă! exclamă Nora. 

— Drept răsplată a aprecierii domniei voastre, am să vă ofer o 
porție dublă. 

— Dar cunoaștetți ciupercile comestibile? Să nu cumva să ne... 

— Curaj, domniţă, curaj, voiaţi să spuneţi că vă temeţi să nu 
vă otrăvesc, nu-i așa? Ilmaginaţi-vă ce vâlvă ar declanșa un 
asasinat în masă la Ghinţurești, într-un orășel amorțit, anonim, 
unde probabil nu s-a petrecut niciun eveniment remarcabil în 
ultima sută de ani... 

— Dumneata numești otrăvirea un eveniment remarcabil? 

— Firește că nu! Glumesc. Am eu mutră de otrăvitor celebru? 
Nu e cazul să fiți îngrijorată, doamnă Dimitriu, vă asigur că știu 
cum arată bureții comestibili. Și ca să nu mai existe niciun 
dubiu, vă promit că la întoarcere am să-i cer părerea și lui 
lonescu. E localnic, trebuie să știe care bureţi sunt buni de 
mâncat. 

— Să zicem că m-ai liniștit. 

— Sper. 

| se adresă apoi lui Brătilă, care părea cufundat în gânduri 
sumbre. 

— Nu vii să mă ajuţi? În doi umplem punga mai repede. 

— Nu, tresări Brătilă. Nu vin. 

— Păcat... Ai momente când ţi se citește clar încrâncenarea 
pe figură. Te roade ceva pe dinăuntru... Ai primit vreo veste 
proastă de acasă? Aș zice să alungi necazurile, să te străduiești 
să... 

Se întrerupse brusc, uimit de reacția lui Brătilă, care venea 
spre el cu pumnii încleștaţi, cu obrazul schimonosit de furie. 

— Necazuri? Ce vrei să insinuezi? 

— Asta-i bună! Nimic... Mi-am exprimat o părere, am văzut că 
te frământă ceva. Și te înștiințez că la ora asta n-am chef de 
bătaie. 


Nora se săltă în coate și râse. 

— Nu mai fiţi atât de belicoși! Parcă aţi fi copii și nu bărbaţi în 
toată puterea cuvântului. 

— Aveţi dreptate, admise Brătilă. Ne comportăm copilărește. 
N-are rost să ne certăm din pricina unui fleac. Îmi cer scuze. 

Caranfil înclină din cap, afirmativ: 

— Le primesc. Și repet, n-am făcut nicio aluzie jignitoare, am 
formulat o simplă părere. Am plecat să culeg bureţi, doamnă 
Dimitriu. 

— Să umpli punga cât mai repede. 

Se întoarse apoi spre Brătilă, care pornea preocupat în 
direcție opusă, și întrebă mirată: 

— Pleci și dumneata? Încotro? Nu-mi surâde să rămân singură 
în pustietatea asta. 

— Dau o raită prin preajmă, poate intru în Peștera Haiducului. 

— Bravo, mă abandonaţi amândoi fără pic de remușcare. 

— Eu nu mă depărtez prea mult, o asigură Caranfil. Dacă se 
ivește vreun urs, ţipaţi cât puteţi de tare și jur că voi alerga să 
vă salvez din ghearele lui. 

— Sunt în stare să mă apăr de fiare, dar nu mă pot apăra de 
oameni. 

Caranfil chicoti: 

— Așa-i! Unii oameni sunt mai cruzi decât cele mai crude 
fiare. 

— Plecaţi, dispăreţi din fața mea, scutieri necredincioși! 

— Stimată doamnă, declară Brătilă cu glas îngroșat, cine 
susţine că femeile reprezintă sexul slab trebuie să fie cel puţin... 

— Te rog, sunt sătulă de teatrul ăsta răsuflat. Incetează! 

— Am încetat. 

Execută o plecăciune exagerată și porni către ruine, iar 
Caranfil apucă spre pădure, trecând foarte aproape de pâlcul de 
brazi în spatele căruia sta ascuns căpitanul. În curând silueta-i 
masivă se pierdu printre copaci. 

Căpitanul șuieră a pagubă. Era pus în situaţia măgarului lui 
Buridan, se impunea să aleagă una din cele două alternative: 
Caranfil sau Brătilă? Nora ședea nemișcată pe pled, era de 
presupus că nu se va cilinti din locul acela până la întoarcerea 
unuia din cei doi scutieri. 

Fu tentat să-l supravegheze pe Brătilă. Renunţă totuși la 
această alternativă. Anunţase de dimineaţă că are de gând să 


A 


facă o plimbare scurtă în împrejurimile cabanei, era ridicol și 
poate riscant să dea nas în nas cu Brătilă în cine știe ce galerie 
a peșterii. 

Porni în căutarea lui Caranfil. Îl regăsi la câteva sute de metri 
distanță de poiană. Ședea pe o buturugă și fuma gânditor, 
expirând rotocoale perfecte de fum, pe care le privea cum se 
destramă încetișor. La picioarele sale se afla punga de plastic, 
umplută pe jumătate cu ghebe. Când termină de fumat, stinse 
chiștocul cu grijă, strivindu-l cu tocul bocancului, apoi reîncepu 
să caute bureţi. Pășea agale în cercuri concentrice, cerceta 
meticulos fiecare metru pătrat de pământ și zâmbea de câte ori 
dibuia bureţii ascunși printre buruieni. Se apleca, îi rupea, sufla 
peste ei pentru a-i curăța de țărână și de ace de brad, pe urmă îi 
depunea atent în pungă, ca pe niște obiecte deosebit de fragile. 

Căpitanului i se umezi cerul gurii. „Sper să mă trateze și pe 
mine la cină.” Simţea de pe acum mirosul apetisant al bureţilor 
gătiţi. Caranfil n-avea deloc înfățișarea unui infractor viclean, 
periculos, semăna mai degrabă cu un băieţaș care tocmai a 
primit o jucărie râvnită cu ardoare. 

Înălţă din umeri, derutat. 

Nu credea în teoria lui Lombroso, în teoria „criminalului 
înnăscut”, predestinat să aleagă calea răului fără să se poată 
împotrivi. 


Capitolul 6 


Căpitanul şedea pe șezlongul din balconul camerei și 
contempla pădurea împresurată de întuneric și vârfurile 
colţuroase ale masivului Palanga, ce se detașau uimitor de 
limpede pe cerul înstelat. 

Ridică braţul la înălțimea ochilor și consultă cadranul 
fosforescent al ceasului-brăţară. Îi mai rămâneau douăzeci de 
minute până la cină, n-avea rost să coboare de pe acum în 
sufragerie. După excursia de dimineaţă mâncase cu poftă de 
naufragiat, pe urmă dormise mai bine de două ore. Se trezise 
apatic, puţin îngreunat, dar aerul răcoros al serii îl făcea să se 
simtă iarăși energic, cutezător. 

În balconul din stânga luci flăcăruia unui chibrit. Întoarse 
capul și desluși silueta bondoacă a medicului Apostolescu, noul 
său vecin. Sta rezemat cu coatele de balustradă și trăgea vârtos 


din ţigară. Adierea vântului aducea un miros de tutun dulceag, 
foarte parfumat. 

Familia Apostolescu - compusă din soţ și soţie - sosise la 
cabană în timpul mesei de prânz cu un Trabant care acum se 
odihnea la locul de parcare de lângă poartă, alături de Dacia sa 
și de Vo/kswagen-ul lui Wenzl. 

Apostolescu avea o faţă mare, plisată, cu pielea vineţie în 
jurul ochilor și îmbujorată în obraji. La prima vedere părea un 
clovn care a părăsit pe neașteptate arena circului pentru a-și 
dedica restul carierei teatrului de dramă. La această aparenţă 
contribuiau și mâinile-i fără astâmpăr, parcă acţionate de un 
mecanism ce n-avea nicio legătură cu trupul scund, îngroșat de 
o burtă proeminentă. Aparenţa era înșelătoare, firește, deoarece 
ochii înguști, iscoditori, denotau o inteligență superioară, 
nealterată de scurgerea nemiloasă a anilor. 

Devenise simpatic tuturor, îndată ce intrase în sufragerie se 
repezise să dea mâna cu toată lumea, recomandându-se cu 
voce de bas: „Medic primar Hariton Apostolescu. Vă stau la 
dispoziție dacă vă veţi îmbolnăvi. Sper să nu fie nevoie...” Sărea 
cu ușurință de la un subiect la altul, uneori se întrerupea, ducea 
mâna la frunte de parcă ar fi suferit un lapsus și-și întreba 
nevasta: „Ce zici, mamă dragă? Am dreptate?” Nu trebuia să fii 
un observator foarte perspicace pentru a-ţi da seama că pe ea o 
iritau tonul și exploziile lui de veselie nu totdeauna justificate. La 
nicio jumătate de oră după sosire, cei prezenţi în sufragerie erau 
la curent cu o mulţime de amănunte din viața particulară a 
familiei Apostolescu, în ce cartier locuiesc, cum a cunoscut-o pe 
Roxana, ce cercuri frecventează, cât de mult îl pasionează pe el 
vânătoarea și bridge-ul... Anunţase că nevastă-sa, de profesie 
ghid într-un muzeu din Capitală, împlinise în urmă cu o lună 
treizeci și nouă de ani, descrisese cu lux de amănunte 
sărbătorirea zilei de naștere, cadourile primite, cum s-a îmbătat 
criță un văr de-al doilea... 

Căpitanul trase cu coada ochiului către proaspătul său vecin. 
Licărul ţigării îi dezvăluia fruntea ridată, largă, și gura cu buze 
senzuale. Medicul purta un halat gros, împodobit cu 
brandenburguri!*, iar pe cap avea îndesată o tichie cu ciucure 
înfoiat. 


10 Snur sau găitan care se coase în rânduri paralele, ca podoabă, pe 
pieptul unor haine (în dreptul butonierelor). 


Se săltă încetișor de pe șezlong. Vecinul aruncă ţigara în curte 
și întoarse brusc capul. Era înzestrat cu un auz foarte sensibil, 
ceea ce se impunea să fie luat în consideraţie pe viitor. 

— Respectele mele! exclamă Apostolescu, jovial. 

— Vă salut. Frumoasă seară, nu? 

— Admirabilă, pe cuvântul meu. Ozonul mă îmbată pur și 
simplu. De-a dreptul magnific... 

Inspiră zgomotos, ridicându-se în vârful picioarelor și reluă 
visător: 

— In București ducem lipsă de așa ceva, ne sufocă în fiecare 
clipă aerul otrăvit al ţevilor de eșapament... în ce cartier locuiti, 
dacă nu sunt prea indiscret? 

— Pe lângă pasajul Obor. 

— Aha... Destul de zgomotos, nu? Eu am un apartament în 
Balta Albă. Am venit la Ghinţurești datorită stăruințelor unei 
colege a Roxanei. Ca să vedeţi, nu mi-aș fi închipuit că există o 
asemenea staţiune montană. Ce liniște colosală! 
Dumneavoastră când aţi sosit? 

— Azi-dimineaţă. 

— Deci nu veţi pleca prea curând. Prefer să am parte de un 
vecin liniștit. Noi vă deranjam? 

— Deloc, nici nu v-am simţit prezența. 

— Sincer să fiu, când am văzut cât de izolată este cabana m- 
am temut că voi da peste o gașcă de cheflii turbulenţi. Dacă 
lucrurile decurg la fel de bine ca în prima zi, ne vom prelungi 
șederea cu încă două săptămâni. 

In spatele lui se ivi Roxana. Purta un capot vaporos, alb, ce 
forma o pată fantomatică în beznă. Apostolescu îi cuprinse 
umerii cu braţul și o sărută pe tâmplă. 

— Ce zici, mamă dragă? 

— Nu știu despre ce-i vorba. 

— li spuneam domnului inginer că poate ne vom prelungi 
șederea la popas. Am dreptate? 

— Da, șopti ea. 

— Ți-e frig? Eşti îmbrăcată cam subţirel, ar fi cazul să-ţi pui un 
pulover. 

— Frig? 

— La munte nopţile sunt reci, mamă dragă. Poţi să faci ușor o 
pneumonie. 

— Nu exagera! Mă duc să mă schimb, trebuie să coborâm la 


cină. 

Mormăi un salut la adresa vecinului și se retrase în cameră. 

— Cu femeile n-o scoţi niciodată la capăt, se simţi doctorul 
dator să explice, riști să le jigneşti fără să-ţi dai seama, cu o 
nimica toată. Noroc că nevastă-mea e înţelegătoare. Suntem 
căsătoriți de patru ani și nimic n-a scârţăit în căsnicia noastră... 

„Asta să i-o spui lui mutu!” fu tentat căpitanul să exclame, 
întrebându-se amuzat ce efect ar produce acest comentariu 
asupra medicului, dacă l-ar fi pronunţat cu voce tare. 

— Sunteţi însurat? se interesă medicul. 

— Încă nu... 

— Nici nu vă plâng, dar nici nu vă invidiez. 

Se aplecă peste balustrada balconului și trase cu urechea la 
zumzetul unui motor de mașină ce sfâșie tăcerea profundă a 
nopţii senine. Din balconul său, situat pe fațada cabanei, putea 
să vadă o parte a drumului spre oraș. 

— Un taxi, anunţă el. Oho, ne înmulţim, sporește numărul 
turiștilor. Bravo! 

— Ce se întâmplă? Cine a venit? 

— Două persoane... Tocmai coboară din mașină o femeie și 
un bărbat, acum achită cursa... Doamne, ce femeie superbă! 
Exemplar de rasă, așa ceva întâlnești doar în filme. O blondă 
năprasnică! Nădăjduiesc să nu fie nevasta namilei de lângă ea... 
El pare un urangutan scăpat dintr-o rezervaţie zoologică. Nu, nu 
sunt soț și soţie, fiindcă plătesc separat. Și ce de bagaje! 
Trebuie să fie ale ei, parcă ar avea intenţia să stea la popas cel 
puţin o jumătate de an. Gata, nu-i mai văd, au urcat treptele 
cerdacului. 

Aprinse altă ţigară și reluă: 

— Mă duc și eu să mă îmbrac. Aș fi încântat să cinaţi 
împreună cu noi. 

— Mănânc împreună cu profesoara. Cred că puteţi sta și 
dumneavoastră la aceeași masă. Cobor îndată... 

Se gândi că „urangutanul” abia sosit putea fi secondantul 
său, ofițerul trimis de colonelul Mitu. 

x 

Aproape toţi ocupanţii popasului se aflau în sufragerie. 
Familia Apostolescu cina la masa Silviei Vlăsceanu. 

— Ai cam întârziat, îl întâmpină profesoara. Dacă mai leneveai 
puţin în cameră, riscai să rămâi flămând. Adineauri a părăsit 


sufrageria o bandă de cinci mâncăi. 

— Cine erau? 

— Niște localnici, amici de-ai lui lonescu. Mă apucă groaza 
când mă gândesc cât au putut să înfulece. Dumneata ce 
comanzi? 

— La drept vorbind, nu prea mi-e foame. 

— Atunci ia exemplu de la mine și cere-i Matildei un iaurt. 
Nimic nu menţine silueta mai bine decât iaurtul. Ce părere, ai 
doctore? Te uiţi la mine de parcă aș fi picată din lună. 

Apostolescu tăie cu dexteritate de chirurg o bucăţică din 
garful frumos rumenit și zâmbi condescendent. 

— În privinţa iaurtului aveţi oarecare dreptate, dar... 

— Dar ce? 

— Tovarășul nostru de masă e bărbat tânăr și trebuie să se 
hrănească zdravăn. 

— Aha! lar eu sunt o băbătie, nu? Asta ai vrut să spui! 

— Se poate? Arătaţi splendid, pariez că duceţi un trai 
cumpătat. Ce zici, mamă dragă? Am dreptate? 

— Ai, încuviință nevastă-sa. Vezi că ţi se răcește friptura... 

Soții Dimitriu ocupau masa de lângă fereastra ce dădea spre 
curtea popasului. Avocatul era îmbrăcat în costum negru, 
cămașă albă cu guler înalt și papion minuscul pe care îl pipăia 
din când în când, de parcă se temea să nu-l piardă. Nora purta 
un sarafan portocaliu ce-i sublinia cascada întunecată a părului 
lăsat în voie pe umeri. Căpitanul avu impresia că soţii Dimitriu 
se certaseră înainte de a cobori din cameră. Avocatul tocmai își 
umplea un păhărel cu coniac, iar Nora îi vorbea neîncetat, 
cerându-i probabil să nu mai bea. La un moment dat, ea luă 
sticla de pe masă și o depuse pe pervazul ferestrei, pufnind. 

Prin ușa din stânga, larg deschisă, se vedea barul cu luminile-i 
voalate și se auzea o melodie zgomotoasă. Silvia Vlăsceanu o 
chemă pe Matilda și-i porunci să închidă ușa „tavernei”, 
deoarece o deranjează teribil fumul de ţigară și hărmălaia. 
Nevasta medicului se opuse, spuse că ar dori să asculte muzică. 
După o scurtă tocmeală, profesoara cedă, fu de acord ca ușa să 
rămână deschisă. 

Puțin mai târziu fură aprinse toate becurile din bar și 
căpitanul putu să vadă măsuţa cea mai apropiată, ocupată de 
patru persoane: Brătilă, Caranfil, un individ cu alură atletică și 
fața ciupită de vărsat, și un tip întors cu spatele, căruia îi 


distingea vag profilul, când întorcea capul spre Brătilă. Se gândi 
din nou că „atletul” trebuie să fie colegul său. Cei patru 
ciocneau des paharele și izbucneau în hohote groase, la auzul 
cărora profesoara își mușca buzele, iritată. 

Wenzl se instalase la capătul opus al sufrageriei, împreună cu 
o blondă cu înfățișare de vampă, probabil noua venită. Medicul 
nu exagerase deloc când afirmase entuziasmat că „așa ceva 
întâlneşti doar în filme”. Era o frumusețe stranie, tulburătoare, 
cu siguranţă că majoritatea bărbaţilor întorceau capul când 
trecea ea pe stradă. În comparaţie cu noua venită, Nora și 
Roxana - despre care în niciun caz nu se putea spune că sunt 
urâte - arătau ca niște figurante de mâna a treia faţă de o 
vedetă, păreau de-a dreptul insignifiante. Blonda discuta cu 
Wenzl, îi explica ceva despre pictura lui Franz Hals. Avea o voce 
ușor răgușită, aspră, ce-i micșora întru câtva farmecul înfățișării. 
Austriacul îi sorbea cu aviditate frazele abil construite, rămăsese 
cu furculita ridicată în aer, parcă nici nu mai îndrăznea să 
respire. 

„Va trebui să mă ocup de frumoasa asta, își zise căpitanul, să 
descopăr cât mai repede ce zace în căpșorul ei de păpușă... 
Apoi să caut un moment prielnic pentru a discuta cu „atletul” 
care a sosit odată cu ea. Incă mai sper să nu fie omul trimis de 
colonel... are o mutră care îmi displace... Și ce dacă îmi 
displace? Singura consolare este faptul că nu l-am ales eu. 
Poate greșesc, poate îmi va fi un ajutor preţios... Am să-l pun la 
treabă. Hmm! La întoarcerea de pe munte am avut câteva clipe 
senzația că îmi scapă din mână un obiect fragil, un unicat pe 
care n-am apucat să-l examinez cu atenţie înainte de a se pre 
face în ţăndări... Uneori mă îndoiesc că ar exista vreun suspect 
printre cei ce locuiesc la popas; mi se pare că totul decurge 
firesc, că prezenţa mea aici nu este absolut necesară.” 

Dădu la o parte borcanul de iaurt gol și scoase o ţigară. Vru să 
o aprindă, apoi renunță, amintindu-și că profesoara se 
scandalizează dacă se fumează la masa ei. 

Se uită la ceas. După masa de prânz îi telefonase lui 
Dobrotescu și-l rugase să-i facă rost de un plan amănunțit al 
Peșterii Haiducului. Conveniseră să se întâlnească la barul 
popasului, la orele douăzeci. 

Cei patru cheflii intrară în sufragerie și se așezară la o masă 
de lângă Wenzl și noua venită. Aveau figurile congestionate și 


râdeau de se cutremurau geamurile. Căpitanul putu în sfârșit să- 
| vadă clar și pe cel care în bar șezuse întors cu spatele. Un ins 
de statură mijlocie, banal, cu figură comună, ștearsă, lipsită de 
particularităţi, absolut neînsemnat. Caranfil o prinse de cot pe 
Matilda și-i puse o întrebare în șoaptă, apoi se îndreptă aferat 
către bucătărie. Reveni după câteva minute, purtând triumfal un 
platou plin cu ciuperci prăjite. 

— Champignons frites à la Ghinţurești, anunţă el cu emfază. 
Rog pe fiecare să se servească după plac. Sunt delicioase! 

— Vai de mine, se sperie profesoara. Ciuperci seara? Mi-e 
teamă să nu fac o indigestie. Sunt contraindicate pentru mine. 

— Gustaţi, totuși. 

— Am să încerc. Dacă mi se va umfla ficatul, dumneata vei 
purta răspunderea, pentru că m-ai ispitit. Piei, satano! 

Işi puse o lingură, oftă și mai adăugă încă una cu vârf, 
zâmbind jenată. 

— Fie ce-o fi! Recunosc, au o aromă grozav de îmbietoare. 

Apostolescu se uită întrebător la nevastă-sa înainte de a pune 
două porţii serioase în aceeași farfurie. Luă și căpitanul, apoi 
Caranfil defilă pe la celelalte mese, explicând cu mândrie că 
ghebele au fost gătite conform unei vechi reţete culinare, 
moștenită de bucătăreasă de la o străbunica. Wenzl se foi 
pofticios pe scaun, stâlcind cuvintele: 

— Mein Gott! Bureţii prăjiţi sunt foarte buni, domnule Caranfil. 

Nu refuză nimeni, nici măcar taciturnul Dimitriu, care până 
atunci se uitase dispreţuitor la șnițelul din farfurie, fără să se 
atingă de el. Părea necăjit sau, mai degrabă, preocupat. 

După ce termină de mâncat, căpitanul se îndreptă spre bar. 
Erau ocupate trei din cele cinci măsuţe, una de niște pădurari 
care beau rom, alta de doi localnici, iar cea de a treia de 
Dobrotescu, care trăgea meditativ din pipă, privind paharul cu 
oranjadă din faţa sa. 

Ceru o sticlă de Pepsi nevestei lui lonescu, care oficia la bar, 

se așeză la masa de lângă Dobrotescu și primi de la acesta în 
mod discret planul Peșterii Haiducului. 
_ După vreo jumătate de oră rămase singurul client al barului. 
Işi luă paharul cu Pepsi și se cățără pe unul din scaunele înalte 
din faţa tejghelei. Nevasta lui lonescu puse deoparte oglinjoara 
în care tocmai se admira și spuse: 

— Se lasă cu chef mare, tovarășul Brătilă a luat două sticle de 


Traminer şi m-a rugat să-i mai pun încă două la frigider. 

— Ciupercile cer băutură. Veţi face vânzare serioasă... 

— Bine ar fi! Stăm cam prost cu planul. Avem clienţi mai 
puţini anul acesta. 

— Am remarcat că au mai sosit trei persoane. 

— Trei? 

— Blonda și cei doi bărbaţi care cinează cu Brătilă și Caranfil. 

— Numai acela înalt locuiește la cabană, celălalt este în 
trecere, spunea că va pleca astă-seară sau la noapte. 

— Probabil i-a făcut o vizită lui Caranfil sau lui Brătilă. 

— Nu cred. l-a cunoscut aici, întâmplător. E cam palid, nu i-ar 
strica să rămână câteva zile la popas, ar mai prinde puteri. 

— Pare slab în comparaţie cu celălalt. 

— Cu domnul Moldovan? O, falnic bărbat! se extazie sfrijita 
barmaniţă. Va locui zece zile la popas. Domnul Caranfil spunea 
că va încerca să-l convingă să stea mai mult, să-și facă aici tot 
concediul. Ar fi păcat să plece după zece zile, vremea-i 
splendidă, anul trecut ploua de rupea pământul... 

Se întrerupse pentru a goli o scrumieră, apoi reluă: 

— A plouat o lună întreagă, zi de zi, credeam că nu se mai 
termină. Sper să nu se repete povestea... Duduia Opriș are 
nevoie de soare, de lumină, vrea să facă niște peisaje pe piscul 
Cocorul... 

— ?!? 

— Duduia blondă. E pictoriţă... Și-i tare simpatică, mi-a promis 
o acuarelă. Austriacul a și luat-o în primire, a invitat-o să-l 
însoțească în excursii. 

— A primit? 

— Putea să-l refuze? Dacă toți bărbaţii ar fi atât de manierați 
ca dânsul... 

Tăcu brusc pentru că tocmai intra cel de care vorbea, însoţit 
de pictoriță. 

— Luaţi loc, Freul/ein Felicia, o invită Wenzl pe pictoriţă. 
Comand două whisky-uri mari. 

— Imi pare rău, dar sunt obligată să vă refuz. Sunt frântă de 
oboseală, am călătorit timp de șase ore, dacă beau alcool voi 
avea insomnie. 

— Atunci o oranjadă? 

— Accept. 

Wenzl se grăbi să ia paharul cu oranjadă, se așeză lângă 


pictoriţă, aprinse un trabuc și începu să pufăie cu satisfacție, 
răspândind în încăperea joasă un pătrunzător miros de zdrenţe 
arse. 

Un moment sau două căpitanul se uită peste umăr la noua 
sosită, care îi susținu privirea, zâmbind cu ironie. 

Barul se aglomeră, încetul cu încetul. Mai întâi se iviră soții 
Dimitriu, el crispat, morocănos, ea cuprinsă de o veselie forțată. 
Avocatul ceru un rom cubanez, iar nevastă-sa o cafea mică. 
Peste câteva minute își făcu apariția și familia Apostolescu. 
Doctorul contemplă cu jind sticlele multicolore etalate pe barul 
din spatele barmaniţei, oftă din toată puterea plămânilor și-i zise 
nevestei: 

— Bem și noi ceva? Văd că au un lichior /ndian. 

— La ora asta n-am chef de lichior /ndian. La două 
cremșnituri, dacă sunt proaspete, bineînțeles. Pe urmă facem o 
plimbare. 

Se așezară în dreapta și în stânga căpitanului, tăcuţi, serioși, 
ca doi copii cuminţi care se pregătesc să asculte un basm 
demult râvnit. La un moment dat căpitanul observă că nevasta 
medicului se uită cu ură la Nora; o fixa cu priviri feroce, 
stăruitor, pregătită parcă să se repeadă la ea și să o sfâșie. Se 
întrebă care ar putea fi motivul atitudinii neașteptate a Roxanei 
Apostolescu faţă de Nora Dimitriu, fără a reuși să ajungă la o 
concluzie mulțumitoare, logică. Doctorul se aplecă și-i șopti la 
ureche: 

— Oare vom avea liniște la noapte? 

— De ce nu? 

— Mă gândeam la grupul de gălăgioși din sufragerie. Am 
oroare de beţivi. Sper să nu prelungească bairamul... Nevastă- 
mea stă cam prost cu sistemul nervos. 

— Se distrează, nu cred că vor depăși măsura. 

— Să se distreze cât vor, dar fără scandal. 

Silvia Vlăsceanu intră să-și ia o sticlă de apă minerală și un 
pachet de ţigări. La plecare îi mărturisi Huhurezului că pică din 
picioare de oboseală și-i recomandă să nu bea cot la cot cu 
„pilangiii” din sufragerie. Hariton anunţă că va face o scurtă 
„promenadă” cu soţia pe aleea din spatele popasului, apoi ură 
noapte bună tuturor și ieși. 

Apărură cei patru cheflii, râzând, înghiontindu-se. Nu dădeau 
semne de slăbire a capacităţilor fizice sau intelectuale. Brătilă îi 


recomandă pe noii veniţi: 

— Domnule inginer Vălureanu, faceţi cunoștință cu noii noștri 
colegi de suferință, Moldovan și Băbeanu. 

Căpitanul dădu mâna cu ei. Primul avea o palmă enormă, 
puternică, cel de-al doilea degete umede și foarte reci. 

— Ne retragem în sala de biliard, îl informă Brătilă. Nu vă 
tentează o partidă? 

— Voi veni mai târziu. 

— Poate gustaţi un păhărel de vin cu noi. 

— Mai mult de un şpriţ n-am să pot bea. Un șpriţ lung, de 
vară. 

— Cum doriţi... Domnul Băbeanu a picat la țânc, exact când 
aveam nevoie de un partener la biliard. Am vrut să-l convingem 
să mai rămână câteva zile la popas, dar... 

— Regret, zise Băbeanu, sunt în trecere, mâine trebuie să mă 
prezint la serviciu. Am un tren la noapte, n-aș vrea să-l scap. 
Poate cu altă ocazie... 

Se exprima cu o voce lipsită de orice modulațţii și fuma într-un 
fel ciudat, ţinând ţigara ascunsă în căușul palmei, de parcă se 
temea să nu fie surprins fumând. Căpitanul se gândi cât de greu 
i-ar fi să urmărească un asemenea individ lipsit de personalitate 
pe o stradă foarte aglomerată. 

Brătilă plesni din palme și arătă cu capul spre Moldovan: 

— Goliatul nostru susține că va executa cincisprezece 
caramboluri consecutive. Sunt tare curios să asist la o astfel de 
performanță. 

— Voi încerca să nu vă dezamăgesc, spuse Moldovan. De 
fapt, n-am mai jucat biliard de vreo câţiva ani. Abia aștept să 
pun mâna pe tac. Mergem? 

— Mergem, zise Brătilă, apucând în fiecare mână câte două 
sticle de Traminer, puse pe marginea barului de nevasta lui 
lonescu. 

— Am să vă urmez, promise căpitanul. 

— Să nu întârziaţi, îl sfătui Caranfil. În noaptea asta o facem 
lată. Gata, băieți? 

leșiră în pas cadenţat, chicotind, urmăriţi de privirea blazată a 
lui Dimitriu. 

Căpitanul se întrebă din nou dacă nu cumva pierde timpul 
zadarnic la popas. | se părea că în jurul său domnește atmosfera 
obișnuită a locurilor în care oamenii își petrec zilele libere, era 


ispitit să-și facă imediat bagajele și să părăsească popasul. Se 
hotări totuși să mai aștepte... Ce să aștepte? Nu cumva 
infractorul necunoscut și-a realizat intenţiile? In cazul acesta... 
Preferă să nu-și ducă gândul până la capăt. 

De mai multe ori luase în derâdere așa-zisul „instinct infailibil” 
dar iată că în seara aceasta era ispitit el însuși să se bizuie și pe 
instinct. Oare ce nădăjduia să se întâmple? Rutina îl avertiza să 
dea dovadă de puţină răbdare, să aștepte să se ivească un 
indiciu. În împrejurări de mare tensiune nervoasă majoritatea 
oamenilor se trădează printr-un gest oarecare, mărunt, dar 
semnificativ, ce poate fi sesizat de un fin observator, de un 
anchetator cu experienţă, bine antrenat. Când intervin situaţii 
dificile, chiar cei mai calmi indivizi își schimbă comportamentul 
obișnuit, acționează absurd, copilărește, independent de voinţa 
lor... 

Dădu să se ridice, dar se opri pentru că pictorița tocmai se 
apropia de bar. 

— Un pachet de ţigări Amiral, îi ceru ea nevestei lui lonescu, 
jucându-se cu pandantivul enorm ce-i atârna la gât. Lanţul se 
desprinse, și bijuteria căzu pe parchet, în faţa barului. Căpitanul 
se repezi să o ridice, o înmână posesoarei și aceasta îl răsplăti 
cu un surâs. 

— Vă mulţumesc, domnule... 

— Vălureanu, inginer Andrei Vălureanu. 

Pictorița deschise pandantivul în care era montat un ceas și 
se îmbufnă. 

— lar a rămas în urmă. Nu l-am mai dat la curăţat de vreo 
patru ani. 

Căpitanul își mușcă buzele contrariat, lăsă să se scurgă o 
mică pauză și rosti automat: 

— Potriviţi-l după al meu. Am un Omega fabricat în '69. 

„Așadar, gândi el, am făcut cunoștință cu persoana care mă 
va seconda... Dacă nu l-aș cunoaște pe colonelul Mitu, aș putea 
să jur cu mâna pe inimă că ţine cu tot dinadinsul să-mi joace un 
renghi...” 

Pictorița zâmbi cu cochetărie și se recomandă cu voce 
alintată: 

— Felicia Opriș. Se pare că am nimerit într-o staţiune 
formidabilă, domnule inginer. Întotdeauna am fost norocoasă. 
Nu credeţi în noroc? 


— Nu prea. Multora le-a dat norocul prea mult, nimănui 
destul. 

— Sunteţi cam pesimist. 

— Da, din păcate. 

— Știţi că aveţi o fizionomie interesantă? Sunt pictoriţă, am să 
vă fac un portret într-una din zilele următoare. 

— Voi fi cel mai cuminte model. 

— Bun, acum vă părăsesc, am impresia că domnul Wenzl mă 
așteaptă cu nerăbdare. 

— Nu-l lăsaţi să se perpelească. Sărut mâinile! 

Se uită după ea, admirându-i mersul unduitor, bustul cabrat, 
ținuta mândră a capului, aproape nevenindu-i să creadă că 
pictorița era secondantul trimis de colonelul Mitu. 

„Ideea de a o expedia aici pe fata asta mi se pare totuși 
năstrușnică. Deh, nu se poate susține că șeful este lipsit de 
simţul umorului. În ce fel mă va ajuta ea? Mă tem că în cele din 
urmă va trebui să-i port eu de grijă.” 

— Duduia Felicia vă simpatizează, îl avertiză în șoaptă 
barmanița. 

— Credeţi? 

— Se vede de la o poștă. 

— Ce cameră ocupă? 

— Camera numărul 12, îl informă ea cu pudicitate falsă, 
coborând pleoapele. 

„Aiurita asta mă și crede amorezat lulea, gândi căpitanul 
ieșind din bar. Într-un fel nici nu-i rău, voi putea să discut 
nestingherit cu pictorița oricând, sub pretext că îi fac curte.” 

Sala de biliard era luminată a giorno de o lustră impunătoare, 
pe pereți atârnau câteva peisaje montane și, exceptând masa 
de joc, într-un colț al încăperii se mai afla o măsuţă rotundă pe 
care erau depuse sticlele de vin și paharele. Intrarea sa fu 
salutată cu chiote de veselie. 

— Cum e cu carambolurile? se interesă căpitanul. 

— L-am ratat pe ultimul, răspunse Moldovan. Se vede că n-am 
mai pus mâna pe tac de ani de zile. 

— Să facem câteva partide de 72, propuse Caranfil după ce 
dădu peste cap un pahar de vin. 

Vru să-l umple și pe al lui Băbeanu, dar acesta refuză cu o 
clătinare a capului. 

— Nu mai beau, n-are rost să plec ameţit la drum. 


— Toate drumurile duc la gara Ghinţurești, imposibil să te 
rătăcești, scandă Brătilă. Hai, copii, ciocniţi câte un păhărel. Pe 
urmă facem echipele, va trebui să tragem la sorţi, unul din noi 
va sta de o parte și va marca scorul. 

Moldovan fu cel care rămase afară din joc; se instală la 
măsuță, înarmându-se cu un pix și cu o coală de hârtie. Caranfil 
urma să joace cu Băbeanu, iar Brătilă cu căpitanul, care își 
propuse să-i urmărească cu atenţie. Caranfil suferea în mod 
vizibil de câte ori rata o lovitură, își acoperea ochii cu palmele și 
se văicărea. Băbeanu chicotea deseori, își consola partenerul și 
se străduia să câștige, să recupereze cât mai multe puncte. 
Brătilă bea șpriţ după șpriţ, din ce în ce mai congestionat, 
izbutind totuși să se menţină lucid. Moldovan nu se putea 
stăpâni să nu dea mereu sfaturi complicate, pe care nu le 
asculta nimeni. 

Căpitanul fu nevoit să admită în scurtă vreme că jocul 
decurge cât se poate de normal. La un moment dat vru să-și 
aprindă o ţigară, și constată că i se terminaseră chibriturile. 
Băbeanu și Moldovan îi veniră în ajutor, scăpărară brichetele 
simultan. Băbeanu se dovedi mai iute de mână, bricheta sa 
ajunse prima sub ţigara căpitanului. 

După câteva minute căpitanul începu să joace din ce în ce 
mai neatent, rată cele mai simple poziţii, acordând adversarilor 
nenumărate puncte. Il obseda un anume fapt scăpat din vedere, 
uitat, petrecut în cursul serii, un gest sau poate o replică a unuia 
din ocupanții  popasului. Din nefericire, nu reușea să-și 
amintească acel fapt. 

— Ne faceți cam multe cadouri, domnule inginer, îl tachină 
Caranfil. 

— Aveţi dreptate... Nu sunt în formă, mi-am adus partenerul 
la sapă de lemn. 

— Nicio pagubă, veţi juca mai bine în partida viitoare, îl 
consolă Brăâtilă. Mai beţi un șpriţ, e cel mai bun leac, vă 
garantez. 

— Nu... Se impune să fac o pauză. Vă cedez locul, domnule 
Moldovan. Vă revine sarcina să răsturnați scorul. les să iau o 
gură de aer și să fac câţiva pași. Poate mă întorc. 

— Ne găsiţi tot aici, îl asigură Caranfil. 

x 


Străbătu încet curtea, și după ce trecu de poartă întoarse 


capul și se uită la fațada cabanei. O singură fereastră era 
luminată, cea a camerei ocupată de familia Dimitriu. Își privi 
ceasul, instinctiv; se apropia miezul nopții. 

Porni către marginea pădurii, inhalând cu aviditate aroma de 
cetină, ocoli un boschet și se așeză pe o buturugă. 

Se strădui din nou să-și amintească ce fapt scăpase din 
vedere. Recapitulă metodic tot ceea ce văzuse și auzise, 
începând din clipa când discutase din balcon cu medicul 
Apostolescu, până când părăsise sala de biliard. Zadarnic... își 
prinse tâmplele în palme, oftând. Avea senzaţia neplăcută că 
bâjbâie cu ochii acoperiţi printr-o încăpere necunoscută, vastă, 
că se împiedică neîncetat de mobile fără a izbuti să găsească 
ieșirea salvatoare. 

Un foșnet îl obligă să înalțe brusc capul și să privească 
înapoia sa. Dinspre pădure veneau agale două persoane, pe 
care le recunoscu pe măsură ce se apropiau, întâi după mers, 
apoi după timbru] vocilor: Wenzi și nevasta medicului 
Apostolescu. Se strecură tiptil în spatele boschetului și trase cu 
urechea la dialogul ce continua. 

— „Și mă duci cu vorba, șuieră cu furie Roxana. 

— Te-am rugat să ai răbdare, replică austriacul. 

— Câtă răbdare? Aştept ca o caraghioasă de atâta timp. Și 
care-i rezultatul? Absolut nimic! 

— Ți-am promis că îndată ce... 

— Sunt sătulă de promisiuni. 

— Te implor, fii rezonabilă, mult a fost, puţin a rămas. 

— Mai știi altceva? Schimbă placa. Nu pricepi că mi-e 
lehamite de cretinul ăla cu veșnicul lui refren „Ce zici, mamă 
dragă? Am dreptate?” Mi s-a acrit, am început să mă tâmpesc 
de când mă joc de-a v-aţi ascunselea. Mâine-poimâine am să 
împlinesc patruzeci de ani, și tu îi dai zor mereu cu răbdarea. 

— Nu te supăra, Roxi, eu practic un joc ceva mai periculos 
decât al tău, jocul de-a hoţii și vardiștii. Stau pe muchie de cuțit. 

Uite că nu-mi mai pot stăpâni nervii. 

— Ți-am dat cuvântul că anul acesta... 

— Nu mai pot să cred în cuvântul tău. Ai impresia că sunt 
tâmpită? Îi faci ochi dulci nevestei lui Dimitriu și... 

— Eu? 

— Nu mă întrerupe! Mi-am dat seama că-i tragi clopotele încă 
din clipa când am intrat în sufrageria popasului ăstuia nenorocit. 


Și dacă îţi închipui că mă păcălești dând târcoale blondei... 

— Care blondă? Pe asta de unde ai mai scos-o? 

— Care? Pictoriţa aia jigărită, cu mutra de madonă. Te 
gudurai ca un cățeluș pe lângă ea, dar eu nu mă las amăgită, m- 
am prins că în realitate ţi se scurg ochii după nevasta 
avocatului. Dacă nu-ţi iei în serios făgăduială am să te distrug, 
am să te strivesc ca pe o gânganie, așa să știi! 

— Anul acesta se va aranja totul. Sunt mai aproape ca oricând 
de ţintă. 

— Vorbe... 

Wenzl o atrase spre el și o sărută zgomotos, teatral. Roxana 
se potoli ca prin farmec. Se desprinse cu un suspin din 
îmbrățișare, își netezi poalele rochiei și spuse: 

— Mă duc. Rămâi pe loc un minut, nu e bine să fim văzuţi 
împreună. 

— Firește. 

Roxana își mai netezi încă o dată rochia, apoi se îndreptă cu 
pași mărunți către poartă. La scurt timp după ea plecă și Wenzl, 
aprinzându-și din mers un trabuc. 

Căpitanul se pregăti să se ridice, dar în momentul următor fu 
nevoit să se lipească iarăși de pământ, cu toate simţurile 
încordate. Dinspre pădure se ivea a treia siluetă, încet, foarte 
încet, cu mâinile la spate, cu umerii încovoiaţi. Se opri două-trei 
secunde, părând că vrea să apuce în altă direcție, mormăi ceva, 
apoi trecu foarte aproape de căpitan, care o recunoscu pe Nora 
Dimitriu. Probabil ascultase și ea convorbirea dintre Wenzl și 
Roxana. Luna îi lumină o clipă chipul prelung, smead, pe care 
era întipărită o expresie de vie curiozitate... 

„Asta-i bună, mi-a fost dat să asist fără să vreau la o poveste 
de amor și gelozie, cu iz de melodramă.” 

Memoria-i profesională, bine antrenată, înregistrase fidel 
discuţia de mai înainte. 

„Vasăzică, Wenzl îi promite Roxanei, pe care evident o 
cunoaște de mai multă vreme, că anul acesta se va întâmpla un 
eveniment hotărâtor, ce va schimba soarta amândurora. Și 
totodată afirmă că se joacă de-a hotii și vardiștii. Ciudat, tare 
ciudat! lar Roxana îl ameninţă cu distrugerea, dacă el nu-și va 
ține promisiunea. Tare ciudat! Și ce amestec are Nora Dimitriu? 

instinctul îl sfătuia ca deocamdată să amâne căutarea 
răspunsurilor la aceste întrebări. Considera mult mai important 


amănuntul acela care îi trecuse ca un fulger prin minte în cursul 
serii... Și era furios că nu reușea să-l localizeze, să-l izoleze din 
noianul de fapte ce i se aglomerau dezordonat în gând. 

Se ridică enervat și se îndreptă către cabană. 


Capitolul 7 


Controlă ca de obicei dacă intrase cineva în cameră în lipsa 
sa. Nu intrase nimeni și nici bagajele nu-i fuseseră scotocite. 
Îmbrăcă apoi pijamaua și se întinse pe pat, potrivindu-și perna 
sub cap. Prin fereastra deschisă pătrundea freamătul odihnitor 
al pădurii și din când în când, ca un refren, pocnetul slab al 
bilelor de biliard. Aruncă o privire asupra ceasului: două fără 
douăzeci! În ciuda orei avansate, cei patru combatanți 
continuau să rămână în sala de biliard. 

Nu reușea să înlăture senzaţia supărătoare că rătăcește 
necontenit printr-un spaţiu încercuit, că bâjbâie cu mâinile 
întinse și legat la ochi ca într-un joc de-a baba oarba. Încercând 
în zadar să apuce pe oricare dintre cei nouă ocupanţi ai 
popasului, care tropăiau și băteau din palme în jurul său pentru 
a-l deruta. 

Îi trecu în revistă pe toţi, le analiză iarăși chipurile, gesturile, 
comportamentul, în speranţa că va izbuti să discearnă 
amănuntul scăpat din vedere, amănunt pe care îl considera 
deosebit de important pentru orientarea anchetei. 

1. Dimitriu lon: posac, distant, inabordabil, adept înfocat al 
zeului Bachus; nu-și ascunde pasiunea pentru băuturile 
alcoolice, nu se sinchisește cum se comportă soţia, afișează 
uneori o ușoară aversiune faţă de austriacul Wenzl. 

2. Dimitriu Eleonora: ușuratică, de o veselie exagerată, 
deseori deplasată, dispusă să accepte compania oricărui bărbat 
de la popas, dar mai cu seamă pe cea a austriacului. Oare 
prezenţa ei la marginea pădurii, în toiul nopţii, se datorează unei 
simple coincidente? l-a urmărit în mod deliberat pe Wenzl și pe 
Roxana Apostolescu? În ce scop? În general, nu pare să fie 
dotată cu inteligenţă, dar poate mimează intenţionat stilul de-a 
se purta al unei femei banale, mediocre, frivole. Numele ei a 
fost pomenit în dialogul dintre cei doi „amorezi”, fapt de care va 
trebui să se ţină seama pe viitor. 

3. Brătilă Matei: cu buzunarele pline de bani, dispus să achite 


cu nonșalanţă băuturile consumate de ceilalţi; de un calm silit, 
gata să se sfărâme în unele împrejurări, cum s-a întâmplat în 
timpul excursiei pe munte, când Caranfil l-a scos din sărite cu un 
fleac. Curios, insinuant și băgăreţ, dornic să știe tot ce se 
petrece la popas, în schimb alunecos ca un ţipar când intră în 
discuţie propria-i persoană. 

4. Caranfil George: circumspect, ironic, uneori neliniștit, 
crispat, de parcă se străduiește să joace un rol ce-i depășește 
puterile. Va trebui urmărit cu atenţie când va mai urca spre 
piscul Cocorul. 

5. Vlăsceanu Silvia: în ceea ce o privește, se impune de la bun 
început o întrebare. Ce a căutat în cimitirul orașului la ora când 
a fost înmormântată Ruxandra? A motivat că n-a venit pentru 
prima oară acolo, că-i place să stea pe banca de lângă pârâu și 
să admire peisajul învăluit în lumina asfinţitului... O motivaţie ce 
nu poate fi acceptată cu ușurință. li bârfește cu zel pe ocupanţii 
popasului, îi ironizează neîncetat, fără părtinire, cu excepţia lui 
Wenzl, despre care nu spune nimic rău. Totuși, a surprins-o de 
câteva ori cum se uită încruntată la austriac, pe furiș, iar când 
acesta a întors capul (probabil avertizat de un al șaselea simţ că 
cineva îl scrutează) profesoara și-a schimbat deodată expresia 
feței, trăsăturile i s-au destins, exprimând un zâmbet larg, 
mieros cu orice preţ. 

6. Wenzl Helmuth: sosit din Salzburg cu intenţia declarată de 
a-și petrece vacanţa în România. Mare amator de excursii spre 
piscul Cocorul. Întreţine o neașteptată legătură intimă cu 
nevasta medicului Apostolescu. S-a exprimat față de ea că se 
joacă de-a hotii și vardisștii, și că este mai aproape de ţintă ca 
oricând. Ce fel de ţintă? De când o cunoaște pe Roxana? Ce 
taină îi leagă? lată doar trei întrebări cărora va trebui să le 
găsească răspunsul exact cât mai curând. 

7. Apostolescu Hariton: ascunde o inteligenţă subtilă, 
ascuţită, în spatele unei limbuţii caraghioase, de măscărici. Pare 
să se teamă de nevastă-sa, n-o contrazice niciodată, îi cere 
necontenit părerea, aprobarea, chiar când este vorba de 
chestiuni minore. Reprezintă perfect de bine tipul bărbatului 
ținut cu strășnicie sub papuc. Oare știe că Roxana este amanta 
lui Wenzl? N-ar fi exclus... Rămâne de văzut cum se va purta în 
zilele următoare. 

8. Apostolescu Roxana: energică, voluntară, dispusă să 


folosească orice mijloace pentru a-și îndeplini scopul. La puţine 
ore după sosirea la popas a riscat o întâlnire nocturnă cu Wenzl, 
de care în mod cert o leagă nu numai dragostea ci și, mai ales, 
un teribil secret. Ce secret? Probabil un fapt neagreat de Codul 
Penal, deoarece și-a permis să-și amenințe fățiș amantul că îl va 
distruge în cazul când el va încerca să o tragă pe sfoară. 

9. Moldovan Lucretiu: ultimul sosit, foarte repede adoptat de 
Brătilă și Caranfil. Temperament coleric, impulsiv, înclinând spre 
schimbarea bruscă a dispoziţiei. 

Tipul executantului de rând, posedă o forță fizică neobișnuită 
și un intelect sub mediocru. 

Până în prezent, două persoane par a fi suspecte: Wenzl 
Helmuth și Apostolescu Roxana. Dar ceilalți? Pot fi ignorați? 

Oftă, se răsuci cu faţa la perete și stinse veioza. 

Era ridicol să tragă concluzii, să catalogheze, întrucât nu 
dispusese de prea mult timp pentru a-i studia pe toţi, 
amănunţit. Din nefericire, cercetările nu se limitează numai la 
cei nouă turiști, a apărut și un al zecelea, Băbeanu, care nu 
poate fi înlăturat categoric de pe lista eventualilor suspecți. 
Poate a sosit cu intenţia de a lua legătura cu cineva... Mâine îl 
va însărcina pe Dobrotescu să culeagă informaţii despre 
Băbeanu, să afle din ce parte a ţării a venit, ce profesie are, 
etc... 

Prezența Feliciei Opriș se dovedea oportună, mai ales în cazul 
când numărul turiștilor cazați la „Pui de urs” avea să crească. O 
va pune să-l urmărească pe Wenzl sau pe Roxana Apostolescu. 

Continua să nu-i dea pace gândul că scăpase un amănunt 
important ivit în cursul serii, avea senzaţia permanentă că 
deţine un passe-partout pe care nu se pricepe să-l întrebuințeze 
cum se cuvine. 

Intră în camera de baie, se spălă pe faţă cu apă rece și se 
privi câteva secunde în oglindă, adresând o admonestare severă 
insului ce-l fixa încrâncenat. Scoase o ţigară, căută chibriturile, 
apoi își aduse aminte că se terminaseră în timp ce se afla în sala 
de biliard. Trase sertarul noptierei, luă bricheta pe care de 
obicei o folosea când fuma pipă, o declanșă cu un gest nervos, 
și când mica flacără scăpără sub ţigară avu revelaţia, scăpă într- 
o clipită de obsesia ce-l chinuise în ultimele ore. 

Firește, bricheta... 

Formidabil! Acum știa din ce pricină jucase biliard din ce în ce 


mai mizerabil. Se aplecă peste pervazul ferestrei pentru a 
verifica dacă jucătorii se mai află în sala de joc. Nu se mai auzea 
pocnetul bilelor, în schimb lumina dinăuntru proiecta prin 
ferestre un dreptunghi argintiu pe peluza din spatele cabanei. 
Probabil făceau o pauză... A 

Se îmbrăcă la iuţeală, surescitat. In buzunarul din dreapta 
puse revolverul, iar în cel din stânga o lanternă cu fascicul 
subțire și foarte puternic. Merse până la capătul culoarului, 
pustiu la acea oră, și râcâi cu unghia în ușa camerei nr. 12. 

— Imediat, îi răspunse o voce voalată și, în mai puţin de un 
minut, apăru în prag Felicia Opriș. Purta un veșmânt cu o croială 
excentrică, scurt, amplu, foarte decoltat, albastru cu buline 
albe. Una din buline, situată pe sânul drept, era colorată în roșu 
intens. 

Păru un moment derutată, apoi îi făcu semn să între. 

— Luaţi loc. 

Căpitanul își plimbă privirea de la bulina roșie până la 
coapsele lungi, bronzate, ce ieșeau la iveală de sub marginea 
rochiei excentrice. Pictoriţa se trase în spatele mesei și rosti 
automat: 

— Locotenent Opriș Felicia. La ordinele dumneavoastră, 
tovarășe căpitan Vlă... 

— Fără formalităţi. Timpul e al naibii de limitat. Știi să șofezi? 

— Bineînţeles. 

— lată cheile mașinii mele, o Dacia 1300 parcată lângă poarta 
cabanei. Ești foarte obosită? 

— Puțin. 

— În regulă... Te urci în mașină și te repezi în oraș... 

Îi întinse o hârtie pe care notase adresa locotenentului 
Dobrotescu. 

— Locuiește vizavi de cinematograful „Progresul”, într-o casă 
împrejmuită cu gard verde. Îl trezești din somn și-l aduci aici, 
urgent. 

— În camera dumneavoastră? 

— Nu. Lași mașina exact în locul de unde ai luat-o și-i spui lui 
Dobrotescu să stea culcat pe bancheta din spate, să mă aștepte 
acolo până vin eu la el. Ceva neclar? 

— Unde vă găsesc după ce mă întorc din oraș? 

— Nu va fi nevoie să mă cauţi. Ne vom revedea mâine 
dimineaţă. Apropo, ce fel de pictoriță ești? Știi să ţii penelul în 


mână? 

— Știu. Sunt o adeptă înfocată a stilului nonfigurativ. 

— Hm! Amuzant... 

Se uită intrigat la bulina însângerată și continuă: 

— Am plecat. Grăbește-te și fii cu ochii în patru! 

leși pe coridor, cobori scările și trecu prin holul luminat numai 
de două aplice. Trofeele de vânătoare agăţate pe pereţi aruncau 
umbre bizare pe covor, fotoliile semănau cu niște mogâldețe 
ghemuite în somn. Orologiul cu pendulă avea să bată în curând 
orele două. 

Rămase un moment în curte, cu auzul încordat, apoi ocoli 
repede cabana, îndreptându-se către niște magazii joase, 
situate aproape de liziera pădurii. Cea mai mică dintre ele i se 
părea potrivită pentru ceea ce își propusese să înfăptuiască, 
deoarece n-avea lacăt la ușă. Spargerea unui lacăt putea să 
trezească suspiciuni deloc dorite. Aprinse lanterna și cercetă 
fiecare ungher. Niște lemne de foc erau depozitate pe peretele 
din faţa ușii, stivuite din podea până la tavan; într-un colţ 
agonizau o grămadă de obiecte, pregătite probabil pentru 
casare; crătiţi găurite, un scaun olog, un aragaz ruginit, două 
covorașe ciuruite de molii. Se folosi de un covoraș pentru a 
astupa cu grijă unica ferestruică, apoi răsuci comutatorul. Becul 
era foarte chior, dar n-avea timp să-l schimbe, era obligat să se 
grăbească dacă nu voia să piardă vânatul în urmărirea căruia se 
avântase. leși din magazie în momentul când pictorița pornea 
mașina. Îngerul păzitor trimis de colonelul Mitu știa să 
demareze, Dacia se urni lin de la locul de parcare, aproape fără 
zgomot. 

Ajuns în hol, inspiră adânc înainte de a apăsa pe clanţa sălii 
de biliard. Surescitarea îi dispăruse. Sosise clipa hotărâtoare a 
înfruntării unui individ în carne și oase, nu mai alerga după o 
fantomă, bezna avea să se destrame. Era convins că insul 
asupra căruia și-a fixat atenţia trebuie să aibă o legătură cu 
rănirea locotenentului Georgescu Adrian, deci în mod implicit cu 
cazul pe care urma să-l soluţioneze. 

Brătilă îi întâmpină revenirea cu un chiot: 

— Uraaa! N-aș fi crezut că te mai întorci. 

— N-am putut să adorm, am băut prea multe cafele. 

— Eu m-am hotărât să suprim cafeaua în timpul concediului, 
spuse Caranfil. Ei, intri în joc? 


— Deocamdată vă asist. 

Brătilă continua să joace degajat, reflexele nu-i slăbiseră. 
Băbeanu părea plictisit sau distrat, Moldovan studia îndelung 
fiecare lovitură, Caranfil se căina amarnic de câte ori rata. 

Căpitanul admise oarecum dezamăgit că jocul se desfășura la 
fel de firesc ca și la început. Nimic nu isca bănuieli, niciun gest și 
nicio replică nu-l îndemna să tragă concluzia că se petrece ceva 
suspect. Scoase o ţigară și se apropie de Băbeanu: 

— Îmi daţi un foc? 

— Cu plăcere. 

Duse mâna la buzunar, apoi o lăsă să cadă moale pe lângă 
corp, scuzându-se: 

— Îmi pare rău, s-a terminat benzina... 

Moldovan se grăbi să-i ofere bricheta sa: 

— Păstraţi-o până mâine. În noaptea asta nu mă mai ating de 
țigări, am fumat ca un turbat. 

Partida se termină cu victoria echipei formată din Băbeanu și 
Moldovan, spre necazul lui Brătilă, care rosti ațâțat: 

— Ne acordaţi revanșa! 

Moldovan își șterse cu batista petele de cretă de pe degete și 
clătină din cap: 

— Eu mă retrag... 

— Vorbești serios? se miră Caranfil. Aseară te lăudai că reziști 
trei zile și trei nopți în șir. 

— Mă duc să fac nani. 

— Nici eu nu pot să mai rămân, interveni Băbeanu. N-am chef 
să scap Personalul de patru și jumătate. 

— Ai timp berechet, aprecie Caranfil. 

— Dumneavoastră vă convine, urcați direct în camere. La ora 
asta nu găsesc niciun taxi, trebuie să merg pe jos până la gară. 

Brătilă se uită cu regret la sticlele goale aliniate pe măsuţa 
din colțul încăperii și zise: 

— Ni s-a terminat muniţia, e cazul să încetăm ostilitățile. Data 
viitoare vom fi mai prevăzători. 

— Am impresia că voi face o noapte albă, se plânse căpitanul. 

— Pot să vă dau un Nitrazepan, spuse Moldovan. 

— Am oroare de medicamente, am înghiţit o groază de 
tranchilizante la spital. Am să fac o mică plimbare cu mașina. 

— Perfect, atunci du-l și pe amicul nostru până la gară, 
propuse Brătilă, bătându-l pe umeri pe Băbeanu. 


— Îl duc, fireşte, acceptă căpitanul izbutind cu greu să-și 
ascundă satisfacția. 

Propunerea lui Brătilă era bine venită, îl scutea să recurgă la 
manevre complicate și poate dubioase pentru a-l convinge pe 
Băbeanu să se urce în mașină nesilit. Lucrurile aveau să se 
desfășoare normal, cu simplitate, fără suspiciuni. Experienţa îi 
demonstrase de multe ori că planurile simple au cele mai sigure 
șanse de reușită. 

Dar Băbeanu nu se arătă prea bucuros de ocazia ivită, îl 
scrută bănuitor și bombăni: 

— N-aș vrea să profit de amabilitatea dumneavoastră. 

— Ce spui, neică! exclamă Caranfil. Omul te ia cu plăcere, și 
dumneata faci nazuri ca fata mare la măritiș. Profită, totuși! Și fii 
mai înfipt, că altfel mori de foame cu merindea în traistă. 

— Bine, acceptă Băbeanu, dacă insistaţi, vin cu mașina. Vă 
rămân îndatorat. 

„Ai să vezi tu îndată cât de îndatorat îmi vei rămâne”, gândi 
căpitanul, silindu-se să-l privească cu simpatie. 

Se despărţiră în hol. Moldovan, Brătilă și Caranfil îi urară 
„drum bun” lui Băbeanu înainte de a urca în camere. 

Felicia își îndeplinise misiunea, Dacia se afla la locul obișnuit, 
parcată între Vo/kswagen-ul lui Wenzl și Trabant-ul medicului 
Apostolescu. Căpitanul se întrebă un moment cum s-ar fi 
descurcat în cazul când pictorița nu s-ar fi întors la timp și cum 
ar fi reacționat Băbeanu constatând absenţa mașinii. 

Pășiră agale către poartă. Băbeanu își ridică gulerul hainei și 
mormăi: 

— Răcoare, nu glumă. 

— S-a înnorat, s-ar putea să plouă. 

In secunda, aceea căpitanul se decise să renunţe parţial la 
planul său, renunţă să-l mai ducă pe Băbeanu în magazie. 
Intenţionase să stea de vorbă cu el acolo, să-l supună unui scurt 
interogatoriu, să afle, dacă avea să fie cu putinţă, cu ce scop 
venise la cabană, apoi să-l predea locotenentului Dobrotescu, 
iar în zilele următoare să verifice riguros datele obţinute. Locul 
ales mai înainte nu i se mai părea potrivit, din pricina distanţei. 
Băbeanu putea să se opună cu vehemenţă, să ţipe, să provoace 
scandal pentru a-și alerta complicele. 

Il apucă de brațul drept cu un gest amical, deschise portiera 
din spate și-l împinse cu un gest mai puţin amical către 


Dobrotescu. 

— la-l în primire! 

Trecu apoi la volan și porni Dacia spre oraș, foarte încet. Auzi 
zgomot de luptă îndârjită în spate, gâfâieli și o înjurătură 
strecurată printre dinţi. 

— M-a mușcat de mână, anunţă Dobrotescu. Se zbate ca un 
tipar. 

— Ce Înseamnă mascarada asta? strigă Băbeanu. Dacă scap 
trenul... 

— De-acum înainte vei scăpa multe trenuri, îl înștiința 
căpitanul. Trebuie să tăifăsuim oleacă, sunt convins că ascunzi 
ceva. Și noi n-avem altceva mai bun de făcut decât să aflăm ce 
ascunzi. Ai înțeles, nu-i așa? 

— Nu. Am o minte cam înceată, nu pricep unde bateti. 

— Vei pricepe îndată. Stai liniștit, nu te agita, îţi consumi 
energia de pomană. 

— Puteţi mări viteza, zise Dobrotescu. 

— Încă nu.  Percheziţionează-l, ușurează-l de uneltele 
periculoase. N-aș vrea să ne facă cine știe ce poznă mai târziu. 
Ei, ai găsit ceva? 

Un pumnal cu mânerul de corn. 

— Bravo! Deci nu m-am înșelat asupra persoanei. Pariez un 
leu contra o mie că pumnalul reprezintă un corp delict. 

Opri mașina, aprinse lumina din interior și scoase o ţigară pe 
care o învârti între degete, părând că se întreabă dacă este 
cazul să fumeze sau nu. 

— Să începem programul. Cum te numești? 

— Îţi baţi joc de mine? Am făcut cunoștință aseară, am ciocnit 
un pahar împreună, am jucat biliard și acum mă... 

— Vreau să fiu sigur că nu ţi-am uitat numele. 

— Băbeanu mă cheamă. 

— Și mai cum? 

— Fac alergie la bancurile proaste. Repet, n-am chef să scap 
trenul. Dacă mâine nu mă prezint la serviciu... 

— Întreprinderea pentru care lucrezi tu va da în curând 
faliment. E pe drojdie. De fapt, cu ce te ocupi? 

— Nu te privește. De ce mă ţineţi aici? Ce aveţi cu mine? V- 
am înșelat cu ceva? 

— Eşti curat ca lacrima, băieţaș. 

— Am să mă plâng autorităţilor. 


— Mi-e lehamite de vorbăria fără rost. Cu ce treburi ai venit la 
„Pui de urs”? 

— Nu cumva sunt interzise excursiile? Am venit să mă distrez, 
era ultima mea zi de concediu. 

— Cu cine ai luat contact și din ordinul cui? 

— În definitiv, pe cine reprezinţi dumneata? 

— Intrebările le pun eu, sper că atâta lucru ai priceput. 

— Probabil reprezinţi concurența. Am putea să cădem la 
învoială, să încheiem un târg. Facem un schimb de informaţii, se 
alege fiecare cu câte un câștig în plus. Depinde de marfa pe 
care o oferi. 

— Nu te repezi să licitezi. Eu nu ofer nicio marfă, adică nu-ţi 
ofer niciun fel de marfă care ar putea să te ispitească. (Se 
întoarse pe jumătate, îi puse sub ochi legitimaţia pe care o 
scosese dintr-un compartiment secret al geamantanului înainte 
de a ieși din cameră.) Sunt ofițer de miliţie. Mulţumit? 

Băbeanu se ghemui și clipi speriat. Își umezi buzele și 
mormăi: 

— Ofițer de miliţie... Ce treabă are Miliția cu mine? 

— Hai, dă-i drumul, spovedește-te. Imposibil să nu cunoşti 
regulile jocului pe care l-ai practicat. Fii băiat deștept și 
ușurează-ți situaţia. Ştii prea bine că în ziua când vei păși pe 
poarta tribunalului se va ţine seama de felul cum te-ai purtat în 
timpul anchetei. N-ai prea multe căi de ales, rolul tău s-a sfârșit. 

— Ce rol? N-avetți nicio dovadă împotriva mea. 

— Cum e cu pumnalul? 

— Nu-i al meu. L-am găsit azi-dimineaţă. 

— Unde l-ai găsit? 

— În... tren. M-am aplecat să-mi leg șireturile și l-am văzut 
sub bancă. Poate l-a pierdut cineva, poate... 

— Sigur că da, l-ai zărit absolut întâmplător și nu te-ai putut 
abţine să nu-l iei pentru că era o sculă a naibii de folositoare în 
anumite ocazii. Am ghicit? 

— Și ce-i cu asta? Pot fi acuzat de port ilegal de armă albă. 
Atât și nimic mai mult. 

Işi încreți fruntea și pe obrajii cenușii i se întipări o expresie 
de îndărătnicie sălbatică, amestecată cu viclenie. Căpitanul 
aprinse ţigara și începu să fumeze preocupat, lăsând impresia 
că a uitat de Băbeanu. După vreo jumătate de minut rosti rar și 
răspicat: 


— Nu vei fi acuzat numai de port ilegal de armă alba. Ai și 
întrebuințat pumnalul. Și nu pentru a tăia pâine sau pentru a 
deschide o cutie de conserve. Golește-ţi buzunarele! Rapid! 
Inmânează-i tovarăşului locotenent obiectele pe care le detii. 

Băbeanu schiţă o grimasă de dispreţ, apoi se execută fără să 
pară prea afectat de dorinţa căpitanului. Dobrotescu numi cu 
glas monoton obiectele primite: 

— O legătură de chei, o batistă, un portofel legat cu elastic, 
un stilou, un portţigaret, două zaruri. 

Căpitanul îndepărtă cu latul palmei șuviţele groase de fum ce 
i se încolăceau prin faţă și conchise: 

— Puțin, foarte puţin... Mai gândește-te, domnule Băbeanu, 
poate ai uitat să ne arăţi un obiect. 

— N-am uitat! 

— Bricheta. 

— Ce brichetă? 

— Imi pierd răbdarea. 

— Mă rog, dacă ţineţi cu tot dinadinsul. 

— Ţin! 

Băbeanu oftă, trase din buzunarul de la piept bricheta și o 
întinse cu o mișcare domoală către locotenent. Căpitanul o luă, 
o săltă în palmă, apoi o apropie de lumină pentru a o examina 
mai bine. Da, nu se înșelase, era chiar bricheta în formă de 
obuz, gălbuie, bricheta pe care locotenentul Georgescu Adrian o 
primise cadou de la unchiul său, colonelul Mitu. Nu rămânea 
niciun dubiu... Inscripţia de pe ea fusese scrijelită în pripă, cu 
neglijenţă, încă se mai distingeau câteva litere ale dictonului 
latin Dulce et decorum est pro patria mori. 

— Frumoasă brichetă! 

Băbeanu duse mâna la gât și începu să gâfâie. Căpitanul 
aprinse bricheta, îi privi posac flăcăruia alungită, dreaptă, și 
zise: 

— Funcţionează, mai are destulă benzină, m-ai minţit când ți- 
am cerut un foc mai devreme. Mi-ai spus că s-a terminat 
benzina. Cum a ajuns bricheta la tine? Tot în tren ai găsit-o? 
Vorbește! 

Băbeanu închise ochii și-și trosni degetele umede, amintindu- 
și schimbarea de atitudine a „Șefului” când îi explicase cum a 
reușit să se descotorosească de urmăritor. || fixase cu o privire 
de gheață și nu-l invitase să intre în apartament, îl ţinuse în 


picioare, lângă cuierul din antreul devenit dintr-o dată prea 
strimt. Hainele atârnate în cuier duhneau a tocană proastă, din 
spatele unei uși întredeschise răzbătea mâărâitul furios al unui 
câine, iar vocea omului ce continua să-l privească din ce în ce 
mai urât răsuna hărâit: 

„Ai să rămâi până la sfârșitul vieţii un găinar de trei parale, un 
idiot care gândește cu picioarele, nu cu capul. Te-a îmboldit 
necuratul să ataci un ofițer de miliţie!” 

„V-am explicat, n-aveam cum să mai scap de el, m-a agăţat la 
ieșirea din gang. Și atunci, singura posibilitate...” 

„Amărâtule! Stau și mă întreb dacă pot să te mai folosesc pe 
viitor. N-am chef să mă trezesc cu o armată de milițieni la ușă. 
Ai călcat în străchini și acum trebuie să-mi storc eu creierii, să 
caut o rezolvare”. 

„Nu m-a văzut nimeni, vă jur, strada era pustie.” 

„Dracul m-a pus să mă înhăitez cu tine”. 

„l-am ușurat buzunarele, i-am luat totul, o să se creadă că a 
fost atacat pentru a fi jefuit.” 

„Îi dai zor cu crezutul. Îi consideri chiar atât de fraieri pe ăia 
care te-au băgat o dată la răcoare? Sper că n-ai păstrat nimic 
pentru tine. Trebuie să dispară pe vecie tot ce ai luat de la el.” 

„Vă jur...” 

„Te ştiu eu cât ești de lacom. Ai să înfunzi pușcăria pentru 
cine știe ce fleac. Întoarce-ţi buzunarele pe dos, vreau să mă 
conving că spui adevărul.” 

Altul care îi ordonase să-și golească buzunarele; pieriseră 
parcă pentru totdeauna frumoasele vremuri de odinioară, când 
golea el buzunarele unor gură-cască!... Da, avea dreptate să-l 
numească găinar de trei parale... L-a răpus lăcomia, a râvnit la o 
nenorocită de brichetă, a ascuns-o în căptușeala șepcii pentru a 
nu fi dibuită. Și acum a căzut beleaua pe capul lui din cauza 
unui fleac pe care ar fi putut să-l evite ușor. Oare mai există 
vreo scăpare? 

Deschise ochii și șopti: 

— N-am găsit-o în tren. 

— Știu, ai jefuit un muribund. 

— Eu... 

— Cine te-a trimis la cabană? Cu cine ai luat contact? 

— Dacă se află că am ciripit... Nu, nu pot să vă spun, ar fi în 
stare să-mi reteze beregata... 


Cuvintele i se terminară cu un țipăt piţigăiat, ca de guzgan 
prins în cursă. Trase de gulerul cămășii, gemând, și scutură 
capul. Căpitanul deschise ușa și azvârli chiștocul afară. leşi din 
mașină, făcu doi-trei pași și respiră cu nesaț aerul răcoros al 
dimineţii montane. 

Auzi un pocnet în urma sa, se întoarse fulgerător și-l văzu pe 
locotenentul Dobrotescu căzând din mașină, pe Băbeanu sărind 
peste corpul lui și pornind în goană la vale, pe lângă parapetul 
ce mărginea partea stângă a drumului. 

„Nu poate să scape, e naiv dacă își închipuie asta”. Începu să 
alerge după el, îl ajunse după vreo sută de metri, îl apucă de 
mâneca hainei și-i strigă, încercând să-l prindă de mijloc cu 
cealaltă mână: 

— Stai! 

Băbeanu se smuci cu o mișcare disperată, cu un ultim efort, 
se dezechilibră și alunecă peste parapetul metalic umezit de 
roua zorilor. Trupul îi plană o clipă în aer, apoi se prăvăli greoi în 
prăpastie, alunecând printre bolovani și tufe de mărăcini. 

Dobrotescu sosea șchiopătând, plin de praf. Avea o vânătaie 
deasupra ochiului drept, și din bărbie i se scurgea un firicel de 
sânge. 

— Ce s-a întâmplat? întrebă el. 

— A căzut... Cum de ţi-a scăpat? 

— Ticălosul! M-a înţepat cu un ac. Probabil l-a avut înfipt în 
reverul hainei. 

— Să coborâm. Să ne grăbim, în curând se va lumina de ziuă 
și vor începe să circule mașinile. Nu-mi place reclama. Ai grijă 
unde calci, ţine-mă de mână, o iau înainte... 

II descoperi pe Băbeanu mai repede decât sperase. Zăcea 
nemișcat, cu capul proptit de o buturugă. Se aplecă și-i cercetă 
pulsul; era foarte slab. Trebuia transportat de urgenţă la spital. 
Fu nevoit să admită cu regret că deocamdată, o bună parte a 
enigmei avea să rămână la fel de impenetrabilă ca și în 
momentul când se ivise Băbeanu la cabană. 

Il însărcină pe Dobrotescu să-i anunţe pe cei în drept pentru a 
elucida circumstanțele accidentului. 


Capitolul 8 


Se trezi pe la orele zece, obosit și iritat din pricina eșecului 


suferit peste noapte. Rămase câteva minute în pat, apatic, golit 
de orice idei, cu privirea ațintită asupra perdelelor înflorate, apoi 
se ridică greoi și trecu în camera de baie. 

Fu nevoit să se bărbierească în mare grabă, pentru a nu 
pierde micul dejun. Se ciupi cu briciul sub lobul urechii stângi, 
lipi un plasture pe tăietură și se hlizi furios la imaginea 
reflectată în oglindă. Semăna cu un apaș de operetă, plasturele 
îi atenua agresivitatea bărbiei, îi buhăia obrajii și parcă îi sporea 
firele de păr cărunt de la tâmple. 

Sufrageria era pustie, dar plutea în aer ceva vesel, festiv, 
probabil din cauza luminii intense ce se revărsa nestingherită 
prin ferestrele larg deschise. Ciocăni în ghișeu, se scuză pentru 
întârziere, o rugă pe Matilda să-i aducă micul dejun și se așeză 
într-un loc de unde putea să observe curtea popasului. 

II. Văzu pe Wenzl șezând pe una din băncile de pe aleea 
centrală; răsfoia o revistă ilustrată și din când în când își legăna 
picioarele, părând foarte încântat de lectură. Chipu-i cărămiziu, 
îngust, emana o expresie de jovialitate puerilă, puţintel stupidă. 

„Expresia trebuie să fie trucată, gândi căpitanul, pozează ca 
la fotograf, parcă se străduiește să lase posterităţii imaginea 
omului care se bucură în mod sincer de fiecare minut petrecut la 
popasul «Pui de urs»... Nu cumva am visat întâlnirea și mai ales 
dialogul de azi-noapte, dintre el și nevasta medicului? Oare el a 
afirmat ritos că se joacă de-a hotii și vardiștii? El, bineînţeles! În 
momentul de faţă, această afirmaţie pare de-a dreptul 
incredibilă.” 

Incredibilă pentru că exista o nepotrivire de necontestat între 
înfățișarea, între atitudinea lui de-acum și cea din cursul nopții. 
In dimineaţa asta părea un om blajin, dornic de liniște, amator 
de distracţii domoale, spre deosebire de individul de aseară, 
calculat, necruţător, abil, presat de timp. De fapt, care era 
adevărata lui înfățișare? 

Înălţă din umeri, iritat. 

Până și vestimentația actuală a lui Wenzl îi întărea impresia 
că asistă la o reprezentaţie de bâlci: pantaloni scurți, din piele, 
jachetă verde cu desene de Ede/weiss-uri, pălărioară cu pană de 
cocoș sălbatic... Nu lipsea, firește, clasicul alpenștoc!!, sprijinit 
de marginea băncii. Imaginea statică și idilică a lui Wenzl 
contrasta cu activitatea febrilă desfășurată de Apostolescu, aflat 


"1 Baston lung, cu vârf metalic ascuţit, folosit în alpinism. 


dincolo de poartă, la locul de parcare. Medicul își spăla cu mult 
zel Trabantul, cufunda buretele într-o găleată de plastic și freca 
energic capota mașinii, de parcă voia s-o subțieze. 

Devoră cu poftă de lup tot ce-i aduse Matilda de mâncare și 
mai ceru o cană cu ceai, pe care îl bău încet, reflectând la 
etapele viitoare ale anchetei. Sfârșitul absurd al lui Băbeanu îl 
obliga să pornească iarăși de la start, tocmai când fusese 
încredințat că îl desparte o distanţă derizorie de linia de sosire. 
Prezenţa la popas a lui Băbeanu nu putea fi socotită un fapt 
întâmplător. Cu siguranţă că fusese trimis aici pentru a 
transmite un mesaj secret unuia din cei nouă turiști. Cui anume? 
înclina să creadă că luase legătura cu cei în compania cărora 
petrecuse întreaga seară și o bună parte din noapte, la bar, în 
sufragerie, apoi în sala de biliard. Caranfil, Brătilă, Moldovan... 
Care din ei? 

Reflecţiile îi fură întrerupte de apariția Norei Dimitriu în curte. 
Se apropia cu pași de pisică alintată de banca pe care ședea 
austriacul, zâmbind cuceritor. Wenzl se încruntă când o zări, 
manifestând deodată un interes aparte pentru pozele din 
revistă. Nora se opri dinaintea lui, își încrucișă brațele pe piept 
și rosti o frază scurtă, probabil ironică, urmată de un râs 
percutant, subţire. Austriacul își ţuguie buzele, vădit contrariat, 
și trase cu coada ochiului către ferestrele de pe fațada cabanei. 

Căpitanul fu convins că Wenzl reţinuse ameninţarea Roxanei 
și dorea să se debaraseze cât mai rapid de nevasta avocatului. 

Nora nu se arătă șocată de atitudinea rece, chiar ostilă a 
austriacului, se așeză alături de el, picior peste picior, 
mângâindu-și cu un gest unduitor genunchiul înainte de a 
începe să peroreze. Vorbea din ce în ce mai precipitat, nu i se 
auzeau cuvintele, i se distingea mișcarea repezită a buzelor, ca 
într-o secvență de film mut. Wenzl îi dădu o replică scurtă, 
înclinând capul în semn de afirmaţie, apoi înhăţă alpenștocul, 
făcu o temenea și porni aferat către curtea din spatele cabanei, 
uitându-se încă o dată la o anume fereastră. 

„Trebuie să aflu cât mai degrabă ce taină îl leagă de nevasta 
medicului Apostolescu”, își zise căpitanul. 

Părăsi îngândurat sufrageria, oprindu-se un moment în hol 
pentru a o saluta pe Roxana, care tocmai cobora. Îi răspunse 
fără vlagă, înclinând ușor capul. Părea că nu dormise îndeajuns, 
avea pungi pronunţate sub ochi, i se ghicea obrazul crispat sub 


stratul gros de fard. 

Se îndreptă către camera pictoriţei. Înainte de a bate la ușă fu 
informat de femeia de serviciu, ivită la capătul culoarului, că 
„duduia Felicia s-a pornit la plimbare, dis-de-dimineaţă”. Își 
schimbă sacoul cu o bluză ușoară și ieși în curte, întrebându-se 
în ce direcţie apucase pictorița. 

Nora şedea pe aceeași bancă, de astă dată alături de soțul ei; 
jucau șeptic și ascultau o melodie populară revărsată din radioul 
portativ agăţat de speteaza băncii. Avocatul manevra cărțile în 
silă, nevastă-sa părea îngrijorată. 

Porni către curtea din spate, curios să vadă ce face Wenzl. ÎI 
descoperi imediat, ședea cufundat într-un fotoliu de nuiele și se 
uita la lon, ajutorul cabanierului, care spărgea lemne în preajma 
magaziilor. Dădu mâna cu austriacul, după care întrebă: 

— Deranjez? 

— Nicidecum, domnule inginer. Stăteam și admiram forța 
fizică a lui lon. Uitaţi-vă la umerii lui, la bicepși. Despică lemnele 
ca pe niște bețe de chibrituri. Colosal! Ce ziceţi? 

— Aveţi dreptate. 

— Am discutat cu el. Spune că n-a luat niciun medicament de 
când se știe. Il cred! 

— Trăiește în sânul naturii și... 

— Cum aţi spus? Sânul naturii? Trebuie să-mi notez expresia 
asta, să nu o uit. 

Scoase un pix din buzunar și scrise cele două cuvinte pe 
marginea revistei, satisfăcut. 

— Am mai învăţat ceva. 

— Constat că vorbiţi foarte bine românește. 

— Binișor. Sunt abonat la câteva reviste românești, îmi place 
să fiu la curent cu ceea ce se înfăptuieşte în ţara 
dumneavoastră. Așa se spune, nu? Înfăptuiește. 

— Așa. 

— Aveam nouă ani când am plecat cu părinţii dip România. M- 
am născut la Sighișoara. 

— E un oraș splendid. 

— In ultima vreme m-am gândit tot mai des la locurile în care 
am copilărit. Poate și din cauza vârstei... Au început să mă 
părăsească puterile, nu mai am elanul de odinioară. Din fericire, 
am făcut mult sport în tinereţe și lucrul acesta îmi menţine 
condiţia fizică. 


— Am auzit că sunteți un alpinist redutabil, că urcați zilnic pe 
munte. 

— De la cine aţi auzit? 

— Are vreo importanţă? 

— Aș fi dorit să știu cine mă laudă. 

— Să mă gândesc puţin... Da, mi-am adus aminte, v-a lăudat 
profesoara. Înseamnă că vă cunoaște bine. 

— Pe mine? A susținut așa ceva doamna Vlăsceanu? 

— N-a afirmat categoric. Așa mi-am închipuit eu. Zicea că 
aveți o alură de sportiv profesionist. 

Wenzl se posomori, luă revista de pe genunchi și începu să-și 
facă vânt cu ea într-un ritm dezordonat. 

— Nu știu dacă aveţi cunoștință, dar vă spun că sunt 
reprezentant comercial la o fabrică de articole sportive, deci 
este de datoria mea să fac impresie bună asupra clienţilor. Mein 
Gott! Profesoara e o femeie imposibilă. Trebuia să bănuiesc... 

— Ce să bănuiți? 

— Nimic, nimic... Cum v-aţi distrat azi-noapte? 

— M-am străduit să fac faţă. 

— Până când aţi stat la biliard? 

— Până pe la orele două. 

— Arătaţi cam obosit, se vede că n-aţi dormit îndeajuns. 

— Voi dormi după-amiază. 

— N-ar strica să faceţi o plimbare mai lungă. Nu vă tentează o 
excursie pe munte? 

— Astăzi nu, mulțumesc. 

— Mă întâlnesc cu Freulein Opriș în hol, la orele unsprezece. 
Poate o conving să urce spre piscul Cocorul. 

— Sper să accepte... 

Mai schimbară câteva fraze banale, apoi reprezentantul 
comercial își luă rămas bun cu o politeţe onctuoasă și se 
depărtă ţanţoș. Căpitanul îi privi încruntat ceafa congestionată. 
Oare exista o animozitate între Wenzl și profesoară? 

Încă o necunoscută a problemei care îl preocupa... 

Porni spre poarta principală a cabanei, uitându-se la ceas. Nu 
era cazul să fie îngrijorat de absenţa Feliciei, trebuia să apară, 
deoarece peste douăzeci minute urma să-l întâlnească pe Wenzl 
în hol. Vru să-l întrebe pe Apostolescu dacă nu cumva a zărit-o, 
dar chiar în clipa aceea o văzu ieșind din pădure. 

Culesese un splendid buchet de flori ce se asorta cu rochia 


fără mâneci, viu colorată, și cu pălăria de pai. Îi admiră obrajii 
îmbujorați și mersul de balerină. 

Se întâlniră ca din întâmplare la câteva sute de metri de 
poartă, într-un loc unde puteau fi văzuţi de cei de la cabană, dar 
nu și auziţi. 

— Sunteţi cam palid, remarcă ea după ce căpitanul îi sărută 
mâna. 

— Sunt... 

Îi relată pe scurt isprava din cursul nopţii. 

— N-aveţi nicio vină, îl consolă ea. O întâmplare stupidă și 
complet imprevizibilă. 

— Nu-i chiar așa. Colonelul Mitu va fi de altă părere. N-am să- 
mi iert niciodată asemenea prostie. Acum va trebui să reluăm 
ancheta de la capăt. 

— Aţi obţinut totuși ceva, știți cu precizie că Băbeanu a fost 
implicat în rănirea locotenentului Georgescu. Și putem trage 
concluzia că n-a sosit la „Pui de urs” doar cu scopul de a se 
distra câteva ore. 

— Puteam afla mai mult, dar deocamdată... în sfârșit, n-are 
rost să mai discutăm chestiunea asta. Am vorbit adineauri cu 
Wenzl, mi-a spus că are de gând să te invite într-o excursie 
către piscul Cocorul, Să-l urmărești pas cu pas, să nu-l scapi din 
ochi niciun moment. 

— Nicio grijă, puteţi conta pe mine. 

— Vreau să știu tot ce face... Hai să facem câţiva pași. 

Îi reproduse apoi în întregime dialogul nocturn dintre soţia lui 
Apostolescu și Wenzl, insistând asupra enigmaticelor fraze 
pronunţate de cel din urmă. 

— N-ar fi mai oportun să ne însoţiţi pe munte? 

— Nu-i pot lăsa nesupravegheaţi pe cei trei mușchetari. 

— Adică? 

— Caranfil, Brătilă și Moldovan. Presupun că unul din ei a 
primit un mesaj din partea lui Băbeanu, deci va fi necesar să 
știu cum își vor petrece timpul astăzi, în ce direcţie vor apuca. 

— Îmi permit să vă înștiinţez că tovarășul colonel Mitu a 
insistat să vă dublez. Mi-a spus textual: „Vei fi îngerul lui 
păzitor!” 

— Îţi lipsesc aripioarele. 

— ...Dacă veţi avea nevoie de ajutor, vreau să spun, dacă veți 
fi atacat... 


— Fleacuri! Ai văzut prea multe filme cu gangsteri. 

— Filmele de aventuri sunt deconectante. Nu mă câălăuzesc 
după ele, firește. 

Căpitanul vru să-i reproșeze că este lipsită de simţul 
umorului, dar renunţă. 

— Să presupunem că se va isca o încăierare. Cum m-ai putea 
ajuta? 

— Am urmat cursuri speciale de judo. 

— Mă cam îndoiesc că ai reuși, de pildă, să-l imobilizezi pe 
Moldovan. Are un pumn cât malul. Va trebui să folosim materia 
cenușie, nu forța fizică. 

— Ca să fiu sinceră, mi se pare absurdă ideea existenţei la 
popas a unei persoane care pregătește o infracțiune. 

— La fel am gândit și eu până în momentul când am văzut 
bricheta locotenentului Georgescu în mâna lui Băbeanu. 

— Ce ziceţi de Silvia Vlăsceanu? 

— Știu eu...? 

— Se comportă bizar când apare Wenzl în preajma ei. 
Tresare, îl privește cu circumspecţie... Parcă s-ar teme de el. 

— Ai spirit de observaţie. Caută să o tragi de limbă pe 
profesoară. Eu am încercat s-o îndemn la confidente, însă am 
eșuat. Uneori femeile își destăinuiesc mai ușor secretele în fața 
semenelor lor. 

— Uneori. Alteori, dimpotrivă. 

— Și urmărește-i reacţiile lui Wenzl în timp ce-i vorbeşti 
despre profesoară. Bârfește-i din belșug pe toţi, inclusiv pe 
mine. Vreau să cunosc părerea austriacului despre fiecare turist 
de la „Pui de urs”. 

li relată convorbirea avută cu Silvia Vlăsceanu în după-amiaza 
când fusese înmormântată Ruxandra. 

— Curios! exclamă Felicia. Imi închipuiam eu că profesoara 
ascunde ceva. 

— Nu știm ce reprezintă acest „ceva”. Prezenţa profesoarei în 
cimitir poate fi doar o simplă întâmplare. Poate îi place într- 
adevăr să se ducă din când în când acolo, să stea pe banca de 
lângă pârâu. Fiecare individ are maniile lui. Mai mult sau mai 
puţin bizare. 

— Să nu neglijăm totuși acest fapt. Va trebui să ne interesăm 
dacă s-a mai dus și în alte zile la cimitir. 

— De problema asta se va ocupa Dobrotescu, va discuta el cu 


paznicul cimitirului. Mă întâlnesc cu el în cursul după-amiezii. 
Probabil voi lua masa de prânz în oraș. Ne reîntâlnim diseară. 

— Îmi pare bine că mă anunţaţi. 

— Pot să procedez altfel? N-am chef să fiu scărmănat de 
tovarășul colonel. Și regret că aproape o zi întreagă nu voi simţi 
adierea aripilor îngerului meu păzitor. Bun, să lăsăm gluma 
deoparte... 

Privi câteva clipe coroanele întunecate ale brazilor, deasupra 
cărora se conturau crestele golașe ale muntelui, oftă și reluă: 

— Să ne concentram atenţia asupra tuturor turiștilor de la 
cabană, dar mai ales asupra lui Wenzl și a celor trei mușchetari. 
Caranfil, Brătilă și Moldovan rămân deocamdată în seama mea. 
Trebuie să descopăr cu cine a luat legătura Băbeanu și cine l-a 
trimis aici. Altceva... După-amiază vei merge în oraș și vei sta de 
vorbă cu o femeie care o ajuta la spălatul rufelor și la curăţenie 
pe Ruxandra Lazăreanu. Tiţa și mai nu știu cum... Te vei 
descurca la faţa locului. Și, dacă va fi posibil, vei vizita locuința 
răposatei și vei aborda-o și pe proprietăreasă. 

— De ce să nu fie posibil? 

— Prea multă curiozitate ar putea să bată la ochi. Trebuie să 
fim atenţi să nu ne deconspirăm. S-ar putea ca cei interesaţi în 
moartea Ruxandrei, să se intereseze în egală măsură de fosta ei 
locuință, s-o ţină sub observație pentru a se convinge dacă 
miliția consideră suspect decesul. Până în prezent, lumea știe că 
organele de anchetă au enunțat ipoteza accidentului sau a 
sinuciderii. 

— Inţeleg, trebuie să găsesc un pretext cât mai plauzibil 
pentru ca vizita mea să nu pară oficială. li voi spune gazdei că 
sunt în căutarea unei camere pentru o prietenă de-a mea care 
va veni să-și petreacă vacanţa la Ghinţurești. f 

— Nu-i rău... Deci ne vom revedea la cină. lţi recomand 
stăruitor, încă o dată, să nu-l scapi din ochi pe Wenzl. Vreau să 
știu dacă urcă pe munte de dragul muntelui sau cu alte intenţii. 

— Cu alte intenţii! 

— Ce te face să afirmi acest lucru? 

— Caută ceva. 

— De unde știi? 

— Am stat azi-dimineaţă la o mică parolă cu ajutorul 
cabanierului. 

— Și? 


— Nu-l prea înghite pe Wenzl. 

Căpitanul o privi stupefiat. 

— Dacă ai izbutit să tăifăsuiești cu lon ești o comoară, stimată 
tovarășă Opriș. E un ins atât de morocănos, încât trebuie să-i 
scoţi cuvintele din gură cu cleștele. 

— Cu mine s-a dovedit amabil, ca să nu zic limbut. Probabil 
mă simpatizează. 

— Deh! N-ar fi singurul care te simpatizează. 

— E ceva rău în asta? 

— Dimpotrivă. 

— Mi-a mărturisit că nu-l poate suferi pe Wenzl, fiindcă 
adulmecă. 

— Adulmecă? 

— V-am reprodus propria lui expresie. 

— Asta-i bună...! Expresia lui nu valorează două parale dacă 
nu se bizuie pe un argument cât de mărunt. 

— După părerea mea, are dreptate. Dar să încep cu începutul. 
Mai întâi, Wenzl i-a strecurat în buzunar o sută de lei când lon i- 
a cărat bagajele, la sosire. A insistat să considere banii o mică 
atenţie din partea sa. În fine, Wenzl după ce a aflat că lon e de 
prin partea locului, l-a chestionat direct, fără ocolișuri: știe ceva 
despre un avion german care a aterizat forţat pe Muntele 
Palanga în primele zile ale lunii august, în anul 1944? 

— Ce spuneți? 

— Uimitor! Cazul nostru apare sub o nouă lumină. Chestiunea 
trebuie adusă la cunoștința tovarăşului maior Coliban, întrucât 
mi se pare deosebit de importantă. 

— La fel am apreciat-o și eu. 

— Să admitem că am descoperit adevăratul motiv al venirii lui 
Wenzl la Ghinţurești, deci și interesul pentru plimbările 
frecvente spre piscul Cocorul. Dar nu-mi dau seama ce raport 
există între avionul acela și ajutorul cabanierului. 

— lon s-a născut în Ghinţurești, locuiește aici de când se știe, 
deci era imposibil să nu fi auzit ceva despre avion. Și încă un 
amănunt: răposatul lui frate a funcţionat mulţi ani ca brigadier 
silvic în zona Palanga, fiind omul care a sosit primul la locul 
aterizării forțate a avionului german. Așa încât este firesc că lon 
să fi putut afla informaţii amănunțite de la fratele lui. 

— Presupunere ispititoare, nimic de zis. Oare lon i-a făcut 


confidente lui Wenzl? 

— Nu, fiindcă nu-i place mutra lui. 

— Bravo! În schimb, i-a plăcut mutra dumitale și ţi-a servit pe 
tavă o anume informaţie. Dă-i drumul! 

— Cunoaște locul exact al aterizării. Acum, după trecerea 
atâtor ani de la consumarea acelui fapt divers, nu-mi dau seama 
ce importanță ar mai avea acest indiciu. Avionul a aterizat forțat 
pe undeva prin preajma unei cetăți, într-o pajiște. 

— Da, există o pajişte potrivită pentru o aterizare, în 
apropierea piscului Cocorul. 

— Pădurarul a zărit de departe cum se clatină avionul în aer, 
cum își pierde treptat echilibrul și planează nesigur, 
îndreptându-se către coroanele copacilor. A alergat într-acolo, a 
auzit o explozie și, când a ajuns în poiană, aparatul ardea ca o 
torță, nimic nu mai era de salvat. Probabil s-a produs vreo 
avarie la bord. În carlingă a fost găsit doar cadavrul calcinat al 
unui pilot. 

— În câteva ore ai aflat mai mult decât aș fi îndrăznit să sper. 

— Îmi permiteţi să mă retrag? 

— Da. 

— N-aș vrea să-l fac pe Wenzl să mă aștepte. 

— Nu întârzia, Wenzl devine un personaj din ce în ce mai 
interesant. Succes! 

— Vă voi raporta diseară cum a decurs excursia pe munte. La 
revedere... 


Capitolul 9 


După ce se despărți de Felicia, trase Dacia deoparte și se 
apucă să scuture covorașele, să golească scrumierele și să 
șteargă parbrizul. Aștepta sa apară Moldovan, Brătilă, sau 
Caranfil, dorea să afle ce intenţii aveau pentru ziua în curs, în ce 
direcție aveau de gând să se îndrepte. 

Cele trei bănci din curtea popasului continuau să fie ocupate. 
Pe cea din mijloc ascultau muzică și jucau septic soţii Dimitriu, 
pe cea din stânga lor croșeta Silvia Vlăsceanu, iar pe cea din 
dreapta sta lungit pe spate Hariton Apostolescu. Profesoara 
părea complet absorbită de dantela ei complicată, parcă 
interminabilă, își mișca degetele în ritm vioi, rareori înălța capul 
și privea distrată spre locul de parcare. Medicul își acoperise 


fața cu un ziar, o mână îi atârna peste marginea băncii, cealaltă 
se odihnea pe pântecul proeminent. Imaginea lor se încadra 
armonios în decor: faţada imaculată a popasului, verdele 
întunecat al brazilor, străpuns ici-colo de frunzișul fagilor ce 
începeau să ruginească; crestele sinilii'? ale muntelui și, peste 
toate, cerul de un albastru intens pe care alunecau lin doi 
norișori zdrențuiţi. Decorul tipic al unui prospect turistic montan, 
dimineaţa senină și caldă a unui sfârșit de vară, curtea unei 
cabane pe băncile căreia leneveau niște oameni pașnici, aflaţi în 
concediu... 

Peste câteva minute își făcu apariţia Wenzl, încadrat de 
Felicia și de Roxana. Wenzl căra în spinare un rucsac burdușit. 

„Excursia va dura maximum patru ore, aprecie căpitanul. 
Wenzl nu va avea nevoie de hrană sau de apă prea multă. Și 
atunci se pune întrebarea normală: ce cară în rucsac? Sper că 
Felicia va deschide bine ochii și într-un fel oarecare va izbuti să 
descopere acest mister...” 

Roxana se apropie tiptil de Hariton, îi trase brusc ziarul de pe 
față și strigă bătând din palme: 

— Cu-cuuul! 

— Am aţipit, tresări medicul, buimac, frecându-și pleoapele. 
S-a adunat oboseala... N-aș mai lua muntele în piept. Ce zici, 
mamă dragă? 

— Odihnește-te sau fă câţiva pași pe lângă cabană. 

— Așa am să fac. Drum bun! 

Grupul format din cele două femei și din austriac se îndreptă 
către poartă. Wenzl duse două degete la pălăriuţa cu pană când 
ajunse în dreptul băncii pe care ședeau soții Dimitriu și dădu să 
treacă mai departe, dar fu interpelat de Nora: 

— Nu ne luaţi și pe noi? 

— Dacă doriţi... 

— Nici gând, interveni cu un ton tăios avocatul. Rămânem la 
popas. Dacă ţii neapărat să te plimbi, vom cobori mai târziu în 
oraș. 

Wenzl zâmbi mieros și se grăbi să se depărteze, flancat de 
cele două femei. Roxana nu reuși să disimuleze un rictus de 
triumf, chipul ei pierzându-și o clipă frumuseţea statică. 

Nora deschise aparatul de radio la maximum și începu să se 
certe cu bărbatul. Din păcate, nu se auzea ce spune. Dimitriu 

întoarse spatele, ostentativ, și-și aprinse o ţigară fără să pară 
afectat de furia nevestei. 

Puțin mai târziu se ivi Moldovan. Rămase câteva momente pe 
verandă,  căscând și  scărpinându-și pieptul păros prin 
deschizătura cămășii cadrilate, apoi se așeză lângă profesoară. 
Schimbară niște banalităţi referitoare la starea vremii, se 
interesară reciproc de sănătate, pe urmă Moldovan se repezi să- 
i întâmpine pe Brătilă și Caranfil, care tocmai ieșeau în curte. 

— Noroc! V-aţi făcut vreun program? 

— Dăm o raită prin oraș, răspunse Caranfil. Mergi cu noi, 
bineînţeles. Ne mai dezmorţim picioarele și poate ne dregem cu 
o bere. Îmi plesnește capul, frăţioare, am cam abuzat azi- 
noapte. 

— Nici eu nu sunt în formă, spuse Brătilă. La prima bodegă 
din oraș rad o bere pe nerăsuflate. 

— S-a făcut, aprobă Moldovan, vă însoțesc cu plăcere. 

Profesoara îi urmări cu privirea clătinând din cap cu reproș, 
iar Dimitriu își umezi buzele. 

— Încotro aţi pornit? se interesă căpitanul când ajunseră 
lângă el. Dacă vă duceți în oraș, vă iau cu mașina. 

— Las-o baltă, mormăi Moldovan, am venit aici să fac mișcare 
nu să circul cu mașina. 

— Trebuie să cobor să-i fac plinul. 

— Apropo de mașină, interveni Brătilă. Ce s-a întâmplat cu 
amicul de-aseară? Sper că n-a scăpat trenul. 

— L-am lăsat pe peron. 

— Aș fi avut remușcări dacă ar fi întârziat azi la serviciu. Era 
ultima lui zi de concediu... 

„Exact ultima”, își zise căpitanul și întrebă cu indiferență: 

— De cât timp îl cunoști? 

— Eu? Aici l-am văzut prima dată. 

— Curios, am rămas cu impresia că sunteţi prieteni vechi. 

Brătilă înălță sprâncenele, mânios: 

— Impresia? 

— Din discuţia cu el am crezut că v-aţi mai văzut. 

— Fabulează! Până aseară habar n-aveam de existenţa lui. 
Sau ai înțeles dumneata greșit. 

— Poate, admise căpitanul înăbușindu-și un surâs de 
satisfacție. Protestul categoric al lui Brătilă îl îndemna să 
presupună că existase o legătură între ei. Din păcate, protestul 


nu constituia o dovadă certă. 

— Da, e posibil să mă fi înșelat, repetă el. 

— Ei, ce facem? zise Moldovan. V-aţi hotărât? Ne prinde ora 
prânzului aici, și adio plimbare. Salivez de pe-acum la gândul 
unei halbe aburite, fără guler. 

— Am o propunere, spuse Caranfil. N-aţi vrea să jucăm 
popice? Pică bine după libaţiunea!? de azi-noapte. 

— Ar fi o idee, spuse Brătilă. Unde putem să jucăm? 

— Există o popicărie în Ghinţurești, îl lămuri Caranfil. Am 
descoperit-o săptămână trecută. Am făcut cunoștință acolo cu 
un jucător excelent, un localnic, am să vi-l prezint, să-l vedeţi de 
ce e în stare. Locuiește pe lângă popicărie, îl cheamă Renţea. 

— Cum? tresări Brătilă. 

— Renţea... Tipul e mare, domnule, are o precizie 
nemaipomenită, am să-l rog să ne facă o demonstraţie. 
Mergem? 

— Eu am și plecat, îi anunţă căpitanul. Vă aștept la 
popicărie... 

Se urcă la volan, le făcu semn cu mâna și demară obsedat de 
atitudinea bizară a lui Brătilă, care mai întâi se enervase, 
neadmiţând nicio apropiere între el și Băbeanu. Apoi tresărise, 
vizibil interesat de numele lui Renţea. 

„Va trebui să urmăresc eu atenţie sporită întâlnirea dintre 
Renţea și Brătilă.” 

Primul nume nu îi era total necunoscut, auzise despre el în 
seara sosirii în Ghinţurești, când ascultase raportul lui 
Dobrotescu: 

„Un fost librar, actualmente pensionar și pasionat botanist 
amator. Scrie o carte despre flora județului nostru. Ruxandra îl 
ajuta în orele ei libere, îi dactilografia manuscrisul...” Dacă 
Brătilă era unul din infractori, celălalt putea să fie complice 
sau... înălță din umeri, nemulțumit. Raționamentul i se părea 
lipsit de temei. In plus, era perfect posibil ca Băbeanu să fi luat 
legătura cu alt turist cazat la „Pui de urs”. 

Și n-avea voie să-l uite nici pe Wenzl. În ce scop dezgropa 
austriacul trecutul, de ce culegea informaţii despre avionul 
german care se prăbușise la poalele piscului Cocorul în luna 
august a frământatului an 1944? Greu de găsit un răspuns 
satisfăcător, rezonabil... Primul martor ocular sosit la faţa locului 

a constatat că pilotul nu izbutise să se salveze. Bizară 
întâmplare... 

Nu era exclus ca și alţi turiști de la popas să fie tot atât de 
interesaţi de avionul acela eșuat pe pajiștea din vecinătatea 
ruinelor cetăţii. Poate în felul acesta se explica atracţia pentru 
piscul Cocorul, deși existau și alte trasee montane. 

Opri mașina în fața Poștei, cobori și intră într-o cabină 
telefonică, formând numărul lui Dobrotescu. Îi comunică unde se 
află, reveni la mașină, se instală comod pe banchetă și acoperi 
cu scrisul său mărunt, înghesuit, câteva coli de hârtie, raportând 
activitatea din ultimele zile, iar când sosi Dobrotescu îi predă 
raportul și-i atrase atenţia să-l transmită urgent maiorului 
Coliban. 

x 

Popicăria era situată la capătul unei fundături de la marginea 
orașului, între un depozit de lemne și o clădire mohorâtă, cu 
zidurile crăpate, ce urma probabil să fie de molată. Îngrijitorul, 
un bătrânel cu albeaţă pe ochiul stâng, se ridică plin de 
vioiciune de pe banca din faţa popicăriei și anunţă taxa de 
intrare. Căpitanul plăti pentru patru persoane și primi tot atâtea 
bilete de mărimea unui timbru, împreună cu recomandarea de a 
le păstra pentru un eventual control. 

— Unde locuiește domnul Renţea? 

— Acolo, îl lămuri bătrânul, arătându-i casa de la intrarea în 
fundătură, o casă cu acoperiș foarte țuguiat și cerdac larg, 
plasată la capătul unei curţi plantată cu pruni. Vine el acușica, 
nu vă temeţi, se prezintă la joc îndată ce aude pocnetul bilelor. 

— Faină casă! se entuziasmă căpitanul cu intenţia de a 
stimula apetitul verbal al îngrijitorului. 

— D-apăi cum?! Omul harnic după gospodărie se cunoaște, 
domnule dragă... Și nu stă o clipă locului, mereu găsește câte 
ceva de făcut, ba drege gardul, ba văpsește cerdacul, ba 
grijește grădina... Știţi ce ţuică a scos anul trecut din prunii ăia? 

— Bună? 

— Maică Precistă! Îţi dau lacrimile când se prelinge în foale... 
Și casa... dacă o vedeați acutrei ani, când a cumpărat-o... 
Cântau cucuvaiele în ea! 

— Înainte unde a locuit? 

— A venit din București. A reparat casa singur-singurel, din 
temelie până la coperiș. 


— Muncă, nu glumă! 

— D-apăi cum?! Uite că sosesc și prietenii dumneavoastră. 

— Ne-o luași înainte, constată Caranfil, inutil. Să plătim 
moșului taxa de intrare. 

— Am plătit-o eu. 

Brătilă trase din buzunar un portofel uriaș, brodat cu motive 
naţionale și se interesă afectat: 

— Cât vă datorez, domnule inginer? 

— Nimic. 

— Mă rog, fie, am să plătesc data viitoare, nu-mi place să 
rămân dator. 

Moldovan izbucni în râs: 

— Hă, hă, hă! Lasă, dom'le, nu se face gaură în cer pentru 
câţiva lei. 

Intrară în popicărie. 

Moldovan înhăţă o bilă de dimensiunile unei mingi de fotbal, o 
săltă în palmă de parcă ar fi fost un măr și propuse: 

— Tragem fiecare câte zece bile, cinci în plin și cinci la izolate. 
Ce ziceţi? 

— Așa să fie, consimţi Brătilă. 

Jocul fu câștigat de căpitan, care acumulă câteva puncte în 
plus faţă de ceilalţi. 

Puțin mai târziu se ivi un bătrân îndesat, scund, cu părul alb 
ca neaua, tuns perie, și tenul măsliniu. Rămase un moment în 
prag, parcă derutat, apoi trăsăturile i se destinseră când îl zări 
pe Caranfil. Avansă un pas și murmură: 

— Am auzit zgomot de popice răsturnate. 

— Hai, intră, nu te mai codi, îl îndemnă Caranfil. Fraţilor, 
faceţi cunoștință cu domnul Renţea, campionul popicarilor din 
Ghinţurești. 

Schimbară o strângere de mână cu noul venit. Caranfil îi 
cuprinse umerii cu braţul și-l atrase către pistă. 

— O mică demonstraţie? 

— Dacă doriţi... 

— Apropo, își aduse aminte Caranfil, mi-ai promis că mă vei 
căuta la popas. Nu te-ai ţinut de cuvânt. 

— Se poate să nu mă ţin? Am dat chiar ieri un telefon... Mi s-a 
comunicat că ai plecat într-o excursie. 

— Ei, da, am bătut și eu coclaurile, așa-i moda acum la popas, 
se joacă toţi de-a alpiniștii. 


Căpitanul urmărea cu atenţie reacţia lui Brătilă. Îl simţea 
încordat, neliniștit, își ascunsese mâinile la spate și evita 
privirile lui Renţea, care alunecau pe chipurile celorlalţi în egală 
măsură, fără a-i acorda lui Brătilă un interes aparte. 

Asistară apoi la exhibiţiile campionului local. Juca degajat, 
foarte calm, își doza eforturile, nu executa gesturi de prisos, și 
când era lăudat zâmbea ușor, parcă rușinat. După ce trase 
ultima bilă se lăsă pe bancă, lângă Moldovan, își scutură o 
scamă imaginară de pe pantaloni și scoase pachetul de ţigări. 
Arăta la fel de odihnit ca și în momentul când se ivise în pragul 
popicăriei, mâna nu-i tremură când își aprinse ţigara. Poseda o 
condiţie fizică excelentă, de invidiat. Căpitanul se întrebă ce 
vârstă poate să aibă. Probabil Brătilă se gândea la același lucru, 
deoarece se interesă: 

— Câţi ani aveţi, domnule Renţea? 

— Am împlinit șaizeci și doi în martie. 

— Oho! Sunteţi încă viguros, n-am ce zice... 

— Am dus o viaţă echilibrată, tinere, n-am pierdut nicio 
noapte și am muncit totdeauna cu plăcere. Vorba lui Voltaire... 

— Ce vorbă? se încruntă Brătilă. 

— Munca îndepărtează de noi trei mari rele: urâtul; viciul și 
nevoia. Știa ceva bătrânul poet... 

Moldovan se hlizi, iar Caranfil comentă cu oarecare regret: 

— Se vede că ai fost librar, ai avut ocazia să înveţi o mulţime 
de lucruri interesante. 

Mai schimbară câteva replici, apoi Renţea își împreună - 
palmele la piept și spuse: 

— Vă invit la mine, să luaţi o gustărică. Vă ofer și câte un 
păhărel de ţuică veritabilă. 

— Știu eu? făcu Brătilă, evaziv. 

— Venim, acceptă Moldovan în numele tuturor, dar cu o 
condiție: mâine să ne întorci vizita. 

— O condiţie absolut obligatorie, îl susținu Caranfil. Mâine ești 
invitatul nostru la masa de prânz. 

— Dacă insistaţi... _ 

— Insistăm, se grăbi să spună și căpitanul. Il vom ruga pe 
responsabilul cabanei să organizeze ceva festiv. 

— lonescu mă cunoaște ca pe un cal breaz. 

Brătilă păru nedumerit. 

— Nu v-am zărit deloc pe la popas. 


În ultima vreme am fost teribil de ocupat. 

Căpitanul se posomori. Nu izbutea să înlăture senzaţia 
supărătoare că asistă la o discuţie aparent banală, sterilă, în 
spatele căreia se ascundea o taină știută numai de Brătilă și de 
Renţea. 

Porniră către casa de la capătul fundăturii. Renţea îi conduse 
de-a lungul unei poteci pietruite, mărginită de crizanteme, apoi 
într-o încăpere pe care o numi „cabinetul meu de lucru”, odaie 
literalmente invadată de ierbare, de teancuri de planșe minuţios 
desenate, aidoma gravurilor japoneze, de tot soiul de plante și 
flori de munte, unele presate, altele culese de curând, 
răspândind în aer o mireasmă de fân proaspăt cosit. Pe un 
perete atârnau câteva fotografii înrămate. Una din ele, cea mai 
mare, îl reprezenta pe stăpânul casei, mult mai tânăr, purtând o 
salopetă cu nenumărate buzunare; râdea cu gura până la urechi 
și strângea în mâini o pușcă-mitralieră „Z.B.”; în planul al doilea 
erau risipite pe un banc de lăcătușerie pistoale și baionete. 

— Vă pricepeţi la arme? se interesă Moldovan, arătând spre 
fotografie. 

— Oarecum. Am lucrat în timpul războiului la atelierul de 
armurărie al unei unități militare. 

— Interesant, remarcă Brătilă. Cred că sunteţi un bun ţintaș. 

— Am fost... Multă apă pe Dunăre a curs de când n-am mai 
pus mâna pe o armă. Ale tinereții valuri! 

Zâmbi cu nostalgie și adăugă: 

— Acum mă pasionează botanica. Scriu o carte despre flora 
județului. Deh, ca pensionar am timp berechet. 

Căpitanul făcu un gest circular cu ambele mâini și rosti: 

— Îmi povestea îngrijitorul popicăriei că v-aţi reparat singur 
casa. 

— Da. Am cumpărat-o de la nepotul unui fost negustor de 
vinuri. Goală, ieftină și... aproape ruinată! Acoperișul spart, 
dușumeaua putredă, temelia crăpată. Se _ infiltrase apa în 
pivniță. 

Râse scurt, dezvelind o dantură strălucitoare, și continuă cu 
orgoliu nedisimulat: 

— M-am spetit muncind, tot ce vedeţi e făcut cu mâna mea, 
dar zău că merită... 

Într-o fotografie mai mică, în culori, ce părea să fie de dată 
recentă, căpitanul o recunoscu pe Ruxandra, pozată în faţa 


casei lui Renţea. Se vedeau cerdacul și o parte a grădinii. Își 
stoarse creierii întrebându-se cum să procedeze pentru a aduce 
vorba de Ruxandra fără a trezi suspiciuni, dar Brătilă i-o luă 
înainte, se dovedi mai agil, desprinse îndrăzneţ fotografia cu 
ramă de sidef și făcu un pas către ușa deschisă, întorcând-o cu 
faţa spre lumină: 

— Pe doamna parcă aș cunoaște-o, zise el. Nu știu de unde s- 
o iau... 

Renţea trânti pe un raft ierbarul pe care tocmai i-l arăta lui 
Moldovan și-și drese vocea cu putere; privirea i se întunecă și pe 
frunte începu să-i pulseze o vână groasă. Se scurseră câteva 
clipe de tăcere absolută, plină de tensiune, pe care Brătilă o 
rupse cu seninătate: 

— Sigur că da, pe doamna am văzut-o la popas, am discutat 
cu ea acum vreo cinci-șase zile. Eram la bar cu avocatul 
Dimitriu. Îmi amintesc și numele ei: Ruxandra... Sunteţi rude? 

Căpitanul scrută chipul gazdei. Avu certitudinea că fostul 
librar își înfrânează din răsputeri tentaţia de a-l pălmui pe 
Brătilă. Părea gata să explodeze, dar se calmă cu un 
extraordinar efort de voinţă, ce-i îmbujoră obrajii. Înaintă spre 
Brătilă, îi luă fotografia, aproape i-o smulse din mână și o băgă 
repede într-un sertar. 

— Nu suntem rude, preciză el. Doamna nu mai trăiește, a 
suferit un accident. 

— Păcat, murmură Brătilă, părând că rânjește în sinea sa. 

Pentru a mai destinde atmosfera, Moldovan se grăbi să-i 
ceară lui Rențea unele lămuriri despre floarea de colț, iar 
Caranfil se interesă în ce anotimp puteau fi culeși bureţii de 
copaci. 

leșiră în cerdac. Impresia penibilă lăsată de intervenţia lui 
Brătilă se risipise cu desăvârșire. Stăpânul casei își frecă 
palmele și-i pofti să se așeze în jurul unei mese scunde. 

— Vă rog, faceți-vă comozi. Aduc îndată ţuiculița și niște 
gustărele. Nici nu vă puteţi închipui câtă plăcere îmi face vizita 
dumneavoastră. Stau singur cât e ziua de lungă... 

— N-aveţi familie? se interesă căpitanul. 

— Nu. Ani de zile am fost celibatar convins. Acum regret că nu 
m-am însurat. 

— Am auzit zgomot în odăile din spate, zise Brătilă, mi s-a 
părut că ar mai fi cineva în casă. 


— Nu v-aţi înșelat, stau de câteva luni cu o verișoară. O biată 
fiinţă infirmă, mută și slabă de minte... Urma să se interneze 
într-un azil. Mi s-a făcut milă de ea, am chemat-o să locuiască la 
mine, îmi mai ţine de urât... 

Își frecă iarăși palmele, privindu-i cu bunăvoință: 

— Așaa... Vă părăsesc un minuțel... 

Reveni după vreo cinci minute, însoţit de verișoară, o femeie 
între două vârste, firavă, cocoșată, cu tenul de o nuanţă 
bolnăvicioasă; de fapt, putea să aibă patruzeci de ani, dar tot 
atât de bine și șaizeci; părul îi era acoperit de o basma neagră, 
peste umerii gheboșaţi purta o broboadă cafenie, lungă. Nu lipsi 
mult să se împiedice și să răstoarne pe genunchii lui Caranfil 
platoul încărcat cu zacuscă, ciuperci murate și cașcaval afumat. 
Își recăpătă echilibrul ca printr-o minune, izbuti să depună 
platoul pe masă, surâse tâmp și scăpă din gâtlej un sunet dur, 
metalic; își șterse iute cu podul palmei un firicel de salivă prelins 
pe bărbia ascuţită și clipi speriată. Renţea îi porunci cu glas 
aspru să se întoarcă la bucătărie, după care explică oaspeţilor: 

— Acum s-a mai obișnuit cu lumea, dar în primele zile era 
sălbatică foc și tare nepricepută... Eram tentat s-o trimit totuși la 
azil. Deh! Pe ce punea mâna, spărgea. Mi-a făcut praf un 
serviciu chinezesc de ceai... 

Destupă clondirul pântecos și aburit pe care îl ţinuse în braţe 
ca pe un prunc, îl ridică o clipă la înălţimea ochilor pentru a-i 
admira culoarea gălbuie, apoi turnă grijuliu în pahare. 

— Să ciocnim... Ei, ce părere aveţi de sucul meu de prună? 

— Grozav! exclamă Caranfil. Brruuu!... îl simţi în rărunchi, 
dom'le, licoarea asta te scoală și din mormânt. 

— Așa-i? se bucură gazda, grăbindu-se să umple din nou 
paharele. 

Discuţia se încingea treptat, replicile se încrucișau vioaie, 
stinghereala de mai înainte se topise definitiv. Moldovan își 
trase scaunul mai aproape de fostul librar și se interesă de 
virtuțile curative ale anumitor plante medicinale. Renţea se 
arătă de-a dreptul fericit că îi poate fi de folos cu sfatul, stărui 
asupra unor amestecuri pe care le aprecia ca „miraculoase” 
împotriva bolilor stomacului. Brătilă profită de prima întrerupere 
în expunerea gazdei și debită cu mult haz câteva anecdote. 
Caranfil fu cuprins de un acces neașteptat de revoltă, își suflă 
zgomotos nasul și declară că s-a săturat până peste cap de 


profesia de conţopist, că dorește să-și schimbe locul de muncă 
din pricina unui șef de birou care se poartă ca un tiran cu 
subalternii. 

Căpitanul își astupă paharul cu palma când Renţea vru să i-l 
umple a treia oară, spuse că n-are voie să abuzeze de alcool, 
deoarece este în convalescenţă după un sindrom nervos. 

— Vai de mine! se miră gazda. Se poate, domnule inginer? 

— Asta-i situaţia. 

— Măcar o jumătate de păhărel... 

— Nu pot, am băut destul, n-aș vrea să mă mai întorc la 
spital, și sunt și cu mașina. 

— Dar ce s-a întâmplat? Cum de v-aţi îmbolnăvit? 

— Un dublu deces în familie... Și înainte de asta am lucrat 
enorm la serviciu, a trebuit să termin o lucrare foarte 
importantă. Mă gândeam să mă transfer după concediu la alt 
minister. 

Moldovan îl bătu pe umăr, zâmbi ironic și îl somă să 
părăsească urgent bârlogul călduț din minister, să vină să se 
angajeze pe șantierul unde lucrează el. 

— Îți fac rost imediat de o slujbă. Ce zici? Vorbesc cu 
directorul nostru, are nevoie de un inginer ca de aer. 

— Dacă se câștigă serios... 

— Oho! În privinţa asta să n-ai nicio grijă. Numai că va trebui 
să tragi tare, la noi te zbaţi de dimineaţa până seara, nu stai cu 
fundul lipit de scaun... 

Căpitanul cercetă câteva clipe chipurile celor din jur și puse în 
practică o idee. Îl asigură din tot sufletul pe Moldovan că ar fi 
încântat să muncească pe un șantier, dar nu înainte de a 
definitiva invenţia în care și-a pus mari speranţe. Le destăinui că 
și-a adus schiţele la popas, deși medicii i-au recomandat să nu 
se atingă de rigla de calcul până la sfârșitul concediului. Brătilă 
îl întrebă la ce invenţie lucrează. Falsul inginer zâmbi misterios 
și răspunse că nu-și poate permite să trădeze anumite secrete 
de stat. Șovăi puţin, apoi lăsă să se înțeleagă că e vorba de „o 
chestie care va revoluţiona actuala metodă de extracţie a 
țițeiului”. Caranfil bătu cu pumnul în masă și strigă cu voce 
nesigură, întretăiată de sughițuri bahice: 

— Bravo, domnule inginer! Ești un tip formidabil, te invidiez, 
ai să ajungi celebru. Cât privește secretul, asta-i altă mâncare 
de pește. 


Și se apucă să povestească o întâmplare încâlcită, din care 
reieșea că un coleg de-al său călcase legea privind apărarea 
secretului de stat, uitând pe birou un bilanţ anual, care fusese 
găsit la un control... 

Renţea aduse alt clondir. Moldovan socoti că aperitivul se 
transforma în chef în toată regula. Brătilă aprecia neîncetat 
calitatea ţuicii, iar Caranfil își notă într-un carneţel felul cum a 
fost pregătită zacusca. 

Căpitanul continuă să-și supravegheze comesenii cu cea mai 
mare atenţie; la un moment dat observă că Brătilă își golește pe 
furiș paharul cu ţuică într-unul din ghivecele cu flori înșiruite pe 
parapetul cerdacului. 

Moldovan îl rugă pe fostul librar să-i arate grădina de 
zarzavat. Coborâră treptele cerdacului braţ la braţ și se pierdură 
pe după colţul casei. Căpitanul vru să-i urmeze, dar se răzgândi 
când Brătilă spuse că i s-a făcut sete și se duce să caute un 
pahar cu apă. Caranfil părea să fi ajuns la capătul rezistenţei, 
sucul de prune îl dăduse gata, ședea cu fruntea proptită în 
palme și repeta niște versuri puerile, din care se înțelegeau mai 
ales cuvintele „șoricei și iepurași”. 

Căpitanul așteptă vreo jumătate de minut, apoi intră și el în 
casă, tiptil. 

În „cabinetul de lucru” nu se afla nimeni; constată ușurat că 
ușa de la celălalt capăt al încăperii era întredeschisă; își lipi 
obrazul de canat și-l văzu pe Brătilă în mijlocul unui mic 
dormitor tapetat cu scoarțe multicolore. Sta cu mâinile în 
șolduri, ușor aplecat, trăgând cu urechea la zăngănitul de crătiţi 
ce se auzea dintr-o odaie alăturată, probabil bucătăria. Părea că 
nu se îndură să se urnească din loc. Pe chipu-i de obicei afabil, 
surâzător, se citea acum o îngrijorare acută. În fine, se destinse 
și se îndreptă către scrinul de lângă pat, trase sertarele rând pe 
rând și se apucă să cotrobăiască prin ele cu gesturi iuți, de 
expert. Zgomotele din bucătărie încetară. Brătilă nu-și pierdu 
cumpătul, împinse ușa șifonierului și reveni cu un salt în mijlocul 
dormitorului, exact în clipa când în prag se ivea verișoara lui 
Renţea. Işi drese vocea și ceru cu cel mai nevinovat aer din 
lume: 

— Puţină apă, te rog, mor de sete... 

Cocoșata mormăi un cuvânt neinteligibil și plecă lăsând ușa 
larg deschisă; se întoarse uimitor de repede, de parcă paharul 


cu apă ar fi fost pregătit. Brătilă bău cu lăcomie, plescăi sonor 
din limbă și înmână paharul gol fără să mulțumească. Părea că 
nu se îndură să plece din dormitor. Ridică lent braţul și o apucă 
de bărbie pe cocoșată. Ea îl plesni fulgerător peste degete, 
întinse arătătorul către ușa în spatele căreia pândea căpitanul și 
emise o suită de sunete vertiginoase, niște mărâituri din care se 
putea deduce că-i cere lui Brătilă să iasă. 

— Adică mă dai afară? făcu el belicos. 

Cocoșata aprobă cu un semn imperativ al capului, 
împungându-l cu degetul în piept. Brătilă pufni și rosti răspicat, 
cu ură: 

— Ne mai întâlnim noi, ţine minte, năpârcă! 

Cocoșată ridică pumnul, probabil cu intenţia de a-i pocni pe 
intrus, dar deodată se răzgândi, pe obrazu-i pământiu se 
răspândi un surâs prostesc, umil, caracteristic întârziaţilor 
mintali. Brătilă se retrase de-a-ndăratelea, încet, iar căpitanul 
părăsi în grabă postul de observaţie, intrigat la culme de scena 
la care asistase. 

Caranfil, copleșit de euforie, tropăia ritmic în dușumea și 
pocnea din degete. Clondirul cu ţuică era aproape gol, dovadă 
că contabilul nu se sfiise să bea copios în răstimpul celor câteva 
minute de singurătate. 

— Unde umblarăţi, fraţilor? se interesă el într-o doară, 
bâlbâindu-se. Bem sau nu bem? 

Căpitanul mormăi un răspuns evaziv, aprinzând o ţigară în 
momentul când Brătilă reapărea și când Renţea și Moldovan se 
iveau la capătul potecii străjuite de crizanteme. 

— Ar cam fi timpul să ne cărăm, zise Brătilă. Ne atârnă 
Matilda lingurile de gât... 

— Mergem, încuviinţă căpitanul. 

Stăpânul casei își desfăcu larg braţele și se văicări: 

— Se poate, dragii mei, să mă părăsiţi... 

— Omul vine, dar mai și pleacă, decretă Brătilă. 

— Ultimul păhărel, stărui Renţea. Și mai aduc oleacă de 
zacuscă, să cadă bine la ţuică. 

— Eu nu mă mișc de-aici nici mort! strigă Caranfil. 

— Zău, mai staţi măcar un sfert de oră, doar nu vă duceţi la 
serviciu, ce naiba! 

— Plecăm, hotărî și Moldovan, care părea cel mai lucid. Mâine 
sunteți invitatul nostru la masa de prânz. Hai, stimabile! 


Îl săltă fără menajamente pe Caranfil, ca pe un sac cu cartofi, 
îi aranjă nodul cravatei și-l conduse cu mână sigură pe treptele 
cerdacului. Căpitanul se ridică ultimul de pe scaun, lăsând să-i 
cadă pachetul de ţigări sub masă. 

Rențea îi conduse până la poartă, unde le ţinu un mic discurs, 
asigurându-i că vizita i-a făcut deosebită plăcere, că sunt 
bineveniţi oricând, pe urmă se repezi să-i îmbrăţișeze cu 
ardoare, de parcă ar fi fost prieteni de-o viaţă. Moldovan îl puse 
să-și dea cuvântul de onoare că a doua zi se va prezenta la 
popas. 

Puțin mai târziu, când ajunseră la mașina parcată lângă 
popicărie, căpitanul se bătu cu palma pe frunte și exclamă: 

— Na! Mi-am uitat ţigările. Mă întorc îndată... 

Rențea tocmai golea scrumiera într-o găleată de plastic. 
Părea preocupat, între sprâncenele stufoase i se săpase o cută 
adâncă. Tresări când zări silueta apărută pe neașteptate lângă 
el și încercă să zâmbească. Rezultatul fu o strâmbătură comică. 

— Ce s-a întâmplat? 

— Mi-am uitat ţigările. Trebuie să fie pe undeva pe aici... Da, 
au căzut sub masă... 

Băgă pachetul în buzunar și adăugă: _ 

— Caranfil s-a cherchelit, nu duce la băutură. Imi cer scuze în 
numele tuturor, am cam abuzat de ospitalitatea dumneavoastră. 

— Deloc, domnule inginer. Vă rog să mai treceţi pe la mine. 
Sunt singur, îngrozitor de singur! Demult n-am mai avut prilejul 
să discut cu niște oameni atât de subţiri. Îmi lipsesc prietenii, 
oamenii din Ghinţurești sunt drăguţi, dar... Deh! Știţi cum e în 
provincie. Ce să mai vorbesc... Cunosc câţiva pensionari care nu 
fac altceva decât să joace tabinet sau table de dimineața până 
seara. Ceva de groază! Din fericire, am o preocupare, lucrez la 
cartea despre flora județului. Pe urmă... 

— De când îl cunoașteţi pe Brătilă? 

— Pe domnul Brătilă? De astăzi! E tare simpatic. 

— Și tare curios. 

— Curios? Nu înțeleg. 

— Am avut impresia că v-a mai vizitat. Părea un obișnuit al 
casei. 

Renţea își manifestă stupoarea printr-o înălțare bruscă a 
sprâncenelor. 

— Cum așa? Tot nu înțeleg. 


— Când v-aţi dus cu Moldovan în grădină, a intrat în dormitor 
și a căutat ceva prin sertarele scrinului. 

Fostul librar închise ochii o clipă, parcă pentru a se reculege 
după aflarea unei vești proaste și murmură: 

— Prin sertarele scrinului... Hmm... 

— Da, căuta ceva. 

— Trebuie să fie o confuzie. 

— Nu cred. 

— N-am nimic de preţ în casă, iar economiile le păstrez la 
CEC. Nu cumva o fi cleptoman? Hi, hi, hi! Nu m-aș mira dacă 
într-o bună zi aș constata că-mi lipsesc cine știe ce mărunțţișuri, 
un bibelou sau o linguriţă. Nicio pagubă! 

Căpitanul dădu mâna încă o dată cu Renţea și cobori 
îngândurat treptele cerdacului, fără să se mai uite înapoi. 
Începuse să plouă, stropi calzi și repezi izbeau cadenţat 
caldarâmul peticit. 

Cei trei mușchetari se instalaseră în mașină. Până la „Pui de 
urs”, Caranfil îi delectă cu una și aceeași melodie, lălăită cu 
înverșunare, din ce în ce mai fals: „Pe vale, ţaţo, pe vale...” 

Ploaia înfoiase boscheţii și coroanele fagilor, peisajul căpătase 
o înfățișare sărbătorească, verdele devenise mai limpede, mai 
pur, acoperișul și balcoanele cabanei păreau frecate cu peria și 
săpunul, pietrele cubice de pe alee sclipeau intens în lumina 
soarelui. 

Căpitanul se plimba agale prin curtea popasului, preocupat de 
gânduri nu tocmai optimiste. 

Se despărțise cu câteva minute mai devreme de Caranfil, 
Brătilă și Moldovan, care urcaseră în camere să tragă câte un 
pui de somn după masa de prânz. Wenzl și pictorița se aflau 
încă în sufragerie, întârziau în faţa ceștilor de cafea, tăifăsuind. 
Roxana, Nora și profesoara își făceau siesta pe șezlongurile de 
pe terasă, avocatul Dimitriu și medicul Apostolescu erau 
cufundaţi într-o partidă de șah, pe banca de lângă poartă. 

Pentru a-și omori timpul până la ivirea Feliciei, se îndreptă 
către șahiști. Asistă vreo zece minute la mutările ce se succedau 
cu repeziciune, abţinându-se să dea sfaturi, deși îl mânca limba. 
Plictisit de faptul că cei doi jucau ca niște mazete, scoase din 


buzunar ziarul cumpărat de dimineaţă și se așeză pe banca de 
alături. Se uita din când în când, peste marginea ziarului, la cele 
trei femei instalate pe terasă sau la jucătorii de șah, care 
continuau să mute piesele în același ritm rapid și să schimbe 
truisme de un comic absurd. 

Când se ivi Felicia, observă că Dimitriu și Apostolescu o 
contemplă cu aviditate. Avocatul plescăi din buze și-și mângâie 
barba înspicată cu alb, medicul își corectă în mod automat nodul 
cravatei, de parcă ar fi vrut să șteargă prin acest gest impresia 
de hilaritate degajată de obrazul asimetric. Căpitanul se ridică în 
pripă, îi sărută mâna Feliciei și o întrebă dacă nu dorește să facă 
o scurtă plimbare după masa de prânz. 

— Câţiva pași nu strică, răspunse ea, scoțând din geanta în 
formă de semilună pachetul de ţigări. Aveţi un foc? 

Îi aprinse ţigara, urmărit de privirile invidioase ale lui Dimitriu 
și Apostolescu, apoi porniră împreună spre poartă. 

— Ai cam întârziat, o mustră căpitanul când ajunseră destul 
de departe pentru a nu fi auziți de cei doi șahiști. 

— Abia am reușit să scap de Wenzl. Incep să mă irite 
amabilităţile lui onctuoase. 

— Trebuie să-l mai suporţi o vreme. 

— Îi turuie gura de parcă s-ar fi născut pe malurile 
Mediteranei. 

— Cum a decurs excursia? 

— Ghiciţi! 

— Nu sunt Mafalda”. 

— Scuzaţi-mă. Probabil v-aţi mirat când aţi văzut că ni s-a 
alăturat și nevasta medicului. 

— Oarecum. 

— Ne aștepta în hol. Ne-a rugat stăruitor s-o luăm și pe ea... 
Wenzl a părut puţin contrariat, dar până la urmă s-a învoit. Bun! 
Urcușul până la poalele piscului Cocorul a decurs normal, adică 
nu s-a întâmplat nimic neobișnuit... Un amănunt m-a intrigat, 
totuși. Wenzl este un cățărător încercat, dar pe la jumătatea 
drumului a dat semne de oboseală. 

— Poate l-a extenuat întâlnirea de azi-noapte cu nevasta 
medicului, glumi căpitanul. 

— N-aș crede, arăta odihnit când am ieșit pe poarta 


14 Expresia „Ce, eu sunt Mafalda?” folosită atunci când cineva nu 
poate răspunde la o întrebare ce ţine de viitor. 


popasului. 

— Atunci? Care-i explicaţia? 

— Greutatea  rucsacului! Mi-am propus să-i  cercetez 
conţinutul la prima ocazie. Insă ocazia părea să fie o himeră, 
pentru că Wenzi nu-l dădea jos din spinare nici măcar în 
puţinele minute când făceam o haltă. 

— Interesant, murmură căpitanul. 

— Vă dăţi seama, ardeam de curiozitate, l-am întrebat direct 
dacă nu cumva a subtilizat greutăţile cântarului de la magazia 
de alimente a lui lonescu. A râs și a mormăit două-trei fraze 
referitoare la o trusă medicală, absolut necesară în excursii, 
bidon cu apă, hrană rece și alte bazaconii, ceea ce mi-a. Întărit 
bănuiala că nu-i lucru curat cu rucsacul. Nu mi-am permis să 
insist. 

— Ai procedat corect. 

— Când am ajuns la destinaţie, adică la pajiștea de lângă 
ruinele cetăţii, am prins un prilej favorabil; m-am repezit să-l 
ajut să dea rucsacul jos, fără să ţin seama de protestele lui... Am 
tras de șnur, am descheiat clapa rucsacului și am văzut... 

— Ei? 

— Am văzut un detector magnetic. 

Căpitanul se opri în loc, înălțând sprâncenele, uluit. 

— Un ce? 

— Un detector adică un dispozitiv cu ajutorul căruia se 
identifică metalele din pământ. Din nefericire, n-am izbutit să-l 
cercetez amănunţit. N-am dispus de timp suficient. Pot să 
precizez că era un aparat ultramodern, miniaturizat, de o 
construcţie specială. 

— Și ce naiba detectează Wenzi? Am fost informat la 
începutul misiunii că nu există filoane exploatabile de minereuri 
în zona Muntelui Palanga. 

Felicia ridică din umeri. 

— Aceasta-i întrebarea. La ce-i folosește detectorul? Probabil 
într-un scop care are o legătură cu avionul despre care am 
discutat de dimineaţă. 

— Probabil, dar nu sigur. 

— După ce ne-am odihnit puţin pe pajiște, Wenzl a propus să 
vizităm Peştera Haiducului. Roxana s-a opus vehement, 
argumentând că are alergie la peșteri, că. Suferă de 
claustrofobie. Wenzl s-a străduit s-o convingă că nu există niciun 


fel de pericol, dar ea n-a vrut în ruptul capului să se urnească 
din loc. Alt aspect ciudat... Roxana n-a admis să stea singură, să 
aștepte pe pajiște până m-aș fi întors cu Wenzl din peșteră, m-a 
implorat să-i ţin de urât. N-am avut încotro, am fost nevoită să 
stau de planton lângă ea până la reapariţia lui Wenzl, timp de 
aproximativ o oră. Aș fi devenit suspectă dacă aș fi insistat să-l 
însoțesc. Înţelegeţi? 

— Înţeleg. De fapt, jucau în faţa dumitale o comedie pusă la 
punct dinainte, cu intenţia de a nu-l stingheri pe austriac la 
explorarea peșterii. Acesta-i adevăratul motiv al dorinței 
Roxanei de a veni pe munte. Păcat, tare păcat că n-ai putut să-l 
urmărești. 

— Am fost obligată să mă supun planului lor. Firește, Wenzl și- 
a luat rucsacul când a plecat să viziteze peștera. 

— Normal. 

— La coborâre, am găsit un moment favorabil și am izbutit să 
arunc o privire asupra rucsacului. Mă obseda neîncetat aparatul 
acela de detecție... Și în clipa aceea a început partea nostimă. 
Detectorul dispăruse! 

— Cuuum? 

— Dispăruse, și pariez pe oricât că nu veţi ghici niciodată cu 
ce a fost înlocuit. Cu niște pietre, nimic altceva decât niște 
banale pietre. 

— Ciudat! Poate nu erau niște simple pietre, ci niște mostre 
de minereu... deși nu pricep ce rostaravea... 

— Un lucru devine evident: afabilul nostru turist, reprezentant 
în viața de toate zilele al unei firme care fabrică materiale 
sportive, se ocupă în timpul vacanței cu treburi suspecte din 
punctul nostru de vedere. Clar, nu? 

— Categoric. De-acum înainte îl voi lua eu în primire, nu-l voi 
mai lăsa să plece pe munte neînsoțit. 

— Şi dacă vă refuză compania? 

— Il voi urmări fără să știe. Ce-a făcut cu rucsacul? 

— L-a dus în cameră, bineînțeles. Cu pietre cu tot. 

— Mda... Voi încerca să pun mâna pe o piatră, nu trebuie să 
desconsiderăm acest aspect nou. 

— Individul mi se pare foarte viclean. 

— Voi fi prudent, nu e cazul să-ţi faci griji. Despre ceilalţi 
turiști aţi discutat? Ce părere are Wenzl despre vecinii de la 
popas? 


— Banalităţi... îi consideră pe toţi binevoitori, politicoși, 
simpatici. Și a ţinut să sublinieze că este încântat de popasul 
turistic „Pui de urs”, etc., etc... N-am avut impresia că Silvia 
Vlăsceanu l-ar interesa în mod special. 

Își trecu geanta de pe un umăr pe celălalt, alunecând cu 
privirea peste tâmplele încărunţite ale căpitanului, și spuse 
încet: 

— Asta-i tot. Acum plec în oraș să stau de vorbă cu gazda 
Ruxandrei Lăzăreanu. 

Căpitanul înclină capul și vru să-i atragă și el atenţia să se 
poarte cu prudenţă, dar chiar în clipa aceea se auzi strigat de 
profesoară, care venea grăbită spre poartă, fluturând o 
umbreluţă. 

— S-a întâmplat ceva? o întrebă Felicia cu o ușoară îngrijorare 
în glas. 

— Spuneaţi mai devreme că vreți să coborâţi în Ghinţurești. 
Pleacă doctorul cu nevasta la niște târguieli și ne poate duce cu 
mașina. De fapt, mă duc și eu în oraș. Ce ziceţi? E păcat să 
batem drumul pe jos. 

— Asta cam așa este. Ca să fiu sincera, m-a obosit excursia 
de azi-dimineaţă. 

Profesoara își încreţi fruntea și se întoarse spre căpitan: 

— Pe dumneata nu te mai întreb dacă vrei să mergi în oraș. 
Știu dinainte răspunsul. Nu vrei să mergi. 

— Cum de-aţi ghicit? 

— l-ai însoţit azi-dimineaţă pe amicii dumitale. Și v-aţi întors 
într-un hal... 

— Vă înșelaţi, eu n-am... 

— Lasă, lasă, nu-mi înșira baliverne, se observa de la o poștă 
în ce fel v-aţi petrecut timpul. Ai să te ruinezi, Huhurezule, dacă 
ţii trena beţivanilor. Ascultă-mă pe mine, caută-ţi alţi prieteni... 

Își întrerupse imputările, deoarece tocmai sosea medicul cu 
nevasta. Căpitanul așteptă până se urcară în mașină, le făcu 
semn cu mâna, apoi străbătu gânditor curtea, acum pustie, 
trecu prin holul la fel de pustiu și intră în cameră. 

x 

Dormise puțin, un somn agitat, cu întreruperi, visase ceva 
urât și se trezise morocănos. Acum şedea la fereastră, cu 
coatele rezemate de pervaz, și privea încruntat creasta 
Cocorului, străduindu-se să asambleze complicatul și totodată 


firavul mozaic al datelor de care dispunea. 

În prezent, trei din cei nouă turiști aflaţi la popas stârneau un 
interes aparte datorită comportării lor neobișnuite. 

Mai întâi Wenzl și Roxana Apostolescu, apoi Brătilă... 

Pe Brătilă îl considera categoric suspect. Își pierduse brusc 
buna dispoziție când îi vorbise despre Băbeanu; își amintea cum 
tresărise, cum negase cu înverșunare: „Fabulează, pe cuvântul 
meu. Până aseară habar n-aveam de existenţa lui”. Și alte indicii 
îl obligau să tragă concluzia că Brătilă trebuie inclus neapărat în 
cercul suspecţilor. De pildă, încordarea evidentă a lui Brătilă în 
prezenţa lui Renţea, atitudinea-i stranie, schimbul acela de 
cuvinte ce degaja o tensiune latentă; parcă pășea pe un teren 
minat, conștient că cea mai mică mișcare greșită i-ar putea fi 
definitiv fatală... Apoi interesul său pentru persoana Ruxandrei 
când desprinsese fotografia de pe perete, grija de a nu bea 
peste măsură și, în fine, scotocirea pe furiș a sertarelor scrinului 
din dormitorul lui Rențea. Oare ce spera să găsească acolo, în 
locuinţa fostului librar? 

Înălţă din umeri, iritat. 

Trebuia să existe o corelaţie între avionul german prăbușit pe 
Muntele Falanga în anul 1944 și Wenzl sau Brătilă. 

Dar Renţea? Cu el va fi necesar să mai stea de vorbă, poate 
Ruxandra i-a mărturisit temerile ce o bântuiau, poate i-a 
încredințat spre păstrare un obiect sau un document, Rențea 
fiind unul dintre concetăţenii cu care s-a întâlnit în ziua ce avea 
să fie ultima din viaţa ei. Poate... 

Privirea îi alunecă spre curte. Ajutorul cabanierului împingea o 
roabă încărcată cu șindrile. Se decise să-l descoasă, să încerce 
să afle de la el amănunte referitoare la avionul german. Cobori 
în pijama și în papuci, ocoli cabana și-l găsi pe lon în ușa uneia 
dintre cele trei magazii de lângă pădure; sta pe prag și-și 
cerceta necăjit talpa desprinsă a unui bocanc. Îi oferi o ţigară 
Kent pe care lon o băgă în buzunar, specificând că o va fuma 
după cină. 

— Vă dau alta în schimb, un Carpati, știu că din astea fumați. 

— N-am să refuz. 

— Vorbiţi mai tare, sunt fudul de-o ureche, de urechea 
stângă, staţi în partea dreaptă, altfel nu vă aud. 

Se așeză alături de el, pe pragul magaziei. lon se scărpină în 
creștetul capului și spuse pe un ton de nedumerire: 


— Mi-a zis domnul doctor Apostolescu să vin la București, a 
zis că are dânsul un coleg, un specialist, și s-ar putea să mă 
vindece de surzenie. Nu știu ce să fac... Dumneavoastră ce mă 
sfătuiţi? 

— Nu scăpa asemenea ocazie, du-te neapărat. 

Căpitanul constată surprins că greșise profund când îl 
etichetase pe lon drept un ins ciufut, taciturn, posac. Aduse 
vorba pe nesimţite de avionul german eșuat pe Muntele Palanga 
în anul 1944. 

— Dracu să-l ia de avion! răbufni lon. A explodat și gata... 
Praful și pulberea s-a ales de el. 

— A ars în întregime? 

— Păi, cam ce-aţi fi vrut să mai rămână? 

— Mă gândeam la pilot. Poate a reușit să se salveze. 

— Da' de unde! N-a reușit... Am avut un frate pădurar, s-a 
nimerit să fie tocmai atunci prin zona aia, a alergat și, când a 
ajuns în poiană, a mai văzut doar o grămadă de fiare încârligate, 
înnegrite de fum. A anunţat jandarmeria, pe urmă au venit niște 
ofițeri să facă o anchetă. 

— Și ce au constatat? 

— Murise și pilotul, au găsit un pumn de cenușă... și niște 
oase afumate risipite prin poiană, aruncate de suflul exploziei. 
Da... Mie un lucru nu poate să-mi iasă din cap. 

— Ce lucru? 

— Ce i-o fi apucat pe toţi de se interesează după atâţia ani de 
chestia asta? Dacă ar mai trăi frate-meu, s-ar minuna. 

— De ce să se minuneze? 

— Pentru că pe el nu-l asculta nimeni. De câte ori trăgea un 
toi în plus, scotea din sac povestea cu avionul nemţesc. Oamenii 
noștri se cam săturaseră de ea, îl luau în batjocură: „Mai 
schimbă placa, măi Văsălie!” Da, așa îi spuneau. Acum, bag 
seama, e pe dos, i-a apucat strechea pe toţi. 

— Chiar pe toți? 

— Până și nevasta lui domnu' doctor vrea să știe cum a fost 
cu avionul. 

— Aha! Și ce i-ai spus? 

— Ce v-am spus și dumneavoastră, că altceva n-am cum să 
știu. Dau târcoale unii pe aici și adulmecă, parcă n-ar fi lucru 
curat. 

— Cine adulmecă? 


— Ei... neamţul ăla de stă la noi. 

— Wenzl? 

— El. Pe urmă și pictorița, că și ea m-a întrebat. Și înainte de 
toți a venit unul însemnat cu o cicatrice mare și urâtă. Da... Vă 
asigur eu, nu-i lucru curat! 

„Falsul olandez dispărut în portul Constanţa, conchise 
căpitanul. Cu alte cuvinte, transfugul Apostiu, mort la Cluj într- 
un accident înscenat...” 

— Și imediat după ăsta a venit altul. M-a găsit la bufetul din 
gară. Mie îmi place să stau acolo, că e lume multă... S-a așezat 
la masa mea și-i mergea gura ca o meliță. Ta-ca, ta-ca, ta-ca! 

— Ș$mecher, nu? comentă căpitanul, întrebându-se intrigat 
cine putea fi vorbărețul. 

— Păi cum? Turuia și se tot ciupea de mustață, avea o 
mustăcioară neagră și obrazul rotund și alb... ca de fată. 

Căpitanul oftă, aplecându-și fruntea. 

„Georgescule, Georgescule, bănuiai tu în ce bucluc te-ai 
băgat? L-ai decepţionat pe colonelul Mitu... lar eu calc pe urmele 
tale și sper să nu fiu la fel de ghinionist.” 

— „iar neamţul ăsta, continuă lon, n-are astâmpăr, se agită 
mereu, se agită. Adineauri iar a plecat. 

— incotro a plecat? 

— A pornit pe cărare, spre munte, când veneam eu cu 
șindrila. 

— Mai ia un Kent. 

— Mulţam frumos, stricați orzul pe gâște, eu fumez Carpați. 

Căpitanul îi strânse mâna și se îndreptă agale spre cabană, 
abia stăpânindu-se să n-o rupă la fugă. Ajuns în cameră, 
îmbrăcă niște haine mai puţin bătătoare la ochi, bluză kaki și 
pantaloni maro, băgă în buzunar pistolul pe care îl păstra într-un 
compartiment secret al geamantanului, iar în tașca! atârnată 
de umăr puse o lanternă, harta Muntelui Palanga, câteva 
lumânări și planul Peșterii Haiducului. 

Pe culoar se întâlni cu Moldovan, care purta un halat de plajă 
vișiniu, scurt, de sub poalele căruia ieșeau la iveală picioarele 
păroase, enorme, parcă de urangutan. 

— Dom'le, m-am trezit cu niște arsuri teribile. Cam suspect 


1> Geantă de piele sau de pânză, mai rar de tinichea, în care se ţin 
diferite obiecte și care se poartă în mână, atârnată pe umăr sau 
prinsă la brâu. 


trăscăul!* lui Renţea. Cobor la bar să iau o sticlă de Borsec. 

Uită de arsuri și de Borsec când o zări în hol pe nevasta 
avocatului, care clădea un castel din cărţi de joc pe măsuţța de 
lângă orologiu. Se oferi să-i arate cum se face pasienţa La Belle 
Lucie. Nora bătu din palme și exclamă: 

— Ah! De când doresc eu să învăţ pasienţa asta... Trageţi-vă 
un fotoliu lângă mine. 

Căpitanul părăsi popasul pe poarta principală, cobori pe 
drumul spre oraș până ce trecu de prima serpentină, apoi intră 
în pădure și urcă în marș forțat pe cărarea marcată ce ducea la 
piscul Cocorul. Îl ajunse din urmă pe austriac în preajma 
cascadei. 

Sta rezemat de trunchiul unui fag, trăgea din trabuc și 
contempla căderea apei, dus pe gânduri. După ce termină de 
fumat, ridică alpenștocul de jos și porni vioi pe panta presărată 
de jepi”. Din când în când se oprea pe neașteptate, întorcea 
capul și cerceta bănuitor terenul din spate. 

Discul înflăcărat al soarelui începea să pălească, în curând 
avea să se însereze, dar scăderea luminii nu părea să-l 
îngrijoreze pe Wenzl, continua să urce în același ritm. Ajunse pe 
culme într-un timp record, ocoli ruinele cetății și se îndreptă 
hotărât spre peșteră. Lângă intrare, privi iarăși în urma sa, cu 
mai multă circumspecţie, apoi se făcu nevăzut pe sub bolta 
înaltă de aproape doi metri. Căpitanul așteptă să se scurgă 
câteva minute, recapitulând în gând informaţiile despre peșteră 
primite de la Dobrotescu. Le învățase pe de rost, dar știa că 
memorizarea lor nu-l scutea de un eventual atac... Se întrebă 
dacă n-ar fi mai înţelept să stea pe loc până avea să se întoarcă 
austriacul. Nu! Tentaţia era prea puternică, trebuia să vadă cu 
ochii săi ce caută Wenzl în peșteră. 

Panoul din dreapta intrării recomanda ca vizita să se 
efectueze în grup, să se urmeze traseul galeriei principale și să 
se evite trecerea prin galeriile secundare, unele, surpate, altele 
prea puţin explorate. Întârzie câteva momente pentru a cerceta 
încă o dată planul, apoi se avântă în urmărirea lui Wenzl. 

Pătrunse mai întâi într-o grotă circulară, spațioasă, numită 


16 Rachiu bogat în alcool. 

1 Arbust din familia pinului, cu tulpină ramificată, flexibilă, adesea 
culcată la pământ, cu frunze în formă de ace, răspândit în regiunea 
alpină sub formă de tufișuri. 


„Vizuina Urșilor”. La capătul opus al grotei pâlpâia o luminiţă 
fugară. Se îndreptă încet spre ea, în vârful picioarelor, știind că 
cel mai mic sunet se amplifică fantastic sub bolta de care 
atârnau nenumărate stalactite, ca niște bizare candelabre. Avea 
necontenit senzaţia că până și respiraţia i se repercutează 
asurzitor în cele mai tainice unghere. Lumina din faţă nu se mai 
zărea, răzbătea doar rezonanţa acută a pașilor lui Wenzl, și 
acest lucru îl deruta, i se părea că zgomotele năvălesc asupra sa 
din toate direcţiile. Își încordă auzul și realiză că cel urmărit 
apucase pe o galerie din dreapta, lungă de 400 de metri, cum 
specifica planul pe care îl studiase la popas. Pe la jumătatea 
galeriei distinse iarăși licărul lanternei. Austriacul avansa 
repede, sigur de sine, dovadă certă că peștera îi era cunoscută 
și că se îndrepta către un punct dinainte stabilit. Grăbi pasul 
pentru a nu-l pierde din vedere. Galeria se termina într-o grotă 
mai mică decât prima, numită „Sala Albă” din pricina cristalelor 
transparente de calcită. 

Constată că Wenzl pornea către o galerie în care accesul 
turiștilor era strict interzis. Legenda anexată planului și panoul 
cu instrucțiuni de la intrarea în peșteră atrăgeau atenţia asupra 
acestui traseu dificil, periculos, cu  coborâșuri abrupte, 
alunecoase, jilave, cu un bazin subteran. Se întrebă dacă mai e 
cazul să continue urmărirea, amintindu-și ordinul colonelului 
Mitu de a acționa cu maximă prudenţă. 

Începea să regrete că nu era însoţit de „îngerul păzitor”. 

Hotăriî să continue totuși urmărirea. Austriacul tocmai 
îndepărta zăbrelele de lemn cu care era barată intrarea în 
galerie. După câteva zeci de metri de înaintare anevoioasă prin 
tunelul îngust și întortocheat, Wenzl se opri la marginea unui lac 
glacial ce părea să fie ţinta finală a expediției, deoarece emise 
un fluierat de satisfacţie și dădu jos rucsacul din spinare. Scoase 
din rucsac un costum de scufundător, confecţionat anume 
pentru ape foarte reci, controlă un mic rezervor de oxigen, 
îmbrăcă cu grijă costumul pe a cărui cască era montată o lampă 
și păși decis către oglinda întunecată a lacului. 

Reveni la suprafață după vreo zece minute. Işi trase casca de 
pe cap, gâfâind ca o focă, se apropie de mal, unde lăsase 
lanterna aprinsă alături de rucsac, și-și reîmprospătă forțele 
trăgând o dușcă dintr-un bidon. 

Plonjă din nou în apa rece ca gheaţa. Cea de a doua 


scufundare dură mai puţin decât prima, dovedindu-se a fi și 
ultima. Işi acordă un sfert de oră de odihnă, apoi refăcu în sens 
invers drumul prin galerii. 

Căpitanul rămase în nișa în care se ascunsese, așteptând să-l 
audă îndepărtându-se. Își propuse să revină în ziua următoare 
însoţit de locotenentul Dobrotescu și să cerceteze temeinic lacul 
subteran. 

La ieșirea din peșteră Wenzl redeveni circumspect, rămase 
câteva momente pe loc și se uită cu atenţie împrejur, după care 
se îndură, în fine, să pornească spre popas. Nu se mai grăbea, 
pășea tacticos, ca un bătrânel care își face mica și utila plimbare 
după o cină îmbelșugată. In timp ce trecea prin dreptul ruinelor 
cetăţii, se petrecu o întâmplare ciudată. 

Tăcerea serii fu sfâșiată brusc de două focuri de armă. Wenzl 
se aruncă la pământ cu o agilitate demnă de invidiat. Se 
scurseră câteva lungi secunde de așteptare, parcă 
interminabile, întrerupte de un hohot de râs strident, sacadat, 
venind dinspre cetate. 

Căpitanul se înfioră. Incremeni cu piciorul drept ridicat pe 
jumătate, cu mâna încleștată pe patul pistolului, spunându-și că 
numai un dement poate să râdă astfel. De după turn se ivi o 
siluetă încovoiată, măruntă, probabil deformată de lumina 
sticloasă a stelelor. Strigă ceva nedeslușit și începu să străbată 
pajiștea în salturi caraghioase, ea de cangur, ajungând rapid în 
pădure, unde dispăru, Wenzl mai aşteptă puţin, după care trase 
o înjurătură autentic românească și părăsi locul în grabă. 

Căpitanul băgă pistolul în buzunar și-și șterse sudoarea de pe 
frunte. Unul din cele două gloanţe îi șuierase pe la ureche. 
Intâmplător, desigur. Se gândi o clipă să-l caute pe cel ce 
trăsese, apoi renunţă. Intunecimea și labirintul pădurii nu i-ar fi 
fost deloc favorabile. 

Până la popas emise mai multe ipoteze în legătură cu bizarul 
episod petrecut la poalele piscului Cocorul. Niciuna din ele nu i 
se păru acceptabilă. De fapt, îl preocupa nu atât identitatea 
agresorului, cât scopul urmărit de acesta. Dacă cineva își 
propusese să-l ucidă pe Wenzl, era mai lesne s-o facă ziua în 
amiaza mare, alegând un loc potrivit, în plină pădure, nu pe 
pajiște. Putea să se ascundă după un copac și să-și regleze tirul 
pe îndelete, nestingherit de întuneric. Nu cumva intenţionase 
doar să-l sperie, să-i dea un avertisment? Oare Wenzl a fost 


urmărit și de altă persoană, încă din clipa când a plecat de la 
popas? 

„Greu de crezut! conchise căpitanul. Am fost foarte atent, m- 
am uitat mereu înapoi. În spatele lui Wenzl mă aflam eu, iar în 
spatele meu nu se afla nimeni. 

Clătină din cap, nemulțumit de faptul că ecuaţia pe care o 
avea de rezolvat devenea din ce în ce mai complicată. 


Capitolul 11 


Medicul Apostolescu opri mașina în faţa farmaciei, se întoarse 
spre cele două femei de pe bancheta din spate și spuse cu un 
ton cordial, de parcă ar fi anunțat o știre deosebit de 
îmbucurătoare: 

— Cobor aici să iau un medicament. Dacă doriţi să vă duc mai 
departe, va trebui să așteptați câteva minute. 

— Mulţumesc, doctore, replică Silvia Vlăsceanu, ești prea 
amabil, mai departe pot să merg și pe jos. La revedere! 

— Vă rămân îndatorată, spuse și Felicia, abia după ce 
profesoara cobori. 

Se grăbi s-o urmeze pentru a nu-i pierde urma. O văzu cum 
traversa bulevardul, agale, strângând la piept geanta și 
umbreluţa. Întârzie câteva momente dinaintea unui magazin cu 
articole casnice, părând nedecisă, apoi se îndreptă aferată către 
piaţă și fu înghițită de înghesuiala ce domnea printre tarabe. O 
redescoperi lângă un chioșc învăluit în fuioarele de fum ale 
grătarului de mititei de-alături. Profesoara avea înfățișarea 
comică a unui om cuminte și timid care s-a hotărât deodată să 
comită un act nebunesc. Cumpără de la ghișeul chioșcului opt 
mici, două minuscule felii de pâine și o sticlă de bere, își făcu loc 
cu coatele prin mulţimea pestriță până la o masă lungă, ţipă la 
niște tineri să se dea la o parte, depuse tăviţa de carton pe 
colțul mesei și începu să înfulece de parcă n-ar fi mâncat de-o 
săptămână. Tăvălea fiecare mic în grămăjoara de muștar și-l 
înghiţea rapid, aproape pe nemestecate. După ce termină, își 
aprinse o ţigară și duse sticla de bere la gură. 

„E formidabilă, își zise Felicia, așa ceva nu mi-aș fi închipuit, 
când îi voi povesti căpitanului va rămâne cu gura căscată...” 

O urmări din nou de-a lungul bulevardului animat, încercând 
să ghicească ce urmează. Presupunerea ei se adeveri când o 


văzu pe profesoară intrând pe poarta cimitirului. Pășea 
sprintenă pe aleea centrală, fără să pară interesată dacă este 
supravegheată sau nu, având întipărită pe chip o atitudine 
smerită, pioasă. Se opri în locul unde o cunoscuse căpitanul, sub 
umbrarul de pe malul pârâului, se așeză pe banca rudimentară 
și începu să tricoteze cu gesturi mecanice, contemplând 
crestele munţilor. 

„Îi place totuși să stea aici, în preajma mormintelor, conchise 
Felicia. Bun, să o lăsăm să se desfete cât vrea cu priveliștea 
preferată, să nu o conturbăm.” 

Reveni în centru. 

Trabant-ul lui Apostolescu staţiona la locul de parcare din fața 
hotelului „Excelsior”. In mașină se afla doar Roxana; sta 
ghemuită, morocănoasă, cu gulerul trendului ridicat. Trecu 
dinadins foarte aproape de mașină, bătu în geam și flutură 
mâna. Roxana schiță un zâmbet abia vizibil, închise ochii și se 
rezemă de banchetă. 

In drum spre oraș arătase la fel de sumbră, spre deosebire de 
soțul ei, care perorase vesel, punctându-și frazele sterile cu 
gesturi largi. La un moment dat profesoara își manifestase 
compasiunea faţă de Roxana, îi pusese mâna pe umăr, matern, 
întrebând-o: „Vă e rău, doamnă Apostolescu?” Roxana 
îngăimase două-trei cuvinte, înăbușite în zumzetul motorului, iar 
doctorul explicase cu bonomie că nevastă-sa este chinuită de o 
groaznică durere de dinţi. Nu uitase, firește, să adauge 
binecunoscutul refren: „Ce zici, mamă dragă, am dreptate?” 
Roxana șuierase cu furie abia disimulată: „Fii atent la 
serpentine, nu mai ridica mâinile de pe volan!” Restul drumului 
se consumase într-o tăcere penibilă, încărcată de tensiune; 
profesoara își făcuse de lucru cu ciucurele umbreluței și se 
uitase pe geam, mimând indiferența, doctorul strânsese volanul 
cu atâta putere, încât i se albiseră degetele, iar Roxana pufnise 
des, aducând cu o panteră sechestrată într-o cușcă. 

Mai privi o dată înapoi, înainte de a se îndrepta spre cartierul 
unde locuise Ruxandra Lăzăreanu; îl zări pe Apostolescu ieșind 
dintr-o Alimentară, ţinând într-o mână o pungă de plastic, iar în 
cealaltă o bucăţică de halva din care tocmai se pregătea să 
muște. 

Găsi destul de ușor adresa indicată de căpitan. Se pregătea 
să apese pe clanţa porţii, când fu interpelată de o femeie între 


două vârste, care se ridicase de pe banca din faţa casei 
alăturate: 

— Pe cine căutați? 

— Pe Ana Roibaș. Caut o cameră de închiriat. 

— Aha... 

Părea foarte surprinsă de faptul că se mai interesează cineva 
de camera în care până de curând locuise o sinucigașă. 

— Și vi s-a spus să veniţi aici? 

— Mi s-a spus. Oare m-am înșelat asupra adresei? 

— Nu v-aţi înșelat. Numai că... 

— Ce s-a întâmplat? 

Femeia îi ocoli privirile, suspinând. _ 

— Nimic. Intraţi, madam Roibaș o să fie bucuroasă. Incă n-a 
închiriat. 

— Pare să fie un cartier liniștit. 

— Aici n-o să vă deranjeze niciun zgomot. (Arătă cu capul 
spre casa din stânga.) Eu stau aproape, mă gândesc că poate o 
să aveţi nevoie de un ajutor. Mai spăl o rufă, mai fac unele 
târguieli... O ajut și pe madam Roibaș, ea suferă de astmă și nu 
prea are putere. Camera o să vă placă. Alta mai bună n-o să 
găsiți acum, în plin sezon. La noi vine lume multă în timpul verii. 

— Nu-i pentru mine, m-a rugat o prietenă să-i caut ceva 
convenabil. 

— N-o să fie prea scump. 

Felicia îi zâmbi încurajator, dându-și. Seama că șade de vorbă 
chiar cu femeia care împărţise colivă la cimitir în ziua 
înmormântării Ruxandrei Lăzăreanu. Căpitanul îi spusese să o 
caute și iată că norocul i-o scosese în cale încă de la început. 
Descrierea căpitanului se potrivea: scundă, osoasă, cu ochi 
lăcrimoși, foarte vorbăreaţă. 

— Am să vă recomand prietenei mele, o asigură Felicia, cu 
siguranţă că va avea nevoie de ajutorul dumneavoastră. 

— Vă mulțumesc. 

— Cum vă numiţi? 

— Tiţa lonescu. Stau alături, în fundul curţii, la parter. 

— Poate ar fi cazul să veniţi și dumneavoastră cu mine. 

— Sigur că vin. Madam Roibaș o să se mire când o să vă vadă. 
De când cu necazul... 

Se întrerupse, bătându-se cu palma peste gură: 

— Scuzaţi, am uitat că nu trebuie să... 


— Ce aţi uitat? 

— Nimic, nimic... 

Işi netezi o cută a rochiei și strigă cu glas ascuţit: 

— Anică! Anică! Eşti acasă? 

Le ieși în întâmpinare o femeie trecută de cincizeci de ani, 
obeză, cu părul vopsit într-un roșu ţipător. Se uită mirată la 
Felicia și o întrebă pe vecină: 

— Ce-i, Tiţă? 

— Ti-am adus o clientă, Anică. Duduia ar vrea să închirieze 
camera aia. Știi tu care... 

— S-o închirieze? 

Işi apăsă palmele pe sânii ce amenințau să rupă nasturii 
capotului liliachiu și o măsură încă o dată cu privirea pe Felicia, 
de sus până jos, clipind nedumerită. 

— Poate nu doriţi să mai închiriaţi sau poate nu mai e liberă 
camera, sugeră Felicia. 

— Cum să nu doresc? Poftiţi, nu staţi în curte. Intră și tu, Tiţă, 
vă fac o cafea, pun ibricul imediat. 

Se dădu la o parte și le îndemnă să intre într-o încăpere 
îngustă, aglomerată cu mobilă pestriță, Două pisici de Angora 
torceau pe o canapea deșelată și un ceas cu cuc ticăia deasupra 
unei vitrine cu suveniruri. 

— Aici? se interesă Felicia. 

— Nu... Vă arăt îndată și odaia liberă. Pentru câtă vreme doriţi 
s-o ocupați? 

— Nu-i pentru dumneaei, o lămuri Tiţa cu importanţă, e 
pentru o prietenă. l-am spus că e liniște pe strada noastră. 

— Asta-i adevărat, confirmă gazda, de liniște nu ne putem 
plânge. Vă rog, luaţi loc, nu staţi în picioare. O să vă ţină Tiţa de 
urât până fac eu puţină ordine dincolo. E cam deranj și... 

— Nu vă osteniţi. Prietena mea nu se mută astăzi, va sosi abia 
săptămâna viitoare. 

— Mai bine. Voi avea timp să fac curăţenie, că doar ieri au 
ridicat sigiliile și încă n-am... 

— Ce-au ridicat? întrebă Felicia mimând o curiozitate de 
nestăvilit. 

Urmă o tăcere stânjenitoare, în răstimpul căreia gazda 
schimbă o privire furișă cu Tiţa, parcă implorând-o să găsească 
ea o explicaţie. Tiţa își trosni degetele, aplecându-și fruntea. 
Ana Roibaș oftă din răsputeri și se hotărî să vorbească: 


— Sigiliile, duduiţă... Odaia a fost sigilată de miliţie. Asta-i 
situaţia, sunt datoare să vă anunţ de la bun început, ca să nu 
avem discuţii mai târziu, să-mi reproșaţi că v-am ascuns ceva. 
Mai bine aflaţi de la mine, decât de la vecine. Mă pizmuiesc, 
lovi-le-ar damblaua! Mi-au mâncat sufletul, duduiță dragă. leri îi 
spuneam Tiţei cât mă bârfește nebuna aia de Marieta și... 

— Dar ce vi s-a întâmplat? o întrerupse Felicia. 

— De, te lovește nenorocirea când te aștepți mai puţin, 
filosofă Tiţa cu un aer îndurerat. 

— Am avut o chiriașă mai înainte, duduiţă dragă, explică 
gazda. 

— Și ce-i cu ea? 

— Femeie de treabă, la locul ei, nu se certa cu nimeni și... și a 
împins-o necuratul să facă un gest necugetat. 

— Adică? 

— S-a încuiat în odaie și a deschis gazul metan... 

— A murit? 

— Cu mâna ei și-a luat viața, sărăcuţa. Parcă tot nu-mi vine să 
cred că a murit, parcă sper să-i mai aud pașii, că întâi la mine 
intra când se întorcea de la serviciu. Da, intra aici și mereu mă 
întreba cum mă mai simt. Ştiţi, cu astma mea păcătoasă n-am 
voie să fac eforturi, mă înăbuș... Nu mi-aș fi închipuit niciodată 
că poate să moară înaintea mea. Eu trăiesc, și Ruxandra s-a 
dus... O fată atât de frumoasă și de cumsecade să-și pună capăt 
zilelor... 

— l-a sunat ceasul, comentă Tiţa cu gravitate. Azi ești, și 
mâine... hrană pentru viermii pământului! 

— Slăbește-mă, dragă, cu prostiile. Doar ai cunoscut-o și tu, 
știi cât de bine se ţinea. 

— Asta-i drept, nu o durea nimic, numai că o rodea ceva pe 
dinăuntru. 

— Da, prea era tristă... îi vorbeam, și ea rătăcea cu gândurile 
cine știe pe unde. Nu mă asculta. 

— Poate avea un necaz, sugeră Felicia. 

— Poate... Parcă o văd în ziua aia nenorocită, ședea chiar pe 
scaunul pe care staţi dumneavoastră acum, duduiţă dragă. 

Căzu pe gânduri, încruntată, apoi reluă cu voce monotonă: 

— Am întrebat-o dacă mai pleacă în oraș... Trebuia să bată 
ceva la mașina de scris. Era dactilografă la primărie, uneori mai 
bătea la mașină și acasă, mai scotea un ban. Am sfătuit-o să se 


odihnească, mi s-a părut tare obosită, nedormită, dar ea 
susținea că nu îi e somn. Prea era conștiincioasă, zău așa. 

— Probabil avea de terminat o lucrare importantă. 

— Da' de unde?! Nicio grabă, o carte pe care a scris-o un 
pensionar din orașul nostru, domnul Renţea. Mai avea puţin de 
dactilografiat. Bine că mi-am adus aminte, a trecut ieri 
dimineaţă pe aici domnul Renţea, să-și ia manuscrisul înapoi, 
dar n-am putut să intru în odaie, era încă sigilată. Acuma poate 
să vină, au ridicat sigiliile, am să-i dau un telefon, să-l anunt. 

— l-l duc eu, se oferi Tita. 

— Nu... 

— Mai e și un ierbar, mi-e teamă să nu pierzi vreo plantă, n-aș 
vrea să se supere pe mine domnul Renţea. 

— Cum vrei, mormăi Tiţa înţepată. 

— Mă faceţi curioasă, zise Felicia. 

— A intrat în camera ei, și din clipa aia n-am mai vorbit nimic 
cu ea. Puteam eu să bănui ce gărgăuni îi umblau prin cap? Mi- 
am văzut de treburile mele. Au venit niște vecini, am jucat 
tabinet cu ei și cu soțul meu, nu m-am gândit atunci la biata 
Ruxandra. De unde să știu eu că n-am s-o mai văd vie? Cam pe 
la ora zece seara i-am bătut în ușă, s-o chem la televizor. N-a 
răspuns, sigur că nu mai putea să răspundă. Nu mi s-a părut 
anormal, mi-am închipuit că plecase iar în oraș... Pe urmă am 
simţit că mă sufoc, m-a trăsnit un miros de gaze, m-a săgetat un 
junghi la inimă, am început să ţip... 

Se întrerupse și rămase cu privirile aţintite într-un colţ, 
gâfâind. 

— Și? 

— A venit imediat bărbatu-meu, au mai alergat și niște 
oameni care treceau atunci pe stradă. Au forțat broasca. Au 
intrat în camera ei, prea târziu însă... Prea târziu... 

— Murise? 

— Cum să nu moară? Șuiera gazul în sobă, și ferestrele erau 
închise... Și ea zăcea încremenită pe pat, gândeai că se 
odihnește, sărăcuţa. Luase niște somnifere, așa mi-a spus mai 
târziu tovarășul de la miliţie. 

— A lăsat vreo scrisoare? 

— Nimic, nici măcar un cuvinţel. În ultima vreme era foarte 
tristă, poate suferea de nervi, Doamne iartă-mă, știu eu ce să 
mai zic? 


— Ceva îi umbla ei prin cap, interveni Tiţa fluturându-și 
degetele pe lângă tâmplă. O idee fixă... 

— Credeţi? o ațâță Felicia. 

— Doar am văzut-o cu două zile înainte de a muri. Îi 
adusesem niște mere din grădina noastră. Niște ionatane 
frumoase. Tu erai plecată în oraș, Anică. M-a rugat să mai stau 
puţin cu ea, să-i ţin de urât. Am rămas vreo jumătate de oră. 

— Vi s-a părut că-i bolnavă? 

— Păi, judecaţi și dumneavoastră... leșea mereu în săliță, 
deschidea ușa și se uita în stradă. M-a întrebat de câteva ori 
dacă n-am observat un bărbat străin în faţa porţii, când am 
venit cu merele. M-am uitat lung la ea, dintr-o parte... Am plecat 
necăjită... Și am auzit cum răsucește cheia de două ori în urma 
mea. 

— Am impresia că răposata... Cum se numea? 

— Ruxandra Lăzăreanu, răspunse gazda. 

— Nu cumva s-a sinucis din cauza unui bărbat? Ce ziceti, 
doamnă Roibaș? O femeie singură... 

— N-aș crede. O cunoșteam bine, duduiţă, a locuit doi ani în 
casa asta, eram ca niște surori, ar fi trebuit să știu dacă are pe 
cineva, un bărbat care s-o curteze, cu care să iasă în oraș. O 
îndemnam mereu să-și încerce norocul și a treia oară... 

— A treia oară? 

— Vă miraţi, nu-i așa? Da, mai fusese măritată de două ori și 
poate din pricina asta nu mai voia să audă de căsătorie... l-aș fi 
căutat eu un bărbat potrivit, cu situaţie bună, doar mă pricep la 
peţit, le-am rostuit și pe altele, acum sunt bine mersi la casa lor. 
Dar ea nu și nu, se încăpăţâna să-i dea zor că s-a lecuit pentru 
totdeauna de măritiș... Ce să mai zic? Mi-am dat eu seama într-o 
zi că nu-i în apele ei, arăta obosită, se văita că nu mai poate să 
doarmă. Am sfătuit-o să nu-și neglijeze sănătatea. Ce credeţi că 
mi-a răspuns? 

— Ce? făcu Felicia cu o curiozitate deloc simulată. 

— A zis: „Nu-mi pasă, tot am să mor în curând.” Ei? Ce 
spuneţi? Sunt vorbe de om zdravăn la minte? 

— 71? 

— Poate avea vreo presimţire. Am rămas și eu cu gura 
căscată, duduiţă. Am luat-o la rost: „Îţi baţi joc de mine? Ce te-a 
apucat așa, dintr-o dată?” A dat din mână a lehamite. Poate de- 
atunci plănuia să-și pună capăt vieţii. 


— Aș vrea totuși să văd odaia, doamnă Roibaș. 

— N-am făcut curățenie... 

— Aveţi timp până săptămâna viitoare. 

— Timp am avut eu și azi, berechet, dar mi-a fost frică să 
intru singură acolo. Bărbatu-meu e plecat în deplasare... Parcă 
mi se taie picioarele când mă gândesc ce s-a întâmplat. Zău, nu 
râdeţi de mine... 

— Nu râd. 

— Am visat-o într-o noapte așa cum am văzut-o acolo, întinsă 
pe pat, în întuneric. Auzeam și gazul cum șuieră în sobă... 

— Nu fi exagerată, o mustră Tiţa. Trebuia să mă chemi, 
veneam să-ți ajut la curăţenie. 

— Trebuia, șopti gazda. 

Deschise un sertar al scrinului, scoase o cheie dintr-o poșetă 
și le făcu semn s-o urmeze. 

Camera era situată la extremitatea stângă a cerdacului. 
Stăruia impresia de singurătate, parcă și de părăginire, era 
evident că proprietăreasa nu mai călcase în acea parte a casei. 
Deasupra clanţei se lăfăiau niște pete urâte, rămase de pe urma 
sigiliilor, preșul de lângă prag înota în praf, antreul era invadat 
de roiuri de musculițe beţive. Pe o măsuţă acoperită cu mușama 
putrezeau câteva pere, într-un lighean smălţuit zăceau cinci 
mucuri de ţigări „Arberia”. 

„Probabil chiștoacele ţigărilor fumate de maiorul însărcinat cu 
ancheta”, gândi mașinal Felicia, pătrunzând împreună cu cele 
două femei în fosta locuinţă a Ruxandrei Lăzăreanu. 

— Asta-i odaia, anunță cu un ton patetic proprietăreasa, 
ștergându-și iute o lacrimă. Trebuie să strâng lucrurile 
Ruxandrei. Mobila este a mea, în afară de fotoliu și de 
bibliotecă. 

— Ce faceţi cu bagajele răposatei? 

— Va veni mama ei să le ia... 

Felicia încuviinţă, privind cu aviditate în jur, încercând să 
reconstituie atmosfera în care trăise fosta chiriașă. Nimic 
neobișnuit nu-ţi atrăgea atenţia. O încăpere mobilată banal, în 
care locuise o femeie trecută de prima tinereţe, de profesie 
dactilografă, o femeie oarecare, liniștită... De fapt, în aparenţă 
liniștită, fiindcă în realitate se dovedise a fi ieșită din comun, 
chiar enigmatică, prin comportamentul ei din ultimele zile. 

Își mușcă buzele, nedumerită. Poseda foarte puţine informaţii 


despre trecutul Ruxandrei Lăzăreanu. Colonelul Mitu și maiorul 
Coliban nici măcar nu-i pomeniseră numele, iar căpitanul 
Vlădoianu se arătase extrem de zgârcit în privinţa datelor 
personale ale Ruxandrei. 

„Poate nu cunosc nici ei prea multe amănunte”, își zise Felicia 
nemulțumită. 

Pe gheridonul de sub fereastră se aflau mașina de scris și un 
dosar cu vreo sută de file acoperite cu un scris mărunt, 
înghesuit. Răsfoi câteva pagini, citind la întâmplare niște 
descrieri didactice despre flora Muntelui Palanga. 

— Manuscrisul domnului Renţea, preciză gazda. L-a adus 
Ruxandra în ziua când s-a întâmplat nenorocirea. 

— Da... mi-aţi spus. 

Era ciudat că își luase de lucru acasă numai cu câteva ore 
înainte de a muri, adică apărea ciudată dorinţa de a munci, dea 
se comporta normal în cazul când intenţiona să se sinucidă. 

Cu siguranţă că manuscrisul fusese cercetat cu minuţiozitate 
de către anchetatorii din oraș, după cum, firește, fusese 
cercetat fiecare centimetru pătrat al camerei și al antreului. Se 
uită curioasă la titlurile cărților din mica bibliotecă; cărţi de 
poezii, mai cu seamă poezie clasică... Câteva cărţi de istorie 
romanţată și de călătorii. Volumul autobiografic al lui Nansen, 
„Prin noapte și gheaţă”, era cel mai uzat. 

Cele două femei scoteau rochiile din garderob și le înșirau pe 
pat. N-avea rost să mai întârzie, putea să se retragă cu 
conștiința împăcată, cu sentimentul că și-a îndeplinit misiunea. 
Nimic interesant... Probabil căpitanul va fi decepţionat când îi va 
comunica rezultatul vizitei. Totuși... încă nu se îndura să plece, 
fără să știe prea bine de ce. Prin mâinile Tiţei și ale 
proprietăresei se perindau rând pe rând bibelouri, cărţi, 
încălțăminte, rufărie de corp... Camera căpătase pe nesimţite 
aspectul unui oarecare depozit de bagaje. 

— Strânge omu’, strânge, comentă Tiţa cu voce scăzută, și 
până la urmă nu se alege nici măcar cu un capăt de aţă. Nu ia 
nimic în mormânt. 

Felicia inventarie cu privirea obiectele risipite pe masa din 
mijloc: o scrumieră în formă de potcoavă, un pachet de ţigări 
Carpați, început, două numere din revista „Flacăra”, un ceas 
deșteptător, un plic burdușit cu fotografii, o călimară frumoasă 
de bronz... întinse mâna și ridică plicul, îngândurată. 


— Cred că le-a lăsat pe masă tovarășul de la miliţie, zise 
gazda. Ruxandra le ţinea în șifonier. 

— Pot să mă uit la ele? 

— Cum să nu... Staţi puţin, vă caut eu una, să vedeţi cum 
arăta când am primit-o în gazdă, acum doi ani. 

Le scoase din plic, le răsfiră pe masă și alese o fotografie 
color, format carte poștală. 

— Ce ziceţi? Era frumoasă, nu-i așa? 

Un gen de frumuseţe aparte, cumva desuetă, parcă desprinsă 
din albumele de pe vremea bunicelor; obraji palizi, încadraţi de 
un păr dens, roșietic; ochi mari, ușor voalaţi, buze perfect 
conturate, surâs romantic în colțul gurii, gât prelung, eteric. 
Celelalte fotografii o înfățișau în diverse etape și ipostaze ale 
scurtei ei vieţi. Pe dosul fiecăreia era notată data când fusese 
făcută. La cinci ani, o fetiță îmbufnată, durdulie, cu fundă 
imensă în păr, în costum de balerină. La doisprezece ani, 
împreună cu trei fete de seama ei, toate cu ghiozdan în 
spinare... La șaptesprezece ani, într-un parc, pe o bancă, alături 
de un licean ce o ţinea pe după umeri zâmbind crispat... 

Fizionomia băiatului i se păru vag cunoscută, avu impresia că 
mai întâlnise undeva figura aceea osoasă, unghiulară, gropiţa 
din mijlocul bărbiei. Celelalte fotografii le privi în fugă, o clipă 
sau două. Imagini mute din trecutul unei femei, frânturi care, 
puse alături, formau sensul unei vieţi. În fine, iat-o în rochie 
fastuoasă de mireasă, surâzătoare, la brațul unui mire tomnatic 
cu chelie pronunţată, cu pungi mari sub ochi și cu un neg urât 
pe frunte. 

— Primul soț, o informă prompt Ana Roibaș. Acum e 
academician. Era studentă când s-a măritat cu el. Au divorţat 
repede... 

Într-un plic mai mic, introdus în cel mare, se aflau niște 
fotografii nedatate. 

— Par să fie mai noi, zise Felicia doar pentru a spune ceva. 

— Da, sunt ultimele, făcute acum vreo trei luni, cu ocazia 
revederii. 

— Revedere? 

— S-a întâlnit cu foștii colegi de liceu, la douăzeci de ani după 
absolvire. Se uita mereu la ele. 

— Hm... 

Se așeză de cealaltă parte a mesei, mai aproape de fereastră, 


și cercetă pozele cu mai multă atenţie. 

O sală de clasă cu băncile ocupate de femei și bărbaţi în toată 
firea, vreo douăzeci de persoane emoţionate, solemne, cu 
privirile aţintite spre bătrânul de la catedră. Ruxandrei i se 
distingea numai un obraz, celălalt era acoperit. De capul unui 
ins cu mustăţi pleoștite... Aceleași persoane într-o curte, așezate 
pe două rânduri, primul rând în picioare, al doilea pe scaune, în 
spatele lor frontispiciul liceului... Apoi la banchet, înălțând 
paharele, într-un restaurant cu candelabre impozante... Alte 
instantanee, surprinse în același restaurant... 

Își reprimă o tresărire. 

Printre comeseni se afla și căpitanul Vladoianu, așezat la o 
masă din apropierea ringului de dans. Nu-i veni să creadă! 
Totuși nu exista nicio îndoială în privința identităţii... Surâdea 
melancolic. Papionul pepit și garoafa prinsă la butonieră îl 
făceau să semene cu un june prim din filmele anilor '30... Da, 
prezenţa lui printre comeseni demonstra clar că fusese coleg de 
promoţie cu Ruxandra Lăzăreanu. 

Își mușcă buzele, nemulțumită. Căpitanul ar fi trebuit s-o 
informeze că în adolescenţă, poate chiar și în copilărie, o 
cunoscuse îndeaproape pe Ruxandra. 

Aranjă fotografiile în plic având senzaţia că i s-a tras o 
cacealma pe care ar fi putut s-o evite cu ușurință. 

— V-a povestit ceva când s-a întors de la întâlnirea cu foștii 
colegi? 

— Ce să-mi povestească? Îi părea bine că s-a dus acolo. Când 
i-au fost trimise fotografiile, a venit imediat să mi le arate. Se 
uita zilnic la ele. 

— La celelalte nu se uita? 

— Mai rar... A și rupt câteva. 

Se întrerupse pentru a-și trage răsuflarea, se așeză pe scaun 
și reluă încetișor: 

— Să tot fie trei săptămâni de-atunci. Mi s-a părut mie că 
ceva nu-i în regulă... 

— De ce vi s-a părut? 

— De obicei, când venea din oraș intra să mă întrebe ce mai 
fac, cum o mai duc cu sănătatea. Mai schimbam câteva 
cuvinte... în seara aceea m-a ocolit și nu știam ce să cred, Tiţa 
era în vizită la mine. Tii minte, Tiţă? 

— Că doar nu m-am ramolit! Ne-am dus noi la ea, adică am 


venit în camera asta, preciza inutil Tita. Ședea ghemuită pe pat 
și tremura. 

— Am vrut să chemăm un doctor, continuă gazda, ne 
gândeam că s-a îmbolnăvit de gripă, bântuia o gripă urâtă în 
oraș. Nu ne-a dat voie să ne mișcăm de lângă ea. Pe urmă ne- 
am dumirit, n-avea gripă, era speriată. 

— Cine o speriase? 

— Nu știu... Tiţa i-a făcut un ceai, eu i-am pus o compresă pe 
frunte, i-am dat și un calmant. Bolborosea niște prostii, cică ar fi 
vrut cineva să-i facă de petrecanie, s-o ucidă... 

— Cine? 

— Prostii! începuse s-o ia razna, bănuiesc că aiura. Mai târziu 
s-a liniștit, își făcuse efectul calmantul. S-a așezat în fotoliul 
ăsta, ne-a spus că s-a întâlnit în oraș cu o „fantomă a 
trecutului”, pe urmă a scos niște fotografii din plic, le-a rupt și 
le-a aruncat în lădiţa de gunoi din antreu. 

— Ar fi interesant de știut ce fotografii a rupt. 

— Nu m-am uitat la ele, dinadins nu m-am uitat, n-am vrut să- 
și închipuie că mă amestec în intimităţile ei. 

Tiţa își potrivi părul cenușiu sub basma și plecă pleoapele, 
încercând să ascundă sclipirea de șiretenie ce-i luminase ochii 
apoși o fracțiune de secundă. Felicia se grăbi să o întrebe: 

— Dumneavoastră știți ce fotografii a rupt, nu-i așa? 

— Știu, mărturisi Tita după o vagă ezitare. Le-am văzut a 
doua zi, când am golit lădiţa de gunoi. M-am uitat la ele, așa 
rupte cum erau, că muream de curiozitate. 

— Și? se precipită Felicia. V-aţi lămurit ce fotografii a rupt? 

— Cele de la ultima cununie. 

— Ai dreptate, dragă! exclamă Ana Roibaș. Ca să vezi... Sigur, 
trebuia să-mi dau seama, lipsesc din plic pozele în care apărea 
alături de al doilea bărbat. 

— Cum să nu lipsească dacă le-a rupt și le-a aruncat la gunoi. 

— Ciudat, murmură Felicia. Nu v-a povestit nimic despre al 
doilea bărbat? 

— Nu-i plăcea să vorbească despre el. Am cam priceput eu că 
trebuie să fi fost o secătură, că doară nu degeaba s-a despărțit 
de el. N-avea rost să insist, să-i cer amănunte, subiectul ăsta o 
irita... 

Felicia înclină încet capul, rotindu-și privirile pentru ultima 
oară prin încăpere. Era mulţumită, nu se deplasase zadarnic, 


descoperise un indiciu, o urmă pe care avea datoria să o 
exploateze la maximum, cât mai urgent. Căpitanul va transmite 
informaţia maiorului Coliban, iar acesta va da dispoziţie să fie 
căutat cel de-al doilea soţ al Ruxanarei. 

Se ridică de pe scaun și deschise geanta: 

— Camera mi se pare potrivită, îmi voi convinge prietena să 
locuiască la dumneavoastră. Dacă nu sosește până joia viitoare 
înseamnă că s-a răzgândit, că nu-și va mai petrece concediul în 
Ghinţurești. 

— Voi face tot posibilul să se simtă bine. Dacă dorește, pot să- 
i și gătesc. 

— Să nu mă uitaţi nici pe mine, interveni Tiţa, să-i spuneți 
prietenei dumneavoastră că... 

— Nu vă uit. 

Se grăbi să părăsească atmosfera sumbră a încăperii în care 
fosta colegă de liceu a căpitanului își irosise lent și implacabil 
ultimii ani ai vieţii ei zbuciumate, frânte în mod tragic. 

Traversă cu pași repezi curtea năpădită de buruieni, respirând 
cu nesaț aerul răcoros al serii... 


Capitolul 12 


În aceeași seară, la puţin timp după ce se întorsese de pe 
munte, căpitanul auzi o bătaie în ușă. Tocmai își nota pe niște 
bucățele de hârtie câteva însemnări referitoare la ciudata 
activitate depusă de Wenzl în Peștera Haiducului, încercând să 
formuleze o ipoteză cât de cât plauzibilă. Totul i se părea 
hazardat, poate chiar și ridicol. Rupse notițele și întrebă iritat, 
săltându-se de pe scaun: 

— Cine-i? 

— Caranfil, domnule inginer. Sunteţi căutat la telefon de vărul 
Nae. 

— Mulţumesc. Cobor îndată. 

Vărul Nae era locotenentul Dobrotescu. Se prezenta astfel de 
câte ori îl suna la popas, deoarece aparatul din hol era cuplat cu 
cel din biroul responsabilului. 

Inainte de a ieși, deschise larg fereastra. Fumase ca un 
bezmetic, ţigară după ţigară, camera era îmbăcsită de putoarea 
acră a tutunului. O văzu pe Felicia, venea din oraș, pășind 
îngândurată pe alee. 


Se grăbi să coboare, propunându-și să discute cu Felida după 
cină. Apucă receptorul depus lângă aparat și se interesă de 
formă: 

— Tu ești, Nae? 

— Eu, bătrâne, răspunse Dobrotescu cu o voce voalată, 
fonfăită. Căpitanul surâse involuntar. Și-l imagina pe locotenent 
încruntat, stacojiu la faţă ca un rac opărit, ţinând cu o mână 
receptorul la ureche, iar cu cealaltă mână astupându-și nările 
pentru a-și deforma glasul. 

— Erai la masă? 

— Nu m-ai deranjat. Ei, ce se mai aude, a primit unchiul 
Temistocle ilustrata mea? 

— A primit-o și-i pare bine că nu l-ai uitat. Din păcate, nu o 
duce prea strălucit cu sănătatea. 

— La vârsta lui este de înţeles. 

Unchiul Temistocle era colonelul Mitu. 

— Te-am sunat să te anunţ că s-a hotărât în sfârșit să plece la 
Herculane, la o cură de băi și de gimnastică medicală. 

— Ce vorbești?! Când va pleca? 

— Mâine dimineaţă. 

— Sper să aibă noroc de vreme frumoasă... Urează-i multă 
sănătate și drum bun din partea mea. 

Mai schimbară câteva replici cordiale, după care își luară 
rămas bun cu efuziune. 

Căpitanul depuse încetișor receptorul în furcă, intrigat de 
mesajul primit. Dobrotescu îl înștiinţase că a doua zi va sosi la 
Ghinţurești colonelul Mitu, însoţit de o echipă care va efectua 
cercetări în preajma piscului Cocorul. 

„Probabil evenimentele se vor precipita în curând, dacă șeful 
s-a decis să se deplaseze personal...” _ 

Fu întrerupt din gânduri de o tuse discretă. Intoarse capul și o 
zări în fotoliul de lângă cămin pe nevasta avocatului Dimitriu. 
Avea o înfățișare confecționată, părea o poză desprinsă dintr-o 
revistă de cinema, ședea picior peste picior și fuma dintr-un 
țigaret lung de chihlimbar. Nările îi fremătau, ochii îi sticleau, 
chipul îi deborda de o energie de nestăvilit. 

— Păreţi cam supărat, vorbi ea. 

— Scuzaţi-mă, nu v-am observat. 

— Stau aici de vreo oră. Am făcut o comandă telefonică cu 
lașul, constat că centrala din oraș nu se grăbește să-mi dea 


legătura. V-a necăjit vărul? Vreo veste proastă? 

— Nu... Dormeam când am fost chemat, încă nu m-am 
dezmeticit. 

— Poate o să vi se pară paradoxal, dar mie altitudinea îmi 
provoacă o permanentă stare de neastâmpăr. Aseară a trebuit 
să iau un somnifer pentru a reuși să adorm. 

— Să nu aud de medicamente. 

— Nu-mi găsesc locul, m-am învârtit de câteva cri în jurul 
popasului. Un timp mi-a ţinut de urât domnul Moldovan. 

— O companie plăcută. 

— Da, am jucat cărţi vreo jumătate de oră. Pe urmă a plecat 
în oraș cu Caranfil și am rămas singură. Bărbatu-meu s-a dus să 
scoată niște bani de la CEC. Nici nu vă imaginaţi cât de pustiu a 
fost azi aici. 

Căpitanul o asculta distrat, întrebându-se cine putea fi 
necunoscutul care îl întâmpinase cu focuri de armă pe Wenzl. Îi 
trecu în revistă pe toţi ocupanții popasului. Bariton Apostolescu 
în niciun caz, fiindcă îl văzuse plecând în oraș împreună cu 
nevastă-sa, cu Silvia Vlăsceanu și cu Felicia. Ar fi putut, firește, 
să se reîntoarcă și să urce pe munte în pas alergător. Nu, 
imposibil, rotofeiul medic nu era capabil de o asemenea 
performanţă sportivă. Atunci? Rămâneau ceilalți bărbaţi, adică 
Moldovan, Caranfil, Dimitriu, Brătilă. Dimitriu i-a spus nevestei 
că se duce la CEC dar putea să mintă, sau poate îl acoperă ea 
cu bună știință. 

Moldovan și Caranfil au coborât în oraș în același timp. Există 
și în cazul lor două posibilităţi: s-au despărţit după câteva 
minute sau sunt complici. Dar Brătilă? A stat în cameră toată 
după-amiaza? 

— Sunteţi preocupat, constată Nora. Ce-aţi făcut după prânz? 

— M-am plimbat prin împrejurimi. 

— Sper că n-aţi urcat pe munte. Nu pot să înţeleg de ce le 
place unora să se caţere pe cărările astea... Zău nu pot să 
înţeleg! Te duci o dată, te duci de două ori, dar nu în fiecare zi 
de parcă... 

Apelul insistent al telefonului puse capăt litaniei debitată de 
Nora cu glas din ce în ce mai ascuţit. Căpitanul profită de prilej 
și se retrase în cameră. 

x 


Când cobori la cină, toată lumea se afla în sufragerie. Se 


așeză ca de obicei lângă Silvia Vlăsceanu, care îl primi cu vădită 
ușurare. 

— Te-ai hotărât să apari? 

— Mi-aţi simţit lipsa? 

— Nu te obrăznici... Prezenţa dumitale la masa mea îmi dă un 
sentiment de siguranţă, de statornicie. Bătrânii se împacă mai 
greu cu schimbările bruște de program. Pe urmă, ești singurul 
de-aici cu care pot să discut nestingherită. 

— Ceilalţi au vreun cusur? 

— Sunt simandicoși, își închipuie că dacă au venit în concediu 
trebuie să se poarte altfel decât acasă. Pe unde mi-ai umblat? 
Când m-am întors din oraș te-am căutat și nu te-am găsit. Am 
vrut să te invit la o dulceaţă de coacăze. 

— Am dat o raită prin pădure. Dumneavoastră? 

— Am admirat puţin asfinţitul soarelui, stând pe o bancă. Nu e 
cazul să precizez locul unde se află banca. 

— La marginea cimitirului. 

— Ai ghicit. Și degeaba te hlizești, Huhurezule. Mi-e absolut 
indiferent dacă mă consideri caraghioasă, poate chiar nebună. 
La vârsta mea nu mă mai sinchisesc de conveniente. 
Senectutea... 

— Dar nu sunteţi deloc bătrână. 

— Scutește-mă de complimente răsuflate. 

Gustă din paharul cu suc de roșii, oftă și reluă cu ton tranșant: 

— Să trecem la alt subiect. Ce părere ai de Wenzl? 

— Nu înțeleg întrebarea. La ce se referă? La atitudinea lui 
Wenzl, la caracterul lui... Și de ce mă întrebaţi pe mine? 

— Deoarece sunt convinsă că ești dotat cu un remarcabil 
spirit de observaţie. Te uiţi la noi într-un anume fel. 

— În ce fel? 

— Parcă ai nimerit din greșeală într-o menajerie de circ, parcă 
te întrebi neîncetat în fața cărei cuști să te oprești. Aș afirma, 
fără teama de a greşi, că ne examinezi cu mare interes. 

„Baba şi-a ratat profesiunea, își spuse căpitanul amuzat. Ar fi 
trebuit să se facă detectiv”. 

— Ei? Ai amuţit? Te-am rugat să-mi spui părerea despre 
Wenzl. 

— Un individ de serie. 

— Mă iei în balon? 

— Nicidecum. Dar... 


— Dar ce? Dă-i drumul, nu mă mai fierbe! 

Căpitanul scutură din cap și răspunse prudent: 

— Wenzl este tipul vilegiaturistului întâlnit în majoritatea 
stațiunilor de pe mapamond. Se străduiește să profite din plin 
de avantajele unui concediu petrecut departe de familie, 
departe de mediul pe care l-a abandonat temporar, cu 
satisfacția unui copil scăpat de sub tutela severă a părinţilor. 
Bea și se hrănește vârtos, curtează toate femeile, fără niciun 
discernământ, doarme și se plimbă după voia inimii. Vreţi poate 
să-i găsesc un defect? Probabil este puţin cam afemeiat, dar 
ăsta nu-i un motiv pentru a-l ţintui la stâlpul infamiei. Îmi 
imaginez că îndată ce se va întoarce acasă va redeveni 
funcţionarul cuminte și model, cu mici și nevinovate tabieturi, că 
nu se va abate cu o iotă de la normele de conduită din care și-a 
format un crez pentru întreaga viaţă. 

— Asta să i-o spui lui Mutu, nu mie. Mă decepţionezi, 
Huhurezule... Wenzl al dumitale, vreau să zic funcţionarul 
dumitale cuminte și model coace ceva. E un individ periculos și 
viclean. 

— Mă rog, viclean treacă-meargă, dar periculos... îi acordaţi 
un calificativ... hai să zicem bizar. Probabil îl cunoașteți de mai 
multă vreme dacă susţineţi că... 

— L-am cunoscut aici, la „Pui de urs”. 

Își scoase ochelarii și începu să le șteargă lentilele încetișor, 
ațintindu-și privirea mioapă asupra feţei de masă. Reluă cu un 
aer obosit: 

— Instinctul nu m-a înșelat niciodată. Tipul este în stare de 
orice. 

— Ce înțelegeți prin orice? 

— Nu știu... Poate greșesc... Până acum a fost preocupat, 
crispat. Astă-seară i se citește infatuarea pe chip, arată ca și 
când a rezolvat în fine o problemă foarte dificilă. Parcă l-a 
apucat pe Dumnezeu de picior. Execrabil, pe cuvântul meu! 

— Sunteţi tare pornită împotriva lui. De ce? V-a făcut vreun 
rău? în prima zi a sosirii mele la popas i-ați luat apărarea. 
Avocatul Dimitriu a rostit o remarcă deplasată la adresa lui 
Wenzl, iar dumneavoastră v-aţi grăbit să-l puneţi la punct. 

— Nu ești doar un fin observator, ci posezi și o memorie 
excelentă, ceea ce demonstrează că n-am greșit formându-mi o 
anume părere despre dumneata. 


— N-ar fi posibil s-o știu și eu? 

— Cine ești dumneata, domnule inginer Vălureanu? De ce ne 
studiezi cu atâta acuitate și cu atâta interes? Nu, n-are rost să 
negi! Pot să mă laud că la tezele mele n-a izbutit să copieze 
niciun elev, oricât de pișicher ar fi fost el. Pe cei care încercau 
să mă tragă pe sfoară îi dibuiam prompt, după fizionomie, 
deseori încă înainte de a apuca să scoată fițuica. 

— Eu nu ascund nicio fițuică. 

— Poate ascunzi, poate nu ascunzi... încă nu sunt convinsă. 
Te-ai supărat? Te rog să mi-o spui de la obraz dacă ţi se pare că 
te inoportunez. Sunt o biată bătrână sâcâitoare... 

Pe faţa-i grasă, lucioasă se așternu deodată o expresie de 
deznădejde. 

— O biată bătrână obosită și bolnavă... 

— Mai degrabă speriată. 

— Cum? tresări ea, pironindu-l cu o privire severă. 

— Sunteţi speriată de ceva sau de cineva. 

— Nu-i exclus... Vom sta de vorbă mai pe îndelete într-una din 
zilele următoare. 

— Cine ne împiedică să discutăm acum? 

— Nu, nu acum... Altă dată. Dacă voi mai trăi, bineînţeles. De 
la o vreme sunt bântuită de presimţiri negre, visez urât. Nu 
râde! Mă retrag, te las să cinezi în liniște, te-am bătut destul la 
cap cu aiurelile mele. 

Își atârnă cureaua genţii de umăr, se aplecă deasupra mesei 
să ia o scobitoare și rosti în șoaptă: 

— Uită-te cu atenţie la Wenzi. Îi vorbește cu înflăcărare 
pictoriţei, debitează amabilităţi cu carul și, simultan, îi face 
semn cu piciorul pe sub masă nevestei lui Apostolescu. Ce zici? 
Un individ execrabil! La revedere. 

— La revedere. Nu uitaţi promisiunea de a-mi acorda o 
întrevedere într-una din zilele următoare. 

Nu-i răspunse, trecu aferată printre, mese, afișând 
severitatea unui gardian care își face rondul de noapte printr-un 
cartier rău famat. 

„O copleșește un secret, reflectă căpitanul. Era gata-gata să 
mi-l destăinuie... S-a răzgândit în ultimul moment. Poate n-are 
destulă încredere în mine, poate se teme de consecinţe... Pariez 
unu contra o sută că deţine o informaţie ce l-ar putea 
compromite pe Wenzl. Nu, nu trebuie să fiu chiar atât de sigur, 


raționamentul nu-i logic; poate doar își închipuie că știe ceva 
despre Wenzl...” 

Continuă să observe cu atenţie tot ceea ce se petrecea în 
jurul său. 

Wenzl, în mare vervă, perora cu entuziasm, vocea-i de bariton 
acoperea eu ușurință încercările disperate ale lui Apostolescu de 
a interveni în discuţie. Felicia îl asculta amuzată, dar parcă și cu 
ironie. Roxana sta cu coatele rezemate de marginea mesei, 
clipea mereu, pe chipu-i prelung și palid fiind întipărită o tristeţe 
stranie. 

Soții Dimitriu terminaseră cina. Avocatul tocmai își aprindea o 
țigară, căutând-o cu privirea pe ospătăriţă, probabil cu intenţia 
de a comanda ceva de băut. Ridică mâna, dar nu-și duse gestul 
până la capăt, fu întrerupt de Nora, care îl prinse energică de 
cot și-i șopti un cuvânt scurt. Avocatul păru că se resemnează, 
apoi replică: 

— Lasă-mă, dragă, în pace! 

Masa lor se afla alături de cea a căpitanului, care putu să 
asculte următorul dialog: 

— Ai jurat să nu mai pui un strop de alcool pe limbă. Așa ai 
jurat când am venit încoace, la cabana asta nenorocită. Te dai în 
spectacol, râde lumea de noi, ce dracu! 

— Care lume? se dezlănţui Dimitriu. Cretinii ăştia? 

— Vorbește mai încet, te aude inginerul Vălureanu. Să 
mergem! la-ți o sticlă în cameră dacă nu te poţi abţine. 

— N-am nevoie de aprobarea ta. O să iau un vin, n-o să mă 
culc odată cu găinile. Hai! 

Se îndreptară braţ la braţ către ieșire, tandri ca doi proaspeţi 
amorezi. Nora spuse „noapte bună” când trecură pe lângă masa 
ocupată de Felicia, Wenzl și familia Apostolescu. 

— Vă retrageţi așa devreme? se miră Wenzl. Vă invit la bar, la 
o cupă de șampanie. Vă rog să nu mă refuzați, îmi serbez ziua 
de naștere. 

Acreala avocatului dispăru ca prin farmec, figura i se lumină 
de parcă i s-ar fi comunicat o știre ce-l făcea fericit pentru tot 
restul vieţii. Desfăcu larg braţele și declamă cu patos: 

— La mulți ani, stimate domnule Wenzl! Vă doresc din suflet 
îndeplinirea dorințelor. Îmi pare rău că n-am știut mai din timp. 
Mica noastră comunitate v-ar fi pregătit o sărbătorire pe cinste. 
Nu-i nimic, niciodată nu-i prea târziu, vom proceda în așa fel, 


încât să vă simţiţi ca în sânul familiei. 

Austriacul se ridică ţanţoș, pocni din călcâie și se repezi să 
sărute mâna Norei, care-i ură îmbujorată, trăgând cu coada 
ochiului la Roxana: 

— Să fiţi fericit! Vom cânta în cor „Mulţi ani trăiască!” Vă 
așteptăm în hol până terminaţi cina. 

— Sosim îndată, doamnă. 

— Din păcate, interveni Apostolescu, noi nu vom participa. 
Soţia mea nu se simte prea bine, o necăjește o migrenă. Trebuie 
să se odihnească. Ne ducem la culcare... Ce zici, mamă dragă, 
am dreptate? 

— Ai, răspunse sec nevastă-sa. 

— Nu se poate, protestă Wenzl. Rămâneţi măcar zece minute, 
vă implor! 

— Ce zici, mamă dragă? se interesă doctorul, afectuos, 
punând mâna pe umărul soţiei. Ai să poţi rezista zece minute? 

— Îmi voi da silinţa. 

— Atunci vom sta și noi puţin. 

Familia Dimitriu ieși, iar ceilalți își continuară cina. Căpitanul 
își mută privirile la masa ocupată de Caranfil, Moldovan și 
Brătilă. Înfulecau de zor, parcă postiseră zile de-a rândul sau 
parcă se antrenau pentru un concurs cu tema „Cine poate să 
înghită mai mult și mai repede”. Moldovan termină primul, 
împinse deoparte farfuria pe care numai cu un minut mai înainte 
se lăfăiau două impresionante felii de tort, își șterse transpiraţia 
de pe frunte și le zise comesenilor: 

— Vă tentează un coniecel? Sper că nu vă băgaţi în pat prea 
devreme. 

Caranfil se strâmbă: 

— Pe ziua de azi mi-am făcut suma. Țuica lui Renţea mi-a fost 
prea de-ajuns. 

— Lasă, frate, că n-a fost rea, ripostă Brătilă. Nu m-a durut 
capul. Dacă ar vrea să-mi vândă măcar cinci litri... Să iau o 
damigenuţă când plec acasă. 

— Tipul m-a cucerit, spuse Moldovan. Simpatic foc! Nu-mi 
venea să mă mai desprind de el, aș fi rămas acolo trei zile și trei 
nopţi. Trebuie să ne revanșăm, să facem rost de un vin mai de 
soi pentru prânzul de mâine. 

— Vorbesc eu cu lonescu, se oferi Brătilă. Mai scoate el la 
iveală câteva sticle de Traminer. 


— Bună idee, zise căpitanul apropiindu-se de masa lor. 
Deranjez? 

— la loc, îl invită Moldovan. Aveam impresia că nu te mai 
dezlipești de masa profesoarei. Eu n-aş putea să stau cu ea nici 
dacă mă tai, domnule inginer. 

— Îi ţin de urât, se simte foarte singură aici. 

— O fiinţă imposibilă, pe cuvântul meu. Îţi înșiră bolile ei când 
ţi-e lumea mai dragă. Nu te enervează? 

— Puțin... 

— Eu m-am obișnuit cu acalmia de-aici, spuse Caranfil. Am 
avut o inspiraţie nemaipomenită în momentul când am ales ca 
loc de concediu popasul turistic „Pui de urs”. 

Of, nici nu vreau să mă gândesc ce mă așteaptă la 
întoarcere... 

Ochii i se umbriră o clipă, și pe chip i se așternu o expresie de 
hăituială. 

— Ce te așteaptă? îl întrebă Moldovan. 

Caranfil îl privi cu circumspecţie și râse cinic: 

— Nici nu vreau să mă gândesc. Gata, să fim veseli! Știţi 
ceva? Ce-ar fi să ne reîntâlnim la Ghinţurești anul viitor? Tot în 
perioada asta, bineînţeles. 

Brătilă își încreți fruntea, pesimist. 

— Să trăim până atunci... 

Întoarse capul spre grupul aflat la celălalt capăt al sufrageriei 
și se uită batjocoritor la Wenzl, care râdea în hohote. 

— Individul începe să mă calce pe nervi. 

— Care individ? se interesă Moldovan, nedumerit. 

— Ei, care? Wenzl! își dă niște aere de parcă toată lumea ar fi 
obligată să facă sluj dinaintea lui. Seamănă cu un balon umflat 
prea mult. Uneori sunt tentat să-i înfig un ac în fund, să văd cum 
se dezumflă, să aud cum șuieră când îl părăsesc ifosele. Cine 
râde la urmă, râde mai bine. Vedem noi! 

— Ce să vedem? întrebă căpitanul. 

— Nimic... Mă irită grandomania lui. Ascultaţi-mă pe mine, o 
să dea de bucluc, o să-i iasă râsul prin piele. 

— lartă-l, domnule, îl dojeni Caranfil pe Brătilă. Omul e vesel, 
își serbează ziua de naștere. 

— Probabil ai fi vrut să te invite și pe dumneata la un pahar 
de șampanie, să ciocnești cu el și să-i urezi fericire și viață 
lungă, nu? 


— M-ar invita dacă aș purta fustă. 

— Bună, chicoti Moldovan, foarte bună! 

Brătilă înălţă din umeri, iar Caranfil îi spuse lui Moldovan: 

— Parcă ai pomenit adineauri de un coniecel. 

— Îmi menţin propunerea. N-am chef să fac figură de fraier, 
să asist cum beau ceilalți. 

— les să iau o gură de aer proaspăt, îi anunţă căpitanul. Azi 
am fumat enorm. 

— lar eu mă retrag în vastele mele apartamente, se hotări 
Brătilă. M-am culcat mereu după miezul nopţii, măcar astă- 
seară să... 

— Ești teribil, domnule, îl întrerupse Caranfil. De câteva zile 
nu te mai recunosc, ai o mutră de înmormântare... Ce naiba te 
neliniștește? Ai primit vreo veste rea de-acasă? 

Brătilă trase aer în piept și se pregăti să reacționeze 
vehement. Făcu totuși un efort, își schimbă cu un surâs expresia 
sumbră a feței și rosti cu ton pe care-i voia convingător: 

— N-am primit nicio veste, nici bună, nici rea... 

Bătu toba cu degetele pe masă și adăugă repede, probabil 
pentru a alunga îndoiala ce se citea în ochii lui Caranfil: 

— Dă-mi voie să mă odihnesc și eu puţin. Mi-am cam bătut joc 
de concediul ăsta, am făcut-o lată seară de seară Am obosit, nu 
sunt de fier. 

— E-n regulă, murmură Caranfil. Băgaţi-vă în așternut, 
fraţilor, părăsiţi-mă, lăsaţi-mă de izbeliște. 

— Eu nu te las, replică Moldovan. Hai să facem o partidă de 
biliard. 

— Hai!... 

Se ridicară de la masă și ieșiră din sufragerie după grupul 
format din soții Apostolescu, Wenzl și pictorița Opriș. Căpitanul îi 
făcu un semn discret Feliciei, dându-i de înțeles că o așteaptă 
afară. 

Se întâlniră dincolo de poarta principală, ca de obicei. Cerul 
era brăzdat de nori compacţi, vineţii. In atmosferă stăruia o 
zăpușeală apăsătoare. 

— Nu pot să stau mult, începu Felicia, pășind alături de 
căpitan pe drumul ce cobora către oraș. l-am promis lui Wenzl 
că mă întorc la bar să ciocnesc o cupă de șampanie. 

— N-am pretenţia să-mi acorzi decât cinci minute. Ai aflat 
ceva nou? 


— Oarecum. Poate n-o să vi se pară grozav... 

— Ascult! 

— Apreciez că merită să acordăm atenţie unui amănunt bizar, 
întâmplat cu aproximativ două săptămâni înaintea decesului 
Ruxandrei... 

Îi relată concis convorbirea cu cele două femei, stăruind 
asupra amănuntului aceluia bizar. Când termină, aruncă ţigara 
în șanț cu un bobârnac și întoarse capul pentru a observa 
reacţia căpitanului. Acesta fu scuturat brusc de un acces de 
tuse; își curbă spinarea și șopti un cuvânt nedeslușit. Rămaseră 
câteva clipe în loc, apoi apucară spre popas. 

Un fulger imens despică cerul plumburiu. La lumina-i 
orbitoare, Felicia izbuti să distingă profilul crispat al căpitanului, 
cuta amară dintre sprâncene și freamătul nărilor. 

— În noaptea asta va ploua, spuse ea după ce ecoul tunetului 
fu absorbit de pădure. 

— Cum? 

— Va ploua. 

— Da... da... 

Mormăi ceva, își trecu palmele peste obraz și reluă cu glas 
ragușit: 

— Am procedat bine trimițându-te pe dumneata să discuţi cu 
cele două femei. Eu nu aș fi reușit să le câștig încrederea. Da... 
Oare la cine se referea Ruxandra când a spus: „O fantomă a 
trecutului”? 

— Probabil se gândea la cel de-al doilea bărbat. 

— Probabil... Informaţia obţinută este prețioasă, o voi 
transmite chiar astă-seară. Și voi propune să se culeagă date 
referitoare la ultima căsnicie a Ruxandrei. Da, ai făcut o treabă 
excelentă, eu nu m-aș fi descurcat. 

Îi relată expediţia din Peștera Haiducului, recomandându-i să 
se ocupe în continuare de austriac, apoi o înștiinţa că a doua zi 
avea să sosească o echipă operativă condusă de colonelul Mitu. 

— Acum du-te, încheie el. Te așteaptă Wenzl cu șampania. E 
necesar să fii de față la aniversarea zilei de naștere. 

— O aniversare cel puţin deplasată, ca să nu zic altfel. După 
câte îmi amintesc, conform datelor de pe pașaport, „amicul” 
nostru s-a născut în luna martie. Dacă dorea cu orice preț să 
chefuiască putea s-o facă și fără a da sfoară în țară că își 
serbează ziua de naștere. 


— Poate avea nevoie de un motiv plauzibil pentru a fi alături 
de Roxana. 

— Poate. Știţi, am sesizat ceva... 

— Ce anume? 

— Wenzl a abandonat atitudinea artificiala ce-i însoțea 
permanent fiecare mișcare, fiecare frază. Astă-seară se simte în 
largul său, se comportă, mi se pare, normal. N-ar fi deloc exclus 
să-și serbeze de fapt succesul misiunii pentru care s-a deplasat 
în România. 

— Te rog, nu cobi. 

— A anunţat în timpul cinei că va mai rămâne două-trei zile la 
Ghinţurești, după care se va întoarce acasă, în Austria. 

— Suferă de optimism exagerat. Îi vom pregăti o mică 
surpriză, poate chiar mâine. Cine râde la urmă râde mai bine. 

Se încruntă, dându-și seama că repetase involuntar zicala 
rostită de Brătilă în sufragerie. 

— Te poţi duce. Ne vedem mâine dimineață, la micul dejun. 
Dacă voi avea nevoie de ajutorul dumitale mai devreme... 

— Mă veţi găsi în bar, iar mai târziu în cameră. Noapte bună! 

Porni grăbită, dar după câţiva pași se opri și se întoarse pe 
jumătate, cu o mișcare lentă a bustului, părând descumpănită. 

— Ce s-a întâmplat? o întrebă căpitanul. 

— Ştiţi, nu m-aţi anunţat... 

Se întrerupse, ușor stânjenită. 

— Ce să te anunţ? 

— Aţi fost coleg de liceu cu Ruxandra Lăzăreanu, nu-i așa? 
Am văzut fotografiile făcute cu prilejul întâlnirii festive a foștilor 
absolvenţi. Și o fotografie mai veche... Doi adolescenți, o fată și 
un băiat stând pe o bancă, într-un parc. 

— O păstra, vasăzică... Eu nu o mai am. Am să-ţi spun într-o zi 
un basm despre cei doi adolescenți. 

— Ador basmele. Când eram de-o șchioapă nu vroiam să 
adorm până nu-mi spunea bunica unul... Noapte bună! 

Când silueta Feliciei fu înghițită complet de întunericul dens, 
căpitanul se simţi deodată stingher și puţin dezorientat. 

Rămase lângă poartă până termină ţigara, apoi se urcă în 
mașină și porni către oraș. Un sfert de oră mai târziu vorbea la 
telefon cu colonelul Mitu. 

Prezentă un raport amănunţit al activităţii din cursul zilei, 
subliniind faptele cărora le acorda o deosebită importanţă: 


investigația lui Wenzl în Peștera Haiducului și informaţia 
obținută de „pictoriţă” cu prilejul deplasării la fosta locuinţă a 
Ruxandrei Lăzăreanu. Colonelul păstră Câteva momente de 
tăcere (și-l imagină stând cu receptorul ușor depărtat de ureche, 
cu pleoapele pe jumătate aplecate, desenând neîncetat niște 
cercuri concentrice pe sugativa de pe birou), pe urmă îl înștiința 
că hotărârea de a sosi în ziua următoare la faţa locului nu va 
suferi nicio schimbare. 

După ce termină convorbirea, intră la un restaurant din 
vecinătatea hotelului „Excelsior” și ceru o cafea mică, pe care o 
sorbi tacticos, dus pe gânduri. Reveni la „Pui de urs” puţin după 
orele unsprezece noaptea. Cinci din cei nouă ocupanți ai 
popasului - Moldovan, Brătilă, Caranfil, Dimitriu și Apostolescu - 
ședeau la taifas în jurul unei mese din hol. 

— Ecce homo! strigă Caranfil. Trageţi un scaun, inginerule, ia 
loc la masa rotundă. Nu degeaba te-a poreclit bătrâna noastră 
Huhurez. Ţi-a priit plimbarea nocturnă? 

— Mă simt ca nou-născut. 

— Atunci ești apt să bei un păhărel de coniac, conchise 
Brătilă. Ar fi o infamie ca noi să ne delectăm, iar dumneata să 
ne privești și să salivezi. Hai, stai cu noi și servește cu încredere 
coniacul „Milcov”. Marcă de prestigiu. 

— Știu eu ce să fac? Mâine mă voi trezi cu dureri de cap. 

— Un păhărel înainte de culcare alungă orice lingoare, 
improviză Moldovan. Ce zici, doctore? Părerea dumitale 
contează în primul rând. 

— Să bea, să bea și mai multe păhărele nu numai unul, 
chicoti Apostolescu, împreunându-și palmele peste pântecul 
proeminent. 

Parcă ședea pe jăratic, se foia mereu în fotoliu, faţa îi era 
stacojie, ochii îi străluceau intens. 

— Atunci dă-i bătaie, colega, stărui Moldovan. Pe cai! Ești 
înarmat cu avizul medicului, nu poţi să dai bir cu fugiţii. Te rog, 
nu te eschiva... 

— În definitiv, rosti căpitanul mimând resemnarea, câteva 
picături n-au să mă mai distrugă. Poate voi adormi mai repede. 

— Câteva picături? se indignă Brătilă. Cât timp stai la masa 
noastră, elimină din vocabular această expresie. 

Își agită arătătorul în semn de imputare și continuă pe un ton 
euforic: 


— Ajută-ne să biruim sticla asta frumoasă. Până nu o dăm 
gata nu ne putem permite să facem nani. 

— Adevăr ai grăit! exclamă Dimitriu. 

Moldovan se ridică sprinten, luă de pe masa alăturată un 
păhărel curat și-l puse dinaintea căpitanului. Dimitriu înhăţă cu 
o mișcare impetuoasă sticla de coniac și se grăbi să toarne. 
Mâna îi tremura vizibil, câteva picături se scurseră peste buza 
paharului. î 

— Sărbătoriţi ceva? se interesă căpitanul. In cinstea cui să 
închin? 

— Sărbătorim pe dracu, bombăni Brătilă. Asta ne mai lipsea... 
E de-ajuns o aniversare pe zi. 

— Apropo, zise căpitanul cu surprindere, ce se întâmplă cu 
Wenzl? Să-l chemăm și pe el, să nu cumva să-și închipuie că nu 
ne place figura lui. 

Dimitriu își mângâie barba de levantin și rânji cu toată gura. 

— Distinsul nostru alpinist s-a cam retras în patru labe. 

— Adineauri l-am condus în cameră, explică Apostolescu 
înăbușindu-și un sughiţ. Ce să-i faci, asta-i situaţia, domnule 
inginer. Eu, unul, l-am avertizat să nu bea vin negru peste 
șampanie roșie. L-a fascinat teribil combinaţia asta de culori, 
repeta mereu „roșu și negru”... 

— Merita să vezi scena, zise Moldovan. Zău, păcat, ai pierdut 
un spectacol de zile mari. Doctorul îl ţinea de un braţ, domnul 
Dimitriu de celălalt. De-o parte medicina, de cealaltă justiţia. 
Pulbere s-a făcut! Și nu se mai îndura să se retragă, domnule, 
ținea morţiș să ne cânte „Când am plecat din Râmnicu-Sărat”, în 
limba lui Goethe. Distracţie clasa întâia, ne-am amuzat copios. 

— Grozav! Aș fi vrut să asist la scena asta. Dacă aș fi știut, n- 
aș fi plecat la plimbare. 

— Și-a dat arama pe faţă, comentă Brătilă. Fleașcă s-a făcut! 
Îmi pare bine, prea se ţinea băţos. 

— lartă-l, domnule, spuse Dimitriu, concesiv. A scăpat și el 
boii înainte de plecare. Peste două-trei zile se va întoarce acasă 
și adio băuturică. N-ar fi de mirare să-l ţină nevastă-sa sub 
papuc. Deh, eu nu mă plâng, la mine în casă cântă cocoșul. În 
concediul ăsta... 

Și povesti o întâmplare banală, lungă, fără nicio legătură cu 
cele discutate mai înainte. La rândul său, Apostolescu le aduse 
la cunoștință hotărârea de a rămâne în Ghinţurești până la 


jumătatea lunii septembrie, chiar în cazul când vor începe ploile, 
iar Moldovan își exprimă dorinţa de a veni la popas și în anul 
următor, însă în timpul iernii, pentru a schia. 

Căpitanul decise să se retragă. Unul dintre comeseni îi 
umpluse din nou paharul. Se încruntă, nemulţumit de faptul 
acesta, sorbi o înghiţitură și-l împinse către mijlocul mesei. Simţi 
cum îl învăluie încetul cu încetul o amorţeală neașteptată, 
stranie, mai întâi o scădere a reflexelor, o înţepenire de 
neexplicat a membrelor și o îngreunare a pleoapelor. Trebui să 
facă un efort serios pentru a urmări desfășurarea discuţiilor. 
După câteva minute de derută, pricepu ce i se întâmplă. 

„Mi s-a pus un somnifer în băutură. Cine? De ce?” 

Se strădui să reconstituie în ordine cronologică gesturile celor 
cinci bărbaţi din jurul său. Zadarnic... Se ridică, bolborosi o 
scuză și se duse la toaleta situată la parter. Deschise larg 
fereastra, inhală cu lăcomie câteva guri de aer proaspăt și se 
spălă pe obraz cu apă rece. Îl încerca dorinţa acerbă de a se 
întinde imediat pe jos și de a dormi, de a dormi ore în șir... 
Alarmat, scoase pixul din buzunar și scrise cu trudă pe o 
bucăţică de hârtie: 

AM FOST DROGAT. NU ȘTIU DE CINE. STAI DE VEGHE. 

Împături bileţelul și-l introduse sub inelul masiv pe care îl 
purta pe degetul mijlociu al mâinii drepte. Reveni eu pași 
nesiguri în hol, anunțând că trebuie să se culce. Dimitriu căscă 
zgomotos și hotărî să se retragă și el. Ceilalţi îi urmară 
exemplul, se ridicară și porniră în grup spre scară. 

Căpitanul călcă greșit pe prima treaptă, își pierdu echilibrul, 
fu gata-gata să se prăbușească, dar fu prins în braţe de către 
Apostolescu și Moldovan, care urcau în urma sa. 

— Încă unul care s-a turtit, auzi el ca prin vis vocea onctuoasă 
a avocatului. 

— Mult zgomot pentru nimic! declamă sforăitor Caranfil. 

Comentariile celorlalţi îi parveniră la ureche ca un murmur 
confuz. Avea senzaţia că înaintează prin nămeţi uriași de 
zăpadă. 

Când ajunse în dreptul camerei ocupate de Felicia, se lăsă să 
alunece pe covor, izbi umărul cu ușa și emise un chiuit. 

— Ssst! făcu Brătilă. Ne facem de basme, mâine ne dă afară 
lonescu. 

Se aplecă să-l ridice, ajutat de Moldovan. Căpitanul se 


zvârcoli, le scăpă din mâini și lovi cu călcâiul în ușă, întrebându- 
se de ce nu apare mai repede „îngerul păzitor”. În fine, se ivi în 
prag Felicia, îmbrăcată într-o cămașă de noapte. 

— Ce se petrece aici? Aţi pornit cu colindul? 

Căpitanul făcu un ultim efort, se ridică în genunchi, o prinse 
de mână pe Felicia, îi strecură în palmă bileţelul ascuns sub inel 
și rosti cu glas jalnic de piţigăiat: 

— Vă... og să mă scu... ați... 

Apoi se prăbuși pe prag, închise ochii cu o enormă plăcere și 
nu-l mai interesă ce se întâmplă în jurul său. 


Capitolul 13 


Căpitanul fu trezit din somn de o rază de soare ce i se 
strecura printre pleoape. Se simţea învăluit într-o lumină calmă, 
binefăcătoare, și totodată nu izbutea să învingă senzaţia de 
neliniște ce-i invadase brusc. Deschise ochii aproape cu teamă. 
Se afla în camera sa de la popas, nu dormise într-un pat străin, 
cum își închipuise în prima clipă. Scoase braţele de sub pled, le 
îndoi încetișor și răsuflă ușurat constatând că le poate mișca. 
Dormise îmbrăcat și cu ciorapii în picioare. 

Treptat, sosind parcă pe căi foarte întortocheate, i se 
perindară prin minte scenele petrecute în hol cu o seară mai 
înainte. 

Oare ce se mai întâmplase după ce se prăbușise pe pragul 
camerei Feliciei? L-au cărat aici, firește, l-au descălţat și l-au 
acoperit cu pledul. 

Oare cine i-a pus drogul în pahar? 

Oricare dintre cei de la masă ar fi putut să profite de un 
moment prielnic. Lumina difuză din hol favoriza intenţia. Fiecare 
din cei cinci se aplecase din când în când deasupra mesei 
pentru a-și umple paharul, pentru a scutura scrumul ţigării în 
scrumieră, pentru a lua chibriturile sau bricheta. Impotriva cui 
să-și îndrepte bănuielile? 

Unul din cei cinci vecini temporari îl făcuse inofensiv timp de 
câteva ore, probabil cu scopul de a cerceta nestingherit schiţele 
„invenţiei” pregătite de colonelul Mitu. Înaltă din umeri. Ipoteza 
nu i se părea prea convingătoare. 

Oare Felicia reușise să descopere identitatea individului care 
îl drogase? Încercă din nou să reconstituie gesturile tuturor, îl 


bănui un moment pe Caranfil, alături de care stătuse, apoi pe 
medicul Apostolescu, care se agitase neîncetat, cuprins de un 
neastâmpăr inexplicabil. Dar ceilalți? Dimitriu,  Brătilă, 
Moldovan... în ultima zi se lăudase din plin cu faimoasa sa 
„invenţie”... 

Se ridică din pat și se apropie de masa pe care erau etalate 
cu o neglijenţă voită schiţele „invenţiei”. Poziţia lor era 
neschimbată, nicio filă nu fusese cilintită, nu dispăruseră 
minusculele fire de tutun presărate în anumite locuri cu grijă, 
ceea ce demonstra fără putință de tăgadă că persoana care îl 
drogase nu era interesată de „invenţie”. 

Atunci? Deschise șifonierul și cercetă cu atenţie hainele. 
Semnele capcană nu se mai aflau la locul lor. Așadar, 
buzunarele fuseseră scotocite. Se convinse în curând că și cele 
două geamantane avuseseră aceeași soartă, răscolise cineva 
prin ele, pusese totul la loc și, din fericire, nu izbutise să 
găsească cele două compartimente secrete. 

Se bărbieri, făcu un duș rece, își schimbă hainele și se grăbi 
să coboare în sufragerie. 

Se încrucișă pe culoar cu avocatul Dimitriu, care se interesă 
afectat cum se simte eminentul inginer după chefuleţul de 
aseară. 

— Acceptabil, mormăi căpitanul, strângându-i mâna fără 
vlagă. 

Dimitriu îi oferi o ţigară, își mângâie barba și șopti pe un ton 
confidenţial: 

— Eu am mai ras o votcă înainte de culcare. Am adormit 
buștean, habar n-am ce s-a întâmplat. Mi s-a șters totul din 
memorie. Dacă ai nevoie de un piramidon sau de o aspirină, îţi 
stau la dispoziţie cu cea mai mare plăcere. 

Refuză cu politețe, nevoind să se întindă la o discuţie anostă, 
care i-ar fi răpit din timpul din ce în ce mai preţios. 

Sufrageria era pustie. Ceru o cafea mare, amară, și se 
întreţinu puţin cu Matilda, care îl informă că toată lumea 
mâncase, în afară de duduia Opriș. Câteva minute mai târziu 
intră Felicia și se îndreptă spre el având întipărită pe chip o 
umbră de îngrijorare. 

— E-n regulă, răspunse căpitanul întrebării nerostite, nu e 
cazul să fii neliniștită, drogul n-a lăsat urme nefaste. Doar o 
ușoară amețeală... 


— V-am auzit adineauri vocea pe culoar și am coborât 
imediat. 

— Aştept să-mi spui ce s-a întâmplat după ce am adormit. 

— Nu mi-a fost prea ușor când am văzut starea în care vă 
aflaţi după ce v-aţi prăbușit pe prag. Încă nu citisem biletul. 

— Cum au reacţionat însoțitorii mei? 

— Moldovan mi s-a părut mâhnit, în mod sincer mâhnit. A 
spus: „Omul a fost bolnav și n-oi l-am îndemnat să bea...” 
Ceilalţi își dădeau coate și se hlizeau. Apostolescu și-a adus 
aminte că e medic, v-a luat pulsul și a diagnosticat o simplă 
beţie, asigurându-l pe Moldovan că nu există niciun pericol... V- 
au luat pe sus și v-au cărat în cameră cu mare tapaj. Profesoara 
a ieșit pe culoar, furioasă din pricina tărăboiului. A strigat: 
„Cabana asta s-a transformat în ospiciu, nu mai poate fi numită 
loc de odihnă. Am să fac mâine o reclamaţie la Oficiul de 
Turism.” Mă rog, în felul ei avea dreptate. Caranfil a sfătuit-o 
ritos să-și vadă de treburile ei. Am așteptat până s-a potolit 
zarva, apoi m-am strecurat în camera dumneavoastră. Dormeaţi 
adânc, tihnit, dacă n-aţi fi căzut pe culoar și dacă n-aș fi citit 
avertismentul, somnul mi s-ar fi părut absolut normal. Am tras 
concluzia că o anume persoană cazată la popas dorea cu tot 
dinadinsul să vă facă o vizită nocturnă, neanunţțată. Probabil cu 
scopul de a pune mâna pe planurile „invenţiei”... 

— Nu. De altfel, aceeași concluzie am tras-o și eu îndată ce 
m-am trezit, dar m-am convins repede că planurile „invenţiei” n- 
au reprezentat o ispită pentru persoana respectivă. Semnele 
lăsate de mine se aflau la locul lor, ceea ce dovedește în mod 
categoric că planurile n-au fost fotografiate și nici măcar 
rasfoite. 

— Atunci? 

— Intrusul mi-a scotocit hainele și cele două geamantane. A 
efectuat deci o verificare de rutină. N-a găsit nimic suspect... 
Sunt convins că de-acum încolo va fi liniștit în privinţa persoanei 
mele. Probabil bănuia că fac parte din grupul concurenţei. 

— Am reflectat serios unde aș putea să aştept sosirea 
musafirului nepoftit, dar dorit. Cel mai nimerit loc mi s-a părut 
camera de baie. 

— Riscant. 

— Aș fi lăsat întredeschisă ușa dintre camera de baie și 
dormitor. Stând în spatele ușii, aș fi putut să supraveghez de 


aproape activitatea intrusului și totodată să intervin în caz de 
pericol. 

— Pericol? 

— Dacă ar fi avut intenţii agresive... 

— N-aș crede. Venea cu scopul de a-mi percheziţiona 
bagajele. Nu-l interesa publicitatea, orice acţiune nesăbuită i-ar 
fi primejduit activitatea pe viitor, ar fi declanșat o anchetă 
extrem de severă. 

— Am renunţat la prima variantă, m-am convins că nu-i cea 
mai potrivită. M-am ascuns în nișa de lângă cuierul de pe culoar. 

— Cum se numește intrusul? 

— Brătilă. 

— Ah! Deci nu l-am bănuit degeaba... 

— Și-a făcut intrarea în scenă pe la orele trei. Se mișca fără 
zgomot, circumspect, călca în vârful picioarelor. 

— Doar nu era fraier să invite și o fanfară!... Ca să fiu sincer, 
spre rușinea mea, nu mi-a trecut prin gând că cineva dorește să 
mă scoată temporar din circulaţie. Ce s-a mai întâmplat? 

— După ce Brătilă s-a retras, adică peste cincisprezece 
minute, m-am grăbit să vă vin în ajutor. V-am învelit cu două 
pleduri și am lăsat fereastra deschisă, pentru a vă trezi mai 
repede aerul rece. incepuse să plouă... Sper că nu v-aţi căptușit 
cu un guturai, aș avea remușcări. 

— Sunt sănătos tun. 

— De cine ne vom ocupa astăzi? 

— Vom continua să-i ţinem sub observaţie strictă pe Wenzl și 
pe Brătilă. Presupun că amândoi au de îndeplinit aceeași 
misiune, legată de piscul Cocorul, dar că fiecare din ei aparţine 
de alt grup. Aș avansa ipoteza următoare: până în prezent 
Wenzl n-a aflat de concurenţa lui Brătilă. Cel de-al doilea, însă 
are o atitudine și un comportament fățiș dușmănoase de câte 
ori se referă la Wenzl. Probabil va încerca să-l înlăture, pentru a- 
și netezi calea. Să vedem ce va decide tovarășul colonel. Mă 
obsedează ideea că și alţi ocupanţi ai popasului sunt implicaţi în 
afacerea asta încâlcită. 

— Cine? 

— Nevasta medicului Apostolescu ar putea fi, de pildă, 
complicea lui Wenzl. Din discuţia lor - din prima seară a sosirii ei 
aici -, se pare că Roxana este la curent, mai mult sau mai puţin, 
cu proiectele lui. Din nefericire, suntem nevoiți să rămânem la 


stadiul ipotezelor, fiindcă ne lipsesc unele puncte de sprijin. 
Intrebarea esenţială ar fi următoarea: ce misiune are de 
îndeplinit Wenzl? Sau Brătilă, bineînțeles. 

— O misiune legată de avionul german prăbușit pe Muntele 
Palanga în anul 1944. 

— Răspunsul este vag, nu mă satisface. Și asta încă nu-i 
totul... Nu știm ce rol joacă Silvia Vlăsceanu. Nu cumva a 
surprins absolut întâmplător secretele unuia dintre ocupanţii 
popasului? E speriată. Mă tem să nu aibă soarta Ruxandrei... 
Altă chestiune: cine a tras ieri seară în Wenzl? 

— După părerea mea, cineva care face parte din grupul lui 
Brătilă. 

— De ce? 

— Pentru a-l elimina din competiție. 

— Afurisită competiţie. Nu-i cunoaștem miza. 

— Ce vă mai preocupă? 

— Nu pot să uit bizara comportare a lui Brătilă în casa lui 
Rențea. Ce căuta atât de dezinvolt prin sertarele scrinului? De 
ce s-a tulburat Renţea când Brătilă s-a interesat dacă este rudă 
cu Ruxandra? Există un factor comun între Renţea, Brătilă și 
Ruxandra? 

— Oho! Prea multe chestiuni. 

— Trebuie să le clarificăm urgent. 

— Pentru că aţi adus vorba de Renţea, propun să discutăm 
oficial cu el despre Ruxandra, el fiind una dintre puţinele 
persoane din Ghinţurești care au cunoscut-o îndeaproape pe 
fosta dumneavoastră colegă de liceu. E foarte posibil ca ea să-i 
fi făcut unele destăinuiri cu privire la Brătilă. 

— De ce Brătilă, și nu Wenzl? 

— Când v-a trimis ea scrisoarea, austriacul încă nu sosise aici, 
în Ghinţurești, deci nu avea de unde să-l cunoască. In schimb, 
Brătilă locuia la „Pui de urs”. Amintiţi-vă, el însuși a pomenit 
numele Ruxandrei față de Renţea. Nu cumva ea a asistat fără 
voie la un anume episod suspect în care era implicat Brătilă? 
Poate a interceptat întâmplător o discuţie, poate a văzut ceva 
care a pus-o în alertă, a înfricoșat-o... 

— Există un oarecare sâmbure de adevăr în ceea ce spui. 

— Oarecare? 

— Da, era înfricoșată, dar de mai multă vreme, încă de acum 
trei luni, când a avut loc întâlnirea cu foștii colegi. 


— Cu siguranţă că ea n-a realizat de la bun început că este 
posesoarea unui secret teribil... Și nici ceilalți nu și-au dat 
seama de acest lucru, abia mai târziu au sesizat ei ceva 
neobișnuit în comportarea Ruxandrei și s-au hotărât să o 
suprime, deoarece prezența ei devenea din ce în ce mai 
primejdioasă, ea putând să-i demaște de la o zi la alta. Cred că 
același grup de infractori l-a atacat și pe locotenentul 
Georgescu. Ulterior, complicii lui Brătilă află că Ruxandra este 
prietenă cu Renţea, deci era absolut normal să-și pună 
întrebarea dacă nu cumva Ruxandra a discutat cu botanistul 
amator despre acel incident suspect, dacă nu cumva i-a 
dezvăluit teribilul ei secret înainte de a fi înlăturată... 

— Posibil. Vom vedea. Să ieșim, să vedem ce program au pe 
ziua de azi vecinii noștri. 

— Apostolescu a plecat în oraș, pe jos, însoţit de Moldovan și 
de soţia avocatului Dimitriu. Pe ceilalţi nu i-am zărit... 

— Să ieșim în curte. 

Întârziară câteva minute în hol pentru a schimba câteva fraze 
cu nevasta medicului și cu Dimitriu, care jucau cărți, apoi fură 
abordaţi de Caranfil. 

— Sărut mâna! Salut, domnule inginer! Arăţi acceptabil. L-aţi 
iertat pentru tapajul de-aseară, duduie Opriș? 

— L-am iertat. 

— Ha, ha! Ne-am distrat și noi olecuţă... Mă tem că profesoara 
n-are să ne ierte. E tare înverșunată, vrea să ne reclame, va 
trebui s-o luăm cu binișorul. Cred că-i cazul să stăm de vorbă cu 
lonescu, să-l rugăm să încerce să o domolească, s-o înduplece. 
Este și interesul lui să nu se facă vâlvă. Sper că popasul ăsta nu- 
i considerat mânăstire de maici, ce dracu! Mergeam la 
popicărie? 

Căpitanul păru să șovăie un moment, apoi spuse: 

— Sunt încă mahmur. 

— Dacă faci mișcare te refaci imediat. 

— Luaţi-l pe domnul Brătilă, sugeră Felicia. 

— l-am bătut în ușă, dar nu mi-a răspuns. Probabil doarme... 
Am să joc cu Renţea, el e amator oricând de o partidă. 

leșiră împreună în curtea invadată de lumina puternică a 
soarelui. Profesoara ședea pe o bancă și lucra cu hărnicie la 
eterna ei dantelă. 

— Mă duc să-i cer scuze, zise căpitanul. N-aș vrea să-și 


închipuie că sunt un beţivan. 

— Du-te, du-te, îl îndemnă Caranfil. Pare îmbufnată, poate o 
îmblânzești, poate o convingi să nu reclame în scris. Nu mi-ar 
conveni să mă trezesc cu vreo notă informativă când mă întorc 
la serviciu. 

— Bănuiești că-i în stare de așa ceva? 

— Ba bine că nu! Nu observi cum se uită la noi? Parcă ar vrea 
să ne înghită de vii. Bun, am șters-o la popicărie, puţin sport nu 
strică după libaţiunea de-aseară. La revedere, duduie Opriș. 

— La revedere. 

— Amintește-i lui Renţea să vină la prânz, zise căpitanul. 

— Îi amintesc, nicio grijă. 

Se despărțiră în fața băncii ocupate de profesoară. Căpitanul 
își drese vocea și rosti spăsit: 

— Bună dimineaţa. 

— Bună... 

— Vă deranjez? 

— la loc și termină cu mutra asta de copil răzgâiat. 

— Îmi cer iertare pentru balamucul de-aseară. Vă promit că n- 
are să se mai repete. Dacă aș fi știut că mă vor dobori două 
păharele de coniac, n-aş mai îi... 

— Nu te mai justifica, am asistat eu la scene și mai tari. Ai 
băut și basta! Nu asta-i problema. 

— Dar care? 

Profesoara își scoase ochelarii de pe nas, se uită la ei dusă pe 
gânduri și repetă încetișor: 

— Nu asta-i problema, Huhurezule. Sunt o bătrână lipsită de 
curaj. Nu-mi priește șederea la „Pui de urs”, ar fi trebuit să-mi 
aleg alt loc de odihnă sau altă staţiune. Am hotărât să plec, mă 
întorc la București astă-seară, am un tren la orele nouă și 
jumătate. 

— O hotărâre pripită. Când veţi fi acasă, veţi regreta. 

— Depinde din ce punct de vedere examinezi chestiunea. 
Uneori nu contează de unde ai plecat, ci cât de departe ai ajuns. 

— Nu vă înţeleg. Vă exprimaţi ciudat. _ 

— Nu-i nevoie să înţelegi, vorbeam pentru mine. Incerc să mă 
încurajez. Ce să fac? Trebuie să depășesc un anume prag, o 
anume limită a încordării. Uite, acum îmi vine în minte o replică 
a lui Falstaff... 

— Spuneţi-mi-o și mie. 


— Cea mai bună parte a vitejiei este circumspectia. Îmi voi 
face o deviză din replica asta. 

— Dacă binevoiţi să-mi ascultați sfatul, vă propun să înlăturați 
cât mai este timp circumspecţia și să dăţi dovadă de 
îndrăzneală. 

— lmi ceri prea mult. Nu, nu sunt capabilă de vitejie... Spre 
rușinea mea, recunosc. 

Trase cu coada ochiului către o fereastră în cadrul căreia se 
ivise Wenzl și continuă posomorâtă: 

— Nu stărui, nu-mi schimb hotărârea de a pleca. Și ca să nu 
regret, am să fac o scurtă plimbare, să-mi iau rămas bun de la 
pădure. Te superi dacă te rog să mă însoţești? 

Căpitanul își mușcă buzele, nedecis. Era în dilemă, dorea să o 
însoțească în speranţa că va afla de cine se teme, și totodată 
dorea să-l ţină sub observaţie pe Brătilă. 

— Aştept un telefon. Puteţi merge cu duduia Opriș, am auzit-o 
că va urca pe munte. 

— Ar fi o idee... 

Se îndreptară către banca pe care ședea Felicia. Profesoara o 
întrebă dacă n-ar vrea să o ia și pe ea în excursie. Un semn 
discret al căpitanului îi dădu de înțeles Feliciei că trebuie să 
accepte. Răspunse cu amabilitate: 

— Chiar mă gândeam să vă propun o mică plimbare. 

— Mă voi strădui să ţin pasul cu dumneata. Să știi că nu sunt 
atât de dărâmată precum arăt. 

— Sunt convinsă. 

— Atunci să nu mai lungim vorba, mă duc să-mi las geanta în 
cameră și pe urmă sunt la dispoziţia dumitale. 

Se depărtă cu pași sprinteni, parcă pentru a demonstra că 
posedă o excelentă condiţie fizică. 

— Deci îmi ordonaţi să am grijă de ea, conchise Felicia, 
anticipând spusele căpitanului. 

— Da... Se teme să plece singură. Să rămâi mereu în preajma 
ei, să o veghezi și să-ţi dai silinţa să descoperi care-i motivul 
neliniștii care o apasă de câteva zile. S-a decis pe neașteptate 
să se întoarcă astă-seară la București. 

— După părerea mea, se teme de Wenzl. Se uită la el cum se 
uită o gazelă la un tigru. Poate ar fi trebuit să o întrebaţi fără 
ocolișuri ce anume o înfricoșează, să abordați fățiș subiectul 
acesta. 


— Nu-i cea mai potrivită metodă. Mi-e teamă că s-ar fi retras 
definitiv în carapacea ei de tăcere, m-ar fi evitat categoric până 
în clipa plecării. 

— Știţi la ce mă gândeam adineauri? Nu cumva a fost drogat 
și Wenzl? Era foarte ameţit aseară, a fost cărat în cameră de 
către Apostolescu și Dimitriu. 

— Cine și de ce să-l fi drogat? 

— Brătilă, firește, pentru a-i percheziţiona bagajele. 

— Mă îndoiesc. Brătilă nu s-a apropiat de el în cursul serii. N- 
au cinat la aceeași masă, n-au băut împreună la bar. Deci n-a 
avut posibilitatea să-i strecoare un somnifer în mâncare sau în 
băutură. 

— Brătilă poate să aibă un complice. 

— Hmm... Presupunerea asta mi se pare departe de adevăr. 
Adică ideea unui complice. Prea complicat... încep să cred că 
enigma pe care a avem de rezolvat se va dovedi până la urmă 
mai simplă decât ne imaginam. 

— Mie nu mi se pare deloc simplă. 

— Nu prea mă încurajezi. 

— Aveţi nevoie de încurajări? 

— Poate am... Sper că nu mi s-a tocit răbdarea. 

Își aprinse ţigara pe care o învârtise între degete, trase un 
fum și reluă: 

— Vasăzică, vei urca alături de profesoară și vei avea grijă de 
ea. Eu rămân aici să-i supraveghez pe Wenzl și pe Brătilă, în 
special pe Brătilă. Constat că nu se grăbesc să coboare din 
camere... 

Pe sub portal se ivi Silvia Vlăsceanu. Își schimbase rochia 
vișinie cu o pereche de pantaloni verzi, reiați, cam strâmţi, și cu 
un hanorac dotat cu nenumărate buzunare și împodobit pe piept 
cu inscripţia / /ove you! 

Se opri dinaintea Feliciei, făcu o piruetă destul de izbutită și 
întrebă: 

— Ce zici? Pot să deschid balul mascat? 

— Puteţi. 

— Doamne, ce caraghioasă sunt! Mi-a fost jenă să mă uit în 
oglindă. Hanoracul mi l-a împrumutat un nepot. Oricum, e 
practic, îmi ascunde rotunjimile... Acum l-am îmbrăcat pentru 
prima oară. Să mergem până nu mă răzgândesc, s-ar putea să- 
mi piară pofta de... 


Fu întreruptă de apariţia Roxanei și a avocatului Dimitriu, care 
o rugară pe Felicia să-i ia și pe ei în excursie. leșiră pe poarta 
popasului, apucară pe poteca marcată, discutând cu însufleţire. 

Căpitanul îi petrecu cu privirea până ce dispărură în pădure, 
apoi aruncă ţigara și se lungi pe bancă, lăsându-se în voia 
gândurilor. Era preocupat de apropiata sosire a colonelului Mitu, 
se întreba ce îl determinase să părăsească biroul. De obicei, 
colonelul dirija acţiunile din birou, dând dovadă de o 
remarcabilă capacitate organizatorică. 

Un nor zdrenţuit alunecă leneș pe sub soare. Câteva clipe 
peisajul își pierdu strălucirea de ilustrată nou-nouţă, pădurea 
deveni parcă mai compactă și mai misterioasă, iar faţada 
cabanei păru învăluită într-o pâclă densă. 

Wenzl, rezemat de pervazul ferestrei, îi făcu semn cu mâna și 
îi adresă un răsunător „Bună dimineaţa, domnule inginer.” 
Obrazu-i cărnos, masiv, proaspăt ras, degaja o bună dispoziţie 
care nu-i plăcu deloc căpitanului. Îi răspunse cu același salut și, 
frământat de presimţiri negre, întrebă într-o doară: 

— Nu coborâţi? 

— Am să ies puţin mai târziu... 

li mai făcu un semn cu mâna și închise fereastra. 

„Curios, își zise căpitanul, nici el și nici Brătilă nu par să aibă 
chef de plimbări în dimineaţa asta.” 

Se ridică de pe bancă și se îndreptă agale către curtea din 
spatele popasului. Ajutorul cabanierului ședea posac pe o 
buturugă, lângă magazii. 

— Ce-i, nea loane? Pari necăjit. 

— Cum să nu fiu?! Eu trudesc, și alţii își bat joc de mine. 

— Nu înțeleg. 

— leri am greblat iarba asta, și acum e plină de pietre, uitaţi- 
vă și dumneavoastră. 

— Ai dreptate. 

— Parcă le-a adus cineva anume și le-a azvârlit aici, să-mi dea 
mie de lucru. Trebuie adunate, altfel nu pot cosi. 

Căpitanul se gândi la pietrele zărite de Felicia cu o zi în urmă 
în rucsacul lui Wenzl, când se întorseseră de pe munte. Scrută 
involuntar ferestrele dinspre magazii. Numai de-acolo puteau fi 
aruncate pietrele. Cele patru ferestre aparţineau sălilor de baie 
folosite de Silvia Vlăsceanu, Wenzl, Felicia și familia Dimitriu. 
Trase concluzia că austriacul aruncase pietrele în curte, probabil 


în cursul nopții. 

— Dracu să-i ia de bolovani, bombăni lon. Asta îmi lipsea 
mie... 

— Să te ajut? 

— Dacă vreţi... Vă garantez eu că numai un nebun le-a 
azvârlit aici, un om zdravăn la minte nu putea să facă așa ceva. 

Culeseră împreună pietrele risipite prin iarba deasă, le 
încărcară într-o roabă, apoi lon se duse să descarce roaba în 
pădure, continuând să bombăne. 

Căpitanul reperă locul unde fură răsturnate, și după câteva 
minute porni într-acolo. Cercetă cu atenție pietrele, dar nu 
remarcă nimic neobișnuit. Fu nevoit să admită cu regret că 
geologia era o știință total necunoscută pentru el. Inveli o piatră 
de mărimea unui ou în batistă și o încuie în portbagajul mașinii, 
cu intenția de a o preda colonelului. 

Pe la orele unsprezece și jumătate apăru Brătilă, zornăind o 
cutie de table. Ochii îi luceau veseli, bluza-i roșie emana o undă 
plăcută de lavandă. Se trânti pe bancă, alături de căpitan, și-i 
propuse: 

— Facem o partidă? 

— Joc foarte slab. 

— Nici eu nu sunt mai breaz. Zarul contează... 

Aranjă pulurile cu o iuțeală surprinzătoare, se uită peste umăr 
de parcă ar fi dorit să se asigure că nu-l aude nimeni și șopti 
conspirativ: 

— Un leu linia, trei lei marțul. Să nu ne pară rău că muncim 
degeaba. 

— Fie... 

Începură să joace schimbând din când în când replici anoste. 
Căpitanul pierdu destul de repede trei marțuri. 

— Mă ocolește norocul, se lamentă el. 

— In schimb ai noroc în dragoste. 

— Crezi? 

— Precis ai, am observat cum se uită pictorița la dumneata. 
Se vede de la o poștă, te mănâncă din priviri. Aseară tremura ca 
piftia când ai căzut pe culoar. 

— M-am făcut de râs, dar mă consolez cu ideea că și Wenzl și- 
a dat în petec. 

— Și încă ce petec! Lasă că prea se ţinea fudul. Apropo... Cum 
te simţi după coniac? Pe mine m-a durut capul, m-am perpelit 


toată noaptea, am coborât de două ori în hol. 

— Eu am dormit ca un prunc. Ce zar am avut? 

— Patru-patru, poartă în casă. Uite că vine și individul. 

— Care individ? 

— Wenzl... 

Austriacul venea către ei cu un mers marțial ce nu se potrivea 
cu zâmbetu-i mieros și cu trabucul stins din colțul gurii. 

— Splendidă zi, prieteni! l-am zărit pe ceilalți plecând, mi se 
pare că am rămas la cabană numai noi. Aseară m-am cam 
troșcăit... Parcă așa sună o expresie românească, nu? 

— Așa, admise Brătilă, rânjind. 

— Puteţi să vă luaţi de mână cu mine, îl consolă căpitanul pe 
Wenzl. Și eu m-am troșcăit. Profesoara s-a supărat, a vrut să ne 
reclame. l-am promis că nu vom mai repeta tărăboiul de azi- 
noapte. Poate îi cereţi scuze și dumneavoastră, domnule Wenzl. 

— Eu? 

Înălţă din umeri cu o mină dispreţuitoare și mormăi: 

— Am să-i cer... Vă deranjează dacă asist la joc? 

Brătilă spuse ceva nedeslușit, iar căpitanul îl invită să se 
așeze lângă el. 

— Poate îmi alungaţi ghinionul. Pierd în serie. 

Wenzl își aprinse trabucul cu gesturi grijulii și rosti îngâmfat: 

— Nu mă bizui niciodată pe noroc. Îmi explicaţi și mie regulile 
jocului? Mi le-a mai explicat cineva anul trecut, dar nu le mai ţin 
minte. In Austria nu se practică. Mi se pare că e un joc de 
origine turcească... îmi dați câteva lecţii, domnule Brătilă? 

— Vă dau. O să jucăm pe bani. 

— De acord. 

— Altfel n-are haz. O sumă simbolică, desigur. 

Căpitanul îi cedă locul lui Wenzl, care începu să asculte cu 
râvnă de elev silitor sfaturile lui Brătilă. 

Pe la orele douăsprezece, opri în faţa porţii popasului un 
microbuz albastru, foarte prăfuit, din care coborâră mai mulţi 
bărbaţi echipați în haine de munte și cu rucsacuri în spate. 
Căpitanul îi recunoscu pe colonelul Mitu și pe șofer. Pe ceilalţi îi 
vedea pentru prima oară. 

— Ne înmulțim, comentă Brătilă sosirea noilor turiști. Trebuie 
să fie o excursie organizată de ONT. Pariez că au scăpat toți cu 
bucurie de sub tutela nevestelor. Uitaţi-vă puţin la individul cu 
pantaloni bufanţi și pălărie de pai. Ce moacă, fraţilor! Nu i-a 


bătut soarele de luni de zile, cu siguranță că-i un șoarece de 
bibliotecă. 

Individul cu pantaloni bufanţi (colonelul Mitu) își băgase un 
colț al batistei sub pălărie pentru a-și feri ceafa de razele 
puternice ale soarelui. Avea o înfățișare hilară, nu părea la locul 
lui în peisajul care îl înconjura, ţi-l puteai lesne imagina stând 
cocârjat deasupra unui birou, sufocat de teancuri interminabile 
de hârţoage sau, cu oarecare bunăvoință, rătăcit printre rafturile 
unei biblioteci cu aspect de labirint. 

— Intr-un fel, spuse Wenzl, regret că vă părăsesc tocmai 
acum, când se populează cabana. Mâine îmi voi lua rămas bun 
de la meleagurile pe care am petrecut un concediu de neuitat. 

Brătilă îl privi sumbru, strânse zarurile în pumn și rosti 
încetișor, ca pentru sine: 

— Mâine... mâine... Parcă trebuia să mai staţi... 

Wenzl zâmbi și răspunse blajin: 

— Împrejurările mă forțează să plec, domnul meu. Asta-i 
situaţia! Repet, îmi pare rău, aș fi dorit să mai rămân, dar... îi 
invidiez pe turiștii care au sosit acum. 

— M-aș duce să văd ce-i cu ei, spuse căpitanul. 

— Te rog, îl îndemnă Brătilă. Interesează-te dacă vor locui la 
cabană sau dacă sunt în trecere. De fapt, nu par turiști obișnuiți. 
Priviţi ce cară cu ei. Ce-or fi căutând aici? 

„Are să-ţi iasă curiozitatea prin piele”, îl apostrofă căpitanul în 
gând, pornind către grupul coborât din microbuz, cu aerul unui 
gură-cască dornic să participe la orice întâmplare ce sparge cât 
de cât monotonia cotidiană. Trecu de poartă și dădu mâna cu 
colonelul. 

— Să tot trăieşti! se entuziasma șeful. Soare, aer curat, peisaj 
de basm. Să mai zici vreodată că n-am avut grijă de tine. Ceva 
nou? 

— Azi-noapte mi-au fost scotocite bagajele. 

— De către cine? 

— Brătilă... 

— Semnificativ. Peste o jumătate de oră ne vom întâlni în 
pădurea din spatele cabanei. Dumnealui este tovarășul maior 
Coliban. 

Căpitanul strânse mâna unui bărbat de statură mijlocie, chel, 
cu umeri masivi și ochi iscoditori, după care colonelul se 
interesă: 


— Ce făceai când am sosit noi? 

Căpitanul scormoni pietrișul cu vârful pantofului, aplecă 
fruntea și răspunse placid: 

— Aveam o ocupaţie foarte serioasă, asistam la partida de 
table dintre Wenzl și Brătilă. 

— l-am recunoscut după fotografiile transmise de 
locotenentul Dobrotescu. Insinuezi că te plictisești? Eşti dornic 
de o activitate plină de riscuri? 

— Poate... 

— İn curând vom avea mult de lucru. 

— Rămâneţi la popas? 

— Numai pentru a lua masa de prânz, apoi ne vom instala 
tabăra pe munte. Cabana va continua să fie domeniul tău. ÎI 
vom încălca în caz de forţă majoră, dacă vei avea nevoie de 
ajutor. 

Trase batista de sub pălărie, își făcu vânt cu ea și reluă: 

— Cheia enigmei se află pe Muntele Palanga, la poalele 
piscului Cocorul. Vom ţine sub observaţie ruinele cetăţii și 
Peștera Haiducului. De acum înainte, orice persoană care se va 
apropia de perimetrul respectiv va intra în raza de observaţie a 
echipei tovarășului maior. Întoarce-te la prietenii tăi. N-aș vrea 
să intre la bănuieli. Se uită mereu încoace, amândoi. 

— Aş dori să se facă analiza uneia dintre pietrele aduse în 
rucsac de Wenzl. Am băgat-o în portbagajul mașinii. 

— O vom analiza. 

Căpitanul scrută cu atenţie faţa șefului; i se părea stăpânită 
de o încordare neobișnuită. 

— Cum se simte locotenentul Georgescu? 

— Hmm... S-a ivit complicaţii. A fost operat a doua oară. 
Altceva? 

— Brătilă vrea să știe ce căutaţi, aici. 

— Suntem arheologi, vom face săpături pe munte, într-o zonă 
unde s-au semnalat urmele unei așezări dacice. E bine? 

— Perfect! 


Capitolul 14 
Prânzul era pe sfârșite, domneau câteva clipe de acalmie 


după toastul rostit cu glas sforăitor de Moldovan. 
Căpitanul scoase ţigările și rătăci cu privirile prin sufragerie. 


Lumina aurie ce năvălea prin ferestrele deschise împrumuta o 
anume moliciune culorilor, marca o pecete de blândețe pe 
chipurile mesenilor și parcă atenua clinchetul tacâmurilor, 
râsetele, frânturile de discuţii. Brătilă luase în primire frapiera, 
îndată ce observa un pahar gol se grăbea să-l umple, emițând 
pe diverse tonuri exclamaţii de laudă la adresa 7raminer-ului. 
Renţea îl rugă să o lase mai moale cu vinul, să-i pună mai multă 
apă minerală. 

— Mi-am propus să termin, astă-seară capitolul final al lucrării 
de botanică, își justifică el parțiala abstinenţă. 

— N-au intrat zilele în sac, replică Brătilă, ai să-l termini 
mâine. 

— Cine știe ce mai poate interveni până mâine. 

Făcu o pauză, urmărind visător fumul ce se înălța din ţigara 
căpitanului, apoi reluă: 

— Am să vă rog să-mi lăsaţi adresele, să vă trimit cartea când 
apare, să vă scriu câteva rânduri pe ea. 

— Mie să-mi dai un autograf trăsnet, spuse Moldovan. 

— Neapărat... 

Când Matilda aduse cafelele, Caranfil își slăbi nodul cravatei și 
începu să istorisească o poveste vânătorească întâmplată cu 
patru ani în urmă în Munţii Rodnei. Căpitanul asculta distrat, 
privind neîncetat curtea cabanei. Era neliniștit, se întreba de ce 
întârzie Felicia și profesoara. 

— La ce vă gândiţi? îl interpelă Rențea, punându-i mâna pe 
umăr. 

— Mă întrebam dacă e cazul să mai beau cafeaua. Aș vrea să 
dorm după-amiază. 

— larăși somn? se indignă Brătilă. Propun să trecem în sala de 
biliard. 

— Se aprobă, spuse Moldovan. Va juca și musafirul nostru, nu- 
i vom permite să se retragă imediat. 

— Mi-e imposibil, zise Renţea. Voi reveni altă dată, dacă mă 
mai primiţi... 

Familia Dimitriu se afla la masa alăturată. Nora culegea cu 
vârful linguriţei frișca de deasupra unei savarine, părând 
preocupată de gânduri nu prea vesele, avocatul își maltrata 
gingiile cu o scobitoare și trăgea cu coada ochiului, pofticios, la 
sticlele de Traminer ce se lăfăiau în frapiera pusă la îndemâna 
lui Brătilă. Soții Apostolescu prânzeau împreună cu Wenzl la o 


masă din apropierea ușii. 

„Arheologii” tocmai părăseau sufrageria, conduși eu temenele 
de către responsabilul popasului. Brătilă le aruncă o privire 
circumspectă și exclamă țâfnos: 

— Aștia au pile mari! Aţi văzut cum se învârtea lonescu în 
jurul lor? Parcă-i un titirez... 

— Poate au lăsat bacșișuri grase, își exprimă Caranfil părerea. 

— Mi s-au părut simpatici, zise Renţea. Știţi cumva unde 
intenţionează să facă săpături? 

— În niciun caz în crama hotelului „Carpaţi”, replică Brătilă cu 
o evidentă notă de ironie în glas. 

„Sper să nu bănuiască nimic”, își Spuse căpitanul 
reconstituind purtarea colegilor din momentul intrării în 
sufragerie până în momentul când își luaseră rămas bun de la 
lonescu. Işi aminti cum se posomorâse Wenzl și ce mutră acră 
făcuse Brătilă când îi informase că noii veniți sunt arheologi și 
că își vor instala tabăra pe Muntele Palanga. 

La întâlnirea din pădure, colonelul îi ascultase raportul fără 
să-l întrerupă, crestând cu briceagul o nuia de alun (cine nu-l 
cunoștea ar fi fost în stare să jure că rătăcește aiurea cu 
gândurile), iar la sfârșit aruncase nuiaua și rostise: 


„Nu vom mai bâjbâi, etapa tatonărilor s-a încheiat, am 
descoperit indivizii asupra cărora va trebui să ne concentrăm 
atenția. Wenzl și Brătilă... Ar fi greu de crezut că nu urmăresc 
aceeași țintă. Acționează separat, fireşte, și se pare că marfa pe 
care se străduiesc să pună mâna este deosebit de prețioasă." 

„Ce fel de marfă?" 

„Presupun că avionul german transporta niște obiecte care n- 
au pierit în flăcări. Altfel nu se explică asiduitatea cu care culeg 
informații despre acel avion." 

„O bună perioadă de timp nu s-a întreprins nimic pentru 
găsirea misterioaselor obiecte și deodată, anul acesta, au 
început să mișune în zona respectivă tot soiul de indivizi 
suspecti.” 

„Nu-i chiar așa. În ultimii trei ani Wenzl și-a petrecut fiecare 
concediu în România, în diferite localități, situate cât mai 
aproape de piscul Cocorul. În ceea ce îl privește pe Brătilă, te 
înștiințez că identitatea lui e falsă. Nu se numește Brătilă, nu-i 
tehnician constructor și nu locuiește în Arad. Buletinul de 


identitate pe care l-a prezentat la popas i-a fost furat 
adevăratului Brătilă, care a declarat cu mare întârziere dispariția 
buletinului. In realitate, cel care ţi-a percheziționat azi-noapte 
bagajele se numește Vasilone Marin. N-are ocupație și nici 
domiciliu stabil. A suferit o condamnare în anul 1978, când 
făcea parte dintr-o bandă care a jefuit un muzeu.” 

„Austriacul” 

„La prima vedere pare un turist respectabil, onest, care își 
petrece vacantele în țara de baștină. Până în prezent, nu s-a 
dedat la nicio activitate care să intre sub incidența legilor 
noastre, dar sunt convins că nu peste multă vreme vom deține 
dovezi palpabile pentru a-i aresta.” 

„S-a descoperit ceva dubios în legătură cu cel de-al doilea sot 
al Ruxanarei Lăzăreanu?" 

„Și încă ce dubios! N-a fost nevoie să-l căutăm prea departe. 
Ultima parte a vieții lui era cuprinsă între filele dosarului de pe 
biroul meu. Apariţia, mai bine zis dispariția lui a declanșat 
ancheta...” 

„Nu cumva vreți să spuneți că...” 

„Exact! Al doilea soț al Ruxandrei se numea Apostiu lon, alias 
Willem Claesz.” 

„Incep să-mi imaginez cum s-au petrecut faptele. Pe el l-a 
întâlnit întâmplător Ruxandra în seara când s-a întors acasă 
abătută și i-a spus gazdei că a întâlnit «o fantomă a trecutului? » 
Și-a dat seama imediat că ceva nu este în regulă, îl știa departe 
de tară, transfug. Poate a discutat cu el, poate l-a zărit pe vreo 
stradă și a fost intrigată de prezența lui. Groaznic! ” 

„Un adevărat ghinion. După fuga lui din țară, ea a cerut 
divorțul, și-a reluat numele de fată și s-a stabilit în Ghinţurești, 
mai precis spus, s-a refugiat în acest orășel unde nu-i cunoștea 
nimeni necazurile, înfrângerile, pe care dorea în mod absolut 
firesc să le uite. Brusc, tocmai când se aștepta mai puțin, 
drumul ei s-a încrucișat iarăși cu cei al lui Apostiu.” 

„Presupun că l-a zărit pe fostul ei soț în compania suspecților 
noștri, discutând cu Wenzl sau cu Brătilă. Le-a surprins intențiile, 
ei au sesizat acest lucru, au amenințat-o, apoi au...” 

„Nu! Ruxandra era speriată încă în urmă cu trei luni, când ai 
revăzut-o la întâlnirea foștilor tăi colegi de liceu. lar în perioada 
aceea nici Wenzl și nici Brătilă nu sosiseră la Ghinţurești. Mai 
mult, Apostiu încă nu debarcase la Constanţa. Deja o amenințau 


niște necunoscuți când l-a reîntâlnit pe Apostiu. ” 

„Nu mai pricep nimic...” 

„Putem trage concluzia că sesizase niște amănunte dubioase 
în comportamentul unor indivizi din Ghinţurești. Concluzia 
aceasta mă îngrijorează. Se pune următoarea intrebare: au vreo 
legătură acești indivizi cu Brătilă sau cu Wenzl, cu scopul 
urmărit de ei? Din nefericire, încă nu putem răspunde la această 
întrebare.” 

„Băbeanu?” 


Amânase cu bună știință acest subiect, temându-se de reacţia 
colonelului. Observă cum i se întunecă privirea și cum își trece 
cu nervozitate mâna prin păr. 


„Băbeanu... Băbeanu Macarie a fost un infractor de duzină. 
De altfel, era cunoscut și sub porecla de „Chilipir „, și asta spune 
totul. El l-a atacat și l-a rănit grav pe locotenentul Georgescu. A 
recunoscut totul. Indivizii de teapa lui Băbeanu se pierd repede 
cu firea, ei îndeplinesc de obicei treburi mărunte, sunt tinuti 
departe de miza cea mare, de miezul afacerii, n-au acces la 
tainele șefilor. În altă ordine de idei, piatra pe care ne-ai predat- 
o a fost analizată de un geolog. Nu conține niciun minereu, 
probabil a fost folosită doar ca balast.” 

„Mă întreb neîncetat cum a descoperit locotenentul 
Georgescu...?” 


— Astăzi nu sunteţi prea vorbăreţ, îi întrerupse Renţea 
gândurile căpitanului. 

— Mă doare capul, am fumat excesiv. 

— Vă dau un Piramidon. 

— Dacă vreți... 

ÎI obseda întârzierea profesoarei și a Feliciei. Își propuse să 
mai aștepte un sfert de oră, apoi să plece în căutarea lor și 
totodată să alerteze echipa operativă. 

— Faceți o plimbare, îl îndemnă Caranfil, e cel mai indicat 
remediu împotriva durerii de cap. 

— Mai bine facem o partidă de biliard, insistă Moldovan. Ne 
învârtim în jurul mesei de joc și... 

— Și fumăm până ne apucă amețeala, zise Rențea... Eu nu... 

Lăsă fraza neterminată și se apropie de fereastră, intrigat. 


— Ce vezi acolo? îl întrebă Caranfil. 

Se îngrămădiră toţi la fereastră, fără să mai aștepte 
răspunsul. Pictoriţa tocmai trecea de poartă, susținând-o de 
umeri pe profesoară, care șchiopăta și se schimonosea de 
durere la fiecare pas. 

— Ajutaţi-mă! strigă Felicia. Tovarășa Vlăsceanu, a suferit un 
accident. 

Căpitanul încăleca pervazul și sări în curte, urmat pe aceeași 
cale de Moldovan. Profesoara încercă să zâmbească, dar pe 
obraz i se lăţi o grimasă caraghioasă. Glezna piciorului drept îi 
era înfășurată într-un batic. 

— Ușurel, îi sfătui Felicia, luaţi-o pe braţe și transportaţi-o în 
cameră. 

— Am călcat strâmb și la propriu și la figurat, se plânse 
profesoara. 

— Cum s-a întâmplat? întrebă Moldovan, prevenitor. 

— Ceasul rău! 

— A fost lovită de un bolovan desprins din peretele stâncos, le 
explică Felicia. 

Profesoara oftă. 

— Am avut mare noroc cu dumneata. Dacă aș fi fost singură... 

— Exageraţi, spuse Felicia. Sper să fie o luxaţie, au o fractură. 
După o săptămână sau două veți considera acest incident ca pe 
o aventură nostimă. Schimbaţi compresa cât mai des. Să vă 
însoțesc? 

— Nu-i nevoie, te-ai chinuit destul să mă cari până aici, du-te 
și mănâncă, draga mea. Trebuie să fii frântă de oboseală, îţi 
mulțumesc încă o dată... Dacă vei avea timp, treci diseară pe la 
mine, după cină. 

— Cu plăcere. Îmi voi lua caietul și creioanele, voi încerca să 
vă fac un portret. 

— Eşti prea amabilă, nici nu știu cum să-ţi mulțumesc. 

Oftă din nou și se întoarse spre căpitan și spre Moldovan, care 
își împreunaseră braţele în chip de scaun. 

— O să vă cam dau de furcă, am peste o sută de kilograme. 

Străbătură încet aleea, apoi trecură prin hol însoţiţi de privirile 
curioase ale familiei Dimitriu. Când ajunseră în cameră, îi rugă 
să o așeze pe pat. 

— În sfârșit! Gata-gata să-mi rămână oasele prin pădure. Din 
păcate, va trebui să mai rămân la popas, n-am să mai pot pleca 


astă-seară la București. 

— În niciun caz, zise căpitanul. Veţi sta aici până vă veţi 
restabili complet. 

— Se ţin ghinioanele scai de mine. Imaginează-ţi puţin ce s-ar 
fi întâmplat dacă m-aș fi dus singură pe munte. Aș fi zăcut și 
acum acolo. Cât pe-aici să mă strivească un colț de stâncă. 
Pictoriţa are niște reflexe extraordinare, m-a tras la timp din 
calea bolovanului. 

V-a salvat viaţa, conchise Moldovan. 

— Chiar că mi-a salvat-o! 

— AŞ zice să-l chem pe Apostolescu, să vă consulte... 

— Lasă-l în pace, îmi pun comprese, și atâta tot. 

Moldovan înălţă din umeri, contrariat. 

— Totuși... 

— N-am să mă prăpădesc din pricina unei entorse banale. 
Dacă vrei să-mi faci un serviciu, vorbește cu Matilda, spune-i că 
o rog să-mi aducă prânzul în cameră. Acum, lăsaţi-mă... 

Îi urară însănătoșire grabnică și ieşiră. Moldovan își exprimă 
nedumerirea printr-o strâmbătură. 

— Ce zici de ea? Nici măcar durerea fizică n-o face mai 
maleabilă. Dură mai e, domnule! 

— Foarte dură. Mă duc să-mi iau pipa, mi s-a acrit de ţigări. 
Cobor îndată. 

— Vino, poate îl convingem pe Renţea să rămână la o partidă 
de biliard. 

— Poate... 

Se îndreptă către camera pictoriţei, știind că este așteptat. 

— Îmi închipui cât ești de obosită, îi spuse Feliciei în chip de 
introducere. 

— Frântă. Credeam că n-am să mai ajung niciodată la cabană. 

— Ei? Cum a fost? 

— Colţul acela de stâncă nu s-a prăvălit întâmplător. Cineva 
dorește s-o reducă la tăcere pe profesoară. 

— Cine? 

— Wenzl, bineînțeles. 

— Doreşte sau dorea s-o scoată din circulație pe Silvia 
Vlăsceanu? 

— Dorește. N-a intenţionat numai să o sperie. Nu-i posibil să 
faci omletă fără să spargi ouă. Nu avea cum să calculeze ca 
exactitate urmările impactului, nu putea să știe cât de teafără 


va rămâne victima după izbitura bolovanului. Dorește să o 
înlăture, deci va continua tentativa, va recidiva. 

— Wenzl nu s-a urnit de la cabană, l-am văzut cu ochii mei, un 
timp la fereastra camerei sale, apoi în curte, pe o bancă. 

— Am avut impresia că o zăresc pe Roxana cum se furișează 
prin pădure înainte de prăvălirea bolovanului. 

Căpitanul păru descumpănit. 

— Aţi plecat totuși de aici în grup. Dumneata, profesoara, 
avocatul Dimitriu și Roxana. 

— Avocatul a renunţat la excursie după câteva sute de metri, 
iar ceva mai târziu s-a despărțit de noi și Roxana. 

— Deci putea să vă urmărească. 

— Mai exact spus să ne depășească, să se grăbească pentru a 
ajunge înaintea noastră în preajma cascadei, unde avea să ne 
aștepte. Totul s-a petrecut rapid, am auzit mai întâi un trosnet 
slab, ca și când s-ar fi frânt creanga unui copac. In realitate 
trebuie să fi fost un bubuit, însă era înăbușit de zgomotul 
continuu al căderii apei. Am înălţat mecanic privirea, am văzut 
alunecând spre noi o mică avalanșă de bolovani. Am tras-o de 
braț pe profesoară. Dacă aș fi ezitat două-trei secunde... am fi 
fost strivite amândouă. Incă o precizare: în momentul când s-a 
despărţit de noi, Roxana s-a interesat dacă avem de gând să 
continuăm traseul obișnuit. 

— Ce părere are profesoara? Bănuiește că accidentul a fost 
înscenat? 

— Nu știu... O pândește soarta Ruxandrei, tovarășe căpitan. 
Va fi necesar să aibă cineva grijă de ea, să o vegheze până la 
completa elucidare a cazului de care ne ocupăm. 

— De acord. Ești persoana cea mai indicată. Are mare 
încredere în dumneata, te admiră mai ales acum, după ce i-ai 
salvat viaţa. Aflându-te mereu în preajma ei, te vei afla cumva și 
în preajma lui Wenzl. Presupun că el nu se va da bătut atât de 
uşor, că va mai... 

Se întrerupse din pricina unui țipăt ce răsuna pe coridor. 

— Ce-i asta? tresări Felicia. Nu cumva... 

leșiră din cameră și pe coridor aproape se izbiră de Matilda, 
care alerga înspăimântată spre hol. 

— Ce s-a întâmplat? o întrebă Felicia apucând-o de cot și 
zgâlţâind-o pentru a o obliga să-și vină în fire. Ospătăriţa bâigui: 

— Doamna Vlăsceanu... Eu... Eu n-am nicio vină... 


— Ce-i cu ea? 

| s-a făcut rău... 

— Cheamă-l imediat pe medicul Apostolescu, îi ordonă 
căpitanul colaboratoarei sale. 

Profesoara zăcea pe covorașul din fața patului. Respira foarte 
rar, anevoios, obrajii căpătaseră o culoare urâtă, vineţie. 
Contracția mușchilor faciali îi întipărise pe chip rânjetu/ sardonic, 
caracteristic în cazurile de intoxicație cu stricnina. 

„Otrăvire,  conchise căpitanul, de-ar veni mai repede 
Apostolescu.” 

Tava adusă de Matilda se afla pe masa din mijlocul încăperii. 
Se aplecă deasupra ei, îngrijorat. Mâncarea părea neatinsă, 
tacâmurile curate. Se încruntă, convins că lipsește ceva de pe 
tavă, un anume obiect. Da, lipsea flaconul de Anghirol, 
medicamentul pe care îl vedea zilnic pe masa profesoarei. Îl 
descoperi curând pe parchet, sub noptieră; mai rămăseseră 
câteva picături pe fundul sticluţei. Toţi turiștii cazaţi la popas 
știau că Silvia Vlăsceanu păstrează medicamentul în dulapul din 
sufragerie... Sala era deschisă în permanenţă, oricare din ei 
putea să intre acolo nestingherit, fără a fi bănuit de intenţii rele, 
să introducă otrava în medicament, apoi să iasă liniștit. 

Băgă flaconul în buzunar în clipa când își făcea apariţia 
medicul, purtând o trusă sub braț. Nu puse întrebări de prisos, 
îngenunche lângă victimă, îi luă pulsul și scoase din mica 
servietă o seringă și o fiola. 

— Suflecaţi-i mâneca, îl rugă pe căpitan în timp ce-și umplea 
seringa. 

— Scapă? 

— Incă nu pot da asigurări. 

li făcu profesoarei o injecție intravenoasă și mormăi: 

— Să sperăm că nu-i cardiacă. Trebuie transportata urgent la 
spital, pentru oxigenare și spălaturi stomacale. 

— O duc cu mașina mea. 

— Merg și eu, firește... 

x 

O jumătate de oră mai târziu, căpitanul se foia pe o bancă 
incomodă din incinta spitalului, frământând între degete o 
țigară, enervat de faptul că nu se putea fuma. 

Prin ușa cu geam mat din faţa băncii se întrezăreau când și 
când umbre fugare, răzbăteau comenzi scurte și uneori ţăcănitul 


instrumentelor medicale. Zgomotele i se păreau nefirești stranii. 
Își șterse un strop de sudoare de pe frunte și-i spuse lui 
Dobrotescu, care ședea alături: 

— les pe balconul de la capătul culoarului, să trag câteva 
fumuri. Să mă strigi când o scot de la reanimare. 

— Vă strig. 

Înclină capul pentru a-și sublinia cuvintele și se cufundă din 
nou în tăcere. Semăna cu un Buddha enorm, sculptat în bronz. 
Căpitanul se întoarse brusc după cinci-șase pași, cu senzaţia că i 
s-au destupat urechile, că zgomotele își recăpătaseră adevărata 
intensitate. O soră pistruiată, încadrată de Apostolescu și de 
medicul de gardă, împingea pe culoar patul cu rotile pe care era 
întinsă profesoara. Băgă ţigara în buzunar și se apropie de ei. 

— N-ai plecat, frate? se miră Apostolescu. Dă-mi și mie o 
țigară... Ai făcut bine că m-ai așteptat, mă gândeam să-i 
telefonez nevesti-mii, să vină să mă ia cu mașina noastră. Ne-a 
dat de lucru bătrânica, dacă mai întârziam zece minute... 

— Va trăi? 

— Am salvat-o! Numai să nu... 

Își frecă bărbia dolofană cu dosul palmei, părând preocupat. 

— Numai să nu-i treacă prin gând altă drăcovenie. Nu cred... 
Statisticile demonstrează că rareori sinucigașii repetă gestul. 

Trase cu voluptate din ţigară și arătă spre Dobrotescu care îl 
luase deoparte pe medicul de gardă. 

— Cine-i tovarășul? 

— E de la miliţie. Vrea să încheie un proces-verbal, probabil 
se interesează când se poate discuta cu pacienta. 

— De la miliție? Ce oameni, domnule... Aștia nu se astâmpără 
nici în somn. Profesoara nu poate fi deranjată, are sistemul 
nervos slăbit, o emoție puternică ar putea să o doboare. 

— Credeţi? 

— Un om care se hotărăște să-și pună capăt vieţii nu posedă 
un psihic normal. După încercarea de sinucidere urmează o 
stare de abulie!*, de stupoare. Durează câteva ore și e categoric 
periculos să smulgi bolnavul din această stare... Ne întoarcem la 
popas? Halal concediu, n-aș fi bănuit că voi fi solicitat să-mi 
exercit profesia într-un caz de sinucidere petrecut tocmai la 
popasul „Pui de urs”. Mă minunez! Cum a reușit să facă rost de 


18 Boală psihică ce se caracterizează prin absenţa, mai mult sau mai 
puţin pronunţată a voinţei. 


otravă? 

— E specialistă în chimie. 

— Mă rog... Se pune o întrebare: de ce n-a ingerat o 
concentraţie mai puternică dacă tot voia să-și ia adio de la 
această lume? Stricnina nu... 

— Stricnina? îl întrerupse căpitanul, prefăcându-se mirat. 

— Da. Te rog să nu vorbești nimănui despre amănuntul 
acesta. E secret profesional. Ține minte! 

Coborâră scara acoperită cu mochetă roșie și se îndreptară 
spre mașină. Apostolescu se prăvăli cu un suspin de satisfacţie 
pe banchetă. 

— Te-aș ruga să nu mai gonești ca un turbat. Ce dracu, 
suntem în Ghinţurești, nu la raliul de la Monte Carlo. Mare 
mirare că n-ai pierdut carnetul de conducere până acum. Fii 
calm! 

— Spuneaţi mai devreme că o întârziere de zece minute... 

— S-a terminat cu graba. 

La popas fură întâmpinați cu deosebită curiozitate. Toată 
lumea se afla în hol, fiecare dorea să știe în ce stare a ajuns 
profesoara la spital, ce simptome prezintă, dacă există șanse de 
salvare. 

Medicul se referi plin de importanţă la secretul profesional și 
la o eventuală anchetă a miliției. Era măgulit de faptul că toţi îl 
ascultă cu răsuflarea tăiată, își puncta frazele cu gesturi 
precipitate, își bomba pieptul, și din când în când îi mângâia 
mâna Roxanei, care trăgea lung din ţigară, nervoasă. Căpitanul 
urmări cu atenţie sporită reacția lui Wenzl. Austriacul părea că 
dormitează, niciun mușchi nu i se clintise pe faţă, dar o vagă 
disperare îi străbătu ochii de culoarea oţelului când Apostolescu 
anunţă că „un tovarăș de la miliţie a vrut să discute neapărat cu 
medicul, după ce profesoara a fost scoasă de la reanimare”; își 
mușcă buzele, goli brusc paharul cu coniac pe care îl ţinuse 
strâns cu ambele mâini și se retrase în cameră, posac, fără 
niciun comentariu. 

Puțin înainte de cină, inginerul Vălureanu fu anunţat prin 
telefon că Silvia Vlăsceanu și-a exprimat dorinţa de a sta de 
vorbă cu el. 

x 

Dobrotescu îl aștepta lângă ușa rezervei ocupată de 

profesoară. Căpitanul îl bătu pe umeri și se interesă: 


— Cum e? 

— Se simte ceva mai bine. A rugat-o pe soră să vă cheme, a 
insistat chiar. Medicul de gardă s-a lăsat cu greu înduplecat. 

— De fapt, cum s-a exprimat profesoara? 

— A zis: „Chematţi-l imediat pe inginerul Vălureanu de la 
popasul „Pui de urs”. Atât! 

— Atunci să intrăm. 

Bolnava părea că dormitează, ședea nemișcată, cu pleoapele 
plecate, palidă. Deschise ochii și rosti cu voce tărăgănată: 

— La ora asta ar fi trebuit să fiu la gară, cu biletul de tren în 
poșetă. 

Încercă să se ridice în capul oaselor, dar nu izbuti, gestul 
rămase neterminat. Căpitanul se grăbi să o ajute, îi sprijini 
spatele de pernă. Dobrotescu se pregăti să stenografieze 
convorbirea, scoase din buzunar blocnotesul și stiloul și se lăsă 
încet pe marginea scaunului de lângă pat. Profesoara îi aruncă o 
privire neliniștită. 

— Dumnealui ce dorește? 

— Scuzaţi-mă, am uitat să fac prezentările. Dumnealui este 
tovarășul locotenent Dobrotescu, de la Miliție. 

— Să-i fie de bine. 

Suspină, și pe frunte i se ivi un strop de sudoare: 

— Crezi că-i necesar să scrie în carnetul lui tot ce-mi iese mie 
din gură? 

— Este. 

— Atunci nu scot o vorbă. Nu-mi plac oamenii indiscreţi. O să-i 
spui dumneata mai târziu ce ai discutat cu mine. Dacă vei găsi 
de cuviinţă, bineînţeles... 

Căpitanul păru că stă la îndoială, apoi îi făcu semn lui 
Dobrotescu, care se retrase fără niciun comentariu. 

— Mulţumesc, murmură profesoara. Mi-e jenă să vorbesc în 
prezenţa unui necunoscut. 

— Ancheta este obligatorie, va trebui totuși să răspundeţi la 
câteva întrebări și să semnaţi o declaraţie. Asta e procedura și 
aveţi tot interesul să o urmaţi. 

— Dacă voi scăpa teafără mă voi supune și procedurii. 

— Peste câteva zile veţi părăsi spitalul sănătoasă și bine 
dispusă. 

— Ei, Huhurezule, ai impresia că sunt o băbătie ţicnită și 
ramolită. Încă n-am dat în mintea copiilor. 


— N-aș vrea să vă obosesc. Medicul mi-a permis să intru cu 
condiţia ca vizita să nu depășească... 

— Lasă-l în pace pe medic. Are cineva dreptul să mă ţină aici 
împotriva voinţei mele? Poate mă înfurii și plec imediat la gară. 

— Vă lipsesc puterile, nu veţi ajunge nici până la ușă. 

— Da... Te-am chemat să-ţi spun o poveste... 

Rămase un moment cu privirile aţintite în tavan, parcă pentru 
a-și aduna gândurile, apoi reluă rar: 

— O poveste veche, Huhurezule... Veche, dar nu și perimată... 
Nu te-am ascultat când m-ai îndemnat să înlătur circumspecţia, 
să dau dovadă de curaj. Acum regret, dacă ţi-aș fi urmat sfatul, 
nu aș fi ajuns pe un pat de spital. Să admitem că deocamdată 
am scăpat cu bine. 

— De ce deocamdată? 

— Pentru că individul care dorește să mă știe amuţită pentru 
totdeauna este capabil să pătrundă și în incinta unui spital. 

— S-au luat măsuri drastice împotriva oricărei imixtiuni. 

— Crezi că sufăr de mania persecuției? 

— Nicidecum. 

— În regulă, atunci ne vom înţelege. Îţi voi relata un episod 
din viaţa mea. Personajul principal al episodului este omul care 
a vrut să mă ucidă. Nu voi încărca povestea cu amănunte de 
prisos, îmi dau seama că timpul devine din ce în ce mai preţios. 

— Vă ascult cu cea mai mare atenţie. 

— N-am avut parte de o copilărie prea fericită, mi-au lipsit 
bucuriile pe care le dau în general o bună stare materială. M-am 
născut într-o familie numeroasă... Tata a fost un mărunt slujbaș 
la Căile Ferate, în Ploiești. Am. Absolvit liceul cu calificative 
excepţionale, dar și cu imense sacrificii bănești, în dauna fraţilor 
și surorilor mai mici. Of, am început să divaghez. Ți-am promis 
că nu voi încărca povestea cu amănunte de prisos și uite că mă 
irosesc în amănunte nesemnificative, mă port de parcă aș fi 
chemată la serviciul Personal și pusă să scriu o autobiografie 
amănunţită... 

Își drese vocea și continuă cu o ușoară iritare: 

— Vara anului 1940 am petrecut-o împreună cu o colegă ia 
moșia părinţilor ei din județul Prahova... Terminaserăm 
amândouă anul întâi al Facultăţii de Chimie. Vacanţa petrecută 
acolo reprezenta pentru mine un fel de recompensă. Datorită 
mie izbutise Liliana să termine cu bine ultimii ani de liceu, o 


meditasem cu eforturi zilnice, disperate. Trebuie să admit, 
părinţii ei au priceput acest lucru, mi-au fost recunoscători mai 
ales din punct de vedere moral, s-au purtat corect, nu m-au 
jignit, ţineau la mine de parcă aș fi fost propria lor fiică. 
Doamne, cât de prostuţă era Liliana! Superbă și prostuţă... O 
brunetă trasă prin inel, vioaie, de o veselie molipsitoare... Dar 
când deschidea gura rostea niște platitudini de-ţi venea să te iei 
cu mâinile de păr! Uneori o invidiam. Eu am fost întotdeauna o 
grăsună posacă, lipsită de farmec... Nu râde, Huhurezule! 

— Nu râd. 

— Tatăl Lilianei era căpitan în Marele Stat-Major. Obţinuse 
prin căsătorie o avere însemnată. Cum ţi-am spus, atât el cât și 
soţia lui ţineau la mine foarte mult, făceau totul să nu mă simt o 
străină invitată la coada mesei. Viaţa mi se părea minunată... La 
fiecare sfârșit de săptămână soseau din București, odată cu 
tatăl Lilianei, câţiva intimi de-ai casei. Aveau loc partide de 
vânătoare, de bridge, de tenis, serate muzicale... în restul 
zilelor, hoinăream împreună cu Liliana prin viile din împrejurimi 
sau înotam în râul de la marginea satului. 

Se întrerupse, netezi mașinal o cută a pledului și murmură: 

— Te plictisesc cu basmul meu siropos? 

— Vă rog să continuati. 

— Ce dracu! Te uiţi la mine de parcă ţi-aș povesti subiectul 
unui film cu Rudolf Valentino. Bun, să continui... Cum era și 
normal, în jurul Lilianei roiau o mulţime, de admiratori. Unul 
dintre ei, Virgil Fabian, doctor în științe economice, nu lipsea în 
nicio duminică de la conac. Bărbat chipeș, blond ca un viking, 
excelent sportiv și intelectual rafinat. Liliana l-a preferat 
celorlalţi. Pe scurt, între ei s-a înfiripat o idilă, care s-a 
transformat rapid, mai ales dinspre partea Lilianei, într-o iubire 
arzătoare, pătimașă... Nu concepea să poată trăi nici măcar 
două-trei zile departe de Virgil. Ceea ce a urmat este lesne de 
priceput; a început să-i frecventeze locuinţa din Ploiești, în taină, 
desigur. Eu o ajutam, îi acopeream fiecare deplasare, susțineam 
faţă de mama ei, care avea o încredere nestrămutată în mine, 
că plecăm la oraș, pentru a face mici cumpărături, că nu lăsăm 
să ne scape niciun film... Nu ne-a cenzurat niciodată 
escapadele. Mama ei se bizuia pe cinstea mea, nu bănuia că 
scumpa ei fiică posedă o dublură a cheii de la garsoniera lui 
Virgil Fabian, garsonieră unde petrecea câteva ore în compania 


falnicului doctor în științe economice. Virgil Fabian îi dăduse de 
înțeles Lilianei că într-o bună zi se vor căsători, nu imediat, 
deoarece trebuia să rezolve întâi anumite probleme 
profesionale, rezolvare de care depindea însuși viitorul său... 
Ştiam amândouă că este un personaj influent în lumea de atunci 
a petrolului, că participa la ședințele consiliilor de administrație, 
dându-și avizul la angajarea unor salariaţi ai rafinăriilor. Vizita 
zilnic uzine, fabrici, sonde situate între Ploiești și Câmpina... într- 
una din acele joi, zi de întâlnire, Liliana l-a așteptat în garsonieră 
mai bine de o oră și jumătate, mutându-se de pe un scaun pe 
altul, cu ochii pironiţi asupra telefonului, sperând că Virgil o va 
suna din clipă în clipă pentru a-i explica motivul absenței, pentru 
a se scuza. În cele din urmă s-a așezai la birou, hotărâtă să-i 
lase un bilet înainte de a pleca, bilet conceput în termeni nu 
prea politicoși... A căutat hârtie de scris, fără să vrea a 
declanșat un resort care a deschis un sertăraș secret al biroului. 
In el era ascuns un teanc de fotografii... S-a uitat la ele. Mai întâi 
surprinsă, înciudată, apoi din ce în ce mai neliniștită... Aveau 
câte o scurtă însemnare autografă pe verso. Toate îl 
reprezentau pe Virgil Fabian, fie în grup, fie singur. Rezulta din 
acele însemnări că Virgil Fabian este locotenent în armata 
germană, numele lui adevărat fiind Manfred von Kordt... Una din 
fotografii a înspăimântat-o pur și simplu... Pe dosul ei scria: 
„1938, în Munţii Sudeți! cu unitatea Brandenburg.” O tânără, 
poate de vârsta Lilianei, sta îngenuncheată în zăpadă, la 
marginea unei păduri... Manfred von Kordt ţinea în mână un 
pistol a cărui țeavă era lipită de ceafa fetei, și pe figura lui se 
citea o bucurie sălbatică, drăcească... în planul al doilea se 
distingeau niște civili ce săpau o groapă, păziţi de militari 
germani... 

Se întrerupse, scuturată de un fior prelung și-și acoperi ochii 
cu palmele. Căpitanul se aplecă și-i atinse umărul încetișor. 
Profesoara tresări, îl privi descumpănită și urmă cu glas uscat: 

— A pus fotografiile la locul lor, a părăsit garsoniera și un timp 
a rătăcit în neștire pe străzi, până și-a adus aminte în fine că 
trebuia să mă reîntâlnească la gară, unde o așteptăm cu 


19 Sudeţii (în limbile germană: Sudeten; în cehă și poloneză: Sudety, 
în cehă Krkonossko-jesenickă subprovincie / Krkonossko-jesenickă 
soustava) sunt un lanţ muntos în Europa Centrală, care se întinde din 
estul Germaniei, sudul Poloniei până în nord-estul Cehiei. 


nerăbdare... Mi-a povestit în tren ceea ce se întâmplase. Nu 
reușea să-și desprindă din minte fotografia aceea făcută în 
Munţii Sudeți, plăcerea diabolică înscrisă pe chipul aceluia din 
care își făurise un zeu, scena teribilă al cărei protagonist era 
bărbatul visurilor ei... în zilele următoare a zăcut apatică în pat, 
fără a da vreo explicaţie părinților îngrijoraţi. La un moment dat 
a vrut să se sinucidă. Atunci am luat taurul de coarne, l-am 
chemat de la București pe tatăl ei și i-am destăinuit totul... La 
drept vorbind, intenţionam să nu-i spun totul, dar n-am reușit... 
Tatăl Lilianei avea un fel aparte de a pune întrebări, nu degeaba 
lucra la Statul-Major. S-a interesat în primul rând dacă Liliana a 
avut grijă să pună fotografiile în sertăraș, apoi mi-a cerut să 
vorbesc cu ea, să-i cer cheia locuinţei „doctorului”... Nu 
cunoscuse nici el adevăratul nume al lui Virgil Fabian. Manfred 
von Kordt era unul din agenţii de vază ai Serviciului german de 
supraveghere și contrainformaţii mixt, cu centrul la Ploiești, 
serviciu care activa mai ales în rafinării, șantiere, uzine... M-a 
pus să jur că nu voi mărturisi nimănui secretul fotografiilor... în 
aceeași noapte a expediat-o pe Liliana la niște rude din 
Alexandria... Asta a fost povestea mea. Domnule inginer 
Vălureanu. După război, am aflat din multele cărţi care, s-au 
editat pe această temă că „Brandenburg” era denumirea unei 
unităţi diversioniste a Abwehr?-ului. 

— Aveţi dreptate. 

— Și pe Manfred von Kordt l-am revăzut în vacanţa asta la 
popasul „Pui de urs”, l-am revăzut după atâţia ani și l-am 
recunoscut îndată. 

— Deci Wenzl... 

— Da, Wenzl este Manfred von Kordt. 

— V-a recunoscut și el imediat? 

— Poate nu m-ar fi. Recunoscut dacă n-aș fi comis o nerozie... 
Am fost atât de uimită când l-am reîntâlnit, încât n-am reușit să 
mă stăpânesc și l-am întrebat în limba germană: „Te-ai cuminţit, 
Virgil Fabian?” edea singur pe bancă, la soare. A sărit în 
picioare, s-a holbat la mine părând gata-gata să explodeze, apoi 
a zâmbit și mi-a răspuns cu amabilitate, din care nu lipsea o 
notă de ameninţare: „Vă înșelaţi, stimată doamnă. Mă numesc 
Wenzl, n-am auzit niciodată numele pe care l-aţi pronunţat!” 


2? Abwehr a fost un serviciu de informaţii și contrainformaţii al 
armatei, ce funcţiona pe lângă Marele Stat Major german. 


— Ştiţi ce caută în România? 

— Nu... Nu știu, dar prezenţa lui aici trebuie să fie suspectă. 
Aș putea să jur că n-a venit cu intenţii cinstite. 

— Da... V-aţi obosit peste măsură, e cazul să vă odihniţi. Am 
depășit timpul de vizită acordat de medic. Mă retrag... 

— Susţii că sunt în siguranţă aici? 

Absolut! 

— Acum aș vrea să dorm, să dorm mult de tot, Huhurezule... 

Vocea i se transformă într-o șoaptă, pleoapele coborâră, și 
pieptul începu să-i tresalte în ritm regulat, semn că trecuse în 
lumea viselor. 

Căpitanul îi scrută câteva secunde chipul palid, slăbit, mâinile 
cu pete cafenii, și vene proeminente, se asigură apoi că 
fereastra nu poate fi deschisă din exterior și ieși în vârful 
picioarelor. 


Capitolul 15 

După ce părăsi rezerva, îi atrase din nou atenţia lui 
Dobrotescu să cerceteze cu grijă scrisorile sau pachetele 
expediate profesoarei și să nu permită accesul - vreunei 
persoane străine. Locotenentul încuviinţă din cap și surâse 
stereotip. 

— Am înţeles, mormăi el. 

— Am impresia că n-ai prea înţeles. Ai vreo nelămurire? 

— N-am, adică n-am niciuna în ceea ce o privește pe 
profesoară. 

— Atunci? Ce te neliniștește? 

— Nu știu ce să fac cu Pluto... cu câinele... 

— Doar nu vrei să-l aduci aici. 

— L-aș aduce, dar accesul animalelor în spital e strict interzis. 
L-am lăsat închis în casă. Jale mare, nu suportă să stea singur, 
latră, se agită. Și nevastă-mea a plecat ieri la Tușnad. 

— Și? izbucni căpitanul contrariat de grija măruntă a lui 
Dobrotescu. 

— Păi... 

— Cu ce te-aș putea ajuta eu? Hingher nu sunt, deci... 

— Vorbiţi cu păcat, se indignă locotenentul. V-aș propune să-l 
luaţi la cabană măcar până mâine dimineaţă. Am dat o groază 
de parale pe el. Terierii scoțieni au devenit o adevărată raritate. 


Mă refer la terierii veritabili. 

— Te rog să mă crezi că tocmai un câine îmi lipsește mie 
acum. Poate îmi arde lonescu o amendă. 

— De ce să vă amendeze? Nu mușcă. Are obiceiul să 
fugărească găinile, dar la „Pui de urs” nu sunt găini. 

Vă rog... N-aţi văzut cum se gudură când îl mângâiaţi? Ține la 
dumneavoastră. 

— Hmm... Să zicem că m-ai convins. 

In drum spre popas transmise colonelului prin staţia 
amplasată la bordul mașinii depoziţia Silviei Vlăsceanu. | se 
ordonă să-i supravegheze în continuare pe Wenzl și pe Brătilă și 
să alerteze echipa operativă de îndată ce vreunul din ei se va 
îndrepta către piscul Cocorul. 

Se aplecă emoţionat peste volan, atent la serpentine. 
Presimţea apropierea clipei hotărâtoare a misiunii... 

Stropi răzleţi de ploaie izbeau parbrizul, apa din băltoace 
plesnea cu zgomot sec toba eșapamentului. Vremea se stricase 
pe nesimţite, cerul căpătase Culoarea leșiei, începea să fie frig. 
Pluto scheuna încetișor pe bancheta din spate. Poate nu-i pria 
călătoria, poate ducea dorul stăpânului. Întinse mâna și-l 
mângâie pe spinare. 

Familiile Apostolescu și Dimitriu jucau rummy în hol, chibițațţi 
de Moldovan. Felicia și Wenzl ședeau pe canapeaua de lângă 
bufet și discutau despre pictura abstractă, sorbind alene din 
ceștile cu cafea. Apariţia lui Pluto stârni senzaţie, mai ales 
printre femei. 

— Superb animal! exclamă Nora. E terrier scoţian, nu-i așa? 

— Așa se pare, răspunse căpitanul. 

— De când îmi doresc un asemenea câine. Pot să-l mângâi? 

— Cred că da. Rătăcea prin ceaţă, cât pe-aci să-l izbesc cu 
mașina. Probabil s-a pierdut de curând. 

— Vai, dar e splendid! Un exemplar de rasă. Să-i dăm ceva de 
mâncare, trebuie să fie înfometat. 

— Mă ocup eu de el. 

Se apropie și Roxana, îngenunche pe covor și trase câinele de 
urechi, murmurând: 

— Mă cuţulache, mă, al cui ești tu, frumosule?... 

Pluto suporta cu stoicism admiraţia celor două femei, sta bine 
înţepenit pe cele patru labe, și din când în când își agita coada 
sârmoasă. Felicia părea contrariată, se întreba desigur ce rost 


are aducerea câinelui lui Dobrotescu la popas. 

După cină căpitanul reveni în hol și luă loc alături de Brătilă, 
de Caranfil și de avocatul Dimitriu, care comentau surescitați 
inexplicabila tentativă de sinucidere a profesoarei. Le ţinu isonul 
un timp, emițând câteva păreri năstrușnice, apoi se retrase 
căscând, pretextând că se simte foarte obosit și că are de gând 
să adoarmă îndată ce va pune capul pe pernă. 

x 


Două ore mai târziu se afla în maşina staționată la locul de 
parcare din vecinătatea porții. Supraveghea ieşirea din cabană 
și totodată ținea legătura prin storn cu Felicia și cu tabăra 
„arheologilor”. 

Nu se zărea nimic suspect, curtea era pustie, felinarul de 
deasupra portalului lumina fantomatic ploaia măruntă și deasă. 
Trase o dușcă de cafea caldă din termos și o întrebă pe pictoriţă 
ce se mai petrece în sectorul ei de observaţie. „Nimic nou”, 
răspunse ea laconic. Mai. Schimbară câteva cuvinte, pe urmă 
întrerupse legătura și-l mângâie pe Pluto, ghemuit lângă șoldul 
său. 

Și-o închipui pe Felicia stând în spatele ușii întredeschise, cu 
auzul încordat, cu privirile permanent îndreptate de-a lungul 
coridorului luminat de cele două aplice, așteptând să iasă din 
camere Wenzl sau Brătilă... 

Se scutură. Il asalta stăruitor frigul, un frig jilav, lipicios, cu 
miros de sulf. Işi masă ușurel picioarele și umerii. | se părea că 
minutele se scurg prea lent, se uita din ce în ce mai des la 
cadranul fosforescent al ceasului-brăţară. 

Spre sfârșitul nopţii începu să creadă că veghea a fost 
zadarnică. N-avea să se întâmple nimic deosebit, nici Brătilă și 
nici austriacul nu se hotărâseră să acţioneze. La patru și 
jumătate aruncă brusc pledul de pe genunchi și cobori geamul 
din stânga. O lumină roză, difuză, probabil de la lampa de 
noapte, sclipea în spatele perdelelor camerei ocupate de Wenzl. 
„In fine, se pregătește de expediţie”, își spuse ușurat, anunțând 
vestea Feliciei. După un sfert de oră ea îi transmise că Wenzl 
tocmai ieșea pe culoar, echipat pentru munte. 

— Perfect! își exprimă căpitanul satisfacția. Pariez unul contra 
o mie că în curând își va face intrarea în scenă și celălalt 
protagonist. 

Într-adevăr, în momentul când Wenzi trecea de poartă 


îndreptându-se către liziera pădurii, pe sub portal se ivea silueta 
înaltă, ușor cocârjată a lui Brătilă. Semănau acum cu două 
păpuși mecanice, parcă gemene, legate între ele cu fire trainice, 
acționate de același resort. 

În lumina tulbure a zorilor ce pâlpâiau printre crestele 
Muntelui Palanga începea să se desfășoare jocul bine cunoscut 
de-a v-aţi-ascunselea, jocul dintre urmăritor și urmărit, joc vechi 
de când lumea, mereu complicat, totdeauna plin de neprevăzut. 

Căpitanul îi ură „somn ușor” Feliciei. Pe urmă îi anunţă 
maiorului Coliban pornirea de la popas a lui Wenzl și Brătilă. | se 
ordonă să-i fileze o bucată de drum, până la luminișul din 
apropierea fostului refugiu al muncitorilor forestieri, loc din care 
aveau să fie preluaţi de către echipa instalată pe munte. 

ÎI încuie pe Pluto în mașină, își îndesă aparatul portativ de 
emisie-recepţie în buzunarul scurtei îmblănite și se avântă în 
urmărirea celor doi. În curând putu să-l vadă pe Brătilă, care 
avansa precaut, aproape fără zgomot, apoi și pe Wenzl. Uneori 
căpitanul scotea storn-ul din buzunar și transmitea maiorului 
informaţii concise referitoare la deplasarea celor urmăriţi, care 
urcau fără, să pară obosiţi, pe cărarea marcată cu alb-roșu. În 
preajma fostului refugiu forestier, căpitanul fu înștiințat să se 
întoarcă la „Pui de urs”, deoarece atât Wenzl cât și Brătilă 
intraseră în raza vizuală a echipei operative; deocamdată, 
misiunea sa era încheiată, se putea odihni până la noi ordine. 

Pendula din holul cabanei arăta orele cinci și jumătate când 
urcă în cameră, trăgând de lesa câinelui. Pluto avea chef de 
joacă, îl împungea cu capul, râcâia treptele. 

După ce făcu un duș fierbinte se așeză pe scaunul de lângă 
fereastră, imaginându-și cum se strânge în jurul lui Brătilă și al 
lui Wenzl plasa pregătită de oamenii maiorului Coliban. 
Deasupra Muntelui Palanga atârnau nori plumburii, coroanele 
copacilor se pierdeau în ceaţă, pe drumul ce cobora către oraș 
apăreau culorile sumbre ale dimineţii de toamnă. 

x 

Colonelul Mitu se afla într-o încăpere situată la parterul clădirii 
ce adăpostea sediul Miliției din Ghinţurești. Lumina scăzută a 
zilei ploioase îi accentua umbrele de pe chipul prelung, uscăţiv, 
pe care se citea o încordare intensă. Își trecu degetele prin părul 
cărunt, aprinse o ţigară și scrută figurile celor doi subalterni 
așezați pe scaunele dinaintea biroului. 


— Tovarășe căpitan Vlădoianu și tovarășă locotenent Opriș, 
vă aduc la cunoștință că misiunea voastră nu s-a încheiat. Da... 
Din păcate nu s-a încheiat. Vă veţi păstra acoperirea, veţi 
rămâne în localitate și veți depune în continuare eforturi pentru 
depistarea celui de „al treilea infractor”. Dar s-o iau de la capăt, 
să vă informez mai întâi cum a decurs operaţiunea capturării lui 
Manfred von Kordt, alias Wenzl, și a lui Vasilone Horia, alias 
Brătilă. 

Aprinse lampa de pe birou, privi dus pe gânduri fumul de 
țigară ce se scurgea către abajurul verde și reluă: 

— Voi fi scurt, vă voi aduce la cunoștință doar strictul 
necesar. Deci: așa-zisul Wenzl a intrat în peșteră, îndreptându- 
se către lacul subteran, ţinta finală a expediției. Și-a îmbrăcat 
costumul de scafandru și a plonjat în apă. Falsul Brătilă, ascuns 
printre stalactite, îi urmărea fiecare mișcare cu vădit interes. Doi 
oameni de-ai maiorului Coliban erau postați din vreme în 
spatele a două reflectoare, care la momentul oportun aveau să 
lumineze ca în palmă teatrul operaţiunii. Wenzl a pescuit din lac 
un container de mărimea unui sac obișnuit. Și-a dezbrăcat rapid 
costumul de scafandru, a deschis containerul și i-a luminat 
interiorul cu lanterna. A fost cuprins brusc de un acces de furie 
de neînchipuit, a început să ţopăie ca un dement și să blesteme 
îngrozitor. Containerul era plin cu ziare vechi... 

— Nu se poate! scăpă involuntar căpitanul. 

— Ba da, hârtie de umplutură, cum am constatat și noi ceva 
mai târziu. Cel de-al doilea protagonist a izbucnit într-un hohot 
de râs sarcastic, la auzul căruia Kordt a stins lanterna, 
bineînţeles. Vasilone i-a strigat: „Domnule Wenzl, vă propun să 
ne unim forţele pentru a ajunge mai repede la un rezultat 
pozitiv.” Atunci am dat semnalul aprinderii reflectoarelor. Poate 
m-am pripit... Lumina puternică l-a ajutat pe von Kordt să 
descopere silueta concurentului, a scos un pistol și l-a împușcat 
în abdomen. Totul s-a petrecut fulgerător... Imobilizarea lui von 
Kordt nu ne-a pus probleme dificile, în două-trei minute 
îmbătrânise cu zece ani, măcinat de faptul că marea /ovitură a 
vieții sale eșuase în chip lamentabil. Sunt dator să subliniez că 
depoziţia Silviei Vlăsceanu ne-a fost de un real folos. Fără datele 
furnizate de ea n-am fi izbutit să smulgem prea curând masca 
de pe figura lui Manfred von Kordt, alias Virgil Fabian, alias 
Wenzi Helmuth... Vasilone a fost transportat cu elicopterul la o 


clinică din Cluj. Va supravieţui și-și va primi pedeapsa 
binemeritată. Înainte de a leșina a pronunţat foarte distinct 
cuvântul german „Otter”... 

Căpitanul păru nedumerit, iar Felicia murmură: 

— Otter înseamnă viperă. 

— Da, zise colonelul. Nu știm la cine sau la ce se referă acest 
cuvânt. Poate o insultă la adresa lui von Kordt, poate o 
informaţie. Va trebui să aflăm ce semnificaţie are... 

Își drese vocea, împinse cu un gest de silă pachetul de ţigări 
către colțul biroului și continuă: 

— Pentru a vă explica istoria containerului pescuit din lacul 
subteran este necesar să mă întorc cu mulţi ani în urmă. Spre 
sfârșitul anului 1943, Himmler a propus înfiinţarea unui 
„Serviciu Economic” încadrat în Oficiul central al Siguranţei 
Reich-ului, serviciu care avea să se îndeletnicească cu 
procurarea și conservarea în adăposturi strict secrete a unor 
mijloace economice ce aveau să fie întrebuințate de naziști 
după terminarea războiului. Unele capodopere au fost confiscate 
pentru colecţiile particulare ale câtorva demnitari naziști și 
pentru așa-numitul „Fuhrermuseum”, care trebuia să fie deschis 
la Linz, din ordinul lui Hitler. La începutul lunii august a 
frământatului an 1944, doi agenţi ai „Serviciului Economic” au 
primit ordinul de a transporta pe calea aerului, din Germania în 
Turcia, câteva faimoase colecții filatelice, jefuite de pe teritoriile 
țărilor ocupate. Colecţiile reprezentau o valoare colosală și erau 
închise ermetic într-un container. Unul din agenți pilota avionul, 
iar celălalt însoțea marfa în calitate de paznic. 

— Oho! exclamă Vlădoianu. Tentantă marfă! 

— Atât de tentantă, încât falsul reprezentant al întreprinderii 
de materiale sportive s-a decis să înfrunte orice riscuri pentru a 
o recupera. Dar să nu anticipez...' Agentul însărcinat cu paza 
transportului i-a propus pilotului să aterizeze în alt loc, înainte 
de destinaţie, și să împartă între ei, frățește, timbrele din 
container. Pentru el, ca și pentru mulți alţi germani, loiali sau nu 
față de Hitler, se contura tot mai limpede adevăratul sfârșit al 
războiului. Înfrângerea şi capitularea necondiționată a 
Germaniei devenise evidentă. Pilotul, în sinea lui, era de acord 
cu propunerea, dar cu un mic amendament: n-avea deloc chef 
să împartă marfa, dorea să fie unicul posesor al containerului. N- 
a stat mult pe gânduri, l-a ucis pe însoțitor în timpul zborului, 


apoi a înscenat aterizarea forţată pe Muntele Palanga, pe 
pajiștea din fața ruinelor cetăţii. Când a sosit pădurarul, pilotul 
se afla pe undeva prin apropiere, ocupat cu îngroparea 
containerului. 

— Îngroparea? se miră Felicia. A fost scos totuși din lac. 

— Așteaptă, spuse colonelul. Trebuia să se grăbească, n-avea 
vreme să care marfa prea departe de locul înscenării aterizării. 
Din minut în minut puteau să apară autorităţile sau niscaiva 
localnici curioși din fire. L-a îngropat așadar prin preajma 
ruinelor, pe urmă s-a grăbit să se facă nevăzut, ducând cu sine 
taina acelei averi fabuloase. După terminarea războiului și-a 
schimbat identitatea de mai multe ori. Nu era trecut pe lista 
criminalilor de război, dar știa că este căutat cu înverșunare de 
câţiva foști colegi din „Serviciul Economic”, dornici să fructifice 
și ei valoarea faimoaselor colecţii, colegi care nu s-au lăsat 
păcăliţi de cacealmaua prăbușirii avionului. In 1960, după o 
serie de peregrinări nu lipsite de peripeții prin Spania, Turcia, 
Algeria, s-a stabilit în America de Sud, la o mică fermă situată 
lângă fluviul Parana, într-o regiune în care se întâlnesc 
frontierele a trei state: Argentina, Brazilia și Paraguay. Putea să- 
și petreacă restul vieţii în tihnă, era relativ înstărit, iar foștii 
colegi îi pierduseră urma... dar era necontenit obsedat de 
formidabila avere reprezentată de colecțiile filatelice, aflate 
departe, îngropate în Carpaţii Orientali, într-o ţară de unde nu 
puteau fi scoase decât cu enorme riscuri. Trebuia să pună mâna 
pe timbre... Ușor de zis, însă greu de executat. Era conștient de 
dificultăţile pe care avea să le întâmpine. Treptat, i-a venit ideea 
să se asocieze cu un individ capabil să rezolve această 
problemă complicată. În cele din urmă, alegerea i s-a oprit 
asupra unui fost membru al diviziei „Brandenburg”, pe care îl 
cunoscuse pe vremuri. 

— Adică Manfred von Kordt, spuse căpitanul. 

— El însuși. Un ins energic, îndrăzneţ, hotărât să folosească 
totul pentru a-și atinge scopul, pe vremuri unul dintre agenţii de 
frunte ai amiralului Canaris. În plus, născut în România, bun 
cunoscător al limbii și al obiceiurilor poporului român. Fostul 
pilot a început tratativele cu von Kordt, punându-l la curent cu 
intenţiile sale, dar nu a mai apucat să-i dezvăluie locul unde 
îngropase containerul, a murit pe neașteptate din pricina unui 
atac de cord. 


Căpitanul surâse neîncrezător. 

— Atac de cord? 

— Aceasta este versiunea pe care ne-a prezentat-o Manfred 
von Kordt, versiune pe care o accept. Nu l-ar fi lichidat pe fostul 
pilot înainte ca acesta să-i dezvăluie secretul în întregime... Nu 
s-ar fi străduit trei ani la rând să caute containerul, dacă ar fi 
știut din prima zi a sosirii în ţara noastră unde este ascuns. De 
fiecare dată a intrat la noi sub masca unui nevinovat turist 
austriac. A conchis că pilotul trebuia să fi adăpostit marfa pe 
undeva prin apropierea locului aterizării forțate. Nu dispusese 
de prea mult timp, nu putuse să care containerul cu înveliș de 
plumb prea departe. An de an a cercetat minuţios și sistematic 
împrejurimile ruinelor cetăţii, folosindu-se de un detector 
special. A avut și o complice, pe Roxana Apostolescu... își 
petrecea și ea concediile în localităţile din vecinătatea piscului 
Cocorul, unde activa „austriacul”. Pe von Kordt îl știa drept 
Wenzl și a făcut cunoștință cu el în cursul unei excursii la Viena, 
când ea încerca să valorifice niște obiecte trecute clandestin 
prin vamă. El a sesizat rapid firea ei ambițioasă, hrăpăreaţă, 
tendinţa de căpătuială cu orice preț, ipocrizia... Uzând când de 
șantaj, când de o pasiune mimata a reușit s-o prindă în mreje, s- 
o atragă de partea lui. l-a promis că o va scoate din ţară. La 
interogatoriu, a mărturisit că după găsirea colecţiilor de timbre 
avea de gând să o abandoneze pe Roxana. 

— Ar fi trebuit să acord mai multă importanţă convorbirii pe 
care am surprins-o în prima seară a sosirii Roxanei la popas. 

— A fost arestată și ea, în primul rând pentru dubla tentativă 
de omucidere împotriva Silviei Vlăsceanu, Anul acesta, von 
Kordt și-a orientat cercetările către Peștera Haiducului, unde a și 
descoperit containerul. Între timp, un gang internaţional 
specializat în furtul obiectelor de artă, gang în conducerea 
căruia se află unul dintre foștii membri ai „Serviciului Economic” 
creat de Himmler, a ajuns la aceeași concluzie: marfa mult 
râvnită trebuie să fie ascunsă în vecinătatea locului unde a 
explodat avionul. Gangu/ respectiv ia legătura cu Vasilone, alias 
Brătilă, cointeresându-l în afacerea timbrelor. Știţi ce s-a 
întâmplat în continuare... Mulțumită investigaţiilor voastre, 
Vasilone și von Kordt și-au încheiat cariera. 

Făcu o scurtă pauză, răsfoi dosarul de pe birou și reîncepu cu 
voce repezită: 


— Din păcate, arestarea lor n-a însemnat și elucidarea totală 
a cazului. Colecţiile jefuite de naziști au fost înlocuite cu un lest 
lipsit de valoare. Cum se explică acest lucru? 

— Permiteţi? întrebă Felicia. 

— Te rog. 

— Inlocuirea dovedește că problema noastră era de la bun 
început o ecuaţie cu trei necunoscute. Primele două au fost 
rezolvate odată cu demascarea lui Vasilone și von Kordt. Ne 
rămâne de rezolvat ultima necunoscută. Exista un al treilea 
individ, care s-a ocupat cu succes de căutarea containerului. L-a 
găsit, a. Pus mâna pe colecţiile filatelice și a aruncat containerul 
în fundul lacului. 

— Exact! mai corect spus un al treilea grup de infractori, pe 
care n-am reușit să-l depistăm și să-l facem inofensiv. Nici 
Vasilone. Și nici von Kordt nu bănuiau existenţa acestor rivali E 
de presupus că Ruxandra Lăzăreanu aflase câte ceva despre ei. 
Fostul ei bărbat apar ţinea de acest grup, ale cărui urme trec 
prin Ghinţurești. Aici l-a reîntâlnit Ruxandra pe fostul ei bărbat, 
de aici a pornit investigaţiile locotenentul Georgescu, 
urmărindu-l pe Băbeanu. Așadar, vă veţi păstra incognito-ul și 
veţi conlucra în continuare până la descoperirea celor ce au pus 
stăpânire pe colecțiile filatelice. 


Capitolul 16 


Căpitanul se trezi în întuneric, săgetat de o durere surdă în 
ceafă. Vru să sară din pat, dar nu reuși, mâinile și picioarele îi 
erau strâns legate. Nările îi fură izbite de un miros nesuferit de 
mucegai. Se rostogoli încet către marginea dreaptă a patului, 
nimeri pe o podea de ciment și realiză deodată că nu se află în 
camera sa de la popas, cum crezuse la început. Zăcea imobilizat 
pe o saltea, probabil într-un beci. Cealaltă margine a saltelei era 
proptită de un perete jilav, dinspre care venea izul stăruitor de 
mucegai. Scutură din cap pentru a se dezmetici și încercă să-și 
elibereze mâinile. Zadarnic... 

Oare de cât timp zăcea în beci? Cine îl ţinea sechestrat? În ce 
scop? Probabil, temnicerul necunoscut l-a înlăturat din calea sa 
pentru a putea acţiona nestingherit. Fără îndoială că a fost 
capturat de infractorii din „al treilea grup”, cei mai abili, cei mai 
vicleni, care o lichidaseră pe Ruxandra, care descoperiseră 


colecţiile de timbre înaintea lui Vasilone și a lui von Kordt. Din 
nefericire, izbutiseră să descopere și faptul că sub identitatea 
inginerului Vălureanu se ascundea altă persoană. Dar cum? 

Își mușcă buzele, iritat, trăgând concluzia că a comis fără să- 
și dea seama o gafă, o gafă grosolană. Da, numai în felul acesta 
se putea explica sechestrarea. Se mângâie cu ideea că absenţa 
sa nu va trece multă vreme neobservată, că Felicia Opriș va lua 
măsurile cuvenite. Poate chiar în clipa de faţă este căutat asiduu 
și sistematic de către colegii din Ghinţurești și de către echipa 
operativă a maiorului Coliban. 

Durerea din ceafă se mai domolise, acum îl ustura gâtlejul, îl 
chinuia o senzaţie acerbă de sete. Se strădui să-și alunge 
neliniștea. Întunericul de nepătruns îl făcea să se simtă ridicol 
de neputincios, expus în orice moment la lovituri perfide, de 
care nu putea să se ferească. Se răsuci pe partea dreaptă, într-o 
poziție ceva mai comodă. Nu era exclus ca temnicerii săi să-l 
lipsească dinadins de apă și de hrană, cu intenţia de a-i 
zdruncina moralul. 

Își aminti ultima convorbire cu Felicia. Stabiliseră să revadă 
toate persoanele ce făcuseră parte din anturajul Ruxandrei 
Lăzăreanu. Discutaseră pe banca de lângă poartă, la adăpost de 
urechi indiscrete, pe urmă intraseră în sufragerie. După masa de 
prânz, Felicia rămăsese în hol cu avocatul Dimitriu și cu Caranfil, 
el plecase în oraș cu Moldovan, să joace popice, dar mai ales să 
stea de vorbă cu Renţea, fiind încredințat că acesta cunoaște 
unele amănunte legate de decesul Ruxandrei. Discuţia cu 
Renţea nu scosese la iveală nimic nou, jovialul botanist amator 
afișa o atitudine circumspectă îndată ce i se pomenea numele 
Ruxandrei Lăzăreanu. Îi deplângea moartea în mod sincer, 
însă... însă... Și atâta tot, altceva în afară de regrete nu izbutise 
să afle. Rămăsese cu impresia că Renţea ar face unele 
dezvăluiri dacă ar fi luat din scurt. După partida de popice, 
Moldovan trecuse pe la Poștă să expedieze o telegramă de 
felicitare, iar el vorbise la telefon cu Dobrotescu, însărcinându-l 
să se prezinte în ziua următoare la Renţea și să-l abordeze în 
mod oficial. 

Se reîntorsese cu Moldovan la cabană, conversase puţin cu 
Nora și cu Felicia, aflate pe verandă, pe urmă urcase în cameră. 
Descuiase ușa, întinsese mâna să apese pe comutator și, exact 
în secunda aceea, îl fulgerase o durere ascuţită în ceafă. Inainte 


de a se prăbuși mai avusese răgazul să perceapă ca într-un vis 
cum este prins de subsori de două braţe viguroase. 

Și acum lâncezește pe o saltea de paie, legat de mâini și de 
picioare, cufundat în beznă, fără, să știe în ce loc se află și, mai 
ales, cine îl ţine sechestrat închise ochii și încercă să aţipească 
pentru a înșela senzația din ce în ce mai acută de sete. 

Se trezi în momentul când se aprinse un bec în plafon. Auzi 
un scârțâit de balamale neunse și văzu cum se cască o 
deschizătură îngustă în peretele din față, prin care se strecură 
un bărbat, scund, cărunt, purtând ochelari fumurii ce-i mascau 
parţial chipul osos. Unghiular, Aducea o tavă acoperită cu un 
ștergar, pe care o depuse pe podea. Căpitanul îi pândi cu 
atenție fiecare mișcare, străduindu-se să se acomodeze cu 
lumina difuză. Hotări să se prefacă speriat, oftă și rosti cu glas 
plângăretț: 

— În sfârșit, v-aţi adus aminte de mine. Crăp de sete... 

| se răspunse cu un rânjet. 

— Eşti mut? 

Slăbănogul își țuguie buzele cu dispreț, se aplecă, parcă în 
silă, îl întoarse cu faţa în jos, îi slăbi legăturile de la încheieturile 
mâinilor și împinse cu vârful piciorului tava pe care se găsea un 
codru de pâine și o cană cu lapte. 

— Mă hrăniţi, nu glumă... 

începu să mănânce încet, dus pe gânduri, asistat de paznicul 
impasibil. Când termină, se șterse la gură cu mâneca bluzei și 
vorbi răspicat: 

— Vreau să discut cu stăpânul tău! 

Slăbănogul nu catadicsi să răspundă nici de astă dată. Trase 
tava deoparte, precaut, și se aplecă să refacă legăturile. 

Căpitanul profită de împrejurare, se repezi ca un bolid să-l 
placheze. Braţele îi nimeriră în gol, și în secunda următoare 
simţi o izbitură scurtă în plex. Atacul îi eșuase lamentabil. 
Temnicerul, în ciuda aerului placid, somnoros, poseda reflexe 
demne de invidiat. 

Se lăsă legat fă, că să se mai opună, pentru a nu-și irosi 
forțele în zadar. Un minut mai târziu rămânea iarăși singur, 
împresurat de bezna densă și apăsătoare. Becul slab din tavan 
se stinsese imediat după ieșirea paznicului. 

x 


Felicia mânca fără poftă, ascultând distrată sporovăială 


monotonă a Norei Dimitriu, care îi povestea lui Caranfil subiectul 
unui roman poliţist. 

— Am intuit încă de la primele pagini cine trebuie să fie 
vinovatul. 

— Serios? făcu Caranfil, contemplând stăruitor decolteul 
interlocutoarei. De fapt, nu oricine dispune de resursele 
dumneavoastră. Eu, unul, n-am fost niciodată în relații prea 
strânse cu logica. Pe urmă, intuiţia feminină este mult mai... 

— Era foarte simplu, îl întrerupse Nora surescitată, foindu-se 
pe scaun. Vinovatul trebuie să fie căutat printre așa-zișii prieteni 
ai victimei. 

Caranfil înclină capul și se uită la Felicia cu compasiune. 

— Ce se întâmplă, duduie Opriș? Nu vă plac papanașii? 

— Imi plac, dar am mâncat mai devreme niște compot de 
piersici. Mi-am stricat pofta de mâncare... 

iși dădu silinţa să zâmbească. Își stăpânea cu greu 
îngrijorarea. Imaginaţia i-o luase razna, își închipuia cele mai 
rele lucruri în legătură cu dispariţia căpitanului. Murmură o 
scuză, se ridică de la masă și părăsi sufrageria. 

Cum se putea explica lipsa neprevăzută a căpitanului? 

Holul era pustiu și parcă mai întunecos decât în alte seri. 
Apăsă pe toate comutatoarele, aprinse și aplicele fixate 
deasupra lambriurilor. Explozia luminii nu reuși să-i alunge 
neliniștea întipărită ca o mască de ceară pe chipul prelung, de o 
frumuseţe aparte. Pendula anunţa orele nouă. | se păru că ecoul 
ultimei bătăi conţine o rezonanţă fatidică. 

„Era dator să-mi spună ce planuri are, oricât de grăbit ar fi 
fost. Să-mi lase un bilet în cameră sau să coboare pe terasă și 
să mă anunţe încotro se îndreaptă...” 

Așadar, îi așteptase pe terasă, să vină să o ia la cină, conform 
promisiunii. Intervenise desigur ceva neașteptat, o problemă 
care nu suferea amânare, deoarece după douăzeci de minute 
încă nu-și făcuse apariţia. II căutase pretutindeni, în cameră, pe 
culoare, la bar și în sufragerie. Nimeni nu-l zărise, nimeni nu știa 
în ce direcţie apucase inginerul Vălureanu, dispăruse subit, 
parcă se volatilizase, parcă îl înghiţise pământul. 

Il văzuse ea însăși întorcându-se din oraș cu Moldovan. S-a 
despărțit de el lângă poartă, a parcat mașina, a venit pe terasă 
și a schimbat câteva replici cu ea și cu Nora Dimitriu. Nimic din 
comportamentul lui nu arăta o apropiată schimbare de program. 


S-a purtat ca de obicei, a conversat cu naturalețe, a ajutat-o pe 
Nora să-și mute șezlongul lângă parapet, i-a aprins ţigara, apoi a 
zis: „S-a răcorit bine, mă duc să îmbrac un pulover și cobor 
peste zece minute să vă iau la cină.” Până în momentul acela 
totul a decurs firesc, iar în minutele următoare căpitanul a 
devenit parcă invizibil, nu l-a mai întâlnit nimeni, nici personalul 
cabanei și nici turiștii. Între timp a sosit un camion din oraș, care 
a staționat vreo cinci-șase minute în curtea din spatele 
popasului. Nu cumva camionul acela are vreun amestec în 
dispariţia uluitoare a căpitanului? 

Se opri nehotărâtă în mijlocul holului, încrucișându-și brațele 
pe piept. Oare s-a hotărât să coboare în oraș cu camionul? Ce 
motiv l-a îndemnat să plece rapid, fără să o anunţe încotro se 
îndreaptă? A descoperit un indiciu important? 

Işi mușcă buzele, contrariată. 

Poate a fost răpit, și atunci se cuvine să... Nu, imposibil, este 
de-a dreptul stupid să-și imagineze o asemenea nerozie. 
Totuși... 

Se decise să-l mai aștepte zece minute, apoi, dacă nu va 
primi nicio știre din partea lui, să telefoneze maiorului Coliban. 

x 

La scurt timp după ieşirea din beci a ciudatului temnicer, 
căpitanul își dădu seama neliniștit că i se pusese un somnifer în 
lapte. Trupul i se moleși, pleoapele îi deveniră grele ca plumbul, 
creierul i se goli de orice gând. Se strădui să-și păstreze 
luciditatea, să lupte împotriva senzatiei crescânde de somn, dar 
nu izbuti, simţi cum se rostogolește lent pe o pantă 
interminabilă, foarte lent... 

Fu smuls din somn în mod brutal de un hohot de râs 
sfredelitor, strident. 

Deschise ochii, tulburat, și-l văzu pe Renţea aplecat 
deasupra saltelei, fixându-l cu o privire batjocoritoare. 

— Ce părere ai, tovarășe miliţian? Noaptea a fost un sfetnic 
bun pentru dumneata? He, he, he... 

Căpitanul se crispă. Râsul era demential, lugubru, începea 
hârâit și sfârșea cu sunete înalte, subţiri, ce-i zgâria timpanul. 

— Ai rămas ca la dentist, nu? Cred și eu, nu te așteptai să mă 
vezi tocmai pe mine. 

Vlădoianu se decise să-i facă pe plac, se arătă surprins, apoi 
își luă înfățișarea unui om peste măsura de abătut. 


— Eşti periculos, tovarășe miliţian. Ce grad ai? Mă rog, asta n- 
are prea mare importanţă. Important e doar faptul că te-am 
înhăţat la momentul oportun, dacă nu mă grăbeam poate îl 
dibuiai pe taica Renţea. Ehe, încă nu s-a născut individul care 
să-mi pună bețe în roate. 

— Trebuie să fie o confuzie. Mă luaţi drept altul... 

Nu te osteni să născocești basme de adormit copiii. He, he, 
he... Eşti derutat, nu-i așa? îţi storci creierii întrebându-te cum 
te-am descoperit. 

— Poate. 

— Arzi de nerăbdare să afli misterul ăsta, nu? Ei bine, uite că 
mi-e milă de dumneata, n-am să te las să te perpelești, am să-ţi 
ofer cheia misterului. O ofer absolut gratuit! 

Işi agită braţele și ţopăi pe lângă saltea. Executa mișcări 
bruște, sacadate, semăna cu un robot primitiv, acţionat de un 
mecanism încă neperfecționat. 

— Alaltăieri seara m-am dus să-mi iau manuscrisul de la fosta 
gazdă a Ruxandrei. Eram obligat să mă duc, dacă nu l-aș fi luat 
aș fi putut să par suspect. S-ar fi tras concluzia că nu mă mai 
interesează propria mea lucrare, la care am trudit din greu, cu 
care m-am lăudat mereu. Ana Roibaș se pregătea să expedieze 
obiectele ce aparținuseră răposatei, tocmai făcea coletul, un 
colet nu prea voluminos. Câteva cărţi, o poșetă cam demodată, 
două-trei bibelouri, o casetă cu niște mărunţișuri ce reprezentau 
un fel de mică arhivă sentimentală... Frunze și flori presate, 
scrisori, poze îngălbenite de vreme, mă rog, nu-i cazul să insist 
asupra tuturor fleacurilor, e destul să-ţi spun că am profitat de 
câteva clipe de neatenţie ale gazdei și am sustras fără pic de 
jenă pachetelul cu scrisori. Sunt curios din fire... Și curiozitatea 
s-a dovedit salutară! He, he, he... 

Se aplecă să controleze legăturile căpitanului, îl bătu ușurel 
pe obraz și conchise satisfăcut: 

— Ești frumos ambalat, semeni cu un salam de iarnă. Unde 
am rămas? Da, îţi vorbeam de scrisorele... De fapt, niște bileţele 
de o stupiditate înduioșătoare, semnate: Gabriel V., conţinând o 
frază sau două: „le aştept după ora de algebră, în faţa 
cinematografului. Rulează un film cu Strijenov?!”, sau „Te 
implor, pune-ţi rochia albastră la ceaiul de sâmbătă”, sau „Am 


21 Oleg Aleksandrovici Strizhenov este un actor de film sovietic și rus 
și un artist popular al URSS. 


stat ieri pe banca noastră din pare. Știi că a înflorit liliacul?” Și 
așa mai departe... Păstrarea lor dovedea că ţinea la ele, adică 
ținea la cel care i le trimisese. Faptul acesta mi-a stârnit invidia, 
recunosc. Erau scrise, evident, de un fost coleg de liceu, pe 
care, din întâmplare, îl găsesc alături de Ruxandra într-o 
fotografie recentă... cine crezi că era? Un oarecare, scuză 
expresia oarecare, Gabriel Vlădoianu. Mi-a furnizat un amic 
amănuntele, pe care l-am rugat să se ocupe discret de treaba 
asta. Și atunci mi-a căzut fisa, am constatat că Gabriel 
Vlădoianu era totuna cu inginerul Andrei Vălureanu... 

Se întrerupse câteva secunde, privi absent într-un colț și 
reluă: 

— Noi, adică eu și prietenii mei, supravegheam purtarea 
Ruxandrei. Eram la curent cu faptul că ceruse ajutor. Din 
păcate, n-am izbutit să împiedicăm expedierea scrisorii. Ne 
aşteptam să sosească la Ghinţurești, un anchetator. Mai întâi l- 
am suspectat pe Moldovan, apoi pe Apostolescu, dar deloc pe 
inginerul, pe melancolicul inginer Vălureanu. Jos pălăria! Mă 
înclin, ţi-ai jucat rolul la perfecţie, ești un actor excelent... 

— L-aţi suspectat și pe Brătilă, se hazarda căpitanul pentru a 
observa reacția lui Renţea. 

— Nu, nu, nu... Despre nepricopsitul ăla știam totul încă 
înainte de a ajunge aici. Vezi, îți dezvălui iarăși un mic secret... 
Avem un om de-al nostru plantat în grupul pentru care lucrează 
Brătilă, adică Vasilone. Am fost avertizaţi de sosirea lui. lar 
celălalt... He, he, he! Cumsecadele și binevoitorul Wenzl... Ne-a 
frapat imediat pasiunea lui pentru drumeţiile pe Muntele 
Palanga, pasiunea pentru același traseu. Deh, putea să-și 
petreacă în tihnă bătrâneţile, dar l-a momit necuratul să se 
aventureze în căutarea „Lânei de aur”... într-una din seri i-am 
stârnit groaza, am tras cu revolverul în el. Probabil l-a bănuit de 
Brătilă. Tare sunt curios să văd cum se va solda până la urmă 
duelul lor. Se vor convinge că au alergat după o himeră, se vor 
întoarce acasă plouați. He, he, he... Nişte cretini! 

Purtarea lui Renţea trăda necontenit o infatuare fără margini, 
iar ultimele fraze îl îndemnară pe căpitan să conchidă că 
temnicerul său nu aflase de arestarea lui Vasilone și von Kordt. 

— Da, continuă Renţea, se vor întoarce acasă cu traistele 
goale. lar conţinutul containerului... 

Se apropie de peretele din stânga și ridică încet colţul unei 


prelate ce acoperea un cufăr ghintuit. Scoase din cufăr o geantă 
Diplomat, neagră, o mângâie cu un gest de mare tandreţe și 
șopti extaziat: 

— lată unde se găsește conținutul containerului. Ce zici? E 
foarte neplăcut să constaţi că „obiectele” pentru care te-ai 
zbătut zi și noapte stau frumușel alături de tine și nu poţi să le 
atingi. Da, aici sunt păstrate... păstrate temporar, bineînţeles, 
până când își vor lua zborul împreună cu taica Renţea, către 
meleaguri mai sănătoase... 

— Nu există locuri sigure pentru posesorul unor obiecte 
jefuite, îl incită căpitanul. 

— Greșești profund. Cine s-ar încumeta să suspecteze un biet 
pensionar care nu supără pe nimeni? Pasiunile mele arzătoare 
sunt popicele și flora montană. În rest... 

Se așeză pe cufăr strângând mapa la piept și exclamă: 

— Cetăţenii orașului Ghințurești mă stimează! 

— Dispariţia mea nu va rămâne neobservată. Voi fi căutat 
pretutindeni. 

— Vei fi căutat, nu neg, dar nu aici. Apropo, m-a vizitat astăzi 
un coleg de-al dumitale. Un anume Dobrotescu, ofiţer de 
miliţie... Simpatic și politicos băiat, însă cam simpluț. N-are stofă 
de detectiv, fie vorba între noi, îi lipsește harul imaginaţiei. He, 
he, he! N-a binevoit să guste din ţuiculița mea. Ce și-o fi 
închipuit? Că vreau să-l otrăvesc? l-am arătat cu plăcere 
întreaga casă, a vizitat-o din pivniţă până în pod, i-am arătat și 
cămările... Nu toată pivniţa, firește, doar partea unde ţin 
murăturile și butoiașul cu suc de prună. N-avea cum să bănuie 
că există și un compartiment secret. Am muncit pe brânci după 
cumpărarea casei, dar merită osteneala... Nimeni nu-și poate 
imagina ce comori ascunde taica Renţea, după cum nu-și poate 
imagina în ce fel a reușit el să pună stăpânire pe comori. 

— Ruxandra și-a imaginat. 

— Asta-i altă poveste. Ruxandra era dotată cu un fler 
formidabil. Păcat, tare păcat. Incepusem să o îndrăgesc, 
aproape am plâns în ziua când am luat hotărârea să o... 

Făcu un gest sugestiv, își trecu cantul palmei pe sub beregată 
și emise un hărâit. 

— Femeile au uneori niște intuiţii în faţa cărora noi, bărbaţii, 
rămânem sideraţi. Sincer să fiu nu-mi dau seama când a început 
să mă suspecteze și din ce cauză. De fapt, poate nici nu mă 


suspecta în adevăratul sens al cuvântului. Am sesizat în 
purtarea ei o oarecare reţinere, o crispare, parcă se temea să 
mă mai privească în ochi. Deh, simptome îngrijorătoare, 
tovarășe milițian. Eram obligat să le iau în consideraţie, trebuia 
să-mi păzesc pielea, nu? Simptomele au durat câteva luni, mă 
întrebam cum să procedez, nu știam dacă auzise sau văzuse 
ceva concret. Până într-o seară, când l-a zărit în casa mea pe 
Apostiu. De unde dracu să știu eu că Apostiu fusese însurat cu 
Ruxandra? A atârnat în balanţă și scrisoarea aia păcătoasă. 
Putea să renunţe la expedierea ei, să aibă încredere în mine... 
N-am mai șovăit, am luat măsurile necesare. Biata fată!... 
Aceleași măsuri le voi aplica și în cazul dumitale. 

— Va fi dificil să înscenezi un accident. 

— Crezi? Te arunc într-o prăpastie și... basta! Dar nu voi 
proceda astfel, fiindcă poţi fi un ostatic preţios dacă se va ivi 
vreo defecţiune în planul meu, deși acest lucru este exclus. Voi 
pune condiţia să fiu eliberat și condus cu temenele la graniţă, 
oferind în schimbul eliberării mele viața dumitale. Simplu și 
ingenios, nu? 

— Nimeni nu va accepta un asemenea târg. Există lucruri mai 
importante decât viaţa mea. 

— Crezi? Un tip de categoria dumitale nu va fi abandonat ca o 
mănușă uzată. Dar te asigur că defecțiunea nu se va produce. 
Vei pieri de foame, te voi uita aici, iar după câteva săptămâni 
voi expedia din străinătate o ilustrată, în care le voi destăinui 
șefilor dumitale ascunzătoarea. Când vor sosi... vor descoperi un 
cadavru în descompunere, cu aspect oribil. Te vei stinge lent, și 
înainte de a da ortul popii îţi vei pierde bunul cel mai de preţ, 
facultățile mintale... He, he, he!... 

„E bun de balamuc”, gândi Vlădoianu pândindu-i cu atenţie 
fiecare mișcare. 

Un rictus de ferocitate apăru pe figura cărnoasă, trandafirie, a 
lui Renţea. Râse din nou, îl prinse de bărbie pe căpitan și rosti 
tărăgănat: 

— M-ar fi amuzat să asist cum te stingi încetul cu încetul, cum 
urli, cum te izbești cu capul de perete, dar mă presează timpul, 
nu-mi pot permite să mă delectez cu spectacolul palpitant al 
prăbu... 

Un sâsâit ce răsuna dinspre ușa secretă îi întrerupse brusc 
fraza pompoasă. Un complice îi transmitea probabil un 


avertisment. Dispăru în mare grabă, vizibil nemulţumit de 
întreruperea neprevăzută. Se întoarse după niciun minut, 
agitând în mână o bucată de frânghie și o basma. 

— Amicii dumitale sunt încăpăţânaţi, îmi ţin casa sub 
observaţie. 

Legă un capăt al frânghiei de mijlocul prizonierului, iar celălalt 
capăt îl prinse de un cârlig fixat în perete. Basmaua o folosi 
drept căluș. Verifică încă o dată legăturile de la mâini și de la 
picioare, șovăâi un moment, apoi luă mapa de pe cufăr și ieși 
înjurând. 

Căpitanul văzu din nou cum glisează peretele, cum se astupă 
ermetic deschizătura prin care dispăruse Renţea. Își încordă 
auzul. Înţelese imediat că mulţi metri cubi de pământ îl despart 
de lumea exterioară. Becul din tavan continua să-și împrăștie 
lumina palidă, iritantă. Poate Renţea uitase să-l stingă... 

Oare Felicia a alertat echipa maiorului Coliban? 

II năpădi un val de furie oarbă, se zbătu, cu ochii aţintiţi 
asupra cârligului din perete. Nu reuși să-l clintească nici măcar 
un milimetru. Se lăsă pe spate, istovit, coborând pleoapele 
pentru a-și feri ochii de sudoarea ce i se prelingea pe frunte. 

Repetă în gând ultima frază a lui Renţea: „Amicii dumitale 
sunt încăpăţânaţi, îmi ţin casa sub observaţie.” Poate chiar în 
momentul acesta maiorul Coliban străbate cu pași repezi 
cărarea bine îngrijită ce leagă poarta de pridvorul casei, purtând 
în buzunar un mandat de percheziţie. lar el zace aici, ridicol de 
neputincios, cu forțele sleite, închipuindu-și cum Rențea 
mimează surprinderea, pe urmă cum își freacă palmele, 
devenind deodată amabil, surăzător, cum îi conduce prin toate 
încăperile, însă nu și aici, în această pivniţă sordidă, adevărată 
capcană, a cărei intrare trebuie să fie abil mascată. Parcă îi 
vede pe Renţea, altul decât cel de adineauri, acum cordial, 
politicos, uneori cu o umbră de ironie lipită de colţul buzelor, 
parcă îl și aude: „Sunt un cetăţean respectabil, vecinii mă 
stimează... Ușurel, domnilor, cu grijă, vă rog să nu-mi zgâriaţi 
mobila, am cumpărat-o cu sacrificii din pensioara mea.” 

Il cuprinse din nou furia, reîncepu să se zbată cu mișcări 
dezordonate. Frânghia nu ceda, iar cârligul părea plantat în 
granit. Făcu un extraordinar efort de voinţă pentru a-și recăpăta 
luciditatea, pricepând că lipsa de calm îi paralizează inteligenţa. 

Işi plimbă privirea de-a lungul zidurilor jilave și peste podeaua 


pătată de Chiștoace strivite sub călcâi. Tresări. În zidul din 
stânga, la o distanță de câţiva centimetri de capătul dinspre 
picioare al saltelei, era montată o priză Dacă își întindea corpul, 
putea să o atingă cu vârful pantofilor... Din pricina emoţiei simţi 
o sfârșeală în capul pieptului. 

Spera să nu fie o priză moartă. 

Când Renţea se aplecase să-l prindă de bărbie trăsese cu 
coada ochiului la ceasul de la mâna lui. Își reaminti o anume 
frază rostită de acesta: „Astăzi m-a vizitat un coleg de-al 
dumitale...” Ceasul indicase orele șase și zece minute. Fără 
îndoială că Dobrotescu venise în cursul dimineţii deci acum 
trebuie să fie seară, trecut de orele optsprezece, aproximativ 
optsprezece și douăzeci, ceea ce înseamnă că a început să se 
întunece, și în casă luminile sunt aprinse. Își va da silința să 
provoace un scurt-circuit, chiar mai multe, în speranța că 
întreruperea curentului electric îi va alerta pe colegi. 

Salteaua era cârpită pe alocuri cu sârmă. Îşi răsuci corpul 
până izbuti să apuce un capăt de sârmă cu vârful degetelor. 
Începu să o desfacă pe pipăite, scrâșnind, ignorând frânghia ce-i 
intra în coaste. O treabă migăloasă, istovitoare. După câteva 
minute strângea fericit în palmă două bucăţi de sârmă, fiecare 
din ele de lungimea unei ţigări. Le uni, confecţionă din ele o 
unealtă având forma literei grecești Sigma, pe care o puse sub 
șold, și începu să o împingă cu grijă către călcâie, încordând și 
relaxând neîncetat mușchii coapselor. După ce trecu de 
genunchi, sârma se agăţă de pantaloni. Fu gata-gata să se lase 
păgubaș, dar gândul că Renţea va ieși biruitor din confruntarea 
cu oamenii maiorului Coliban îi alungă disperarea. Desprinse cu 
migală sârma și continuă să o împingă, fără a lua în seamă 
înțepăturile. În fine, putu să-și acorde un scurt răgaz. Acum 
ținea sârma între bombeurile pantofilor, în faţa prizei. Tot ce-i 
mai rămânea de făcut era să nu o scape pe podea după 
întreruperea curentului. Pe întuneric i-ar fi fost de-a dreptul 
imposibil să o regăsească. 

Se rezemă cu umărul stâng de perete, își încordă mușchii și, 
după câteva încercări, reuși să înfigă capetele sârmei în cele 
două orificii ale prizei. Becul pâlpâi o fracțiune de secundă, apoi 
se stinse. 

Pentru prima oară în viaţă i se păru că întunericul este o mare 
binefacere. După un timp becul se reaprinse. Il privi cu ură, ca 


pe un feroce animal de pradă care se pregătește să se 
năpustească asupra victimei și să o sfâșie. Îi întrerupse sclipirea 
de încă două ori, pe urmă scăpă sârma pe podea. Se lipi cu 
spinarea de saltea, gâfâind, străduindu-se să-și învingă senzaţia 
de vomă provocată de căluș. 

„Trebuie să mă odihnesc puţin, apoi să...” 

In momentul următor răsună un bubuit, zidurile se 
cutremurară, și o bucată de moloz desprinsă din tavan îl izbi în 
piept. Inainte de a-și pierde cunoștința, percepu pe obraji 
adierea unui curent de aer proaspăt și desluși ca prin vis 
scheunatul îndepărtat al unui câine. 

x 

Visa marea, o mare calmă de smarald, luminată de un soare 
crepuscular, străbătută de un șir de corăbii cu proră semeată. 
Dorea să ajungă înot la corăbii, dar nu se putea urni de pe plajă, 
îl trăgea înapoi o putere misterioasă, inexplicabilă. Își adună 
puterile, încercă să se smulgă din toropeală apoi imaginea se 
frânse de parcă s-ar fi spart o oglindă, simţi o înțepătură în 
brațul drept și auzi o voce cunoscută rostind precipitat: 

— Se trezește! 

_ Deschise ochii și zări alătură un bărbat îmbrăcat în halat alb. 
Intrebă buimac: 

— Unde mă aflu? 

— La spitalul din Ghinţurești. Staţi liniștit! 

Realiză abia în acea clipă că stă întins pe un pat. 

— Ai încăput pe mâini bune, menţionă vocea cunoscută, o 
voce cu inflexiuni metalice. 

intoarse capul și-i văzu de cealaltă parte a patului pe 
colonelul Mitu și pe Felicia Opriș. 

— Ai nevoie de odihnă, spuse colonelul. 

— Nu sunt chiar atât de dărâmat... 

Dădu să se ridice în capul oaselor, dar căzu îndată pe pernă. 
apăsa o durere ascuţită în piept, parcă îl împungea cineva cu 
suliță în coaste. Se pipăi mirat și constată că un bandaj îi 
încingea bustul, un bandaj foarte strâns, atât de strâns, încât 
respira cu dificultate. 

— Aţi scăpat destul de ieftin, îl anunţă Felicia. 

— O coastă plesnită și câteva contuzii, preciză medicul. Și 
sunteți foarte anemiat, va trebui să vă hrănim serios în 
următoarele zile. 


— 


> 


— Da, da... încep să înţeleg... încă nu totul, parcă sunt beat, 
parcă se învârtește patul cu mine. 

— Vei avea destul timp să te refaci, menţionă colonelul. De 
astă dată n-am să-ţi refuz concediul. 

Își trecu degetele prin părul cărunt, privi pe fereastră 
îngândurat și murmură: 

— S-a instalat toamna de-a binelea. leri a plouat din zori până 
seara târziu. Ce zici, doctore, mai putem flecari puţin cu 
bolnavul dumitale? 

— Zece minute. Aveţi grijă... Trebuie să evite mișcările bruște. 

Învârti între degete stetoscopul ce-i atârna de gât, apoi se 
retrase, lăsându-și pacientul în compania celor doi vizitatori. 

Colonelul se așeză pe marginea patului, iar Felicia pe scaunul 
de lângă noptieră. Câteva lungi momente, în încăperea albă 
domni o tăcere aproape palpabilă, întreruptă brusc de colonel: 

— Pot să-ți spun cu precizie la ce te gândești. Vrei să știi ce s- 
a întâmplat cu cel care te ţinea prizonier. 

— Da... Renţea... Sper că l-aţi făcut inofensiv. 

Mitu își mângâie bărbia cu un gest evaziv. 

— Îţi va relata colega noastră întreaga acţiune. Cunoaște 
fiecare amănunt, a participat personal la descinderea din casa 
botanistului amator. 

Felicia își aranjă pe după ureche o buclă rebelă, contemplă cu 
aviditate chipul palid al căpitanului și începu: 

— Alaltăieri, la aproximativ o oră după dispariția 
dumneavoastră... 

— Alaltăieri? De cât timp mă aflu aici? 

— Aţi fost adus la spital ieri seară, pe la șapte. 

— Am zăcut, nu glumă! 

— Nu știam ce să mai cred, v-am așteptat la cină, i-am 
întrebat pe toţi ocupanţii popasului și pe salariaţi dacă nu 
cumva v-au zărit. Parcă vă înghiţise pământul! Am luat legătura 
cu tovarășul maior Coliban, care a declanșat imediat 
investigaţiile. Tovarășul colonel și-a amânat plecarea la 
București. 

— Bineînţeles! exclamă Mitu. Era și cazul să o amân. Mă 
temeam să n-ai parte de soarta locotenentului Georgescu sau, și 
mai rău, să sfârșești ca Ruxandra Lăzăreanu. Puțin a lipsit să 
dispari definitiv. 

— Da, extrem de puţin... 


— Din fericire, continuă Felicia, mi-am adus aminte de un 
camion care staţionase în spatele cabanei. Am presupus că aţi 
fost urcat în camionul acela, care a și fost găsit în aceeași seară, 
abandonat la marginea orașului, lângă o fostă cărămidărie. 
Fusese furat cu două ore mai înainte din fața fabricii de sifoane. 
Câinele poliţist s-a învârtit o vreme prin curtea din spatele 
popasului și prin preajma camionului părăsit, pe urmă ne-a privit 
neputincios. Perimetrul adulmecat de câine degaja un puternic 
miros de motorină. 

— Probabil răpitorii aveau un complice la cabană. 

— Aveau. Nevasta responsabilului făcea parte din banda lui 
Renţea. 

— Pe Renţea nu l-aţi bănuit? 

— Da și nu. Locotenentul Dobrotescu ne-a raportat că l-ați 
însărcinat să se prezinte în dimineața următoare la locuinţa lui 
Renţea, să-l ia din scurt, să-i pună întrebări referitoare la 
decesul Ruxandrei. Am cercetat cu discreţie cum și-a petrecut 
timpul Renţea după ce ați plecat împreună cu Moldovan de la 
popicărie. Poseda un alibi solid, a stat toată seara la o bodegă 
din vecinătatea casei, a rămas acolo cu niște vecini până la ora 
închiderii. Tovarășul colonel a decis să vă urmeze planul, l-a 
trimis pe Dobrotescu a doua zi la Renţea. Vizita n-a oferit nimic 
nou, nimic pozitiv din punctul nostru de vedere. La plecare, 
Dobrotescu a constatat uimit că Pluto nu se mai afla în fața 
porţii, unde îl lăsase legat de gard pentru a nu fugări orătăniile. 
Rupsese lesa, sărise peste gard și se învârtea scheunând în jurul 
ușilor care astupau intrarea în beci. Faptul i s-a părut suspect, 
deși cercetase pivniţa și nu descoperise nimic deosebit. 

— Într-un fel, mormăi colonelul cu umor, îi cam datorezi lui 
Pluto eliberarea. 

— Formidabil câine! râse Felicia. Dobrotescu n-a lăsat să i se 
citească pe figură nedumerirea, s-a purtat firesc, adică firesc din 
punctul de vedere al lui Renţea, l-a admonestat cu severitate pe 
Pluto, și-a luat rămas bun de la stăpânul casei și îndată ce s-a 
întors la sediu ne-a relatat cum a decurs convorbirea și vizita, 
precum și comportarea ieșită din comun a câinelui. S-a hotărât 
punerea casei sub observaţie, iar la orele optsprezece și 
cincisprezece minute s-a trecut la percheziţie. 

— Câte persoane se aflau în locuinţa lui Renţea? 

— In afară de el, doar verișoară-sa, pe care o știți, fiinţa aceea 


pe jumătate nebună, neîndemânatică. 

— Ciudat... în timp ce eram închis în pivniţă, un bărbat scund 
și cărunt mi-a adus ceva de mâncare. Un individ tăcut, posac... 
de o indolenţă lipsită de ostentaţie... Abia se mișca, parcă mai 
mult se târa. Am vrut să-l imobilizez. Trebuia să folosesc 
asemenea prilej, nu? S-a dovedit mai agil decât mine... E drept, 
eram legat de picioare. Ciudat! Mă întreb cum a reușit să scape. 
Poate n-aţi organizat cu stricteţe supravegherea casei. 

— Exclus! Prin cordonul nostru nu se putea strecura nici 
măcar un șoarece fără a fi reperat. Percheziţia n-a dat roadele 
așteptate. Sincer vorbind, este dificil să ascunzi undeva un colet 
de dimensiunile unui om... La început Renţea și-a manifestat 
surprinderea, dar nicidecum indignarea sau teama. A devenit 
repede amabil, ne-a deschis larg toate ușile, ne-a întrebat dacă 
nu dorim să bem câte o cafeluţă, etc., etc... La un moment dat 
s-a produs un scurt-circuit, apoi încă două. Ne-am dat seama că 
se întâmplă ceva suspect, ne-am reîntors în pivniţă. Acolo 
adulmecase Pluto în cursul dimineţii, acolo ar fi fost posibil să se 
găsească cheia enigmei. De altfel, după cea de-a treia 
întrerupere a curentului electric, Renţea și-a pierdut aplombul, 
nu mai părea atât de jovial, de nepăsător, se foia neîncetat, 
izbucnea în râs... 

— Da, râsul lui demenţial, murmură Vlădoianu dus pe gânduri. 

— S-a apropiat de un șaltăr? ascuns la baza scării beciului, a 
tipat la noi, ne-a somat să părăsim casa... Nebun, complet 
nebun! Tovarășul maior Coliban s-a repezit să-l imobilizeze. Prea 
târziu! S-a produs o explozie... Bilanțul: Renţea sfârtecai în 
bucăţi, locotenentul Goran - rănit la șold, tovarășul maior - 
dublă fractură la piciorul drept. Mai ușor a scăpat Dobrotescu și 
verișoara lui Renţea, care se aflau în bucătărie. S-au ales cu 
câte un șoc nervos, au fost proiectaţi în grădină de suflul 
exploziei, prin fereastră. Din fericire, locul unde vă găseați era 
înconjurat de ziduri groase, ca de adăpost antiaerian. V-am 
eliberat și v-am transportat aici, la... 

— Și colecţiile filatelice? o întrerupse căpitanul nerăbdător. 
Renţea mi-a fluturat prin faţa ochilor o geantă Diplomat, 
lăudându-se că păstrează în ea colecţiile filatelice. Dacă nu 
cumva era vorba de o cacealma... 

— Posibil. N-a rămas necercetat niciun centimetru pătrat din 


22 Întrerupător electric; comutator. 


casa lui Renţea. lar după explozie am căutat cu maximă atenţie 
printre dărâmături, am răscolit întreaga suprafaţă, curtea, 
grădina... Nimic, nimic, nimic... Taina ascunzătorii timbrelor a 
pierit odată cu Renţea. 

— Totuși... 

— Te înțeleg, interveni colonelul, îţi vine destul de greu să te 
împaci cu ideea dispariţiei timbrelor. 

— Mă obsedează faptul că în timpul percheziţiei se găseau în 
casă doar Renţea și verișoară-sa. În mod normal, trebuia să-l 
găsiţi acolo și pe individul care mi-a adus ceva de mâncare, 
temnicerul tăcut, sinistru, agil, alunecos ca o reptilă. Staţi puţin! 

— Nu fugim, replică Felicia contrariată. 

— Cum m-am exprimat? 

— Aţi amintit de temnicerul care... 

— Sigur că da! E clar, nu? 

Dădu pledul la o parte, se ridică din pat cu o strâmbătură de 
durere și începu să umble surescitat prin cameră, bombănind cu 
voce joasă cuvinte fără noimă. Se opri apoi în fața Feliciei, își 
pipăi bandajul ce-i încingea toracele, de parcă dorea să-i verifice 
rezistența, și întrebă: 

— Unde se află verișoara lui Renţea? 

— Au găzduit-o temporar niște vecini miloși. Urmează să se 
reîntoarcă la o rudă din Suceava. 

— Când va pleca? 

— Astazi, cu acceleratul de șaptesprezece și treizeci și trei. 

— Și cât e ceasul acum? 

— Șaptesprezece și treisprezece... 

— Deci mai avem la dispoziţie douăzeci de minute. Cam 
puţin, e cazul să ne grăbim. Adu-mi hainele! 

— Glumiţi? N-aveţi voie să părăsiţi spitalul, sunteţi atât de 
slăbit, încât abia vă mai ţineţi pe picioare. Medicul... 

— Îți ordon să-mi procuri urgent un costum de haine civile. 
Doar n-am să ies pe poarta spitalului în pijama! 

Felicia se uită indignată la colonel, pe faţa căruia apăruse un 
zâmbet de satisfacţie. 

— Ce ziceţi, tovarășe colonel? 

— Ce să zic?... Sunt de acord cu el, execută ordinul. 


Vlădoianu mătură cu privirea peronul aproape pustiu, slab 
luminat, și liniile peste care se cernea o ploaie rece, sâcâitoare. 


Întârzie un moment lângă panoul cu mersul trenurilor, apoi 
reintră în holul gării, croindu-și drum cu coatele prin mijlocul 
unui grup prea gălăgios de excursioniști. Respira din ce în ce 
mai anevoios din cauza bandajului și nu izbutea să înlăture 
senzația supărătoare că se va face de râs față de colonel. 

Holul se aglomera, ușile rabatabile dinspre stradă clănțăneau 
necontenit, lăsând să pătrundă înăuntru noi călători și, odată cu 
ei, câte un curent de aer proaspăt ce se pierdea rapid în mirosul 
persistent de haine jilave și de tutun stătut. Se uită peste umăr 
o clipă. Felicia și colonelul Mitu staţionau în același loc, lângă 
ghișeul de bilete. Scrută încă o dată iritat figura fiecărei 
persoane, dădu ocol cu pași rari holului acum ticsit. Chipul i se 
destinse brusc. Raționamentul său se dovedea corect, verișoara 
lui Renţea sosise, ședea rezemată de soba de teracotă de lângă 
standul de ziare, zgribulită, apatică, îmbrăcată cu un loden 
verzui, cu umerii acoperiţi de o broboadă neagră, scămoșată. 
Palma dreaptă era băgată într-un manșon enorm, în mâna 
stângă ţinea o pungă albă de plastic, prin care se zăreau câteva 
pachete de țigări Mărășești. 

Căpitanul se posomori. 

„Totuși... Pachetele de ţigări nu pot să conţină faimoasele 
timbre. A observat oare că este urmărită?” 

Își consultă ceasul-brăţară, comparându-l cu orologiul de 
deasupra ușii. Mai rămâneau douăsprezece minute până la 
sosirea trenului. 

„Ce dracu mai așteaptă? Ar fi un dezastru dacă...” 

O văzu în fine urnindu-se cu regret de lângă sobă, 
îndreptându-se cu mers șovăielnic spre ghișeul de bagaje. Vreo 
jumătate de minut păru nehotărâtă, cercetă călătorii din prejmă, 
apoi se încadră în șirul celor ce așteptau să predea sau să preia 
bagaje. În spatele ei se strecură tăcut și prompt plutonierul 
Vârlan, un bărbat voinic, fălcos, îmbrăcat cu un hanorac fistichiu 
și cu niște pantaloni ridicol de largi la manșete. Când verișoara 
lui Renţea ajunse înaintea ghișeului, căpitanul aruncă ţigara din 
care uitase să mai tragă și se apropie de balustrada ce proteja 
biroul. 

Sosise clipa hotărâtoare, clipa la care se gândise când 
părăsise spitalul. 

Cocoșata bâigui ceva, înmânând o recipisă ceferistului 
dinapoia ghișeului. Vlădoianu scoase cătușele din buzunar, 


prinse una din brățări de mâna sa dreaptă, iar cealaltă brățară o 
tinu pregătită în palmă. Ridică apoi braţul stâng, o bătu pe umăr 
pe verișoara lui Renţea și i se adresă politicos: 

— Erlauben Sie, Herr „Otter”3... 

Cocoșata împinse cu cotul geamantanul jerpelit oferit de 
ceferist și se întoarse fulgerător. În aceeași secundă, căpitanul îi 
agăţă brăţara liberă a cătușei de încheietura mâinii stângi; 
simultan, plutonierul izbi cu putere manșonul, din care se 
rostogoli pe ciment un revolver; se aplecă să-l ridice și se 
depărtă. 

Un minut mai târziu. Vlădoianu pășea alături de cocoșată, 
ținând-o de braţ grijuliu, prevenitor. Când trecu pe lângă 
colonel, zâmbi și șopti: _ 

— Nu uitaţi geamantanul depus la biroul de bagaje. In el se 
află colecţiile filatelice... 


Epilog 


Dacia se așternea lin pe asfaltul neted, înghițea cu lăcomie 
kilometru după kilometru, condusă cu mână dibace de Felicia 
Opriș, care arunca uneori o privire rapidă în oglinda de deasupra 
volanului, vrând parcă să se încredințeze că maiorul Coliban și 
căpitanul Vlădoianu n-au dispărut de pe bancheta din spate. 

De o parte și de alta a șoselei defilau pâlcuri de brazi, 
strălucitori din pricina umezelii, în depărtare se profila Muntele 
Palanga, cu piscurile ascunse în vălmășagul norilor cenușii. 

— Nu regret plecarea din Ghinţurești, spuse Vlădoianu 
aprinzându-și o ţigară. Va ploua zilnic, săptămâni de-a rândul... 

— Nu te cred, replică maiorul Coliban. Imposibil să nu regreţi 
popasul turistic „Pui de urs”. 

Oftă, aranjându-și într-o poziție mai comodă piciorul stâng, 
îngroșat caraghios de ghipsul ce-l înfășură de la gleznă până sub 
genunchi și reluă: 

— Te poţi lăuda cu arestarea unuia din cei mai periculoși 
infractori. 

Felicia depăși cu măiestrie două camioane de mare tonaj și 
exclamă: 

— Domnul „Otter” are un curriculum vitae de ţi se face părul 
măciucă! 


23 Permiteţi-mi, domnule „Viperă”... 


— Da, încuviinţă Vlădoianu. Era căutat de majoritatea poliţiilor 
din ţările europene... Jacob Niebuhr, cunoscut mai degrabă ca 
Herr „Otter”, domnul „Viperă”, poreclit astfel încă din tinerețe, 
când a participat la răpirea unui copil în Suedia, răpire rămasă 
celebră în analele criminalisticii. Poseda un cazier foarte bogat. 
A iniţiat o escrocherie de proporții uriașe la Nisa, a comis o 
spargere faimoasă la Londra. În ultimii ani se specializase în 
sustragerea obiectelor de artă. Se strecura pretutindeni, tăcut și 
agil ca un șarpe veninos, apărând și dispărând cu iuțeala 
fulgerului. Rențea luase legătura cu gangu/ internaţional pentru 
care lucra Niebuhr, iar acesta a fost trimis în România cu sarcina 
de a-l trece peste graniţă pe Renţea, împreună cu colecţiile de 
timbre. 

Maiorul Coliban râse. 

— Niebuhr a avut ghinionul să încrucișeze spada cu căpitanul 
Vlădoianu. 

— Probabil ar fi reușit s-o șteargă cu timbrele, dacă nu m-ar fi 
frapat unele amănunte. Deţinea o acoperire solidă, totul fusese 
minuţios pus la cale. Verișoara cocoșată și senilă nu era o 
invenţie, exista în carne și oase, dar a fost suprimată pentru a fi 
înlocuită cu „Otter”, îndată ce acesta a intrat în România, având 
identitatea unui oarecare turist italian. Deci Jacob Niebuhr s-a 
transformat peste noapte în verișoara lui Rențea. Astfel, nimeni 
nu putea bănui intenţiile și adevărata lui identitate... 

Aruncă chiștocul ţigării pe fereastră și spuse fără nicio 
legătură cu cele de mai înainte, întorcându-se către maior: 

— Tovarășul colonel o să ia foc când va auzi că v-am scos din 
spital. 

— Nu-ţi face griji, mă voi strădui să-l domolesc. Mă așteaptă o 
mulțime de hârţoage la birou... Termină-ţi povestea! Ce te-a 
frapat în legătură cu verișoara lui Rențea? 

— Mai întâi faptul că în timpul descinderii i-aţi găsit în casă 
numai pe Renţea și pe verișoară-sa. Felicia m-a asigurat că 
locuinţa fusese cu grijă supravegheată. Descriindu-i-l la spital pe 
temnicer, am rostit involuntar cuvântul reptilă. Da, individul 
acela scund, slab, sinistru, se mișca aidoma unei reptile... Apoi 
discursul infatuat al lui Renţea a fost întrerupt de un sâsâit 
asemănător cu cel emis de un șarpe. Mi-am amintit că Brătilă o 
numise „năpârcă” pe verișoara lui Renţea în ziua când a 
cotrobăit prin sertarele scrinului din dormitor. Înlăturând mintal 


peruca verișoarei senile, ghebul, machiajul, unele gesturi 
sacadate, am obţinut înfățișarea temnicerului meu. Restul a fost 
un fleac... Niebuhr era maestru în arta deghizării, o întrebuința 
cu succes în fiecare acțiune și tocmai de aceea Interpolul avea 
greutăți în... 

Se întrerupse, ciocnindu-se ușor de maior. Felicia virase 
brusc, evitând un biciclist, probabil beat, care făcea opturi pe 
șosea. De deasupra banchetei din spate se rostogoli o mapă 
înţesată cu desene în cărbune și acuarele, peisaje din preajma 
popasului „Pui de urs”, portretele destul de izbutite ale câtorva 
turiști: Moldovan, Dimitriu, Silvia Vlăsceanu, Apostolescu... Unul 
din desene îl nedumeri pe căpitan. Îl întoarse în toate felurile, 
fără a-l înţelege: un bărbat cu aspect de pasăre fantastică, cu 
ochii în locul urechilor, cu nasul în locul gurii, cu ciocul în 
mijlocul frunţii. 

Întrebă derutat: 

— Ce fel de pasăre e asta? 

Felicia răspunse cu oarecare întârziere: 

— In ziua când am făcut-o cochetam cu abstracţionismul. E un 
huhurez! 

Maiorul îl înghionti pe Vlădoianu, chicoti, apoi se prefăcu subit 
interesat de colinele pe lângă care treceau, învăluite în lumina 
difuză a înserării. 


-= sfârșit =- 


COLECŢIA SFINX COLECTIA SFINX COLECTIA 


Dar să nu anticipez... Agentul însărcinat cu paza 

transportului i-a propus pilotului să aterizeze în alt loc, 

inainte de destinaţie, şi să împartă între ei, frățește, 

timbrele din conteiner. Pentru el, ca și pentru mulți 

alți germani, loiali sau nu față de Hitler, se contura tot mai 
limpede adevăratul sfirșit al războiului. Infringerea ~ 

şi capitularea necondiționată a Germaniei devenise ` 
evidentă. Pilotul, in sinea lui, era de acord cu propunerea, 

dar cu un mic amendament : n-avea deloc chef să împartă marfa, 
dorea să fie unicul posesor al conteinerului... 

